
Pentru Don Kuykendall, prieten 


Sper să-l am pe Dumnezeu de partea mea, dar statul Kentucky trebuie să- 
l am. 


ABRAHAM LINCOLN 


Regulile nu sunt neapărat sfinte, dar principiile sunt. 
FRANKLIN ROOSEVELT 


Nu putem să ne prefacem nevinovaţi peste ocean, într-o lume lipsită de 
inocenţă. 
RONALD REAGAN 


Este necesar ca un principe care doreşte să-şi păstreze locul să înveţe 
cum să nu fie bun şi să se folosească sau nu de această ştiinţă, după caz. 


NICCOLO MACHIAVELLI 


Nota autorului 


Această carte tratează relația dintre imperiu, republică şi exerciţiul puterii din următorii zece ani. 
Lucrarea are un ton mai personal decât Următorii 100 de ani, pentru că este marcată de temerea mea 
cea mai mare, şi anume că puterea Statelor Unite pe plan mondial va submina republica. Nu consider 
că puterea trebuie disprețuită. Înţeleg că, fără putere, nu poate exista republică. Dar întrebarea pe care 
o ridic este cum ar trebui să se comporte Statele Unite față de restul lumii în timp ce-şi exercită 
puterea, conservând totodată republica. 

Îi invit pe cititori să mediteze asupra a două teme. Prima este conceptul de imperiu neintenţionat. 
Consider că SUA au devenit un imperiu nu pentru că aşa s-a dorit, ci pentru că acesta a fost cursul 
istoriei. N-are nici un rost să ne întrebăm dacă SUA ar trebui sau nu să fie un imperiu. America este 
deja un imperiu. 

Cea de-a doua temă o constituie, aşadar, felul în care se conduce un imperiu, iar pentru mine cea 
mai importantă chestiune din spatele acestei discuţii este supraviețuirea republicii. Statele Unite au 
fost întemeiate pe împotrivirea față de imperialismul britanic. Este ironic, şi în multe privințe 
înfricoşător, faptul că moştenirea lăsată de părinții fondatori este confruntată acum cu această dilemă. 
Ar fi putut exista căi de scăpare din faţa acestui destin, dar acestea erau foarte improbabile. Naţiunile 
se supun constrângerilor impuse de cursul istoriei, iar istoria este prea puţin sentimentală atunci când 
vine vorba de ideologie ori de preferinţe. Suntem ceea ce suntem. 

Nu îmi este clar dacă republica poate rezista presiunilor imperiului sau dacă America poate 
supraviețui unei conduceri imperiale defectuoase. Altfel spus, poate conducerea unui imperiu să 
devină compatibilă cu cerințele unei republici? Nu cunosc răspunsul la această întrebare. Ştiu că 
Statele Unite vor fi o mare forță pe plan mondial în următorul deceniu — ba chiar în următorul —, dar 
nu ştiu în ce regim vor fi guvernate. 

Susţin cu înflăcărare republica. Se poate ca istoriei să nu-i pese de dreptate, dar mie îmi pasă. Am 
meditat vreme îndelungată la relaţia dintre imperiu şi republică, şi singura concluzie la care am ajuns 
este că, dacă republica va supravieţui, unica instituţie care o poate salva este preşedinţia. Paradoxal, 
având în vedere faptul că preşedinţia este, în multe privințe, cea mai imperială dintre instituții 
(singura instituție condusă de numai o persoană). Totuşi, este în acelaşi timp cea mai democratică, 
întrucât reprezintă singura funcţie de conducere pentru care poporul, ca tot unitar, alege un lider unic, 
puternic. 

Pentru a înțelege această instituție, aduc în discuţie trei preşedinţi care au conturat măreția 
Americii. Primul este Abraham Lincoln, care a salvat republica. Al doilea este Franklin Roosevelt, 
care a oferit Statelor Unite oceanele lumii. Al treilea este Ronald Reagan, care a subminat Uniunea 
Sovietică şi a pus bazele imperiului. Cu toţii au fost oameni profund morali... pregătiţi să mintă, să 
încalce legea şi propriile principii pentru a îndeplini acele țeluri. Ei reprezentau acel paradox al 
preşedinţiei machiavelice, o instituţie care, în cazul ideal, împacă ipocrizia cu cinstea pentru a clădi 
America promisă. 

Nu cred că a fi drept este un lucru uşor, nici că puterea reprezintă pur şi simplu întruchiparea 
bunelor intenții. Tema acestei cărți, aplicată diverselor regiuni ale lumii, este că dreptatea derivă din 
putere şi puterea nu este posibilă decât printr-o cruzime de care puțini dintre noi sunt capabili. 
Tragedia vieţii politice rezidă în conflictul dintre limita bunelor intenţii şi nevoia de putere. Uneori, 
de aici rezultă binele. Aşa s-a întâmplat în cazul lui Lincoln, Roosevelt şi Reagan, dar, pe viitor nu 
există garanții. Pentru aşa ceva, este nevoie de măreție. 

Geopolitica descrie transformările prin care trec naţiunile, dar spune puţine lucruri despre tipurile 
de regimuri care se vor afla la conducerea acestora. Sunt convins că fără să înţelegem natura puterii şi 
să devenim maeştri în arta stăpânirii, nu vom putea alege noi înşine direcţia în care se îndreaptă 


regimul nostru. Aşadar, nu este nimic contradictoriu în a spune că Statele Unite vor domina 
următorul secol, cu toate că este posibil ca spiritul republicii să se piardă. Eu sper că nu se va 
întâmpla aşa, întrucât am copii şi, mai nou, nepoți — şi nu sunt convins că imperiul este mai de 
valoare decât republica. Sunt în acelaşi timp sigur că istoria nu se sinchiseşte deloc de ce cred eu sau 
oricine altcineva. 

Această carte va cerceta, aşadar, problemele, oportunităţile şi provocările inerente ale următorilor 
zece ani. Se vor forma alianţe surprinzătoare, tensiuni neaşteptate vor lua amploare, iar scena 
economică va cunoaşte suişuri şi coborâşuri. După cum este de aşteptat, felul în care Statele Unite (în 
special preşedintele american) se vor raporta la aceste evenimente va impune fie vindecarea, fie 
deteriorarea republicii. Ne aşteaptă un deceniu interesant. 


Introducere: Reechilibrarea Americii 


Într-un secol, contează evenimentele. Într-un deceniu, oamenii. 

Am scris Următorii 100 de ani pentru a explora forțele impersonale care 
schimbă cursul istoriei pe termen lung. Dar ființele umane nu au o viaţă 
prea lungă. Noi trăim în intervale mult mai scurte, în care destinele noastre 
sunt conturate nu atât de curente politice vaste, cât de anumite decizii ale 
unor indivizi. 

Această carte tratează intervalul scurt al următorilor zece ani: realitățile 
concrete care vor trebui înfruntate, deciziile practice care vor fi luate şi 
consecințele cele mai probabile ale acelor decizii. Cei mai mulți oameni 
cred că previziunile sunt cu atât mai dificile, cu cât intervalul de timp ales 
este mai lung. Opinia mea este contrară. Acţiunile individuale sunt cel mai 
dificil de prezis. În decursul unui secol, sunt luate atât de multe decizii 
individuale, încât nici una dintre ele, privită separat, nu este critică. Fiecare 
decizie se pierde în torentul judecăților din care se compune un secol. Dar 
în intervalul mai scurt al unui deceniu, deciziile individuale, luate de 
personaje individuale, care dispun de putere politică, pot conta enorm. Ceea 
ce am scris în Următorii 100 de ani reprezintă schema după care poate fi 
înţeles acest deceniu. Dar este doar o schemă. 

Arta previziunilor pentru un secol constă în recunoaşterea imposibilului, 
urmată de eliminarea tuturor evenimentelor care, în mod logic, cel puţin, nu 
vor avea loc. Motivația acestei strategii este bine definită de cuvintele lui 
Sherlock Holmes: „Odată ce ai eliminat imposibilul, ceea ce rămâne, oricât 
de improbabil ar fi, trebuie să reprezinte adevărul“. 

Este întotdeauna posibil ca un conducător să facă o manevră neaşteptat 
de prostească sau de strălucită, de aceea este întotdeauna mai înţelept ca 
previziunile să aibă în vedere o perioadă lungă de timp, în decursul căreia 
deciziile individuale nu cântăresc la fel de mult. Dar făcând deja 
previziunea pe termen lung, poţi derula scenariul obținut, pentru a vedea 
cum se desfăşoară într-un interval de timp mai scurt, să spunem un deceniu. 
Această unitate de timp prezintă interes deoarece este suficient de lungă 
pentru ca forţele mari, impersonale, să-şi joace rolul, şi suficient de scurtă 
pentru ca deciziile individuale ale fiecărui conducător să răstoarne situaţii al 
căror final părea inevitabil. Deceniul este punctul de întâlnire dintre istorie 


şi diplomaţie, şi un interval de timp în cadrul căruia politicile încă au un 
impact real. 

În mod normal, nu-mi stă în fire să mă amestec în dezbateri politice — 
sunt mai interesat de ceea ce se va întâmpla, de fapt, decât de ceea ce îmi 
doresc eu să se întâmple. Dar pe parcursul unui deceniu, evenimente care 
poate că nu au importanță pe termen lung ne afectează direct şi profund. 
Acestea pot avea, de asemenea, o mare însemnătate în stabilirea căii pe care 
o vom urma pe viitor. Aceasta carte este, aşadar, atât un pronostic, cât şi o 
analiză asupra politicilor care ar trebui urmate. 

Vom începe cu Statele Unite, din acelaşi motiv pentru care un studiu 
asupra anului 1910 ar trebui să înceapă cu Marea Britanie. Indiferent ce ne 
rezervă viitorul, sistemul global din ziua de azi orbitează în jurul Statelor 
Unite, la fel cum Marea Britanie era pivotul în anii de dinaintea Primului 
Război Mondial. În Următorii 100 de ani, am vorbit despre puterea pe 
termen lung a Statelor Unite. În această carte, va trebui să scriu despre 
slăbiciunile naţiunii americane, care, în opinia mea, nu constituie probleme 
reale într-o perioadă lungă de timp; timpul le va rezolva pe cele mai multe 
dintre ele. Dar pentru că nici unul dintre noi nu va trăi atât de mult, 
percepem aceste probleme ca fiind foarte reale. Cele mai multe îşi au 
rădăcinile în dezechilibre structurale care se cer soluționate. Unele dintre 
ele sunt probleme la nivel de conducere, întrucât, aşa cum am spus la 
început, într-un deceniu, cei care contează sunt indivizii. 

Analiza problemelor şi a persoanelor se impune în mod special în acest 
moment. În primul deceniu după ce SUA au devenit puterea supremă la 
nivel global, lumea a rămas, în comparaţie cu alte epoci, relativ liniştită. În 
ceea ce priveşte problemele reale de securitate ale Statelor Unite, situațiile 
din Bagdad şi din Balcani au fost mai degrabă neplăceri decât pericole. 
SUA nu aveau nevoie de o strategie într-o lume care părea să accepte 
poziția de lider a Americii fără nici o plângere. Zece ani mai târziu, ziua de 
11 septembrie a spulberat această iluzie. Lumea era mai primejdioasă decât 
ne imaginam, dar opţiunile păreau, la rândul lor, mai puţine. SUA nu au 
ticluit o strategie globală pentru a răspunde situaţiei. În schimb, au dezvoltat 
o strategie politico-militară cu o țintă foarte îngustă, concepută pentru a 
eradica terorismul, acest scop eclipsându-le aproape complet pe toate 
celelalte. 

Acum, această decadă se apropie de sfârşit şi se caută o cale de ieşire din 
Irak, din Afghanistan şi, de fapt, din lumea creată atunci când acele avioane 


deturnate au lovit clădirile din New York şi Washington. Impulsul Statelor 
Unite este întotdeauna acela de a se retrage de pe scena globală, de a savura 
beneficiile securităţii, protejate de apele întinse ale oceanelor de ambele 
părți — veritabile zone-tampon. Dar națiunea nu este în siguranță, fiind 
amenințată atât de terorişti, cât şi de statele naţionale care consideră SUA 
un jucător deopotrivă periculos şi imprevizibil. 

În timpul mandatelor preşedinţilor Bush şi Obama, SUA au pierdut din 
vedere strategia pe termen lung de care s-au servit atât de bine în secolul 
trecut. În locul acesteia, preşedinţii recenți s-au lansat în aventuri. Şi-au 
fixat țeluri de neatins pentru că au prezentat greşit problema în faţa opiniei 
publice, ca şi cum ar fi crezut în propria lor retorică. În consecinţă, SUA şi- 
au supralicitat abilitatea de a-şi proiecta puterea asupra lumii, fapt care a 
permis până şi personajelor mai puţin importante să dețină controlul. 

Pentru America, deceniul următor va fi marcat de necesitatea revenirii la 
strategia globală echilibrată, pe care SUA au preluat-o de la Roma antică şi 
de la Marea Britanie, cu o sută de ani în urmă. Aceşti imperialişti de şcoală 
veche nu conduceau prin forță, ci îşi păstrau dominaţia stârnindu-i pe 
Jucătorii regionali unii împotriva celorlalți şi ținându-i în opoziţie față de 
alți jucători, care, de asemenea, puteau opune rezistență. Păstrau balanţa 
puterii, făcând aceste forţe contrare să se anuleze reciproc, asigurând în 
acelaşi timp atingerea scopurilor mai importante ale imperiului. În acelaşi 
fel, țineau statele clientelare legate între ele de interese economice şi 
diplomaţie, ceea ce nu presupunea atenţiile obişnuite schimbate între 
națiuni, ci o manipulare subtilă care făcea ca statele vecine şi cele 
clientelare să fie mai suspicioase unele faţă de altele decât faţă de puterile 
imperiale. Intervenţia directă, bazată numai pe trupele imperiului, era 
ultima soluţie, în caz de forță majoră. 

Rămânând loiale acestei strategii, Statele Unite au intervenit în Primul 
Război Mondial numai atunci când egalitatea de forțe din Europa se clătina, 
doar atunci când părea că Germania, după prăbuşirea ruşilor în est, ar putea 
învinge Marea Britanie şi Franţa în vest. La finalul luptelor, SUA au 
contribuit la scrierea unui tratat de pace care nu permitea Franţei să domine 
Europa postbelică. 

La începutul celui de-al Doilea Război Mondial, Statele Unite s-au ținut 
departe de conflictul direct atât cât a fost posibil, sprijinindu-i pe britanici în 
efortul lor de a-i alunga pe germani din vest şi încurajându-i pe sovietici să 
provoace victime în rândul forţele germane în est. Apoi au conceput o 


strategie de echilibrare a puterii pentru a preveni dominaţia sovietică asupra 
Europei Occidentale, a Orientului Mijlociu şi, în cele din urmă, a Chinei. În 
lunga perioadă dintre prima apariție a „Cortinei de Fier“ şi sfârşitul 
Războiului Rece, această strategie americană de distragere şi manipulare a 
fost rațională, coerentă şi de o viclenie cu adevărat eficientă. 

În urma prăbuşirii Uniunii Sovietice, însă, SUA au schimbat strategia 
concentrată pe efortul de a îngrădi marile puteri cu o încercare neclară de a 
îngrădi potenţialii hegemoni regionali atunci când purtarea lor ofensa 
bunul-simţ american. În perioada 1991-2001, SUA au invadat sau au 
intervenit în cinci ţări — Kuwait, Somalia, Haiti, Bosnia şi Iugoslavia —, ceea 
ce reprezintă un tempo extraordinar pentru operațiunile militare. Câteodată, 
strategia americană părea guvernată de sensibilitatea umanitară, alteori, 
țelul nu era cu totul clar. Cum s-ar putea pretinde, spre exemplu, că invazia 
statului Haiti din 1994 urmărea vreun interes național? 

Dar Statele Unite au avut o rezervă imensă de putere în anii 1990, ceea ce 
le-a oferit atât un spațiu amplu de manevră, cât şi posibilitatea de a-şi 
satisface capriciile ideologice. Atunci când eşti de departe o forţă 
dominantă, nu mai este nevoie să operezi cu precizie chirurgicală. Şi, în 
acelaşi fel, nici atunci când se confruntau cu potențiali hegemoni locali, 
SUA nu aveau nevoie să câştige, în sensul înfrângerii unei armate adverse şi 
a ocupării teritoriilor acesteia. Din punct de vedere militar, incursiunile 
americanilor din timpul anilor 1990 erau atacuri de hărțuire, țelul fiind să 
distrugă organizarea unei puteri regionale aspirante, forțând-o să se 
concentreze asupra amenințărilor regionale şi interne într-un timp şi un loc 
alese de americani, în loc să îi permită să se dezvolte şi să confrunte Statele 
Unite după programul naţiunii mai mici. 

După 11 septembrie 2001, Statele Unite, dezvoltând o obsesie cu privire 
la terorism, au devenit încă şi mai dezorientate, pierzând cu totul din vedere 
principiile strategiei pe termen lung. Ca alternativă, au impus un tel 
strategic nou, dar intangibil, şi anume eliminarea terorismului. Principală 
ameninţare, organizaţia al-Qaeda, îşi propusese un scop improbabil, dar nu 
de neconceput: recrearea Califatului Islamic, teocrația înfiinţată de 
Mahomed în secolul al VII-lea, care a rezistat într-o formă sau alta până la 
prăbuşirea Imperiului Otoman, la sfârşitul Primului Război Mondial. 
Strategia al-Qaeda consta în răsturnarea guvernelor musulmane pe care nu 
le considera îndeajuns de islamice, obiectiv ce trebuia atins prin instigarea 
la răscoale populare în ţările respective. În opinia al-Qaeda, motivul pentru 


care masele islamice erau asuprite îl reprezenta teama față de propriile 
guverne, bazată, la rândul ei, pe impresia că Statele Unite, care controlau 
respectivele guverne, nu puteau fi provocate. Pentru a elibera masele de 
aceşti factori de intimidare, al-Qaeda a considerat că are datoria de a 
demonstra că puterea colosală a Statelor Unite este doar o aparenţă — că 
americanii sunt, de fapt, vulnerabili în faţa unui grup restrâns de 
musulmani, cu condiţia ca aceştia din urmă să fie gata să-şi sacrifice viaţa. 

Ca răspuns la atacurile al-Qaeda, Statele Unite s-au năpustit asupra lumii 
islamice, lovind cu precădere Afghanistanul şi Irakul. Scopul era acela de a 
demonstra capacităţile şi aria de acțiune a SUA, dar aceste operațiuni au 
fost încă o dată atacuri de dezarmare. Scopul lor nu era de a învinge o 
armată şi de a ocupa un teritoriu, ci de a opri al-Qaeda şi de a crea haos în 
lumea musulmană. Dar crearea haosului este o tactică pe termen scurt, nu o 
strategie pe termen lung. SUA au demonstrat că este posibil să distrugi 
organizațiile teroriste şi să slăbeşti terorismul, dar nu şi-au atins scopul 
propus, şi anume eliminarea completă a acestui pericol. Eliminarea unei 
astfel de ameninţări ar fi necesitat monitorizarea activităților particulare a 
peste un miliard de oameni, împrăștiați pretutindeni pe glob. Până şi o 
tentativă în acest sens necesită resurse uriaşe. Şi cum reuşita ar fi oricum 
imposibilă, este evident că SUA s-ar epuiza şi ar rămâne fără resurse în 
decursul procesului, aşa cum s-a şi întâmplat. Doar pentru că un lucru 
precum eliminarea terorismului este de dorit, nu înseamnă că el este şi 
realizabil sau că preţul plătit se înscrie în limitele raționalului. 

Recuperarea după cheltuielile şi epuizarea impuse de acest efort va 
consuma Statele Unite în următorii zece ani. Primul pas — revenirea la o 
politică de menţinere a balanţelor puterii în fiecare regiune — trebuie făcut 
începând cu aria principală de intervenție militară americană, un teatru de 
război care se întinde între Marea Mediterană şi munţii Hindukuş. În 
general, în ultima jumătate a secolului trecut, în această zonă au existat trei 
balanţe separate de putere — între arabi şi evrei, între India şi Pakistan, şi 
între Iran şi Irak. În primul rând ca urmare a politicii americane, aceste 
balanţe sunt acum instabile sau nu mai există deloc. Evreii israelieni nu mai 
sunt constrânşi de vecinii lor şi încearcă acum să-şi clădească din temelii o 
nouă realitate. Pakistanezii au fost secătuiți de războiul din Afghanistan şi 
nu mai reprezintă o contrapondere eficientă pentru India. Şi, cel mai 
important, după ce statul irakian s-a prăbuşit, Iranul a devenit cea mai 
puternică forță militară din zona Golfului Persic. 


Restabilirea echilibrului în regiune, apoi în politica americană în sens mai 
general, va necesita în următorul deceniu îndeplinirea unor paşi care vor 
stârni cu siguranţă controverse. Aşa cum voi demonstra în capitolele ce 
urmează, SUA trebuie să se distanţeze discret de Israel. Trebuie să ajute la 
întărirea (sau măcar să înfrâneze slăbirea) Pakistanului. Şi în spiritul 
antantei lui Roosevelt cu URSS, din timpul celui de-al Doilea Război 
Mondial, cât şi al antantei lui Nixon cu China, din anii 1970, SUA trebuie 
să ajungă la o înţelegere neplăcută cu Iranul, indiferent dacă atacă sau nu 
unităţile nucleare ale acestui stat. Aceşti paşi vor necesita un exercițiu mai 
subtil al puterii decât am văzut din partea celor mai recenți preşedinţi. 
Natura acestei subtilități este o a doua temă majoră a deceniului ce urmează, 
temă la care mă voi mai raporta pe parcursul cărții. 

Orientul Mijlociu este punctul de plecare pentru revenirea Americii la 
echilibru, dar întreaga Eurasie are nevoie de o reaşezare a relațiilor sale 
interne. Timp de multe generaţii, separarea tehnologiei sofisticate a Europei 
de resursele naturale şi mâna de lucru ale Rusiei a reprezentat unul dintre 
principalele aspecte ale politicii externe americane. La începutul anilor 
1990, când Statele Unite deţineau supremaţia, iar Moscova pierduse 
controlul nu doar asupra Uniunii Sovietice, ci şi asupra Rusiei, acest ţel a 
fost neglijat. Aproape imediat după 11 septembrie 2001, angajarea 
dezechilibrată a trupelor americane în teatrul mediteraneeano-himalayan a 
creat o fereastră de oportunitate care a permis aparatului rusesc de securitate 
să-şi recâştige influența. Sub conducerea lui Putin, ruşii au început să-şi 
facă simțită prezenţa, chiar şi înainte de războiul cu Georgia, şi şi-au 
accelerat ascensiunea de atunci până astăzi. Ocupaţi cu conflictele din Irak 
şi Afghanistan, americanii nu au mai avut puterea să oprească renaşterea 
influenţei moscovite, nici măcar să facă ameninţări credibile, care să inhibe 
ambițiile Rusiei. Prin urmare, Statele Unite se confruntă acum cu o putere 
regională importantă, având o agendă proprie, diferită, care include 
câştigarea influenţei la nivel european. 

Pericolul renaşterii Rusiei şi al implicării ei în problemele occidentale va 
deveni mai evident odată ce analizăm celălalt jucător din această a doua 
regiune problematică, Uniunea Europeană. Odinioară menită să devină o 
supernațiune de rangul Statelor Unite, structura UE a început să dea semne 
de slăbiciune în timpul crizei financiare din 2008, care a condus la criza 
economiilor europene sudice (Italia, Spania, Portugalia şi Grecia). Odată ce 
Germania, principalul motor economic al Uniunii Europene, a văzut că 


riscă să se asocieze greşelilor şi exceselor partenerilor săi din UE, a început 
să-şi reevalueze prioritățile. Concluzia care a ieşit la iveală a fost că 
Germania are mai multe interese comune cu Rusia decât cu vecinii săi 
europeni. Oricât de multe beneficii ar avea Germania de pe urma alianțelor 
economice europene, ea depinde în continuare de Rusia, pentru o mare 
parte din cantitatea de gaze naturale de care are nevoie. Rusia are, la rândul 
ei, nevoie de tehnologie, de care Germania dispune din abundență. În 
aceeaşi manieră, Germania are nevoie de o infuzie de mână de lucru care să 
nu creeze probleme la nivel social prin emigrarea în Germania, şi o soluție 
dintre cele mai evidente o reprezintă deschiderea de fabrici germane în 
Rusia. Între timp, cererile din ce în ce mai insistente ale americanilor pentru 
ajutor din partea Germaniei în Afghanistan şi în restul zonelor au tensionat 
relația cu SUA şi au apropiat interesele germanilor de cele ale Rusiei. 

Toate acestea ne ajută să înţelegem de ce, pentru Statele Unite, revenirea 
la o stare de echilibru va necesita un efort semnificativ de-a lungul 
următorului deceniu, în vederea împiedicării unui parteneriat germano-rus. 
După cum vom vedea, abordarea cea mai potrivită pentru Statele Unite va 
presupune o nouă relație cu Polonia, ghimpele geografic care poate fi înfipt 
în coasta unei antante ruso-germane. 

Desigur, şi China necesită, la rândul ei, atenţie. În orice caz, preocuparea 
curentă legată de expansiunea chineză se va estompa odată ce miracolul 
economic al ţării se va împlini. Ritmul economic va încetini, China 
devenind o economie mai matură — şi, am putea remarca, o economie mai 
matură cu mai bine de un miliard de oameni trăind în sărăcie lucie. 
Eforturile americane se vor concentra asupra adevăratei puteri din Asia de 
Nord-Est: Japonia, cea de-a treia economie a lumii şi națiunea cu cea mai 
importantă flotă din regiune. 

Aşa cum se deduce şi din această privire de ansamblu, următorii zece ani 
vor fi extrem de complecşi, cu multe elemente flexibile şi aspecte 
imprevizibile. Preşedinţii deceniului care urmează vor trebui să împace 
tradițiile şi principiile morale americane cu realităţile pe care cei mai mulți 
americani preferă să le evite. Aceasta va necesita efectuarea unor manevre 
dificile, incluzând alianţe cu inamici, păstrând totodată o opinie publică 
încrezătoare — sau care îşi doreşte să creadă — în acordul simplu şi perfect 
dintre politica externă şi valorile naționale. Preşedintele va trebui să 
urmărească virtutea la fel cum au făcut-o toți marii preşedinţi: cu o ipocrizie 
potrivită situației. 


Dar toată iscusința din lume nu poate compensa slăbiciunea. Statele 
Unite posedă ceea ce eu numesc „putere profundă“, iar aceasta trebuie să fie 
înainte de toate o putere echilibrată. Ceea ce înseamnă putere economică, 
militară şi politică în cantități adecvate şi complementare. Este profundă şi 
într-un alt sens, întrucât se sprijină pe o temelie de norme etice şi culturale 
care definesc felul în care va fi folosită şi oferă un cadru pentru acțiunile 
individuale. Europa, spre exemplu, dispune de putere economică, dar este 
slabă din punct de vedere militar şi nu are o fundație solidă. Există foarte 
puțin consens politic în Europa, în special în ceea ce priveşte cadrul 
obligațiilor impuse membrilor săi. 

Acea putere deopotrivă adânc înrădăcinată şi bine echilibrată este o 
raritate, şi voi încerca să arăt că, în următorul deceniu, Statele Unite vor 
deține o poziție unică din care pot consolida ambele aspecte. Şi, mai 
important, nu vor avea aproape deloc libertate de alegere în această privinţă. 
Există o teorie, vehiculată atât în cercurile de stânga, cât şi în cele de 
dreapta, conform căreia SUA au opţiunea de a se retrage din plasa încurcată 
a controlării puterii globale. Este credinţa că, dacă Statele Unite ar înceta să 
se implice în problemele întregii omeniri, lumea nu ar mai urî America şi 
nu s-ar mai teme de ea, iar americanii ar trăi liniștiți, fără să se mai teamă 
de atacuri. Această credinţă provine din nostalgia unei epoci în care SUA îşi 
urmăreau propriile interese în țară, lăsând lumea să îşi urmeze cursul 
propriu. 

A fost, într-adevăr, o vreme în care Thomas Jefferson atrăgea atenția 
asupra pericolului pe care-l presupunea tentaţia alianțelor de tot felul, dar, 
pe atunci, Statele Unite nu reprezentau 25% din economia globală. Această 
producție în sine obligă America să se implice în problemele lumii. Ceea ce 
SUA consumă şi produc afectează vieţile oamenilor din întreaga lume. 
Politicile economice urmate de SUA modifică realitățile economice la nivel 
global. Controlul marinei americane asupra mărilor garantează accesul 
economic al Statelor Unite în lume şi le oferă puterea potențială de a 
interzice acest acces altor ţări. Chiar dacă SUA ar vrea să-şi reducă 
economia până la o dimensiune mai puţin „incomodă“, nu este foarte clar 
cum s-ar putea realiza acest lucru, ca să nu mai spunem că americanii ar 
trebui să plătească ei înşişi prețul pentru această schimbare. 

Dar aceasta nu înseamnă că SUA îşi acceptă cu uşurinţă propria putere. 
Lucrurile s-au derulat mult prea repede, şi au ajuns prea departe. De aceea, 
reechilbrarea politicii americane va necesita şi reconcilierea Statelor Unite 


cu locul lor real în lume. Am amintit deja că prăbuşirea Uniunu Sovietice a 
lăsat Statele Unite fără rival în dominaţia globală. Ceea ce trebuie înţeles ca 
atare în acest moment este că, indiferent dacă ne place sau nu, indiferent 
dacă a fost intenționat sau nu, SUA au ieşit din Războiul Rece impunându- 
se nu numai ca hegemon global, ci ca imperiu global. 

Realitatea este că poporul american nu-şi doreşte un imperiu. Ceea ce nu 
înseamnă că nu-şi doreşte beneficiile care decurg de aici, atât economice, 
cât şi strategice. Înseamnă, pur şi simplu, că nu vrea să plătească preţul. În 
ceea ce priveşte economia, americanii vor potenţialul de creştere al pieţei 
libere, dar nu vor şi bătăile de cap. Politic, îşi doresc să aibă o influență 
enormă, dar nu sunt dispuşi să-şi atragă resentimentele întregii lumi. Din 
punct de vedere militar, vor să fie la adăpost de primejdii, dar nu să poarte 
povara unei strategii pe termen lung. 

Imperiile sunt rareori planificate sau premeditate, iar acelea care au fost, 
spre exemplu cel al lui Napoleon sau al lui Hitler, nu au durat prea mult. 
Cele care rezistă în timp cresc în mod organic, iar statutul lor imperial 
rămâne adesea neobservat până când începe să fie copleşitor. A fost atât 
cazul Romei antice, cât şi al Marii Britanii, iar acestea au reuşit pentru că, 
odată ce au dobândit statutul de imperiu, nu doar că s-au ridicat la nivelul 
său, ci au învăţat să-l gestioneze. 

Spre deosebire de Imperiul Roman sau de Imperiul Britanic, structura 
dominației americane este una informală, dar asta nu o face mai puţin reală. 
Statele Unite controlează oceanele, iar economia lor reprezintă un sfert din 
întreaga producție mondială. Dacă în America este popular iPod-ul sau o 
nouă modă culinară, fabricile şi fermele din China şi America Latină se 
reorganizează pentru a veni în întâmpinarea cererii. Aşa au guvernat 
puterile europene China în secolul al XIX-lea — niciodată în mod formal, ci 
prin transformarea şi exploatarea sa până într-acolo încât distincția dintre 
formal şi informal aproape că nu mai conta. 

Un adevăr pe care poporul american nu reuşeşte să-l asimileze este că 
dimensiunea şi puterea imperiului american sunt în sine subminante şi 
incomode, ceea ce înseamnă că SUA pot cu greu să facă un pas care să nu 
amenințe o națiune sau să aducă benificii alteia. Deşi o asemenea forță 
presupune avantaje economice, ea naşte în mod firesc ostilitate. America 
este o republică bazată pe comerţ, ceea ce înseamnă că trăieşte din 
schimburi. Uriaşa sa prosperitate provine din propriile bunuri şi valori, dar 
ea nu poate fi păstrată printr-o izolare de restul lumii. Aşadar, dacă SUA 


intenționează să-şi păstreze dimensiunea, bogăţia şi puterea, singura opţiune 
este să înveţe să-şi gestioneze influenţa cu maturitate. 

Până când imperiul va fi acceptat, este dificilă o discuţie publică 
elocventă şi coerentă asupra foloaselor, a daunelor şi, mai presus de toate, a 
inevitabilității sale. Puterea supremă este periculoasă în sine, dar puterea 
supremă care nu ţine seama de propriul statut este ca un animal furios. 

Voi argumenta apoi că în următorul deceniu Statele Unite vor face 
trecerea de la ignorarea intenționată a realității la acceptarea sa, cu oricâte 
rețineri. Odată cu acceptarea, îşi va face apariția o politică externă mai 
sofisticată. Imperiul nu va fi proclamat, ci îşi va dezvolta o conducere mai 
eficientă, bazată pe înţelegerea profundă a situației. 


Capitolul 1. Imperiul neintenționat 


Preşedintele american este cel mai important lider politic al lumii. Motivul 
este unul simplu: conduce o naţiune ale cărei politici economice şi militare 
influenţează viețile oamenilor din toate țările, de pe toate continentele. 
Preşedintele poate să comande invazii, să impună embargouri sau sancţiuni, 
şi chiar o face. Strategiile economice pe care le elaborează influenţează 
miliarde de vieţi, poate chiar de-a lungul mai multor generaţii. Cine va fi 
preşedintele Statelor Unite şi ce decizii va lua el (sau ea) în următorul 
deceniu sunt aspecte care vor afecta viețile oamenilor din afara Americii 
mai mult chiar decât deciziile propriilor guverne. 

Aceasta a fost o concluzie la care am ajuns în noaptea care a urmat celei 
mai recente alegeri prezidențiale americane, atunci când am încercat să 
telefonez unei membre a staffului meu la Bruxelles şi am reuşit să dau de ea 
într-un bar plin de belgieni care sărbătoreau victoria lui Barack Obama. Am 
aflat mai apoi că asemenea petreceri în cinstea lui Obama fuseseră 
organizate în oraşe din întreaga lume. Oameni din toate țările păreau să-şi 
dea seama că rezultatul alegerilor americane conta enorm pentru ei, şi mulți 
erau cu adevărat impresionați de ascensiunea lui Obama. 

Înainte de sfârşitul primului an al mandatului său prezidenţial, cinci 
politicieni norvegieni i-au acordat lui Obama Premiul Nobel pentru Pace, 
spre consternarea multor oameni care considerau că nu făcuse încă nimic ca 
să-l merite. Dar, conform declaraţiilor comisiei, Obama schimbase imediat 
şi în mod profund percepția lumii cu privire la Statele Unite, iar această 
schimbare în sine justifica premiul. George W. Bush fusese urât pentru că 
lumea îl percepea ca pe un imperialist belicos. Obama a fost primit cu urale 
deoarece atrăsese atenţia că el nu va fi deloc aşa. 

Pretutindeni, de la comisia de acordare a Premiului Nobel până în 
barurile din Singapore şi São Paolo, se confirma neintenționat unicitatea 
preşedinţiei americane în sine, precum şi noua realitate pe care americanii 
se feresc s-o recunoască. Noul regim american era atât de important pentru 
norvegieni şi belgieni şi polonezi şi chilieni şi pentru miliarde de alți 
oameni din întreaga lume pentru că preşedintele american se află acum în 
poziția uneori stânjenitoare, incomodă (şi niciodată explicit afirmată) de 


împărat global, o realitate cu care lumea — şi preşedintele — se va confrunta 
în deceniul următor. 


Impăratul american 


Statutul unic al preşedintelui american şi influenţa sa nu provin din cuceriri, 
abilitatea de a conduce sau drept divin, ci ipso facto sunt rezultatul poziţiei 
Statelor Unite ca unică putere militară globală din lume. Economia Statelor 
Unite este, totodată, de trei ori mai mare decât cea de-a doua economie a 
lumii. Aceste realități conferă Statelor Unite o putere disproporționată în 
raport cu populația şi dimensiunile sale, precum şi cu ceea ce majoritatea 
consideră a fi just sau prudent. Dar SUA nu au intenționat să devină un 
imperiu. Acest aranjament involuntar a fost o consecință a unui şir de 
evenimente, dintre care puţine s-au aflat sub controlul americanilor. 

Cu siguranţă s-a vorbit despre imperiu înainte de acestea. Între „destinul 
evident“ şi Războiul Hispano-American, secolul al XIX-lea a fost dominat 
de o viziune a imperiului uimitor de modestă comparativ cu ceea ce s-a 
creat. Imperiul despre care vorbesc eu are prea puţin de-a face cu acele 
gânduri timpurii. Într-adevăr, opinia mea este că cea mai recentă versiune a 
acestui imperiu a luat naştere fără planificare sau intenție. 

De la al Doilea Război Mondial până la sfârşitului Războiului Rece, SUA 
şi-au croit încet calea către această superioritate, obținută abia în 1991, 
odată cu prăbuşirea Uniunii Sovietice, ce a lăsat Statele Unite singure, în 
postura unui gigant fără contrapondere. 

În 1796, cu ocazia discursului său de adio, Washington a enunțat 
următorul principiu: „Principala noastră regulă, în ceea ce priveşte națiunile 
străine, este extinderea relaţiilor comerciale şi limitarea legăturilor politice 
cât mai mult posibil“. SUA au avut opţiunea să se îndepărteze de lume în 
acel moment, fiind o ţară mică, izolată geografic. Astăzi, indiferent cât de 
mult şi-ar dori restul lumii să fie o prezență mai puţin incomodă sau oricât 
de tentantă ar fi această perspectivă pentru americani, este pur şi simplu 
imposibil ca o naţiune cu o economie atât de vastă să întrețină relații 
comerciale fără imixtiuni politice sau alte consecinţe. Impulsul antipolitic al 
lui Washington 1 se potrivea fondatorului antiimperialist al republicii. Ca o 
ironie a sorții, extraordinarul succes al acelei republici a făcut această 
viziune imposibil de îndeplinit. 

Economia americană este ca un vârtej, atrăgând în miezul său tot ce o 
înconjoară, cu vâltori imperceptibile care pot devasta sau îmbogăţi țările de 


mici dimensiuni. Atunci când economia SUA o duce bine, ea este motorul 
care propulsează întreaga maşinărie; când dă rateuri, maşinăria se poate 
bloca. Nu există nici o altă economie care să afecteze lumea atât de profund 
sau s-o țină laolaltă atât de eficient. 

Când privim lumea din punctul de vedere al exporturilor şi al 
importurilor, este uimitor cât de multe țări depind de Statele Unite pentru 5 
sau chiar 10 procente din produsul lor intern brut, o interdependenţă 
enormă. Există relații economice bilaterale şi chiar multilaterale care nu 
includ Statele Unite, dar nici una care să nu fie influenţată de Statele Unite. 
Toată lumea urmăreşte şi aşteaptă să vadă ce vor face Statele Unite. Toată 
lumea încearcă să influenţeze acțiunile Americii, măcar puţin, pentru a 
câştiga un avantaj sau pentru a evita un neajuns. 


> 

Relaţii comerciale majore americane 


De-a lungul istoriei, acest grad de interdependență a dat naştere la 
tensiuni şi chiar la războaie. În secolul al XIX-lea şi la începutul secolului 
XX, Franţa şi Germania se temeau fiecare de puterea celeilalte, aşa că 
încercau să-şi influenţeze reciproc cursul acţiunilor. Rezultatul a fost că cele 
două ţări au purtat trei războaie în decursul a şaptezeci de ani. Înainte de 
Primul Război Mondial, jurnalistul englez (ulterior membru al 
Parlamentului) Norman Angell a scris o lucrare de o mare popularitate, The 
Great Illusion, în care demonstra gradul înalt de interdependenţă economică 
din Europa şi afirma că, de aceea, războiul este imposibil. Evident, cele 
două Războaie Mondiale au infirmat această teorie. Susținătorii comerțului 
liber continuă să folosească acest argument. Totuşi, după cum vom vedea, 


un grad înalt de interdependenţă globală, având drept centru Statele Unite, 
creşte, de fapt — mai degrabă decât să scadă —, pericolul izbucnirii unui 
război. 

Această primejdie este întru câtva diminuată de faptul că lumea nu mai 
este plină de puteri relativ egale, ispitite de aventuri militare. Cu siguranță 
supremația puterii militare americane este atât de evidentă, încât nici o altă 
țară nu poate spera să folosească forța brută pentru a-şi redefini relațiile cu 
Statele Unite. În acelaşi timp, însă, vedem că rezistenţa în fața puterii 
americane este considerabilă şi că s-au purtat frecvent războaie din 1991 
până astăzi. 

Puterea imperială a Americii s-ar putea degrada, dar o putere de 
asemenea amploare nu se prăbuşeşte decât în urma unui război. Puteri ca 
Germania, Japonia, Franţa şi Marea Britanie au intrat în declin nu din cauza 
datoriilor, ci din cauza războaielor care au devastat economiile acestor ţări, 
printre numeroasele consecințe nefaste numărându-se datoriile uriaşe. 
Marea Criză, care a marcat omenirea în anii 1920 şi 1930, îşi avea 
rădăcinile în distrugerea economiei germane ca urmare a Primului Război 
Mondial şi în subminarea comerțului şi a relațiilor financiare, fenomen care 
s-a răspândit în cele din urmă în întreaga lume. Pe de altă parte, marea 
prosperitate a alianţei americane de după 1950 a fost un rezultat al puterii 
economice pe care Statele Unite au clădit-o — fără oprelişti — în timpul celui 
de-al Doilea Război Mondial. 

În lipsa unui război major, devastator, orice realiniere a influenţei 
internaționale pe criterii economice va fi un proces care se va întinde pe 
generaţii întregi, dacă va fi să se întâmple vreodată. Se spune despre China 
că va fi noua putere. Este posibil. Dar economia Statelor Unite este de 3,3 
ori mai puternică decât cea a Chinei. China trebuie să menţină un ritm de 
creştere extrem de ridicat pentru a reduce din distanţa faţă de Statele Unite. 
În 2009, SUA au efectuat 22,5% din toate investiţiile străine directe la nivel 
global, ceea ce, conform Consiliului pentru Comerţ şi Dezvoltare al 
Organizaţiei Naţiunilor Unite, proclamă America drept cea mai mare sursă 
de investiții din lume. China, prin comparație, a efectuat 4,4% din investiţii. 

SUA ar putea avea în acelaşi timp şi cele mai mari împrumuturi din 
lume, dar datoriile nu îi reduc capacitatea de a influența sistemul 
internațional. Fie că încetează să se mai împrumute, fie că reduce sau creşte 
împrumuturile, economia americană influenţează constant piețele globale. 
Puterea de influență este crucială. Bineînţeles, ar trebui să se ţină cont de 


faptul că fiecare dolar pe care SUA îl împrumută este oferit cu împrumut de 
alte state. Dacă ne putem încrede în piață, aceasta arată că este o mutare 
bună să împrumuţi Statele Unite, chiar şi cu o dobândă scăzută. 

Multe ţări au impact asupra altora. Ceea ce ne poate face să considerăm 
America un imperiu este numărul de state asupra cărora are un impact 
major, intensitatea acestuia şi numărul de oameni afectaţi de aceste procese 
ŞI decizii economice. 

În ultimii ani, spre exemplu, apetitul americanilor pentru creveţi a 
crescut. Afluxul din piaţa americană a făcut ca piscicultorii din Delta 
Mekongului să-şi crească producția pentru a veni în întâmpinarea noii 
cereri. Atunci când economia americană a intrat în declin în 2008, 
mâncărurile de lux, precum creveţii, au fost primele asupra cărora s-a 
răsfrânt reducerea pieţei, o schimbare care a avut ecouri până la fermele 
piscicole din Delta Mekongului. Urmând un model similar, producătorul de 
calculatoare Dell a construit o fabrică de mari dimensiuni în Irlanda, dar 
când costul mâinii de lucru a crescut, Dell şi-a mutat fabrica în Polonia, 
chiar într-o perioadă în care Irlanda se afla sub o gravă presiune economică. 
America este influențată de alte ţări, la fel cum au fost, la rândul lor, Marea 
Britanie şi Roma antică. Dar Statele Unite se află în centrul reţelei, nu la 
periferia sa, iar economia sa este susținută de armată. Dacă adăugăm 
avantajul tehnologic, putem percepe structura puterii profunde a Americii. 

Imperiile pot fi formale, cu o structurare clară a autorităţii, sau mai 
subtile şi mai complexe. Britanicii controlau Egiptul, dar puterea formală a 
Marii Britanii era mai puţin evidentă. SUA posedă o arie de activitate 
internațională suficient de vastă încât să modifice traseul multor țări, dar 
pentru că refuză să se considere o putere imperială, nu şi-au creat o 
structură formală, rațională pentru a gestiona puterea de care, în mod 
evident, dispune. 

Faptul că SUA au avut surprize în Orientul Mijlociu nu alterează în nici 
un fel argumentul că ar fi un imperiu, deşi unul lipsit de maturitate. Eşecul 
nu este incompatibil cu ideea de imperiu; în timpul creşterii şi expansiunii 
imperiale, au loc şi dezastre. Marea Britanie a pierdut cea mai mare parte a 
coloniilor nord-americane în timpul rebeliunilor, cu un secol înainte ca 
imperiul să atingă apogeul. Romanii se confruntau cu războaie civile în 
cicluri recurente. 

Puterea americană se întemeiază pe economie — oricât de instabilă ar 
părea la momentul actual —, dar în spatele acestei economii puternice se află 


forţa militară. Scopul armatei americane este să prevină tentativele, din 
partea oricărei națiuni afectate de influenţa economică a Statelor Unite sau a 
oricărei coaliții de acest gen, de a face uz de forță pentru a schimba 
condiţiile care le pun în dezavantaj. La fel ca legiunile Romei, trupele 
americane sunt trimise preventiv în jurul lumii, pentru că cel mai eficient 
mod de a folosi forța militară este, pur şi simplu, dezbinarea puterilor 
emergente înainte ca acestea să poată prezenta vreun pericol. 

Harta de pe pagina următoare subevaluează grav prezența militară 
americană. Nu include, spre exemplu, trupele de operaţiuni speciale, care 
lucrează sub acoperire în multe regiuni, în special din Africa. Nu prezintă 
nici misiunile de antrenament, de suport tehnic sau cu funcții similare. 
Unele trupe americane luptă în războaie, altele se implică în problema 
drogurilor, unele protejează ţările în care sunt cantonate împotriva 
eventualelor atacuri, iar altele folosesc țările-gazdă ca zonă de organizare în 
caz că prezenţa trupelor americane este cerută într-o ţară din apropiere. 
Uneori, aceste trupe îi sprijină pe cetăţenii americani implicați în 
conducerea respectivei ţări, direct sau indirect. Alteori, trupele sunt pur şi 
simplu prezente, fără să controleze nimic. Trupele cantonate în Statele 
Unite nu au drept scop apărarea patriei, ci trebuie să fie disponibile pentru 
ceea ce, în termeni militari, se numeşte „proiecția forţei“. Aceasta înseamnă 
că trebuie să fie mereu pregătite pentru a fi trimise oriunde preşedintele 
consideră necesară prezenţa lor. 

Aşa cum este specific unui imperiu global, SUA îşi adaptează sistemul 
economic şi militar pentru a ocupa locul de garant în economia globală. 
Statele Unite oferă în acelaşi timp tehnologie şi alte bunuri şi servicii, o 
piaţă enormă pentru vânzare, şi forţe armate care să menţină rutele maritime 
deschise. Dacă este nevoie, intervine pentru a stabili ordinea în zonele 
turbulente, dar nu face asta spre beneficiul altor ţări, ci pentru propriile 
interese. În ultimă instanţă, puterea economiei şi distribuţia forței militare 
americane impun multor ţări acordul cu SUA. Această necesitate leagă 
țările de Statele Unite mai strâns decât ar face-o orice sistem imperial 
formal. 

Imperiile, consecinţa neintenționată a unei puteri acumulate în scopuri 
mult diferite de visul legat de întemeierea unui imperiu, sunt de obicei 
recunoscute mult după apariție. Pe măsură ce devin conştiente de propriul 
statut, se folosesc de avântul lor pentru a se extinde în mod conştient, 
adăugând o ideologie imperialistă — gândiți-vă la Pax Romana sau la 


„povara omului alb“ — realității imperiului. Un imperiu beneficiază de 
scriitori precum Vergiliu sau de poeți precum Rudyard Kipling după ce este 
bine împământenit, nu înainte. ŞI, la fel ca în cazul Romei antice, cât şi al 
Marii Britanii, cei care celebrează imperiul american coexistă cu cei care îl 
resping şi care îşi doresc o revenire la vremurile mai pure de altădată. 

Roma şi Marea Britanie erau captive în lumea imperială, dar învățaseră 
să se bucure de capcana lor. America este încă în punctul în care refuză să 
se vadă în postura de imperiu, deşi a ajuns până la acel nivel, şi oricând 
simte că se apropie de capcanele imperiului, ia distanţă. Dar a venit vremea 
să se accepte faptul că preşedintele Statelor Unite gestionează un imperiu de 
o putere şi o influenţă fără precedent, deşi, poate, informal şi lipsit de o 
documentaţie. Numai atunci vom putea formula strategii care să acopere 
următorul deceniu şi care să ne permită să conducem în mod corect şi 
eficient lumea pe care o dominăm. 


Adaptarea la realitatea imperială 


De-a lungul ultimilor douăzeci de ani, SUA s-au confruntat cu urmările 
faptului că au fost „singurul supraviețuitor“ după prăbuşirea Uniunii 
Sovietice. Sarcina preşedintelui în următorul deceniu este să renunţe la 
statutul său reactiv şi să-şi dezvolte o metodă sistematică de conducere a 
lumii pe care o domină, o metodă care să înfrunte cu onestitate şi fără teamă 
realitățile operaționale ale lumii. Aceasta înseamnă transformarea 


imperiului american dintr-un haos nedocumentat într-un sistem ordonat, un 
fel de Pax Americana — nu pentru că aceasta ar fi alegerea liber consimțită a 
preşedintelui, ci tocmai pentru că nu are de ales. 

Ordonarea unui imperiu este o necesitate pentru că, deşi SUA au o putere 
copleşitoare, sunt departe de a fi omnipotente, şi deținerea unei puteri unice 
aduce cu sine pericole unice. America a fost atacată la 11 septembrie 2001, 
spre exemplu, tocmai pentru puterea sa unică. Sarcina preşedintelui este să 
gestioneze acest gen de putere într-un fel care să recunoască deopotrivă 
riscurile şi oportunitățile, apoi să minimizeze riscurile şi să fructifice 
beneficiile. 

Pentru cei care se arată dezgustați numai atunci când se vorbeşte despre 
imperiu, cu atât mai mult când se vehiculează ideea de ordonare a 
controlului imperial, aş vrea să atrag atenția că realitățile geopolitice nu le 
oferă preşedinţilor luxul de a-şi exercita virtuțile în acelaşi fel în care ar 
face-o un cetățean obişnuit. Doi preşedinţi care au încercat să-şi urmeze 
valorile proprii, Jimmy Carter şi George W. Bush, au cunoscut eşecuri 
monumentale. Pe de altă parte, alți preşedinţi, precum Richard Nixon şi 
John F. Kennedy, care erau mult mai neînduplecaţi, au eşuat pentru că 
acțiunile lor nu erau direcționate şi concentrate către atingerea unui ţel 
moral superior. 

În ceea ce priveşte ordonarea imperiului, propun ca viitorii preşedinţi să 
urmeze exemplul a trei dintre cei mai eficienți lideri ai noştri, oameni lipsiți 
de scrupule în aplicarea unei strategii care avea, totodată, la bază un 
principiu moral. În aceste cazuri, scopul moral a scuzat într-adevăr mijloace 
care au fost nu numai imorale, ci şi neconstituționale. 

Abraham Lincoln a păstrat unitatea statelor din Nord şi a abolit sclavia 
prin înşelăciune şi încălcând libertățile civile. Pentru a păstra loialitatea 
statelor de graniţă, nu şi-a recunoscut niciodată intenția de a aboli sclavia, 
afirmată cu claritate în marile dezbateri din 1858. În schimb, a apelat la un 
şiretlic, susținând că, deşi se opunea răspândirii sclaviei dincolo de granițele 
Sudului, nu avea intenţia să o abolească acolo unde era deja legală. 

Dar Lincoln a făcut mai mult decât să ocolească adevărul. A suspendat în 
întreaga țară dreptul de habeas corpus şi a autorizat arestarea legislatorilor 
prosecesionişti din Maryland. Nici măcar nu a încercat să justifice aceste 
acțiuni, altfel decât spunând că dacă Maryland şi celelalte state de graniţă s- 
ar separa, războiul ar fi pierdut şi națiunea s-ar destrăma, caz în care 
Constituţia ar deveni lipsită de orice sens. 


După şaptezeci şi cinci de ani, în mijlocul unei alte crize naționale de 
proporţii, Franklin Roosevelt a făcut, la rândul lui, ceea ce era necesar, 
mințind pentru a-şi ascunde acțiunile de ochii unui public care nu era încă 
pregătit să-l urmeze. La sfârşitul anilor 1930, Congresul şi opinia publică 
voiau să păstreze neutralitatea în timp ce Europa se pregătea de război, dar 
Roosevelt a înțeles că miza era însăşi supraviețuirea democrației. A aranjat 
în secret vânzarea de armament către Franţa şi a făcut un pact cu Winston 
Churchill pentru folosirea marinei americane în scopul protecției navelor 
comerciale care duceau provizii în Anglia — o violare clară a statutului de 
neutralitate. 

La fel ca Lincoln, Roosevelt a fost motivat de un ţel moral, care 
presupunea o viziune morală asupra unei strategii globale. A simțit 
amenințarea Germaniei naziste şi a rămas dedicat conceptului democrației. 
Totuşi, pentru a apăra interesele şi instituțiile americane, s-a aliat cu 
Uniunea Sovietică a lui Stalin, un regim care, în termeni morali, era cel 
puţin la fel de viciat precum cel nazist. În ţară, a sfidat o directivă a Curţii 
Supreme şi a autorizat ascultarea telefoanelor fără mandat, precum şi 
interceptarea şi deschiderea corespondenţei. Totuşi, cea mai uimitoare 
încălcare a libertăților civile a fost aprobarea închiderii şi strămutării 
imigranților japonezi, indiferent de statutul lor privind cetăţenia. Roosevelt 
era foarte conştient de acţiunile pe care le întreprindea. Încălca fără ezitare 
normele de decenţă în urmărirea unui scop moral necesar. 

Ronald Reagan a urmat la rândul lui o cale hpsită de scrupule către 
atingerea unui obiectiv moral. Scopul lui era distrugerea a ceea ce numea 
imperiul malefic al Uniunii Sovietice, iar el l-a urmat, în parte accelerând 
cursa înarmării, până la un ritm pe care ştia că sovieticii nu îşi permit să-l 
susțină. Apoi a comandat operațiuni dintre cele mai viclene şi mai 
complexe pentru a bloca sprijinul sovietic pentru mişcările de eliberare 
națională din Lumea a Treia. A invadat Grenada în 1983 şi a sprijinit luptele 
insurgenților împotriva guvernului marxist din Nicaragua, determinând 
Israelul, printr-un artificiu elaborat, să vândă armament Iranului, aflat în 
conflict cu Irakul, pentru a vărsa apoi profitul în buzunarele insurgenților 
din Nicaragua, ca o metodă de ocolire a unei legi concepute special pentru a 
preveni asemenea intervenţii. Trebuie să ne amintim şi sprijinul activ al lui 
Reagan pentru jihadiştii musulmani din Afghanistan, care luptau împotriva 
sovieticilor. În ceea ce-i priveşte pe Roosevelt şi pe Stalin, un inamic viitor 
poate fi folositor pentru a înfrânge unul actual. 


Deceniul care ne aşteaptă nu va fi unul al marilor cruciade morale. În 
schimb, va fi o epocă a procesării, un timp în care realitățile lumii, înțelese 
prin intermediul faptelor, vor fi încorporate într-un mod mult mai formal de 
instituțiile noastre. 

În ultimul deceniu, SUA au purtat o adevărată cruciadă împotriva 
terorismului. În următorul deceniu, va fi nevoie de mai puţină înflăcărare şi 
de o reorganizare mai meticuloasă a relaţiilor cu ţări ca Israelul şi Iranul. 
Este vremea să se creeze un sistem de alianţe incluzând state precum 
Polonia şi Turcia, care au dezvoltat noi relaţii cu Statele Unite. Este vorba 
despre munca laborioasă a dezvoltării strategiei imperiale. Totuşi, 
preşedintele nu trebuie să-şi permită iluzia că lumea va accepta pur şi 
simplu realitatea hegemoniei americane, la fel cum nu-şi poate permite să 
abandoneze puterea. El nu are voie să uite că, în ciuda statutului său 
cvasiimperial, este preşedintele unei singure ţări şi nu al întregii lumi. 

De aceea, singurul cuvânt pe care nu trebuie să-l folosească este imperiu. 
Etica antiimperialistă aflată la temelia Americii continuă să susțină cultura 
politică a ţării. În plus, pretenţia ca puterea să fie împărţită mai egal este 
folositoare, nu doar pentru alte ţări, ci şi pentru Statele Unite. Chiar şi aşa, 
în deceniul următor, realitatea informală a imperiului global american 
trebuie să înceapă să capete coerenţă. 

Pentru că un preşedinte nu poate să forțeze publicul să confrunte direct 
realitățile pentru care nu este încă pregătit, el trebuie să devină un maestru 
în întreținerea iluziilor. Sclavia nu ar fi putut să supraviețuiască mult după 
anii 1860, indiferent cât şi-ar fi dorit sudiştii acest lucru. Al Doilea Război 
Mondial nu putea fi evitat, indiferent de tendinţa publicului spre o politică 
izolaționistă. Confruntarea cu Uniunea Sovietică trebuia să aibă loc, chiar 
dacă opinia publică se temea de acea perioadă de criză. În fiecare caz, un 
preşedinte puternic a creat o țesătură de iluzii care să-i permită să ia 
măsurile necesare fără să stârnească o imensă revoltă din partea publicului. 
În cazul lui Reagan, când stratagemele lui cu contrabanda de armament au 
ieşit la iveală, cu titlul de „scandalul Iran-Contra“, atrăgând după sine 
audieri în fața Congresului, rechizitorii şi condamnări pentru mulți dintre 
cei implicați, imaginea sa publică foarte bine croită, de om simplu, l-a 
salvat de la prăbuşire. Evenimentele ce au urmat în Israel, Iran şi Nicaragua 
au fost atât de complexe, încât chiar şi detractorii săi se îndoiesc că ar fi fost 
el însuşi responsabil. 


O strategie globală a regiunilor 


Interesele fundamentale ale Americii sunt securitatea fizică a Statelor Unite 
şi un sistem economic aproape lipsit de constrângeri. După cum vom vedea 
când ne vom îndrepta atenţia asupra stării curente a economiei globale, 
aceasta nu implică în nici un caz un regim de comerţ liber în sensul pe care 
îl înţeleg ideologii pieţei libere. Înseamnă pur şi simplu un sistem 
internațional care permite vastei economii americane să interacţioneze cu 
cea mai mare parte, dacă nu chiar cu întreaga lume. 

Un sfert din economia lumii nu se poate dezvolta printr-o politică 
izolaționistă, şi nici consecințele interacțiunii nu pot fi reduse la sfera 
economică. Economia americană este construită pe inovaţie tehnologică şi 
organizațională, mergând până la ceea ce economistul Joseph A. 
Schumpeter numeşte „distrugere creatoare“: procesul prin care economia se 
autodistruge şi se reconstruieşte constant, cu precădere prin dezvoltarea 
tehnologiilor disruptive (de salt). 

Atunci când cultura economică americană se răspândeşte în alte ţări, 
acestea pot să se adapteze sau să se lase absorbite. Computerele, spre 
exemplu, împreună cu companiile clădite în jurul lor, au avut consecințe 
profunde asupra vieţii culturale din întreaga lume, din Bangalore până în 
Irlanda. Cultura americană se simte confortabil în mijlocul acestui flux, 
ceea ce nu se poate spune despre alte culturi. China şi-a asumat sarcina 
adițională de a încerca să se adapteze unei economii de piaţă, păstrând în 
acelaşi timp instituțiile politice ale unui stat comunist. Germania şi Franţa s- 
au străduit să atenueze impactul american, să se ferească de ceea ce ei 
numeau „economia anglo-saxonă“. Rusia s-a clătinat atunci când a fost 
pentru prima dată expusă direct acestei forțe în anii 1990 şi a încercat să-şi 
recapete echilibrul în următorul deceniu. 

Atitudinea lumii vizavi de vârtejul american este adeseori, deloc 
surprinzător, închisă şi reticentă, țările încercând fie să profite, fie să evite 
consecinţele. Preşedintele Obama a simțit această rezistenţă şi a pus 
accentul pe ea. Pe plan intern, a răspuns nevoii americanilor de a fi 
admirați, iar peste ocean a răspuns nevoii ca SUA să devină mai 
împăciuitoare şi mai puţin arogante. 

Deşi Obama a identificat problema şi a încercat s-o rezolve, rezistenţa în 
faţa puterii imperiale rămâne o problemă fără soluție permanentă, deoarece, 


în ultimă instanţă, ea nu derivă din politicile Statelor Unite, ci este inerentă 
puterii imperiale. 

SUA au ocupat această poziție de putere aproape hegemonică doar în 
ultimii douăzeci de ani. Primul deceniu al acestei perioade imperiale a 
întruchipat o fantezie ameţitoare, în care sfârşitul Războiului Rece a fost 
considerat sfârşitul războiului însuşi — o iluzie care îşi face apariția la 
sfârşitul fiecărui conflict major. Primii ani ai noului secol au reprezentat 
decada în care poporul american a descoperit că aceasta este încă o planetă 
periculoasă şi că preşedintele american a făcut eforturi disperate de a 
produce un răspuns ad-hoc. Perioada cuprinsă între anii 2011 şi 2021 va 
reprezenta deceniul în care SUA vor începe să înveţe cum să facă faţă 
ostilității mondiale. 

Preşedinţii următorului deceniu trebuie să-şi croiască o strategie care să 
țină cont că amenințările care şi-au făcut din nou apariția în ultimii zece ani 
nu au reprezentat o excepție. Al-Qaeda şi terorismul au fost un astfel de 
pericol, dar aceasta nu a reprezentat de fapt cea mai importantă ameninţare 
pentru Statele Unite. Preşedintele poate şi ar trebui să vorbească despre o 
epocă în care aceste pericole nu vor mai exista, dar nu trebuie să creadă în 
propria retorică. Din contră, trebuie să îndepărteze treptat națiunea de ideea 
că amenințările faţă de puterea imperială vor înceta vreodată, apoi s-o facă 
să înţeleagă că aceste pericole reprezintă preţul pe care americanii trebuie 
să-l plătească pentru bunăstarea şi puterea de care se bucură. În acelaşi 
timp, trebuie să planifice şi să ducă la îndeplinire o strategie, fără să 
recunoască neapărat că ea există. 

Neavând nici un rival la hegemonia globală, preşedintele trebuie să 
privească lumea ca pe o serie de regiuni separate şi, astfel, să înceapă să 
creeze balanţe de putere în aceste regiuni, parteneri de coaliție şi planuri de 
intervenție în caz de necesitate. Ţelul strategic trebuie să fie prevenirea 
ascensiunii vreunei puteri care s-ar putea împotrivi Statelor Unite, în orice 
colţ al lumii. 

În timp ce Roosevelt şi Reagan s-au bucurat de privilegiul de a juca o 
singură mână globală — vastă, dar bine închegată —, preşedinţii din deceniul 
ce va urma vor trebui să joace mai multe mâini, la o masă extrem de 
fragmentată. A trecut vremea când totul gravita în jurul uneia sau a câtorva 
ameninţări globale. Balanța puterii în Europa nu este strâns legată de cea 
din Asia şi este complet separată de echilibrul de forțe care menţine pacea 
în America Latină. Aşadar, chiar dacă lumea nu este la fel de periculoasă 


pentru Statele Unite cum era în timpul celui de-al Doilea Război Mondial 
sau în vremea Războiului Rece, ea este astăzi cu mult mai complicată. 

Politica externă americană a fost deja fragmentată în funcție de regiuni, 
desigur, după cum o reflectă seria de centre regionale de comandă, care 
dirijează forţele militare ale SUA. Acum este necesar să acceptăm deschis 
aceeaşi fragmentare în gândirea noastră strategică şi să acționăm în 
consecinţă. Trebuie să acceptăm că nu există nici o alianță globală care să 
sprijine Statele Unite şi că acestea nu au nici o relație istorică specială cu 
nimeni. Un alt citat din discursul de adio al lui Washington îşi are locul aici: 
„O naţiune care manifestă față de alta o ură sau o apreciere devenită 
obişnuință a căzut, într-o oarecare măsură, în sclavie. Ea este sclava propriei 
animozități sau a propriei afecțiuni, fiecare dintre acestea fund suficientă 
pentru a o îndepărta de la datoria şi interesele sale“. Ceea ce înseamnă că 
NATO nu mai are un singur înţeles pentru Statele Unite în afara contextului 
european şi că Europa nu poate fi considerată mai importantă decât oricare 
altă parte a lumii. În pofida nostalgiei faţă de „relaţia specială“, realitatea 
simplă din ziua de azi este că Europa nu mai are aceeaşi importanță. 

Chiar şi aşa, preşedintele Obama a dus o campanie concentrată asupra 
europenilor. Călătoriile sale dinainte de alegerile din 2008 sunt o dovadă vie 
că ceea ce el numea multilateralism reprezenta concilierea Statelor Unite cu 
Europa, consultarea Europei cu privire la acţiunile americane de peste 
hotare şi acceptarea avertismentelor Europei (acum că Europa şi-a pierdut 
imperiile, gândirea europeană gravitează în jurul precauţiei). Acţiunile lui 
Obama au dat roade. Europenii erau extrem de entuziasmați şi mulți 
americani se arătau încântați că sunt din nou plăcuţi. Desigur, entuziasmul 
s-a risipit rapid, pe măsură ce europenii au descoperit că Obama era totuşi 
un preşedinte american, urmărind ţelurile propriei națiuni. 

Toate acestea atrag din nou atenţia asupra provocărilor cu care se va 
confrunta preşedintele în deceniul care urmează: să ducă o politică externă 
lipsită de scrupule şi sentimentalisme, pentru o naţiune care încă nutreşte 
fantezia iraţională de a fi iubită sau cel puţin lăsată în pace. Trebuie să joace 
cartea sentimentalității în faţa opiniei publice, depăşind însă acest cadru în 
plan politic. 

O politică externă fără sentimentalisme presupune că, în deceniul 
următor, preşedintele trebuie să identifice cu un ochi precis şi obiectiv cei 
mai periculoşi inamici, apoi să creeze coaliții pentru a se ocupa de ei. 
Această abordare calculată înseamnă eliberarea de întregul sistem de alianţe 


şi instituții din perioada Războiului Rece, inclusiv NATO, Fondul Monetar 
Internaţional şi Organizaţia Naţiunilor Unite. Aceste relicve ale Războiului 
Rece nu sunt suficient de flexibile pentru a fi de un real ajutor în 
diversitatea lumii actuale, redefinită în 1991, şi care a lăsat în urmă aceste 
instituții perimate. Unele ar putea avea în continuare valoare, dar numai în 
contextul înființării unor noi instituţii. Acestea trebuie să fie regionale, 
servind interesele strategice ale Statelor Unite, în virtutea următoarelor trei 
principii: 


1. În măsura în care acest lucru este posibil, să ajute la stabilirea 
echilibrului de forțe în lume, să consume energiile în fiecare regiune în 
parte şi să țină la distanță de Statele Unite eventualele pericole. 

2. Să creeze alianțe în care Statele Unite dirijează alte țări, făcându-le pe 
acestea să poarte răspunderea majoră a confruntărilor sau conflictelor, 
sprijinindu-le prin avantaje economice, tehnologie militară şi promisiunea 
intervenției armate atunci când va fi nevoie. 

3. Să folosească intervenția militară doar ca ultimă variantă, atunci când 
balanța de putere se prăbuşeşte şi aliații nu mai pot face faţă problemei. 


În perioada de glorie a Imperiului Britanic, lordul Palmerston a spus: „Să 
presupui că o ţară sau alta va fi însemnată ca aliat sau inamic perpetuu al 
Angliei reprezintă o viziune îngustă. Nu avem aliați sau duşmani eterni. 
Interesele noastre sunt eterne şi perpetue, iar datoria noastră este să urmăm 
acele interese“. Acesta este tipul de politică pe care preşedintele va trebui 
să-l instituționalizeze în următorul deceniu. Acceptând că SUA vor naşte 
resentimente şi ostilitate, trebuie să nu ne facem iluzii cum că am putea pur 
şi simplu să convingem alte națiuni să aibă o impresie mai bună despre noi, 
fără să renunțăm la interesele esențiale ale Statelor Unite. Preşedintele 
american va trebui să seducă aceste națiuni, atât cât se poate, prin 
promisiuni strălucitoare, dar, în cele din urmă, va trebui să accepte că aceste 
demersuri sunt sortite eşecului. Însă în responsabilitatea sa de a călăuzi 
Statele Unite printr-o lume ostilă, el nu are voie să dea greş. 


Capitolul 2. Republica, imperiul şi 
preşedintele machiavelic 


Cea mai mare provocare pe care o va presupune guvernarea unui imperiu în 
următorul deceniu va fi aceeaşi cu care s-a confruntat şi Roma antică: având 
deja statut de imperiu, cum s-ar mai putea menţine republica? Părinţii 
Fondatori ai Statelor Unite erau antiimperialişti convinşi. Şi-au dedicat 
viețile, averile şi onoarea pentru a înfrânge Imperiul Britanic şi pentru a 
forma o republică bazată pe principiile autonomiei naţionale şi pe drepturile 
naturale. O relaţionare de la nivel imperial cu alte ţări, indiferent dacă este 
intenționată sau nu, ameninţă acele principii fundamentale. 

Dacă ar fi să considerăm principiile universale ca având însemnătate, 
atunci deducem că o republică antumperialistă nu poate să fie un imperiu şi 
să-şi păstreze totodată integritatea morală. Această argumentare a fost 
făcută încă din anii 1840, în timpului războiului dintre Mexic şi SUA. 
Astăzi, ambele extreme ale spectrului politic descurajează expedițiile peste 
hotare. Printre oamenii de stânga, există o lungă tradiție antiimperialistă. 
Dar dacă luăm în seamă o parte din retorica celor de dreapta, atât 
hbertarieni, cât şi unii membri ai mişcării „lea Party“, vedem aceeaşi 
împotrivire faţă de implicarea militară în problemele altor ţări. Teama este 
legată de avertismentul lui Dwight Eisenhower cu privire la „complexul 
militar-industrial“. Dacă un ofiţer militar de carieră şi un erou de război de 
rangul lui Ike exprimă o asemenea temere, ne dăm seama cât de adânc 
înrădăcinată este aceasta în cultura politică americană. În opinia mea, de 
aici va porni un curent important în politica americană în decursul 
următorilor zece ani, într-o ţară în care, indiferent de orientarea politică, 
populaţia s-a săturat de implicarea în problemele externe. 

Teama de ambiția imperială este perfect justificată. Republica romană a 
fost copleşită de imperiu. Imperiul a generat o ambiţie pentru bani şi putere, 
care a distrus virtuțile republicane cu care cetăţenii romani se mândreau cel 
mai mult. Chiar dacă acea mândrie nu a fost complet justificată, nu există 
nici o îndoială că republica a fost distrusă nu doar de rivalitățile militare 
care au dus la o lovitură de stat, ci şi de sumele astronomice de bani pe care 


cetățenii şi străinii, încercând să cumpere favoruri, le vărsau în capitala 
imperială. 

Acelaşi pericol există şi în cazul Statelor Unite. Puterea globală 
americană dă naştere unor pericole constante şi unor ispite din ce în ce mai 
mari. S-a observat că, încă din timpul celui de-al Doilea Război Mondial, 
SUA şi-au creat un dispozitiv de securitate națională atât de învăluit într-o 
discreţie oficială, încât nu mai poate fi supravegheat şi nici măcar înţeles cu 
uşurinţă. Acest aparat foarte costisitor şi greoi, împreună cu extraordinara 
activitate economică de peste graniţe — de la comerţul foarte extins până la 
investițiile străine care dau tonul pieţelor globale — creează un sistem greu 
de controlat de instituțiile democratice şi care nu se poate ralia întotdeauna 
principiilor americane. Nu este de neînchipuit că, împreună, aceste forţe ar 
putea să facă democraţia americană să-şi piardă sensul. 

Problema este că, la fel ca Roma în timpul lui Caesar, SUA au ajuns într- 
un punct în care nu mai pot alege dacă vor sau nu să devină un imperiu. 
Dimensiunea economiei americane, implicarea în problemele țărilor din 
lumea întreagă, puterea şi prezenţa la nivel mondial a trupelor americane 
sunt aspecte specifice țelurilor unui imperiu. Ruperea Statelor Unite de 
acest sistem global este aproape imposibilă şi, dacă s-ar face vreo încercare 
în acest sens, s-ar destabiliza nu doar economia americană, ci şi sistemul 
global. Când prețul antiimperialismului va fi înţeles, acesta nu va mai 
beneficia de prea mult sprijin. Într-adevăr, multe ţări străine se opun nu atât 
prezenţei americane, cât felului în care această prezenţă se face simțită. Ele 
acceptă puterea americană, dar vor, pur şi simplu, ca aceasta să servească 
propriilor interese naționale. 

Pericolele puterii imperiale sunt substanțiale şi vor implica probleme din 
ce în ce mai controversate în politica americană, fund deja dezbătute cu 
înflăcărare peste tot în lume. Retrospectiv, înțelegem că politica non- 
intervenționistă a republicii întemeiate de Părinţii Fondatori se baza nu pe 
virtuțile republicii, ci pe slăbiciunea sa. Statele Unite, 13 foste colonii, nu se 
puteau arunca într-o rețea de legături internaționale fără să fie distruse. 
SUA, cu o populație de 300 de milioane de oameni, nu pot evita legăturile 
externe. 

Gestionarea imperiului neintenționat, păstrând, în acelaşi timp, valorile 
republicii, va fi o prioritate pentru Statele Unite mult timp de aici încolo, 
dar cu siguranţă că, în urma războaielor jihadiste, va constitui o adevărată 
provocare. Cele mai multe discuţii vor fi pur şi simplu iluzorii. Nu există 


cale de întoarcere şi nici soluţii clare. Paradoxal este că cea mai mare şansă 
de a conserva republica o au nu instituțiile, ci indivizii, iar ea va depinde de 
o definire a virtuţii care încalcă percepția obişnuită asupra acesteia. Nu caut 
salvarea republicii în balanţa de putere, ci în priceperea şi înțelepciunea 
preşedintelui. Preşedintele controlează cu siguranță o birocraţie vastă, care 
îl controlează la rândul ei, dar, până la urmă, ne amintim de Lincoln, 
Roosevelt şi Reagan, nu de birocraţi, senatori sau magistrați. Motivul este 
simplu. Pe lângă putere, preşedinţii dețin şi calitatea de lider. Aceasta poate 
fi decisivă în termen de un deceniu sau mai puţin. 

Personalităile individuale ar putea părea un fir prea subțire de care să 
atârni viitorul unei ţări. În același timp, Părinţii Fondatori au creat instituţia 
preşedinţiei cu un scop clar, miezul acestei motivații fiind necesitatea 
existenței unui lider. Preşedinţia este unică prin faptul că este singura 
structură în care o instituție şi o persoană individuală se identifică. 
Congresul şi Curtea Supremă sunt adunări care rareori vorbesc printr-o 
singură voce. Preşedinţia este însuşi preşedintele, singurul oficial ales de 
reprezentanţii întregului popor. De aceea trebuie să-l considerăm agentul 
principal în gestionarea relației dintre imperiu şi republică. 

Să începem prin a analiza caracterul preşedintelui în general. Preşedinţii 
diferă de alți oameni prin faptul că pentru ei, prin definiție, puterea 
înseamnă plăcere. Ei consideră obținerea şi folosirea ei o prioritate şi îşi 
investesc o mare parte din viaţă în atingerea acestui scop. Cunoştinţele şi 
instinctele preşedinţilor sunt atât de bine adaptate în acest sens, încât ei 
înţeleg noţiunea de putere într-un fel pe care aceia dintre noi care nu au 
avut-o cu adevărat nu îl pot aprecia. Cel mai bun şi cel mai slab preşedinte 
sunt, prin caracterul lor, mai apropiați decât de oricine altcineva care nu a 
trecut prin acele lucruri de care are nevoie un aspirant la statutul de 
preşedinte. 

Nivelul şi raza de acţiune a puterii pe care o ating preşedinţii americani 
moderni îi fac în mod inevitabil să privească lumea diferit, chiar comparativ 
cu alți şefi de stat. Nici un alt lider nu trebuie să se implice în atât de multe 
aspecte ale lumii înconjurătoare prin atât de multe metode diferite. În 
democraţia noastră, preşedintele trebuie să-şi câştige poziția prefăcându-se 
că nu este cu nimic diferit de omul obişnuit, un gând pe cât de greu de 
imaginat, pe atât de înfricoşător, dacă ar fi adevărat. Pericolul este că, pe 
măsură ce încercările prin care trece un imperiu devin din ce în ce mai 
dificile, şi amenințările potențiale din ce în ce mai reale, se vor naşte lideri 


care vor avea nevoie şi vor solicita o putere ce va ajunge să depăşească 
limitele impuse de Constituţie. 

Printr-o ironie fericită, deşi au creat un guvern antiimperial, Părinții 
Fondatori au oferit o formulă pentru ca un conducător de imperiu să poată 
respecta constrângerile republicii. Ei au creat preşedinţia americană ca 
alternativă la dictatură şi aristrocraţie deopotrivă, iar şeful statului trebuia să 
fie slab acasă, dar extrem de puternic în afara graniţelor. În treburile interne, 
Constituţia impune un lider ale cărui prerogative sunt limitate de un 
Congres prin natura sa de nestăpânit şi de o Curte Supremă destul de 
imprevizibilă. Economia se află în mâinile investitorilor, managerilor şi 
consumatorilor, precum şi ale Băncii Rezervelor Federale (dacă nu prin 
cuvântul Constituţiei, atunci cu siguranță prin cel al legislației şi al 
practicii). Statele deţin o putere substanțială şi o mare parte a societății 
civile — religia, presa, cultura de masă, artele — nu se află sub controlul 
preşedintelui. Aceasta a fost exact dorința Părinților Fondatori: cineva care 
să prezideze asupra ţării, dar nu să o conducă. Totuşi, atunci când SUA 
trebuie să se confrunte cu lumea prin politica sa externă, nu există persoană 
cu o putere mai mare decât ocupantul fotoliului de la Casa Albă. 

Conform articolului 2, secțiunea 2 din Constituţie, „preşedintele este 
comandantul suprem al armatei şi al marinei Statelor Unite, precum şi al 
milițiilor statale, atunci când membrii acestora sunt chemaţi în serviciul 
militar propriu-zis al Statelor Unite.“ Aceasta este singura putere 
încredințată preşedintelui pe care el nu o împarte cu Congresul. Tratatele, 
numirile în funcție, bugetul şi declararea efectivă a războiului au nevoie de 
aprobare din partea Congresului, dar conducerea forțelor armate îi revine 
exclusiv preşedintelui. 

Cu toate acestea, de-a lungul anilor, limitările constituționale care țineau 
în frâu prerogativele diplomatice ale foştilor preşedinţi au dispărut. 
Tratatele trebuie aprobate de Senat, dar astăzi, rareori se mai încheie tratate, 
iar politica externă este dirijată prin acorduri şi înţelegeri, multe dintre ele 
încheiate în secret. Aşadar, cursul politicii externe, în ansamblul ei, se află 
acum, efectiv, în mâinile preşedintelui. În mod similar, în timp ce Congresul 
a declarat război doar de cinci ori, preşedinţii au trimis de mult mai multe 
ori trupele americane în conflicte din întreaga lume. Realitatea regimului 
american în cea de-a doua decadă a secolului XXI este că puterea 
preşedintelui pe scena politică mondială aproape că transcende separarea 


puterilor în stat şi sistemul de „limitări şi echilibre“, fiind restricționată 
doar de priceperea lui în exercitarea acelei puteri. 

Când preşedintele Clinton a bombardat Iugoslavia în 1999 şi când 
preşedintele Reagan a decis să invadeze Grenada în 1983, Congresul nu ar 
fi putut să îi oprească nici dacă ar fi avut intenţia. Preşedintele american are 
puterea să devasteze o ţară care nu îi face pe plac şi să recompenseze o ţară 
pe care o favorizează. Legislaţia cu privire la puterile militare a fost 
aprobată, dar mulți preşedinţi au susținut că ar avea dreptul inerent, din 
postura de comandant suprem, să pornească războiul în ciuda acestor 
regulamente. În practică, aceştia au reuşit să câştige Congresul de partea lor 
pentru a le sprijini politica. Această stare de fapt este puţin probabil să se 
schimbe în următorul deceniu. 

În gestionarea politicii externe găsim cele mai multe asemănări între 
preşedintele american şi principele lui Machiavelli, ceea ce nu este atât de 
surprinzător dacă luăm în considerare faptul că Părinţii Fondatori au studiat 
filosofia politică modernă, al cărei creator a fost Machiavelli. La fel cum 
trebuie să recunoaştem existența unui imperiu american, trebuie să 
recunoaştem valoarea explicațiilor şi sfaturilor lui pentru propria noastră 
situație. Ideea că principalele griji ale preşedintelui sunt politica externă şi 
exercițiul puterii este în conformitate cu învățăturile lui Machiavelli: 


„Un principe nu trebuie, aşadar, să aibă alt scop sau alt gând decât 
acesta, şi nici nu trebuie să se perfecționeze în altă artă decât cea a 
războiului, cu instituţiile şi disciplina sa; pentru că este singura artă 
potrivită unui conducător. Această disciplină este atât de plină de 
virtuți, încât nu doar că îi menţine principi pe cei născuţi astfel, dar 
permite şi oamenilor de rând să acceadă la acest rang. Pe de altă parte, 
este evident că atunci când principii au acordat mai multă atenție 
rafinamentelor decât problemelor militare, şi-au pierdut statul. 
Principalul motiv pentru care îl poţi pierde este să neglijezi această 
artă, iar felul în care îl poţi obține este să o stăpâneşti.“ 


Principala distincție din politica externă a Statelor Unite şi din exercițiul 
puterii preşedinţilor americani — distincția discutată de Machiavelli — este 
cea dintre idealism şi realism, o distincție împământenită în tradiția politicii 
externe a Statelor Unite. SUA au fost întemeiate pe principiul 
autodeterminării naţionale, ceea ce implică alegerea liderilor printr-un 
proces democratic, reflectat de Constituţie. Se bazează în acelaşi timp pe 


principiile libertății umane, înscrise în Declaraţia Drepturilor Omului. 
Imperialismul ar părea să submineze principiul autodeterminării, fie formal, 
fie informal. În plus, orientarea politicii externe sprijină anumite regimuri, 
în interes național, chiar dacă acestea nu aplică sau nu admiră principiile 
americane ale drepturilor omului. Reconcilierea politicii externe americane 
cu principiile americane este dificilă şi reprezintă o ameninţare la adresa 
fundamentelor morale ale regimului. 

Idealiştii susțin că Statele Unite trebuie să acționeze după principiile 
morale care izvorăsc din intențiile atât de clar enunțate de Părinţii 
Fondatori. Statele Unite sunt privite ca un proiect moral izvorât din 
idealurile iluministe ale lui John Locke şi ale altora, iar țelul politicii 
externe americane ar trebui să fie imprimarea acestor principii morale 
acțiunilor Statelor Unite şi, chiar mai important, ţelurilor Statelor Unite. 
Continuând în aceeaşi notă, SUA ar trebui să sprijine doar acele regimuri 
care îmbrățişează valorile americane şi ar trebui să se opună celor care 
resping aceste valori. 

Şcoala realistă susține că SUA reprezintă o națiune ca oricare alta şi că, 
în virtutea acestui fapt, trebuie să-şi protejeze interesele naționale. Printre 
aceste interese se numără siguranța Statelor Unite, urmărirea avantajului 
economic propriu şi sprijinirea regimurilor care sunt utile acestor obiective, 
indiferent de caracterul moral al acestora. Conform acestei teorii, politica 
externă americană ar trebuie să nu fie nici mai morală, nici mai puţin 
morală decât cea a oricărei alte națiuni. 

Idealiştii susțin că negarea imperativului moral unic al Americii 
reprezintă o trădare nu numai a idealurilor americane, ci şi a întregii imagini 
a istoriei americane. Realiştii spun că trăim într-o lume periculoasă şi că, 
dacă ne concentrăm asupra ţelurilor morale, ne vom distrage atenția de la 
urmărirea intereselor autentice, punând astfel în pericol însăşi existenţa 
republicii care întruchipează idealurile americane. Trebuie ţinut cont de 
faptul că idealismul ca bază a politicii americane transcende orice ideologie. 
Varianta de stânga este construită în jurul drepturilor omului şi prevenirii 
războiului. Versiunea de dreapta este construită în jurul unei dorinţe 
neoconservatoare de a răspândi principiile democrației şi valorile 
americane. Aceste două viziuni au în comun ideea că politica externă 
americană ar trebui să se concentreze asupra unor principii morale. 

Din punctul meu de vedere, dezbaterea dintre realism şi idealism pune 
problema în mod fundamental greşit, iar această enunţare greşită va juca un 


rol crucial în următorul deceniu. Dezechilibrul din cadrul politicii externe a 
Statelor Unite fie va fi rezolvat, fie va deveni încă şi mai evident. 
Argumentul idealist se împiedică întotdeauna de o dilemă mai veche între 
dreptul  autodeterminării naționale şi drepturile omului. Revoluția 
Americană are la bază ambele principii, dar acum, după mai bine de două 
secole, ce este de făcut când o ţară precum Germania hotărăşte prin 
procedee constituționale să abroge drepturile omului? Care dintre ele are 
prioritate, dreptul la autodeterminare națională sau drepturile omului? Ce 
este de făcut în cazul regimurilor care nu organizează alegeri precum cele 
din Statele Unite, ci întruchipează clar voinţa poporului în virtutea unei 
practici culturale cu tradiție? Arabia Saudită este unul dintre cele mai 
grăitoare exemple. Cum poate SUA să îmbrățişeze multiculturalismul şi 
apoi să ceară altor popoare să-şi aleagă liderii la fel cum o fac cetăţenii din 
lowa? 

Teza realistă este la fel de contradictorie. Aceasta are ca premisă ideea că 
interesul național al unui imperiu de secol XXI este la fel de evident ca 
acela al unei mici republici din secolul al XVIII-lea, de pe litoralul estic al 
Americii de Nord. Naţiunile mici şi slabe au definiții foarte clare ale 
interesului național — care vizează în primul rând supraviețuirea, cu o doză 
cât mai mare de siguranţă şi prosperitate. Dar pentru o ţară atât de sigură şi 
de prosperă cum sunt SUA — şi cu o extindere imperială fără precedent —, 
definiția interesului național este mult mai complicată. Teoria realistă 
porneşte de la ideea că există mai puţin loc pentru alegere personală pe 
termen scurt decât pe termen lung, iar pericolul este întotdeauna la fel de 
mare. Conceptul realismului nu poate fi combătut ca propunere abstractă — 
cine ar vrea să fie nerealist? Definirea precisă a realității este o problemă 
mult mai complexă. În secolul al XVI-lea, Machiavelli scria: „Principala 
bază a fiecărui stat, fie el nou, vechi sau mixt, sunt legile bine făcute şi 
armatele bine organizate, iar acolo unde există o armată bună, vor apărea cu 
siguranţă şi legile bune“. Aceasta este o definiție mai bună a realității decât 
cele pe care ni le-au servit realiştii. 

Eu cred că dezbaterea dintre realişti şi idealişti este, de fapt, o 
interpretare naivă a lumii, prea larg vehiculată în ultimele decenii. Idealurile 
şi realitatea sunt feţe diferite ale aceluiaşi lucru: puterea. Puterea ca scop în 
sine este o monstruozitate care nu aduce cu sine nimic durabil şi care va 
altera, inevitabil, regimul american. Idealurile fără putere sunt vorbe goale — 
ele pot prinde viaţă numai atunci când sunt întărite de capacitatea de 


acțiune. Realitatea înseamnă să înţelegi cum să mânuieşti puterea, dar de 
sine stătătoare, ea nu te călăuzeşte spre ţelurile către care puterea ar trebui 
să tindă. Realismul lipsit de înțelegerea scopurilor puterii este adeseori 
sinonim cu tâlhăria, care este, în ultimă instanţă, nerealistă. În mod similar, 
idealismul este adesea sinonim cu fariseismul, o boală care îşi găseşte leac 
doar într-o profundă înţelegere a tuturor laturilor puterii, câtă vreme 
realismul neînsoţit de principiu este de multe ori incompetenţă deghizată în 
convingere. Realismul şi idealismul nu trebuie privite ca fiind alternative, ci 
complementare. Nici unul dintre ele nu poate servi în sine ca principiu 
pentru politica externă. 

Idealismul şi realismul duc adesea la lupte pentru putere, iar luptele 
pentru putere nasc război. Citându-l din nou pe Machiavelli: „Războiul ar 
trebui să fie singurul domeniu studiat de un principe. Acesta ar trebui să 
considere pacea un simplu răgaz, care să-i dea prilejul să conceapă planuri 
militare şi să-i confere abilitatea de a le executa“. 

În secolul XX, SUA au fost implicate în războaie 17% din timp — şi 
acestea nu au fost intervenții minore, ci războaie însemnate, la care au 
participat mii de oameni. În secolul XXI, am fost în război aproape 100% 
din timp. Părinţii Fondatori au dat preşedintelui funcția de comandant 
suprem pentru un motiv bine întemeiat: îl citiseră cu atenţie pe Machiavelli 
şi ştiau că, după cum scria acesta, „războiul nu poate fi evitat, ci doar 
întârziat spre avantajul uneia dintre tabere“. 

Cea mai mare virtute pe care o poate avea un preşedinte este înțelegerea 
puterii. Preşedinţii nu sunt filosofi, iar exercițiul puterii este o artă aplicată, 
nicidecum una abstractă. Încercarea preşedintelui de a deveni virtuos ar 
aduce nu doar lui, ci şi țării, mari pierderi. Pe timp de război, înţelegerea 
puterii relevă faptul că distrugerea rapidă şi totală a inamicului este o 
dovadă de blândeţe, spre deosebire de prelungirea războiului din cauza 
ezitărilor sau pierderea acestuia prin sentimentalisme. De aceea, virtuțile 
convenţionale, virtuțile „oamenilor buni“, nu sunt acceptabile în cazul unui 
preşedinte. Ne întoarcem la cuvintele lui Machiavelli: „Adevărul este că un 
om care doreşte să aibă mereu o purtare virtuoasă va avea fără îndoială de 
suferit printre atâţia care nu sunt virtuoşi“. 

Machiavelli introduce o nouă definiție a virtuţii, care presupune nu 
bunătatea individuală, ci şiretenia. Pentru principi, virtutea este abilitatea de 
a învinge norocul. Lumea este aşa cum este, imprevizibilă şi schimbătoare, 
iar principele trebuie să se folosească de forțele proprii pentru a depăşi 


surprizele pe care lumea i le pune în față. Sarcina lui este să apere republica 
de o lume plină de oameni care nu sunt virtuoşi în nici unul dintre sensurile 
convenţionale ale termenului. 

Preşedinţii pot candida la funcție pe platforme ideologice şi politici 
promise, dar preşedinţia este definită de fapt prin întâlnirea dintre noroc şi 
valoare, dintre improbabil şi neaşteptat — pentru care nici ideologia, nici 
propriile idei nu i-au pregătit — şi reacția lor la acestea. Sarcina preşedintelui 
este să anticipeze ceea ce se va întâmpla, să minimizeze caracterul 
imprevizibil al lucrurilor, apoi să răspundă la obstacolele neaşteptate prin 
viclenie şi forță. 

Din punctul de vedere al lui Machiavelli, ideologia este lipsită de 
însemnătate, iar caracterul înseamnă totul. Virtutea preşedintelui, 
perspicacitatea sa, şiretenia, lipsa de scrupule şi înțelegerea consecinţelor 
sunt ceea ce contează. În cele din urmă, imaginea şi moştenirea pe care le 
lasă în urmă vor fi definite de instinctele sale, care îi reflectă caracterul. 

Marii preşedinţi nu uită niciodată principiile republicii şi caută să le 
conserve şi să le întărească — pe termen lung — fără a neglija necesităţile de 
moment. Preşedinţii slabi fac pur şi simplu ceea ce se potriveşte 
circumstanțelor, fără să țină cont de principii. Dar cei mai slabi preşedinţi 
sunt aceia care aderă la principii indiferent de cerinţele momentului. 

SUA nu se pot descurca în lume ocolind națiunile care au valori diferite 
şi regimuri brutale, în timp ce îndeplinesc numai acţiuni nobile. În 
urmărirea unor scopuri morale, trebuie să fii dispus să te faci frate cu 
dracul, ca să treci puntea. 

Am început acest capitol vorbind despre tensiunea ce se va instala în 
deceniul următor între republica americană şi imperiu. Oricâte rețineri 
morale am avea cu privire la faptul că suntem un imperiu, acesta este rolul 
pe care istoria ni l-a rezervat. Dacă devenind imperiu riscăm să pierdem 
republica, cu siguranță viziunea realistă asupra politicii externe ne-ar 
conduce în acel punct, dacă nu intenționat, atunci pur şi simplu prin 
indiferența faţă de problemele morale. În acelaşi timp, idealiştii ar distruge 
republica punând în pericol națiunea, nu cu intenție, ci prin ostilitatea şi 
indiferența faţă de putere. Desigur, prăbuşirea republicii nu va avea loc în 
deceniul următor. Dar deciziile luate în decursul acestor zece ani vor afecta 
profund rezultatul pe termen lung. 

Pe parcursul următorului deceniu, preşedintele nu îşi va permite luxul de 
a ignora nici idealurile, nici realitatea. Va trebui să aleagă incomoda sinteză 


a celor două, recomandată de Machiavelli. Preşedintele trebuie să se 
concentreze nu numai asupra acumulării şi folosirii puterii, ci şi asupra 
limitelor acesteia. Este nevoie de un regim bun, susținut de putere şi lideri 
care înțeleg atât valoarea regimului, cât şi pe cea a puterii. Acesta nu este 
un pachet ideologic clar, care să explice şi să reducă totul la formule 
simpliste. Este, mai degrabă, un punct de vedere existențialist asupra 
politicilor care susțin adevărurile morale în politică fără a deveni prizonierii 
obtuzi ai acestora şi care se folosesc de putere fără a o venera. 

Factorul decisiv în prevenirea distrugerii republicii de către imperiul 
neintenționat nu îl reprezintă balanţa de putere între părțile guvernului, ci 
mai degrabă un preşedinte care să fie dedicat acestui echilibru 
constituţional, dar dispus să mânuiască puterea după voinţa sa. Pentru a face 
asta, preşedintele trebuie să accepte că nici punctul de vedere idealist, nici 
cel realist nu sunt suficiente în sine. Idealiştii, de orientare 
neoconservatoare sau liberală, nu înţeleg că este necesar să cunoşti perfect 
natura puterii pentru a acţiona în conformitate cu principiile morale. 
Realiştu nu înțeleg inutilitatea puterii lipsite de conținut moral. 

Machiavelli spune că „cel care îşi adaptează politica la vremuri va 
prospera, spre deosebire de cel a cărui politică intră în conflict cu cerințele 
vremii“. Moralitatea în politica externă poate fi eternă, dar ea trebuie 
aplicată, de asemenea, fiecărei epoci în parte. Aplicarea ei în următorii zece 
ani va fi cu atât mai dificilă, cu cât următorul deceniu va aduce cu sine 
provocarea pe care o presupune imperiul neintenționat. 


1 În original, checks and balances, unul dintre principiile de bază ale democraţiei SUA, vizând 
sistemul separării puterilor în stat. Acestea trebuie să fie echilibrate pentru a se evita abuzul de 
putere. (n.red.) 


Capitolul 3. Criza financiară şi renaşterea 
statului 


Două evenimente globale îşi vor pune amprenta asupra deceniului următor: 
răspunsul preşedintelui Bush la momentul „Il septembrie“ şi panica 
financiară din 2008. Înțelegerea celor întâmplate şi a motivelor din spatele 
fiecărui eveniment ne face să vedem mai clar ce presupune un imperiu şi 
care este prețul plătit, mai ales atunci când ne gândim cum aceste 
evenimente, fără legătură între ele, ce au părut la început nişte probleme 
mărunte ale Americii, au ajuns treptat să cuprindă întreaga lume. Să 
începem cu criza financiară. 

Fiecare ciclu din lumea afacerilor se încheie cu un crah, şi de obicei un 
sector deschide calea. Boomul din perioada Clinton s-a încheiat în 2000, 
când companiile „dot-com“ s-au prăbuşit; boomul din timpul lui Reagan, 
din anii 1980, s-a încheiat într-o manieră spectaculoasă, cu colapsul caselor 
de economii. Din acest punct de vedere, ceea ce s-a întâmplat în 2008 nu a 
fost cu nimic ieşit din comun. 

Explicaţia acestor fluctuații este destul de simplă. Pe măsură ce economia 
creşte, generează bani, mai mulți decât poate economia să consume imediat. 
Atunci când există un surplus de bani în jurul unor bunuri precum case, 
acţiuni sau obligaţiuni, preţurile cresc, şi dobânzile scad. În cele din urmă, 
preţurile ating nişte cote iraționale, după care cad. Banii încep să dispară, 
iar afacerile ineficiente sunt obligate să-şi declare falimentul. În schimb, 
afacerile eficiente supraviețuiesc, iar procesul se reia. Acest ciclu se repetă 
încă de la începuturile capitalismului. 

Uneori, statul influenţează acest ciclu, păstrând banii ieftini pentru a evita 
un crah şi recesiunea care îi urmează inevitabil. Banii sunt, până la urmă, un 
artificiu inventat de stat. Banca Rezervelor Federale poate imprima câte 
bancnote vrea şi poate plăti cu ele datoriile guvernului. Asta au făcut 
Rezervele Federale în perioada de după 11 septembrie. Administraţia Bush 
nu a vrut să crească impozitele pentru a susține lupta împotriva 
terorismului, iar Rezervele Federale au cooperat finanțând războiul şi 
împrumutând practic guvernul. Rezultatul a fost că, cel puţin pentru o 
vreme, nimeni nu a simțit impactul economic al războiului. 


Motivele lui Bush izvorăsc atât din politica internă, partizană, cât şi din 
geopolitică. Era în război cu jihadiştii şi nu voia să crească impozitele 
pentru a-şi finanța intervențiile militare. Teoretic, combinația dintre 
costurile militare, reducerea impozitelor şi scăderea ratei dobânzilor ar fi 
permis creşterea economiei, mărind venitul din impozite suficient de mult 
încât să acopere cheltuielile de război. Dacă acest truc de încurajare a 
producției n-ar funcționa, probabil că s-a gândit Bush, cel puţin va avea de 
câştigat pentru că nu-şi va pierde sprijinul politic înainte de alegerile din 
2004, ca urmare a creşterii impozitelor. A presupus şi că poate repara 
dezechilibrele economice după alegeri, pe măsură ce războiul se mai 
domolea. Problema lui a fost că războiul nu s-a domolit, şi el a subestimat 
grav durata şi intensitatea pe care le va atinge. Ca urmare, Bush şi 
Rezervele Federale nu au mai reuşit să calmeze economia, iar războiul şi 
această strategie economică au ajuns să definească mandatul său 
prezidențial. 


Preţurile locuinţelor în Statele Unite 


Un alt element care a condus la colapsul din 2008 au fost banii ieftini, 
vărsaţi într-un anumit segment al economiei, piața imobiliară. Acesta a fost 


parțial un calcul economic. Preţurile la locuinţe au tendinţa să crească de-a 
lungul timpului, ceea ce face ca imobiliarele să pară o investiţie sigură. 
Programele guvernamentale au încurajat, la rândul lor, cumpărarea de case, 
ŞI, în această perioadă, încurajarea respectivă s-a extins asupra celui mai 
larg segment de populație de până atunci. Percepția siguranței, combinată 
cu politica guvernamentală, au adus sume enorme de bani pe piață, 
împreună cu speculanți şi milioane de cumpărători cu venituri reduse, care 
în vremuri obişnuite nu ar fi putut avea acces la potecile pe care le-au 
făcut. 

Preţurile locuinţelor crescuseră în timpul ultimei generații, dar, aşa cum 
arată graficul de mai sus, povestea creşterii lente, dar sigure este 
înşelătoare. Dacă ajustăm prețurile locuinţelor cu inflația, observăm că 
fluctuațiile acestora au avut o plajă îngustă între 1970 şi 2000. Dar potecile 
nu cresc odată cu inflaţia. Astfel că, dacă ai împrumutat 20000 $ pentru a 
cumpăra o casă de 25000 $ în 1970, până în anul 2000, valoarea acelei case 
va ajunge la 125000 $, iar tu îţi vei fi plătit ipoteca. Dar 125000 $ nu 
însemna cu mult mai mult de 25000 $ în termeni reali. Te-ai fi simţit mai 
bogat pentru că cifrele erau mai mari, dar adevărul era că deținerea de 
locuinţe nu constituia o metodă prea bună pentru a obţine beneficii reale. Pe 
de altă parte, înregistrările arătau că era puţin probabil să pierzi bani, iar 
asta le oferea creditorilor încredere. În cel mai rău caz, puteau întotdeauna 
să revendice casa şi să o vândă, primindu-şi astfel banii înapoi. 

Întrucât banii ieftini le permiteau oamenilor să cumpere case, cererea a 
crescut, iar preţurile la imobiliare au sărit în aer în 2001, apoi au crescut 
încă şi mai mult în 2004. Creditorii căutau în continuare din ce în ce mai 
mulți clienți pentru banii lor ieftini, ceea ce însemna că împrumuturile 
ajungeau acum la oameni care probabil că erau din ce în ce mai puţin 
capabili să restituie aceste împrumuturi subprime. Apogeul l-a reprezentat 
invenția împrumutului ipotecar pe cinci ani, cu rată variabilă, care le 
permitea oamenilor să cumpere case cu rate lunare adeseori mai scăzute 
decât china pentru un apartament. Aceste rate au explodat după cinci ani, 
dar dacă un cumpărător nu reuşea să-şi mai plătească datoriile, măcar s-ar fi 
bucurat de câțiva ani buni şi s-ar fi trezit apoi pur şi simplu în locul din care 
plecase. Dacă preţurile locuinţelor ar fi rămas pe loc, ar fi putut face o 
refinanțare, aşa că, una peste alta, nu părea că-şi asumă vreun risc 
important. 


Nici creditorii nu păreau să rişte prea mult, având în vedere mai ales 
faptul că îşi scoteau banii din costuri de lichidare sau alte tarife de 
tranzacţionare, apoi vindeau ipotecile (şi transferau şi riscurile) unor 
investitori secundari, în pachete de tip bundle. Pentru a ambala frumos 
aceste împrumuturi pentru piaţa secundară, creditorii puneau accentul pe 
veniturile din decursul întregii vieți, care făceau aceste împrumuturi de un 
rang mai scăzut să pară investiția perfectă de conservare a venitului. 

Toată lumea făcea bani şi nimeni nu avea de suferit — era povestea 
clasică. Şi cei mai mulți nu erau interesați sau nu voiau să audă că bula 
imobiliară s-ar putea sparge. 

Cu toate astea, realitatea a început să fie din ce în ce mai evidentă. Noii 
proprietari care, în vremuri obişnuite, nu s-ar fi calificat pentru un 
împrumut obişnuit, nu au mai reuşit să țină pasul cu plata şi, pe măsură ce 
proprietățile obținute în urma vânzărilor forțate şi prescierilor ipotecilor au 
început să apară pe piaţă, preţurile despre care se credea cu siguranţă că 
aveau să urce au început să scadă. În timpul creşterii de preţuri, investitorii 
mici au cumpărat multe case, le-au adus îmbunătăţiri, apoi le-au vândut în 
continuare pentru un mic profit. Dar pe măsură ce boomul s-a transformat 
în cădere liberă şi speculanţii nu au mai reuşit să transforme casele în profit, 
s-au grăbit să scape de ele cu orice preţ, ceea ce a coborât încă şi mai mult 
prețurile. Până în 2007, declinul uşor care începuse în 2005 a devenit 
răsunător. De fapt, nu s-a întâmplat nimic altceva decât că preţurile au 
revenit la cel mai înalt nivel precedent; spoiala dispărea, dar valoarea reală 
se menținea. Totuşi, mulți dintre oamenii care băgaseră bani în aceste case 
au fost distruşi. 

Odată cu prăbuşirea pieţei imobiliare, potecile care fuseseră incluse în 
pachete de tip bundle şi vândute investitorilor nu mai aveau o valoare clară. 
Pentru că aceşti investitori crezuseră că preţurile nu aveau să scadă 
vreodată, nu s-au uitat niciodată ce se afla în pachetele lor. Cei care au 
investit cel mai agresiv în aceste ipoteci, bănci de investiții precum Bear 
Stearns şi Lehman Brothers, şi-au mărit exponențial valoarea, şi până la 
termenul la care plata împrumuturile trebuia făcută, valoarea activelor 
subiacente era atât de neclară încât nimeni nu îndrăznea să le cumpere, şi 
nici să refinanțeze împrumuturile. Neputând să-şi mai finanţeze pariurile, 
aceşti mari jucători au intrat în faliment. Şi din moment ce mulți dintre cei 
care au făcut aceste investiții presupuse a fi prudente, incluzând biletele de 


trezorerie emise de bănci, se aflau în alte ţări, întregul sistem global s-a 
prăbuşit. 

Povestea colapsului se concentrează adesea pe Statele Unite, dar 
pagubele au fost resimțite la nivel global. Locuitorii Europei de Est — 
Polonia, Ungaria, România şi alte ţări —, care în vremuri obişnuite n-ar fi 
putut niciodată să-şi cumpere casa în care locuiau, au făcut acest lucru. În 
special băncile austriece şi cele italiene, susținute de bani europeni şi arabi, 
voiseră să ofere credite ipotecare, dar dobânzile din Europa de Est erau 
mari. Aşa că băncile au oferit acestor cumpărători noi, entuziaşti şi 
neştiutori împrumuturi cu dobânzi mult mai mici, doar că exprimate în euro, 
franci elveţieni sau chiar yeni. 

Problema era că proprietarii de case nu îşi primeau salariile în aceste 
monede, ci în zloți sau forinți. Un proprietar polonez îşi plătea practic 
creditul cumpărând întâi yeni, apoi plătind banca. Cu cât mai puţini yeni se 
puteau cumpăra cu un zlot, cu atât mai mulți zloți trebuia să cheltuie 
proprietarul şi cu atât mai mult creşteau ratele lunare. Dacă aceşti zloți 
creşteau comparativ cu yenul sau cu francul elveţian, nu era nici o 
problemă. În fiecare lună, din ce în ce mai mulţi est-europeni cumpărau 
euro şi alte monede. Pe măsură ce criza financiară se adâncea, toată lumea 
se grăbea să se pună la adăpost; iar monedele est-europene au căzut. 
Proprietarii de case au fost distruşi. 

Extinderile majore se termină întotdeauna într-o completă iraționalitate 
financiară, iar această raționalitate era globală. Dacă americanii au întins 
coarda cu ipotecile subprime, europenii au făcut un pas mai departe, 
încurajând proprietarii să joace pe pieţele monetare mondiale. 

Auzim peste tot spunându-se că nu a mai fost o asemenea catastrofă 
economică de la Marea Criză încoace. O teorie de trei ori falsă, pentru că 
astfel de colapsuri au mai avut loc în trei rânduri de la cel de-al Doilea 
Război Mondial încoace. Acesta este un aspect esențial în înţelegerea 
următorului deceniu, pentru că dacă această criză financiară este 
comparabilă doar cu Marea Criză, atunci argumentul meu în legătură cu 
puterea americană va fi greu de susținut. Dar dacă o asemenea criză este 
ceva relativ obişnuit de la al Doilea Război Mondial încoace, atunci 
importanţa ei scade şi este mult mai dificil de explicat de ce panica din anul 
2008 reprezintă o lovitură atât de mare pentru Statele Unite. 

Adevărul este că asemenea evenimente sunt obişnuite. În anii 1970, spre 
exemplu, a existat un grav pericol pentru piaţa obligațiunilor municipale. 


Obligaţiunile emise de state şi guverne locale sunt atractive mai ales pentru 
că nu sunt impozabile. Asemenea obligaţiuni sunt considerate în acelaşi 
timp departe de a fi lipsite de risc, asumându-se faptul că instanțele 
guvernamentale vor reuşi întotdeauna să-şi achite datoriile, întrucât au 
puterea de a strânge impozite. În anii 1970, însă, municipalitatea New 
Yorkului n-a reuşit să-şi plătească împrumuturile şi nu a vrut să crească 
impozitele. Dacă New Yorkul nu şi-ar fi îndeplinit obligațiile, întregul 
sistem financiar al statului şi al guvernului local ar fi devenit un haos, aşa că 
guvernul federal a răscumpărat New Yorkul, făcând clar faptul că 
Washingtonul era pregătit să fie un garant al pieței. 

În aceeaşi perioadă, a avut loc un val de investiţii în Lumea a Treia, în 
principal pentru a finanța extragerea şi prelucrarea resurselor naturale, 
precum ţiţeiul şi minereurile. Preţurile minereurilor erau, la fel ca toate 
celelalte, în creştere în anii 1970, iar investitorii presupuneau că valoarea 
lor nu are cum să scadă, întrucât minereurile se găsesc într-o cantitate finită 
şi sunt de neînlocuit. Investitorii au mai presupus că împrumuturile către 
guvernele ţărilor din Lumea a Treia, care controlau în general aceste 
resurse, erau sigure, dat fiind faptul că părea imposibil ca o ţară suverană să 
nu reuşească să-şi plătească datoriile. 

La mijlocul anilor 1980, încrederea în preţurile în urcare şi în guvernele 
stabile, la fel ca majoritatea presupunerilor comode, s-a dovedit a fi o 
greşeală. Preţurile minereurilor şi cel al energiei au scăzut brusc, iar 
ramurile industriei extractive care se bazau pe prețurile ridicate au intrat în 
colaps. Banii investiţi — o mare parte din ei injectați ca împrumuturi — au 
fost pierduţi. Forţate să aleagă între imposibilitatea de plată şi creşterea 
impozitelor (care ar fi sărăcit încă şi mai mult cetăţenii şi ar fi aprins 
protestele), țările din Lumea a Treia au ales insolvenţa, care ameninţa să 
blocheze întregul sistem financiar global. Aceasta a impus un proces 
multinațional — condus de Statele Unite — de salvare a economiei ţărilor 
datornice din Lumea a Treia. În timpul preşedinţiei lui George Bush Sr., 
secretarul Trezoreriei, Nicholas Brady, a creat un sistem de garanţii, 
emițând aşa-numitele „obligaţiuni Brady“ pentru a se ajunge la stabilitate. 

Apoi a urmat criza „cooperativelor de creditare“. Băncile de economii, 
care fuseseră create pentru a accepta depozite din partea clienților şi a oferi 
credite de nevoi personale — gândiți-vă la Jimmy Stewart în O viață 
minunată. Acestea au primit dreptul de a investi în alte bunuri, ceea ce le-a 
adus pe piața imobiliară comercială. Părea a fi un pas mic înainte faţă de 


tradiționala piaţă rezidențială, iar expansiunea venea cu aceeaşi garanție „de 
bun-simt“ că preţurile nu vor scădea niciodată. Într-o economie în creştere, 
după cum se presupunea că ar fi, preţul spaţiilor comerciale, de la clădiri de 
birouri la malluri, nu putea decât să urce. 

Încă o dată, inimaginabilul s-a întâmplat. Preţurile spaţiilor comerciale au 
scăzut şi multe dintre împrumuturile acordate de aceste cooperative de 
creditare nu au mai putut fi plătite. Problema era serioasă şi avea dublu tăiş. 
În primul rând, banii clienţilor individuali erau în joc, la o scară foarte 
mare. În al doilea rând, eşecul unui întreg segment din industria financiară, 
care îşi revânduse ipotecile comerciale pe o piață mai mare, ar fi avut 
urmări catastrofale. 

Guvernul federal a intervenit, preluând controlul asupra cooperativelor de 
creditare aflate în insolvenţă — adică marea majoritate — şi şi-a asumat 
datoriile acestora. Ipotecile neachitabile au fost prescrise, iar proprietăţile 
subiacente au fost preluate de o instituţie nou creată, numită Resolution 
Trust Corporation. În loc să încerce să vândă toate aceste proprietăţi 
imobiliare deodată, distrugând astfel piaţa pentru următorii zece ani, RIC, 
sprijinită de garanţii federale care s-ar fi putut ridica până la 650 de miliarde 
de dolari, a preluat controlul asupra proprietăților imobiliare ale 
cooperativelor de creditare intrate în insolvenţă. 

Criza din 2008 s-a bazat pe aceeaşi predilecție pentru risc scăzut şi pe 
aceeaşi presupunere că o anumită clasă de bunuri reprezenta cu adevărat un 
risc mai scăzut pentru că preţurile lor nu aveau cum să scadă. Aceasta a 
fost, la rândul ei, contracarată printr-o intervenție guvernamentală similară, 
cu scopul de a ajuta sistemul şi, la fel ca înainte, toată lumea a considerat că 
este vorba despre sfârşitul capitalismului. Ceea ce contează aici este tiparul 
urmat cu consecvență, în care se încadrează şi exagerarea consecinţelor. 
Într-o anumită măsură, acesta este un fenomen psihologic. Odată cu durerea 
vine şi panica, iar gestionarea panicii este o chestiune de leadership. 
Gândiţi-vă cum a fost gestionată în trecut. 

Atât Franklin Roosevelt, cât şi Ronald Reagan au venit la putere în plină 
criză economică. Roosevelt, desigur, s-a confruntat cu Marea Criză. Reagan 
s-a luptat cu stagflația care a pus stăpânire pe economie în anii 1970 — o rată 
ridicată a şomajului, combinată cu inflația ridicată şi dobânzile mari. 
Problemele economice cu care s-au confruntat ambii preşedinţi făceau parte 
din dislocările economice globale şi au declanşat profunde crize de 


încredere în capacitățile Statelor Unite. Criza din anii 1930 i-a inspirat lui 
Roosevelt celebra frază: „Nu trebuie să ne temem decât de teama însăşi“. 

Atât Roosevelt, cât şi Reagan au înţeles elementul psihologic al crizelor 
financiare. Anticiparea greutăților economiei îi făcea pe oameni să-şi 
înfrâneze achiziţiile pentru a se proteja. Cu cât se abţineau mai mult, cu atât 
mai tare se adâncea problema economică. Pe măsură ce o criză economică 
se înrăutăţeşte, aduce în discuţie integritatea şi capacitatea de conducere a 
elitelor, fapt care poate naşte instabilitate politică şi destabiliza însăşi 
societatea. Această nesiguranţă socială poate, la rândul ei, să facă imposibil 
pentru o ţară să acționeze decisiv pe plan mondial. Roosevelt se confrunta 
cu ascensiunea fascismului, Reagan a ajuns la putere pe fondul unei 
confruntări cu ceea ce se credea a fi forța tot mai mare a Uniunii Sovietice. 
Nici unul dintre ei nu îşi putea permite urmările destabilizatoare ale unei 
crize economice severe, totuşi, nici unul nu ştia exact cum să rezolve 
problema prin strategii economice. Amândoi au atacat problema dintr-o 
perspectivă psihologică, încercând să creeze impresia că, mai presus de 
orice, se încerca o rezolvare. 

Privind retrospectiv, cele o sută de zile frenetice de legiferare ale lui 
Roosevelt au avut un impact minor asupra Marii Crize, care a fost încheiată 
mai degrabă de izbucnirea celui de-al Doilea Război Mondial decât prin 
strategiile sale economice. Reagan a promis şi el să adopte măsuri active, 
deşi în cele din urmă soluția nu se afla în mâinile preşedintelui, ci ale 
Rezervelor Federale. Cu toate acestea, descrierea epocii respective prin 
expresia „Dimineaţa în America“, ce a făcut parte din campania sa 
electorală din 1984, Reagan, ca şi Roosevelt, a încercat să schimbe 
aşteptările publicului, stabilizând situația politică şi câştigând timp pentru 
ca economia să se vindece fără să slăbească statul. 

Atât Roosevelt, cât şi Reagan au înţeles că adevărata ameninţare a unei 
crize economice ar fi impactul ei politic, nefericirea generală ajungând să 
sufoce sistemul. Cei doi preşedinţi au înțeles că rolul lor de lideri nu era să 
rezolve problema — preşedintele are, de fapt, un control foarte restrâns 
asupra economiei —, ci să convingă publicul că se află în posesia unui plan, 
că au o încredere deplină în succesul acestuia şi că numai o persoană cinică 
sau indiferentă la binele public ar îndrăzni să-i chestioneze în legătură cu 
detaliile. Acesta nu este un lucru uşor de îndeplinit, cere iscusință politică, 
adică trebuie să fii un maestru în arta amăgirii. Roosevelt a salvat cu 
siguranţă ţara de o gravă instabilitate şi, deşi aceasta se afla în recuperare, a 


aruncat-o în luptă în cel de-al Doilea Război Mondial. Reagan a salvat ţara 
de slăbiciunea bolnăvicioasă a regimului Carter şi a pregătit scena pentru o 
răsturnare de situație în problema sovietică. 

Roosevelt şi Regan au mai făcut un lucru care le stătea în putere, pentru a 
contribui la soluționarea crizei. Au modificat granițele dintre public şi 
privat, dintre stat şi piață. Roosevelt a crescut considerabil puterea 
guvernului federal. Reagan a diminuat-o. Problema de care se ocupau nu 
era criza economică în sine, ci prevenirea unei crize politice fundamentale. 
În timpul Crizei din 1929, elita financiară pierduse încrederea publicului. 
Păreau nu atât corupți, cât incompetenţi. În timpul administraţiei Hoover, li 
s-a permis să-şi joace mâna, dar apoi situația s-a înrăutățit. Roosevelt a 
intervenit, transferând o parte din puterea care se afla în mâinile elitei 
financiare către elita politică. Dacă nu ar fi procedat astfel, ar fi părut că 
toate elitele țării eşuaseră, un sentiment periculos, care a dus la fascism în 
țări precum Italia şi Germania. 

În timpul mandatului lui Reagan lucurile s-au petrecut invers. În anii 
1980, se credea că elita politică se afla în spatele crizei economice, iar 
publicul dădea vina pe structura „guvernului mare“, moştenită de la 
Roosevelt. Reagan a schimbat balanţa de putere dintre stat şi piaţă, slăbind 
statul şi întărind piaţa. 

O parte din reclădirea încrederii are de-a face cu stabilirea unui aspect 
important: care parte a elitei — politică, financiară, corporatistă, mediatică — 
trebuie trasă la răspundere pentru criză. Arătând practic cu degetul spre o 
elită sau alta, transferând autoritatea lor în multe domenii altor elite, Reagan 
şi Roosevelt au dat publicului senzația că preşedintele lua atitudine în mod 
decisiv, retrăgând puterea din mâinile celor care eşuaseră. Aceste acțiuni au 
atenuat impresia că toți erau neajutoriaţi şi a deschis drumul unor reforme 
care n-aveau cum să strice, ar fi putut fi de ajutor şi de care era cu siguranță 
nevoie ca simbol. În cele din urmă, ambele crize au fost soluționate datorită 
puterii implicite a Statelor Unite şi datorită vindecării rapide a statului şi a 
corporațiilor moderne, care nu pot trăi separat, dar conviețuiesc cu mare 
dificultate. 

Nici Bush, nici Obama nu au fost în stare să controleze psihicul național 
aşa cum au făcut-o Roosevelt şi Reagan. Bush a pierdut controlul asupra 
războiului şi a fost luat prin surprindere de criza financiară. A rămas în 
urmă după Irak şi nu a mai recuperat. Obama a creat aşteptări pe care nu le- 
a putut îndeplini, apoi a eşuat în a crea iluzia că le îndeplineşte. Dar, 


desigur, şi Reagan a întâmpinat asemenea probleme la început. Problema 
încă necunoscută care va influența profund următorul deceniu este dacă 
Obama va putea să-şi revină şi să conducă. Poate el să înțeleagă că, atunci 
când Roosevelt vorbea despre teama de teamă însăşi, spunea, de fapt, că 
datoria preşedintelui este să pară eficient indiferent dacă este sau nu? Dacă 
Obama nu înțelege acest lucru, națiunea nu va supraviețui. Preşedinţii vin şi 
pleacă, dar aceasta este o perioadă de fragilitate, în care legitimitatea 
preşedintelui şi ţara însăşi sunt prinse între cerințele republicii şi cele ale 
imperiului. 

Când vorbim despre transformarea graniţelor dintre elitele politice şi cele 
corporatiste şi dintre stat şi sectorul privat, apar inevitabil probleme 
ideologice. Pentru cei de stânga, împuternicirea elitei corporatiste şi a pieţei 
private amenință democrația şi egalitatea. Pentru cei de dreapta, 
împuternicirea elitei politice şi a statului ameninţă libertatea individuală şi 
dreptul la proprietate. Este o dezbatere interesantă, doar că problema nu este 
de ordin moral sau filosofic, ci practic. Marea distincție care stârneşte 
asemenea dezbateri ideologice încinse pur şi simplu nu există. 

Piaţa liberă modernă este o invenţie a statului, iar regulile sale nu sunt 
impuse natural, ci sunt rezultatul aranjamentelor politice. Motivul pentru 
care am ajuns la această concluzie este că fundamentul practic al economiei 
moderne este corporaţia, iar corporația este o născocire care a devenit 
posibilă datorită statului modern. Corporaţia este o invenţie extraordinară. 
Creează o entitate despre care legea spune că este răspunzătoare pentru 
datoriile unei afaceri. Persoanele care dețin afacerea, fie că sunt proprietari 
unici, fie că vorbim despre un număr mare de parteneri, nu sunt personal 
răspunzătoare de acele cheltuieli. Ele nu se expun pierderii unei sume mai 
mari decât investiţia iniţială. În acest fel, legea şi statul mută riscul de la 
îndatoraţi la creditori. Dacă afacerea eşuează, creditorii trag ponoasele. Nu 
exista aşa ceva înainte de naşterea „companiilor coloniale“ în secolul al 
XVII-lea. Înainte de acea vreme, dacă dețineai o afacere, erai răspunzător 
pentru fiecare parte a ei. Fără această inovaţie, nu ar fi existat piaţa de 
acțiuni aşa cum o cunoaştem noi astăzi şi nimeni nu ar fi investit în firme 
start-up şi în micii întreprinzători. 

Dar această distribuţie a riscului este o decizie politică. Nu există nimic 
firesc în ideea că aceste limite de risc individual sunt trasate acolo unde 
sunt. Într-adevăr, de-a lungul timpului, aceste graniţe se schimbă. 
Corporaţiile nu există decât pentru că au fost create de lege. Decizia politică 


de a crea corporaţiile înseamnă şi că legislaţia corporatistă, nu legea 
naturală, defineşte precis limitele de risc şi răspundere. Teoretic ar putea să 
existe un fel de piață naturală; dar o piață dominată de societăți cu 
răspundere limitată, de la marii magnați din Fortune 500: şi până la 
instalatorul din cartier, este inerent politică. 

Începând cu 1933 şi „New Deal“, problema riscului corporațiilor a fost 
legată de problema stabilităţii sociale. Structura de risc a fost construită în 
jurul cerinţelor sociale. În timpul administraţiei Roosevelt, limitele 
controlului de stat s-au extins. În timpul lui Reagan, s-au restrâns. 

Pretutindeni în lume, criza din 2008 a redefinit graniţele dintre corporație 
şi stat, reducând autonomia pieţei şi puterea elitei financiare, ceea ce a avut 
un impact minimal asupra Chinei şi Rusiei, unde sistemul era deja puternic 
orientat spre stat. A avut un oarecare efect în Europa, unde puterea statală a 
fost întotdeauna mai puternică decât în SUA. A avut un efect substanțial în 
Statele Unite, unde piaţa şi elita financiară dominaseră încă din timpul lui 
Reagan. A aprins în acelaşi timp şi o dispută politică între stânga şi dreapta 
asupra justificării acestei modificări. În Statele Unite, în special, limitele 
sunt în continuă schimbare, iar disputa se poartă tot timpul în termeni 
morali. În ciuda fluctuaţiilor, întărirea statului va fi una dintre 
caracteristicile definitorii ale următorului deceniu, la nivel global. 

Pe lângă contribuţia la definirea graniței dintre controlul statal şi cel 
corporatist, preşedinţii şi alți politicieni se ocupă de aparenţe, în mare 
măsură prin manipularea temerilor şi speranţelor. Ceea ce le-a adus măreția 
lui Roosevelt şi Reagan a fost nu numai faptul că au reajustat limita dintre 
stat şi sectorul privat pentru a se adapta nevoilor epocii istorice, ci şi că au 
creat o atmosferă în care aceasta nu părea doar o operaţiune tehnică, ci o 
necesitate morală. Dacă ei înşişi credeau sau nu asta este mai puţin 
important decât faptul că i-au făcut pe alții să creadă, permiţând astfel 
realinierea tehnică. 

Cel mai semnificativ efect al crizei din 2008 se va face simțit la nivel 
geopolitic şi politic, nu economic. Criza financiară din 2008 a demonstrat 
importanța independenţei naționale. O ţară care nu îşi controla propriul 
sistem financiar sau propria monedă era foarte vulnerabilă în faţa acțiunilor 
altor ţări. Această conştientizare a făcut ca anumite structuri precum 
Uniunea Europeană să nu mai fie la fel de bine privite ca înainte. În 
următorul deceniu, principalul curent nu va mai fi unul de limitare a 
suveranităţii economice, ci de creştere a naționalismului economic. 


Un efect similar va avea loc la nivel politic. Un conflict enorm pe care îl 
putem observa în China, Rusia, Europa, Statele Unite, şi nu numai, a 
izbucnit între elitele politice şi cele economice. Pentru că eşecul pieţei şi al 
elitei financiare i-a costat pe cei din urmă credibilitatea, prima rundă a fost 
în mod cert câştigată de stat şi de elitele politice. În unele ţări, această stare 
va dura o vreme. În Statele Unite, armistițiul care exista încă din epoca 
Reagan a fost distrus, şi conflictul este încă aprins. Iar aprins este cuvântul 
cel mai potrivit, întrucât acesta a fost tonul dezbaterilor. Dar politica 
americană a fost întotdeauna teatrală, părând să transmită mereu viziuni 
apocaliptice. Totuşi, lumea consideră incertitudinea politică din Statele 
Unite, pe teme atât de fundamentale, aproape alarmantă. 

Surprinzător, panica din 2008 va avea efectele de cea mai scurtă durată la 
nivel economic. Este absurd să compari acest declin cu Marea Criză. PIB-ul 
a scăzut cu aproape 50% în acea perioadă. Între 2007 şi 2009 a scăzut cu 
doar 4,1%. Aceasta nu este nici măcar cea mai gravă recesiune de la cel de- 
al Doilea Război Mondial încoace. Locul de onoare revine recesiunilor din 
anii 1970 şi începutul anilor 1980, când am asistat la o triplă lovitură: rata 
şomajului şi inflația peste 10% şi rata dobânzilor la ipoteci peste 20%. 

Deşi criza economică actuală nu se compară cu acestea, ea este totuşi 
dureroasă, iar americanii au o toleranţă scăzută la problemele economice. 
La orizont se întrevăd probleme încă şi mai grave, după acest deceniu, când 
demografia se va modifica, mâna de lucru va fi sporadică, iar problema 
imigranților va deveni subiectul numărul unu în Statele Unite. Dar până 
acolo mai este încă mult timp, şi aceste aspecte nu vor afecta următorii zece 
ani. Acest deceniu nu va fi unul exuberant, şi va tensiona atât viețile 
cetăţenilor, cât şi sistemul politic. Dar nu va schimba cu mult ordinea 
fundamentală a lumii, iar SUA vor rămâne puterea mondială dominantă. În 
mod ironic, o măsură a dominației americane este dată de impactul pe care 
o greşeală de calcul a elitei financiare americane îl poate avea asupra lumii 
şi suferințele pe care o eroare din partea Americii le provoacă la nivel 
mondial. 


2 Fortune 500 — topul celor mai mari corporaţii americane, conform cifrei de afaceri. Clasamentul 
este întocmit de prestigioasa revistă Fortune. (n.tr.) 

3 Politica intervenționistă adoptată între 1933-1938 de preşedintele Franklin Delano Roosevelt, 
pentru a contracara efectele Marii Crize asupra societăţii americane. (n.red.) 


Capitolul 4. Crearea balanței de putere 


Atacul al-Qaeda din 11 septembrie a forțat Statele Unite să răspundă, 
implicându-se într-un conflict care a degenerat într-un război cu două teatre 
de luptă, bătălii mai mici pe teritoriul altor ţări şi ameninţarea intrării în 
război cu Iranul. Acest conflict a definit ultimii zece ani, iar gestionarea lui 
va fi punctul central al primei părți (cel puţin) din deceniul următor. 

SUA doresc în mod evident să distrugă al-Qaeda şi alte grupări jihadiste, 
pentru a apăra ţara de atacuri. În acelaşi timp, celălalt interes major 
american în acest context este protecția peninsulei Arabia şi a petrolului 
care se găseşte aici — petrol pe care SUA nu vor să-l vadă în mâinile unei 
singure puteri regionale. În tot timpul în care SUA au avut influență în 
regiune, au preferat să vadă petrolul arab în mâinile familiei regale saudite 
sau ale altor şeici care depindeau într-o anumită măsură de Statele Unite. 
Acesta va continua să fie un imperativ strategic. 

Corolarul care derivă din opţiunile Statelor Unite este că numai două ţări 
din regiune au fost vreodată suficient de mari şi de puternice pentru a 
controla peninsula Arabia: Iranul şi Irakul. În loc să ocupe Arabia şi să 
protejeze fluxul țițeiului, SUA au urmat strategia clasică a unui imperiu, 
încurajând rivalitatea dintre Iran şi Irak şi neutralizându-le astfel puterea. 
Această strategie a precedat căderea şahului Iranului, când SUA au 
încurajat un conflict între Iran şi Irak, apoi au negociat o înţelegere între ele 
care să menţină tensiunea în regiune. 

După căderea şahului, guvernul irakian al lui Saddam Hussein, în mare 
parte laic, dar de etnie sunnită, a atacat națiunea iraniană, islamistă şi în 
mare proporție şiită. De-a lungul anilor 1980, SUA şi-au mutat centrul de 
greutate dintr-o tabără în alta, încercând să prelungească războiul, 
asigurându-se că nici una dintre părți nu va ceda. La aproape doi ani după 
război, câştigat de Irak la o diferență mică, Saddam a încercat să pună 
stăpânire pe peninsula Arabia, începând să cu invazia Kuwaitului. În acest 
moment, SUA au intervenit cu o uimitoare desfăşurare de forţe, dar doar pe 
o perioadă de timp suficient de lungă încât să evacueze, nu să invadeze, 
Irakul. SUA s-au asigurat încă o dată că balanţa de putere din regiune era 
menţinută, protejând astfel fluxul de ţiţei din peninsula Arabia — interesul 
central al Americii — fără să fie nevoie de ocupaţia americană. 


Acesta era statu-quoul atunci când Osama bin Laden a încercat să 
redefinească realitatea geopolitică a Orientului Mijlociu şi a Asiei de Sud la 
1l septembrie 2001. Odată cu atacurile asupra New Yorkului şi 
Washingtonului, el a pricinuit multă suferință, dar cel mai profund efect al 
acțiunilor sale a fost provocarea lansată preşedintelui american de a 
abandona vechea şi eficienta strategie americană. Altfel spus, Bin Laden a 
reuşit să-l facă pe preşedintele american să muşte momeala. 

Pe termen lung, țelul lui Bin Laden era recrearea califatului, conducerea 
centralizată a Islamului, care fusese instituită în secolul al XVII-lea şi 
dominase Orientul Mijlociu până la căderea Imperiului Otoman. Bin Laden 
a înțeles că pentru a putea măcar să se apropie de această revenire la o 
unitate geopolitică religioasă, statele-naţiune din lumea islamică vor trebui 
să treacă prin revoluţii care să răstoarne guvernele lor actuale, instaurând 
ulterior regimuri islamiste care îi împărtăşeau viziunea şi credinţa. În 2001, 
singurul stat-națiune care îi împărtăşea pe deplin viziunea era 
Afghanistanul. Izolat şi înapoiat, acesta putea servi ca bază de operaţiuni, 
dar numai temporar. Putea servi drept trambulină pentru națiuni mai 
importante, precum Pakistan, Arabia Saudită şi Egipt, dar era mult prea 
izolat şi primitiv pentru a juca vreodată un rol mai important. 

Analiza făcută de Bin Laden spunea că mulți musulmani îi împărtăşeau 
crezul într-un fel sau altul, dar că, date fiind realitățile puterii, sprijinul lor 
nu putea fi decât unul ezitant şi insuficient pentru atingerea scopurilor sale. 
Pentru a putea avansa în proiectul său, trebuia să declanşeze o revoltă în cel 
puţin una — şi preferabil în mai multe — dintre ţările islamice. Aşa ceva ar fi 
fost imposibil de obținut dacă masele musulmane îşi priveau guvernele ca 
pe nişte entităţi de neclintit şi copleşitor de puternice. 

Din punctul de vedere al lui Bin Laden, problema era în primul rând una 
de percepție, întrucât guvernele din regiune erau de fapt mai slabe decât 
păreau. Aparenta putere militară şi economică a Pakistanului, a Arabiei 
Saudite şi a Egiptului provenea din relațiile acestor ţări cu lumea creştină 
(după cum o vedea el), şi în special cu cea mai mare putere creştină, Statele 
Unite. Dar Bin Laden a presupus că şi beneficiind de această putere 
împrumutată, guvernele ţărilor respective erau vulnerabile. Sarcina lui era 
să demonstreze această slăbiciune maselor musulmane, apoi să pună în 
mişcare o serie de revolte care să schimbe radical politica lumii islamice. A 
eşuat în îndeplinirea scopului său, dar acoliţii lui au continuat această 
strategie, iar tentativele lor de a restructura politica lumii islamice, începute 


încă din secolul al XIX-lea, vor continua să fie o temă semnificativă în 
geopolitica deceniului următor. 

Obiectivul pe termen scurt al atacurilor de la 11 septembrie a fost 
accelerarea acestui proces prin atacarea unor ţinte americane importante, 
din centrul structurii de putere imperialistă. Speranţa lui Bin Laden era 
aceea că prin expunerea vulnerabilității Statelor Unite, ar fi putut ştirbi 
credința musulmanilor că guvernele lor erau invulnerabile. 

Atacurile de la 11 septembrie vizau doar marginal Statele Unite, şi felul 
în care aveau să reacționeze americanii la stratagema lui Bin Laden conta 
prea puţin, pentru că orice răspuns ar fi putut fi folosit în avantajul lui. Dacă 
americanii nu făceau nimic, aceasta le-ar fi confirmat slăbiciunea. Dacă 
americanii răspundeau în forţă, ar fi fost o confirmare că erau într-adevăr 
duşmani ai Islamului. 

Dar câtă vreme atacurile au fost în primul rând îndreptate asupra 
spiritului musulman, impactul psihologic asupra americanilor s-a dovedit a 
fi uriaş. Caracterul neaşteptat al atacurilor, intruziunea în viața cotidiană — 
prin deturnarea avioanelor comerciale —, precum şi numărul mare de 
victime au generat o stare de panică. Câte alte echipaje erau pregătite să 
atace? Care avea să fie următoarea ţintă a grupării al-Qaeda? Deţinea al- 
Qaeda arme de distrugere în masă? Mai mult decât în urma 
bombardamentului de la Pearl Harbor, americanii au rămas cu un sentiment 
de spaimă vizavi de siguranţa lor personală după momentul 11 septembrie. 
Posibilitatea ca ei sau apropiații lor să fie următoarele victime ale 
terorismului îi urmărea neîncetat. Pretutindeni plutea o nelinişte profundă la 
care guvernul trebuia se răspundă părând că acționează decisiv. 

Alarmele psihologice care s-au declanşat în rândul populaţiei Americii au 
contribuit la problema strategică în fața căreia se afla guvernul Statelor 
Unite. Al-Qaeda în sine — în afară de cazul în care deţinea arme de 
distrugere în masă — nu reprezenta un pericol strategic real. Nu putea 
distruge Statele Unite. Totuşi, dacă ruptura pe care a provocat-o a atins 
efectul scontat în lumea islamică şi regimurile care aveau strânse legături cu 
Statele Unite începeau să cadă, urma un impact uriaş asupra strategiei 
americane. Dacă guvernul egiptean era răsturnat de la putere, spre exemplu, 
poziția Israelului avea să se schimbe, ceea ce ar fi reprezentat o ameninţare 
la adresa ancorei americane din regiune. Dacă guvernul saudit s-ar fi aflat în 
pericol, fluxul țițeiului din regiune ar fi putut fi întrerupt. Pericolul strategic 
nu era atacul asupra populației americane, a distrugerii infrastructurii 


economice, a forţei militare, ci pur şi simplu posibilul succes politic al 
grupării al-Qaeda în regiune — ca să nu mai vorbim de visul îndepărtat al lui 
Bin Laden de a restaura califatul. 

SUA, la fel ca al-Qaeda, au definit clar câmpul de luptă strategic: 
sentimentele populației musulmane. Dar pentru preşedinte, populația 
americană avea în primul rând nevoie de calmare şi de asigurarea că se 
acționa pentru apărarea ţării. FBI a luat măsuri agresive pentru depistarea 
tuturor persoanelor care erau suspectate, chiar şi într-o mică măsură, că 
întrețin legături cu al-Qaeda, iar securitatea de pe aeroporturi a fost 
înăsprită, dar nici unul dintre aceste demersuri nu a fost eficient la acel 
moment. În multe aspecte, SUA continuă să opereze în ideea alocării unor 
resurse enorme pentru măsuri de securitate cu o eficiență limitată, pentru a 
calma temerile legitime ale opiniei publice. Concilierea resurselor cu 
realitatea operațională şi percepția publică va fi o sarcină critică în 
următorul deceniu. 

Atacul asupra sentimentului de siguranță şi bunăstare al Americii 
impunea în acelaşi timp capturarea sau uciderea liderilor al-Qaeda. În 
termeni strategici, aceasta era o prioritate discutabilă, dar un preşedinte 
trebuie să satisfacă nu doar nevoia de siguranță, ci şi nevoia de răzbunare. 
Aici, provocarea consta în faptul că al-Qaeda era o reţea răspândită pe tot 
globul, operând fără un sediu central sau un lanţ convenţional de comandă. 
Al-Qaeda îşi încurajează simpatizanți să îşi organizeze singuri loviturile şi 
să fie inventivi. Aşa că, deşi este posibilă orchestrarea unor acte de 
răzbunare împotriva acestor teroriști, al-Qaeda nu poate fi, practic, distrusă, 
pentru că nu este o organizație în sensul convenţional al termenului. 
Neavând infrastructură şi nici un lanţ de comandă, nu există un conducător 
real a cărui eliminare să ducă la dispariția organizației. 

Ceea ce avea sens din punct de vedere politic era o minimă infiltrare de 
forţe militare care să împiedice procesul de planificare şi antrenament al 
grupării al-Qaeda şi să afecteze capacitățile limitate de comandă. Al-Qaeda 
se considera la adăpost atâta vreme cât îşi desfăşura operațiunile de pe 
teritoriul Afghanistanului, o ţară fără ieşire la mare. Bin Laden şi partenerii 
săi erau întru câtva familiarizați cu operațiunile americane, după ce 
asistaseră la Operaţiunea „Furtună în Deşert“ din 1991 şi participaseră la 
antrenamentele cu americanii, în Afghanistan, în timpul războiului sovieto- 
afghan din anii 1980. În special Operaţiunea „Furtună în Deşert“ a 
demonstrat organizației al-Qaeda că şi dacă existau căi maritime de acces, 


americanii tot făceau în mod obsesiv planuri, iar acestea cer timp. Cum 
iarna bătea la uşă, al-Qaeda preconiza că indiferent dacă SUA decideau să 
înceapă căutările în Afghanistan, în nici un caz nu se putea acţiona înainte 
de venirea primăverii. Portul pakistanez Karachi ar fi fost esenţial pentru 
invazie, iar negocierile pentru folosirea lui ar fi întârziat şi mai mult atacul. 

Administraţia Bush, însă, a considerat că nu poate aştepta până în 
primăvară. Preşedintele voia neapărat să decapiteze sau măcar să 
dezmembreze al-Qaeda, dar, pe plan politic, trebuia să răspundă cererii unei 
acțiuni vizibile şi imediate. Atacurile zdruncinaseră încrederea americanilor 
în capacitatea de apărare a ţării, iar preşedintele trebuia să reconstruiască 
acea încredere, punând în acelaşi timp bazele politice pentru ceea ce ar fi 
putut deveni un război de lungă durată. Nu îşi permitea în acest punct o 
criză de încredere în legătură cu prosperitatea americană. În această 
conjunctură, războiul împotriva terorismului a început să afecteze şi 
deciziile economice. Dacă ar fi trecut şase luni înainte ca America să-şi 
lanseze contraofensiva, situația politică deja precară s-ar fi deteriorat şi mai 
mult, iar preşedintele ar fi pierdut sprijinul în acest demers încă dinainte de 
a-l demara. Alegerea lui Bush de a merge înainte a fost una dintre acele 
judecăţi individuale care afectează viețile a milioane de oameni de-a lungul 
unui deceniu şi, cu siguranță, urmările acestei decizii vor continua să-şi 
pună semnificativ amprenta şi asupra deceniului următor. 

Exista în acelaşi timp şi o motivaţie strategică pentru această grabă: SUA 
voiau să se asigure că regimurile din Orientul Mijlociu nu cedau, şi nici nu 
începeau să-şi regândească interesele. SUA erau, într-adevăr, percepute ca o 
mare putere, dar o putere care nu era dispusă să rişte prea mult în acea 
regiune. Decizia lui Ronald Reagan de a se retrage din Beirut după 
bombardarea cazarmelor marinei, decizia lui George H.W. Bush de a nu 
avansa în Bagdad după eliberarea Kuwaitului şi decizia lui Bill Clinton de a 
se retrage din Somalia, urmată de replica sa destul de anemică la atacurile 
al-Qaeda de dinainte de 11 septembrie, toate au contribuit la alcătuirea 
imaginii unei ţări care nu voia să-şi asume riscuri şi să sufere pierderi. Între 
timp, guvernele musulmane întrevedeau posibilitatea foarte reală de a fi 
răsturnate de la putere ca urmare a neliniştilor politice stârnite de abilele 
manevre sub acoperire ale grupării al-Qaeda, în special dacă ar fi cooperat 
cu Statele Unite. 

Aceste guverne nu aveau de gând să devină jihadiste, dar nici nu erau 
pregătite să se expună pericolului în numele Statelor Unite. Se aşteptau ca 


SUA să-şi continue strategia de risc scăzut, aşa că, pentru ele, cooperarea cu 
Statele Unite părea un risc major, cu puţine avantaje. Americanii cereau 
informaţii secrete despre al-Qaeda, spre exemplu, dar aceste guverne, care 
nu se aşteptau ca SUA să îi apere pe termen lung, erau reticente în a se 
implica. Cu cât întârzia acțiunea Statelor Unite, cu atât era mai puțin 
probabil ca țările musulmane să se implice în acest conflict. 

Al-Qaeda a greşit concentrându-se prea mult pe consecințele atacului 
asupra lumii musulmane şi nu îndeajuns de mult asupra presiunii politice şi 
strategice pe care momentul 11 septembrie a creat-o pentru Bush. Fără 
îndoială că SUA aveau să acționeze agresiv şi, din motivele explicate mai 
sus, într-un timp destul de scurt. Ținta era al-Qaeda, ceea ce însemna că 
centrul de operațiuni trebuia să fie Afghanistanul. 

La mijlocul lunii septembrie 2001, SUA au trimis membrii CIA pentru a 
negocia cu liderii militari afghani. În acelaşi timp, au fost desfăşurate trupe 
speciale de intervenție şi echipaje paramilitare ale CIA pentru a lupta 
împreună cu afghanii antitalibani şi pentru a fixa țintele atacurilor aeriene 
asupra centrelor talibane. SUA au încheiat un acord cu Alianţa Nordului, un 
grup de organizaţii antitalibane, sprijinit de Rusia. Fiind înfrântă de talibani 
în războiul civil din anii 1990, Alianţa Nordului s-a bucurat acum de 
oportunitatea de a răspunde loviturii, iar ruşii nu au avut nici o obiecție. Alți 
conducători militari au fost pur şi simplu cumpăraţi. SUA beneficiau şi de 
cooperarea activă a Iranului. 

Evenimentele din Afghanistan au creat iluzia unei invazii, dar ceea ce s-a 
întâmplat cu adevărat a fost reluarea unui război civil, sprijinit de forța 
aviatică americană. La luptele care au început la o lună după 11 septembrie 
au luat parte în primul rând afghani, susținuți de atacuri aeriene ale 
portavioanelor şi bombardierelor staționate în Golful Persic şi în Oceanul 
Indian. Dar în loc să se grupeze în faţa oraşelor importante şi să devină ţinte 
sigure pentru bombardierele B-52, talibani, în stilul specific unor adevărați 
insurgenți, s-au dispersat, reunindu-se mai târziu pentru a continua lupta. 

Ca urmare, talibanii nu au fost niciodată învinşi cu adevărat, dar SUA şi- 
au atins trei dintre obiective. În primul rând, au asigurat populaţia 
americană că sunt capabile s-o apere, demarând acţiuni militare oriunde în 
lume. Ceea ce nu era întru totul adevărat, dar era îndeajuns pentru a calma 
spiritele. În al doilea rând, au dat de înţeles lumii islamice că SUA se 
implicaseră trup şi suflet în conflict. Mai sofisticați decât publicul american, 
liderii musulmani au luat notă de faptul că americanii se implicau îndeosebi 


la nivel aviatic, în timp ce munca de jos era făcută de afghani. Aceasta nu 
era o dovadă prea clară a implicării americane; era, în schimb, mai mult 
decât lipsa oricărei acţiuni. În al treilea rând, operaţiunile au produs daune 
grupării al-Qaeda. Bin Laden şi mulți alții au scăpat, dar structura lor de 
comandă a fost grav afectată, liderii devenind astfel nişte fugari. Ca urmare, 
aceştia s-au izolat tot mai mult, iar puterea lor a scăzut. 

Momentul Afghanistan a fost în multe privinţe un artificiu, dar, prin 
intermediul său, s-a obţinut ceea ce trebuia. SUA demaraseră un atac de 
hărțuire — o strategie tipică americanilor. Administrația Bush a numit şi a 
protejat în continuare un guvern, ştiind că mare parte din Afghanistan era de 
neatins şi că instaurarea unei democraţii aici nu ar fi avut vreun succes. 
După nouă ani, Afghanistanul încă reprezintă o situaţie nerezolvată, care va 
trebui soluționată pentru a putea păşi înainte în următorul deceniu. 

Din punctul de vedere al al-Qaeda, însă, operațiunile americane în 
Afghanistan şi în restul zonelor din Orientul Mijlociu ofereau dovezi clare 
musulmanilor că SUA reprezintă inamicul lor numărul unu. Jihadiştii au 
aşteptat revolte şi schimbări de regimuri, dar acestea nu s-au produs 
niciodată. Regimurile supravieţuiau, în parte pentru că protestatarii islamici 
se temeau că aparatul de securitate al regimurilor lor avea încă eficiență 
prin luarea unor măsuri agresive, şi în parte pentru că aceste regimuri se 
fereau de pariurile riscante. Au înţeles cum trebuie atacurile de hărţuire ale 
Statelor Unite şi nu s-au implicat prea mult. Nici Arabia Saudită, nici 
Pakistanul nu au oferit prea multe informaţii secrete, întrucât nici unul 
dintre state nu dorea să îşi declare loialitatea față de Statele Unite fără a 
avea o idee clară despre cât de departe erau dispuse să meargă Statele Unite. 
Pe măsură ce devenea tot mai clar că nu vor avea loc revolte, al-Qaeda 
acționa tot mai agresiv în regiune. 


Gambitul irakian 


Următorul pas în războiul american împotriva terorismului a fost atacul 
asupra Irakului din 2003. Este uşor de argumentat astăzi că invazia a fost o 
greşeală totală, dar trebuie luat în considerare contextul în care a fost luată 
decizia. În februarie 2002, Arabia Saudită nu a mai permis staționarea 
trupelor americane pe teritoriul său. Pakistanul, în ciuda presiunii puternice 
din partea Indiei şi a Statelor Unite, a făcut numai gesturi neconvingătoare 
pentru a sprijini demersurile americanilor. Impresia generală era că SUA 


făcuseră ce îşi propuseseră în Afghanistan, şi acum sperau că alte națiuni 
vor prelua ştafeta, atât în spionaj, cât şi în operațiunile militare. 

Fără cooperarea totală a Arabiei Saudite şi a Pakistanului, SUA nu aveau 
prea multe variante. Puteau duce un război al spionajului împotriva al- 
Qaeda, la fel cum făcuseră israelienii în cazul grupării Septembrie Negru, în 
Europa anilor 1970; dar fără aliați de nădejde în regiune, capacitatea 
spionajului american de a lupta împotriva al-Qaeda era extrem de restrânsă. 

O a doua opţiune era ca Statele Unite să se mute într-o poziţie pur 
defensivă, bazându-se pe departamentul de Homeland Security şi sperând 
că operațiunile afghane au afectat suficient de puternic structura de 
comandă a grupării al-Qaeda pentru a preveni orice alt atac. Teoretic, FBI 
putea demasca celulele clandestine în timp ce frontierele erau păzite 
împotriva infiltrărilor, iar aeroporturile, asigurate împotriva teroriştilor. Deşi 
atractiv pe hârtie, acest plan era imposibil de pus în practică. FBI nu putea 
garanta că nu mai exista nici o celulă clandestină în ţară, iar punctele de 
intrare în Statele Unite nu puteau fi vreodată 100% sigure. Orice iluzie de 
siguranță pe care această acțiune o oferea publicului american — şi oricâtă 
apreciere i-ar fi adus preşedintelui pentru o treabă bine făcută —, ar fi durat 
doar până la următorul atac terorist, a cărui natură era complet necunoscută, 
la fel ca şi momentul în care avea să se producă. lar odată cu acest nou atac, 
problema dorinței Statelor Unite de a se implica şi de a-şi asuma riscuri în 
lumea musulmană ar ieşi din nou la suprafaţă, fără vreun răspuns clar. Ce 
urmează după Afghanistan? 

Administraţia Bush a încercat să întocmească o strategie prin care să 
forţeze Pakistanul şi Arabia Saudită să fie mai agresive în ceea ce priveşte 
strângerea de informaţii şi dezvăluirea lor, ceea ce plasa Statele Unite într-o 
poziție dominantă în Orientul Mijlociu, din care îşi putea demonstra 
puterea. 

Acestea au fost motivele fundamentale care au dus la invazia Irakului. 
Acţiunea militară a avut un rezultat imediat în crearea unei noi realități 
strategice. A intimidat în principal Arabia Saudită, plasând blindatele 
americane la o distanță de doar câteva zile de terenurile petrolifere saudite. 
A permis, în acelaşi timp, Statelor Unite să controleze ţara cu cea mai mare 
importanță strategică din regiune, Irakul, care se învecinează cu Arabia 
Saudită, Kuwait, Iordania, Siria, Turcia şi Iran. Aşadar, controlul asupra 
Irakului a îndeplinit obiectivele pe termen scurt din războiul împotriva 
terorismului, dar a încălcat principiul potrivit căruia SUA nu trebuie să 


devină un jucător permanent în nici o regiune din lume. Administraţia Bush 
a considerat că poate sacrifica această parte a strategiei americane — 
menţinerea balanței regionale de putere prin surogate, ținând trupele în 
rezervă —, obținând în schimb alte avantaje. A fost o alegere proastă dintr-o 
listă de variante încă şi mai proaste, o idee de care trebuie să ținem cont 
atunci când ne gândim la natura puterii imperiale: trebuie să se acționeze 
chiar şi atunci când nici o variantă nu este cu adevărat bună. 

Pentru a-şi însuşi aceste avantaje, însă, SUA trebuiau nu doar să invadeze 
Irakul, ci şi să aducă acolo pacea. Invazia a fost, fără îndoială, un succes, iar 
Arabia Saudită şi-a extins semnificativ cooperarea în ceea ce priveşte 
divulgarea de informaţii. Dar s-a dovedit că dominarea celei mai importante 
țări din regiune era imposibilă. Forţele americane, intrând fără probleme în 
Bagdad, s-au trezit prinse în mijlocul unei insurgențe care le dicta 
concentrarea forţelor înăuntrul țării, când intenția fusese aceea de a folosi 
Irakul ca bază de operaţiuni din care să-şi desfăşoare efectivele în afară. 

Acest eşec al ocupaţiei a schimbat cursul războiului. Irakul a devenit un 
scop în sine, iar obiectivul final îl reprezintă acum nu crearea unei noi 
realități strategice în regiune, ci pur şi simplu retragerea trupelor americane 
într-un interval de timp rezonabil. Cel mai bun rezultat ar fi ca SUA să lase 
în urmă un guvern neutru; în cel mai rău caz, totul ar culmina cu un haos 
general. 

Irakul a fost decuplat de la strategia de ansamblu a Americii şi a devenit 
un studiu de caz pentru relația dintre moralitate, strategie şi leadership. 
Dintr-un punct de vedere strict moral, eliminarea regimului lui Saddam 
Hussein cu greu ar fi ridicat vreo obiecţie. Era un monstru, iar regimul său 
era monstruos. Dar nu acesta era imperativul moral pe care Bush îşi 
întemeiase preşedinţia. Imperativul moral declarat pe care acesta l-a ales a 
fost purtarea unui război împotriva terorismului, şi ocuparea Irakului avea 
sens pentru cetățenii americani doar în măsura în care servea acelui 
obiectiv. 

Prin decizia de a invada în 2003, George W. Bush şi-a plasat obsesia 
morală deasupra principiului fundamental de strategie americană: păstrarea 
unui echilibru în fiecare regiune, fără implicarea unui număr substanțial de 
trupe. Regiunile sunt multe şi, dacă Statele Unite ar începe să trimită forțe 
de ocupaţie în fiecare dintre ele, această povară ar epuiza cu repeziciune 
capacităţile Americii. În plus, forţele americane au înlocuit trupele irakiene 
ca o contrapondere la Iran, acum cea mai mare putere autohtonă din 


regiune. Dacă la un moment dat Statele Unite s-ar retrage pur şi simplu din 
Irak, Iranul ar domina inevitabil întregul Golf Persic. Indiferent de 
beneficiile pe care invazia a adus-o în războiul împotriva grupării al-Qaeda, 
costul strategic al Irakului a devenit prea mare. 

Pentru ca invadarea Irakului să se ralieze principiilor strategiei americane 
tradiționale, forțele americane ar fi trebuit să ocupe Irakul repede, eficient şi 
fără a întâmpina prea multă rezistență. Apoi SUA ar fi trebuit să instituie 
rapid un regim viabil la Bagdad şi să desfăşoare o forță militară 
substanțială, care să preia rolul de contrapondere a inamicului său istoric, 
Iran. Dacă acest plan ar fi putut fi îndeplinit în termen de cinci ani, să 
zicem, Bush şi-ar fi atins atât țelurile morale, cât şi pe cele strategice. Ar fi 
produs şocul necesar lumii musulmane, intimidând Arabia Saudită, şi ar fi 
reuşit să folosească poziţia strategică a Irakului pentru a face presiuni 
asupra ţărilor din jur. SUA s-ar fi putut apoi retrage, lăsând pionii locali să 
se reechilibreze între ei. 

Strategia lui Bush a eşuat pentru că premisa era defectuoasă: exista o 
rezistenţă care nu putea fi suprimată cu uşurinţă. În cadrul acestui război, 
cea mai mare greşeală a serviciilor de informaţii nu a vizat armele de 
distrugere în masă, ci mai degrabă eşecul de a înţelege că insurgenţa fusese 
de multă vreme planul stabilit al lui Saddam pentru a contracara o invazie. 
Era, în acelaşi timp, vorba de un eşec în a înțelege că distrugând Partidul 
Ba'ath al lui Saddam, dominat de sunniți, SUA au îndepărtat efectiv tabăra 
sunnită din guvern, aruncând puterea în braţele rivalilor săi religioşi şi 
culturali, şiiții. Speriaţi de un guvern şiit (care, întâmplător, ar fi avut o 
anumită afinitate cu majoritatea şiită ce domina Iranul), sunniţii din Irak nu 
au mai avut nimic de pierdut, recurgând la focuri de armă trase la 
întâmplare şi la bombe plasate de-a lungul drumurilor. 

Dar greşelile de judecată ale lui Bush nu s-au oprit aici. A contat pe 
sprijinul şiiților pentru a se opune organizării sunnite, dar nu a luat în calcul 
legăturile dintre şiiții irakieni şi iranienii profund şiiţi. Iranienii nu aveau 
nici un interes în a vedea Irakul renăscând sub un guvern proamerican care 
urma să amenințe din nou Iranul, aşa că SUA au rămas prinse la mijloc între 
două fronturi. Sunniţii au pornit războiul împotriva ocupanților, iar şiţii, 
influenţaţi de iranieni, au evitat cu orice preţ tipul de cooperare care i-ar fi 
făcut dependenți de americani. 

Bush a încălcat principii strategice, sperând să se întoarcă la calea cea 
dreaptă mai târziu, dar a rămas prins în realitățile locale, pe care nu le-a 


putut gestiona. Pe măsură ce situaţia s-a deteriorat, credibilitatea lui în faţa 
publicului american a scăzut. Ar fi putut rezista după ce Justificarea sa 
inițială pentru război, prezența armelor de distrugere în masă, a fost 
infirmată. Dar nu a putut rezista după ce s-a lăsat antrenat într-un război 
multilateral cu final incert. 

Au existat şi alte erori care au subminat autoritatea preşedintelui. A doua 
justificare pentru invazie a fost nevoia de a crea un regim democratic în 
Irak. Publicul american nu a percutat la această idee, negăsindu-i nici o 
justificare imediată. Această motivaţie, de nation-building, era de fapt o 
minciună. După cum am observat în cazul lui Lincoln, al lui Roosevelt şi al 
lui Reagan, preşedinţii mari sunt adesea nevoiți să mintă pentru a-şi servi 
scopurile morale superioare. Dar Bush nu a fost convingător, pentru că 
imperativul său moral clar exprimat — înfrângerea terorismului — se 
desprinsese de realitatea strategică într-o asemenea măsură, încât întreaga sa 
politică externă părea haotică, ceea ce l-a făcut să pară incompetent. Au fost 
prea multe explicaţii disparate, prea multe pledoarii speciale. Eşecul său de 
a alinia obiectivele morale la ţelurile strategice, împreună cu un mit coerent 
adresat publicului larg, l-a făcut să piardă puterea. 

În 2007, prea târziu pentru a-şi mai salva preşedinţia, Bush a sporit 
numărul de soldați. Această operaţiune avea mai puţin de-a face cu strategia 
militară decât cu utilizarea forței militare în vederea unei înţelegeri cu 
sunniții. Odată ce aceasta a fost obținută, şiiții, temându-se de o forță 
sunnită sprijinită de americani, au devenit mai cooperanţi, iar violențele s- 
au stins. 

Odată ce Irakul nu mai reprezenta o contrapondere eficientă, balanţa de 
putere cu Iranul a fost complet distrusă. O retragere a forțelor americane ar 
fi lăsat Iranul în poziția de forță dominantă în regiune, fără vreo putere 
locală care să-i stea în cale — o perspectivă care neliniştea puterile arabe, 
precum şi Israelul şi Statele Unite. Acest dezechilibru pregăteşte terenul 
pentru problemele regionale cu care se vor confrunta preşedinţii americanii 
în deceniul următor. 


Complexitatea Iranului 


Odată cu începutul celui de-al doilea deceniu al secolului XXI, problema 
dublă cu care s-au confruntat Statele Unite în această regiune era retragerea 
trupelor fără a lăsa Iranul contracarat de o putere comparabilă. Având în 
vedere că nu exista nici un alt candidat care să blocheze ambițiile Iranului, 


părea că Statele Unite nu se puteau retrage din Irak înainte de a crea la 
Bagdad un guvern suficient de puternic pentru a reechilibra balanţa. 

Iranienii se bucuraseră în mod evident de invazia Irakului. Cu mult 
înainte de 11 septembrie, făcuseră tot ce era posibil pentru a convinge 
Statele Unite să intervină şi să-l elimine pe Saddam Hussein. Într-adevăr, o 
mare parte din informaţiile care preziseseră că trupele americane nu aveau 
să întâmpine rezistență proveneau din surse iraniene. 

Odată ce trupele americane şi-au făcut intrarea, Iranul a început să 
amenințe direct interesele Statelor Unite în Irak, implicându-se profund în 
diferite facțiuni şiite, apoi furnizând arme sunniților pentru a menţine 
conflictul. Iranul sprijinise şi forțele talibane în vestul Afghanistanului, 
precum şi gruparea Hezbollah în Liban. 

Iranienii se aşteptaseră ca Statele Unite să creeze un guvern irakian care 
să îi marginalizeze pe sunniţi şi să cuprindă o majoritate şiită. Anticipaseră 
că, odată cu retragerea americanilor, un asemenea guvern avea să devină un 
satelit al Iranului. Se aşteptau ca americanii să se folosească de aliații şiiţi 
din Iran pentru a guverna Irakul, dar Statele Unite i-au luat prin surprindere 
încercând să guverneze direct Irakul, prin diferite persoane şi instituții. Cu 
toate astea, dată fiind dificultatea pe care o presupune formarea unui 
guvern, precum şi retragerea americanilor, este încă destul de probabil ca 
Iranul să rămână la final într-o poziţie favorabilă. 

Dar aceşti factori sunt exact cei care s-au dovedit a fi periculoşi pentru 
guvernul de la Teheran. Prinsă între încercarea de a guverna direct o ţară 
rebelă şi pasarea responsabilităţii în mâinile unui guvern în care s-ar infiltra 
agenţi iranieni şi simpatizanți ai acestora, retrăgându-se ulterior, SUA 
trebuiau să ia în calcul o posibilitate mai radicală: un atac care l-ar fi 
răsturnat de la putere pe preşedintele iranian Mahmud Ahmadinejad şi 
regimul care îl susținea. 

Cu o populație de 70 de milioane de oameni înconjurată de un lanţ 
muntos, Iranul se bucură de o fortificaţie naturală eficientă. Întrucât terenul 
nu permite o invazie directă, americanii au încercat de multe ori să 
stârnească o revoluție similiară celor care au răsturnat de la putere 
guvernele fostei Uniuni Sovietice. De-a lungul anilor, aceste tentative au 
eşuat în mod repetat. Dar după eşecurile din Irak, în urma cărora SUA nu 
puteau nici să restaureze echilibrul puterii şi nici să lase Iranul în postura de 
putere dominantă în regiunea Golfului Persic, era firesc ca americanii să se 
gândească la un atac pentru a îndepărta guvernul iranian. Faptul că acest 


regim este împărțit între bătrânii clerici care au venit la putere odată cu 
ayatollahul Khomeini şi liderii tineri, care nu au legătură cu clerul, precum 
Ahmadinejad, sporesc motivele de îngrijorare ale iranienilor. Dar principala 
preocupare a liderilor este că au mai văzut şi alte revoluții sprijinite de 
Statele Unite care au avut succes, mai ales în fosta Uniune Sovietică, şi nu 
îşi pot asuma riscul ca Statele Unite să aibă, din nou, noroc. 

Įranienii au luat notă de felul în care Coreea de Nord abordase o 
problemă similară în anii 1990, când guvernul său se temea că prăbuşirea 
comunismului sovietic ar fi dus la propria sa prăbuşire. Încercând să pară 
mai periculoşi şi mai instabili psihologic decât erau, coreenii au lansat un 
program de înarmare nucleară. Pentru a convinge omenirea că ar putea, într- 
adevăr, să folosească acel armament, ei au făcut declaraţii care păreau de-a 
dreptul nebunegşti. Ca urmare, toată lumea se temea de căderea unui regim 
care ar fi dus la rezultate imprevizibile. Aşadar, Coreea de Nord a reuşit să 
creeze o situaţie în care puteri precum Statele Unite, China, Rusia, Japonia 
şi Coreea de Sud depuneau eforturi susținute pentru a-i atrage la masa 
negocierilor. Stratagema nord-coreenilor a avut un asemenea succes, încât 
puterile mai mari negociau între ele cum să-i convingă să negocieze. A fost 
o performanţă extraordinară. 

Mizând pe fobia Americii faţă de armele nucleare, iranienii s-au ocupat 
de tehnologia nucleară timp de un deceniu, în cadrul unui program care 
includea crearea unei imagini a Iranului similare Coreei de Nord, la fel de 
imprevizibil şi de periculos. Ca şi nord-coreenii, au reuşit să ajungă în 
poziția în care membrii permanenți ai Consiliului de Securitate al ONU, 
precum şi Germania, încercau să negocieze cu ei însăşi ideea de a negocia. 

Căderea Irakului a lăsat Statele Unite într-o situaţie extrem de dificilă, cu 
un număr limitat de variante. Un atac aerian asupra centrelor nucleare 
iraniene ar fi dus cel mai probabil la o reînviere a patriotismului care nu ar 
fi făcut decât să întărească regimul. lar Iranul avea mai multe opțiuni de a 
riposta, printre care şi capacitatea de a destabiliza şi mai tare Irakul şi, într-o 
oarecare măsură, Afghanistanul. Iranul putea, de asemenea, să dezlănțuie 
Hezbollahul, o organizaţie teroristă mult mai capabilă decât al-Qaeda. Sau 
putea mina strâmtoarea Ormuz, generând haos economic prin blocarea 
fluxului de petrol dinspre Golful Persic. 

Astfel că încălcarea vechiu politici americane a balanţelor regionale şi a 
implicării limitate a avut cele mai nefaste consecinţe în plan geopolitic. 
Iranul devenise puterea autohtonă supremă în Golful Persic şi doar SUA 


aveau mijloacele necesare de a contracara, ceea ce ar fi contrazis principiile 
strategice fundamentale ale Americii. În plus, concentrarea dezechilibrată 
asupra acestei regiuni slăbea Statele Unite în alte părți ale lumii, ținând ţara 
într-o poziţie incomodă, fără vreo posibilitate evidentă de contrapondere. 

Aceasta este principala problemă geopolitică pe care preşedintele Obama 
a moştenit-o şi cu care el şi toți ceilalți preşedinţi din următorii zece ani vor 
trebui să se confrunte. Iranul a devenit un adevărat pivot pentru Orientul 
Mijlociu. În multe privinţe, aşa a fost dintotdeauna. Dar înainte ca SUA să 
se poată ocupa de Iran, trebuiau să acţioneze decisiv în ceea ce priveşte 
terorismul islamic. Americanii şi-au dedicat resursele războaielor pe care 
le-au considerat ca fiind îndreptate împotriva terorismului, ceea ce a pus 
Iranul la adăpost faţă de ameninţarea intervenției militare americane, ba 
chiar i-a conferit o poziție mai bună în regiune. 

Evenimentele economice şi geopolitice din deceniul trecut sunt strâns 
legate. Ele au dat naştere unei crize de încredere a publicului american, 
atrăgând gândirea strategică americană într-o serie de soluții tactice pe 
termen scurt. Chestiunea iraniană este legată de grija că explozia prețului 
titeiului va spulbera tentativele de redresare economică, precum şi de 
impactul reacțiilor la războiul jihadist. Atacurile de la 11 septembrie şi 
evenimentele din 2008 au creat o capcană pentru gândirea strategică 
americană. Pe măsură ce SUA avansează în următorul deceniu, trebuie să 
scape din această capcană. Problema economică se va rezolva de la sine, în 
timp. Provocarea geopolitică a terorismului impune luarea unor decizii. 


Capitolul 5. Capcana terorii 


Preşedintele George W. Bush şi-a intitulat replica la atentatele al-Qaeda din 
11 septembrie „războiul global împotriva terorii“. Dacă ar fi numit-o 
războiul împotriva islamismului radical, şi-ar fi înstrăinat aliații din lumea 
islamică, de care SUA aveau mare nevoie. Dacă ar fi numit-o războiul 
împotriva al-Qaeda, ar fi exclus atacarea teroriştilor care nu făceau parte din 
acea grupare. Bush a încercat să rezolve elegant problema printr-un artificiu 
semantic, ceea ce a generat confuzie la nivel politic şi strategic. 

Preşedintele Obama a abandonat sintagma de război împotriva terorii, şi 
pe bună dreptate. Terorismul nu este un inamic, ci o tactică de luptă care ar 
putea sau nu să fie adoptată de acesta. Imaginaţi-vă ce ar fi fost dacă după 
Pearl Harbor, un atac care se baza pe portavioane, preşedintele Roosevelt ar 
fi declarat un război global împotriva aviaţiei navale. Concentrându-se 
asupra terorismului, şi nu asupra al-Qaeda sau a islamismului radical, Bush 
a conturat strategia globală a Americii în funcție de un tip specific de atac, 
ceea ce a condus la dezechilibrul strategic al Statelor Unite. 

Deşi Obama a clarificat terminologia, a lăsat nealterată o parte 
importantă a acestui dezechilibru, şi anume obsesia pentru pericolul 
atacurilor teroriste. Cântărind opţiunile preşedinţiei în următorul deceniu, 
trebuie neapărat să clarificăm în ce măsură pericolul este real şi ce 
înseamnă această ameninţare pentru politica Statelor Unite. 

Conform teoreticianului militar prusac Carl von Clausewitz, războiul este 
o continuare a politicii prin alte mijloace. Victoria din al Doilea Război 
Mondial nu a însemnat o interdicție asupra Japoniei de a folosi portavioane. 
Victoria a însemnat distrugerea capacității Japoniei de a purta războaie, apoi 
impunerea voinței americanilor — un scop politic. Dacă un preşedinte 
implică o naţiune într-un război, el trebuie să desemneze cu precizie atât 
inamicul, cât şi scopul urmărit. Dacă terorismul a fost inamicul după 
atacurile de la 11 septembrie, atunci oricine recurgea la terorism devenea 
automat inamic, ceea ce ar fi presupus o listă extrem de lungă. Dacă, din 
motive politice, preşedintele nu poate identifica precis ţinta şi motivațiile, 
atunci trebuie să-şi reanalizeze posibilitatea de a câştiga, hotărând apoi dacă 
trebuie să se implice sau nu. Dacă prețul desemnării inamicului este 


inacceptabil din punct de vedere diplomatic sau politic, atunci războiul are 
mari şanse să dea greş. 

În ciuda deciziei lui Bush de a se concentra asupra războiului cu 
terorismul, lumea islamică ştia că adevăratul inamic vizat era islamismul 
radical. Aici se dezvoltase al-Qaeda, iar Bush nu putea convinge pe nimeni 
de contrariu. Atunci când nu a putut să explice coerent şi credibil motivul 
invadării Irakului, strategia a început să iasă la iveală. 

Confuzia semantică şi strategică a lui Bush s-a intensificat atunci când 
războiul împotriva terorismului s-a extins pentru a include eforturile de 
răsturnare a guvernului irakian. Saddam Hussein, ţinta acestui demers, era 
mai degrabă un militarist profan decât un islamist religios, şi nu avea nimic 
de-a face cu al-Qaeda. Nu fusese implicat în operaţiunile teroriste ale 
acestei grupări înainte de invadarea Irakului, dar el şi al-Qaeda aveau un 
duşman comun: Statele Unite. Din acest motiv, Bush nu a putut să ignore 
pericolul unei alianţe de conveniență între statul irakian şi islamiştii radicali 
apatrizi care alcătuiau gruparea al-Qaeda. Soluţia sa era organizarea unui 
atac preventiv. Bush şi consilierii săi au considerat că distrugerea regimului 
lui Saddam şi ocuparea Irakului nu ar fi permis formarea unei potențiale 
baze al-Qaeda, câştigându-se, în schimb, o bază strategică de operațiuni 
pentru Statele Unite. 

În orice caz, având în vedere că strategia în ansamblu a fost identificată 
ca război împotriva terorismului şi că Saddam nu fusese implicat recent în 
acțiuni teroriste, invadarea Irakului a părut nejustificată. Dacă războiul s-ar 
fi concentrat mai mult asupra inamicului real, al-Qaeda, atunci invazia ar fi 
părut mult mai plauzibilă, pentru că un război împotriva unei anumite 
grupări ar fi inclus ostilitatea faţă de aliații sau chiar potenţialii aliați ai 
acesteia, printre care Saddam se număra, cu siguranță. 

Într-o democraţie, pentru a obţine sprijin din partea opiniei publice 
trebuie să arăţi o imagine clară a amenințării reprezentate de inamic şi a 
propriului scop în confruntarea acelei amenințări. O astfel de transparență 
nu numai că mobilizează publicul, ci oferă şi un suport coerent pentru 
comunicarea cu acesta. Mandatul lui Truman nu a mai putut fi salvat după 
ce a folosit termenul de „acţiune polițienească“ referindu-se la Războiul din 
Coreea, un conflict în care au murit peste 30000 de americani. Războiul lui 
Roosevelt împotriva Germaniei, Japoniei şi Italiei, însă, a supravieţuit unui 
şir nesfârşit de subterfugii, atacuri asupra civililor şi alianţe cu cei într- 


adevăr malefici, pentru că Roosevelt a spus foarte clar cine este duşmanul şi 
de ce trebuia să luptăm pentru a-l învinge. 


Importanţa terorismului 


Terorismul este un act de violenţă al cărui scop principal este să genereze 
frică şi, prin aceasta, să aibă o influență politică. Bombardarea Londrei de 
către germani în al Doilea Război Mondial a fost un atac terorist, al cărui ţel 
nu a fost să slăbească abilitățile militare ale britanicilor, ci să creeze un 
climat psihologic şi politic care să poată separa opinia publică de guvern şi 
să oblige guvernul să negocieze. Terorismul palestinian din anii 1970 şi 
1980, începând cu asasinate şi terminând cu deturnarea avioanelor, a avut 
rolul de a atrage atenția asupra cauzei lor şi de a hiperboliza puterea 
palestiniană. După cum am încercat să arăt, operațiunile al-Qaeda aveau şi 
ele un scop politic. Problema este simplă: câte eforturi ar trebui depuse 
pentru oprirea şi prevenirea terorismului şi a consecinţelor sale, comparativ 
cu asumarea altor sarcini strategice? 

Terorismul apare în mod normal ca substitut al unei acțiuni mai eficiente. 
Dacă germanii ar fi fost în stare să distrugă marina britanică sau dacă 
palestinienii ar fi fost capabili să nimicească armata israeliană, ar fi făcut-o. 
Ar fi fost o cale mai dreaptă şi mai eficientă către atingerea scopurilor lor. 
Terorismul derivă din slăbiciune, concentrându-se asupra psihicului, pentru 
ca teroristul să pară mai puternic decât este. Scopul teroristului este de a fi 
considerat o ameninţare importantă când, de fapt, nu este aşa. După cum o 
arată şi numele, teroristul creează o stare de spirit. Scopul său suprem este 
de a fi tratat ca un pericol uriaş, incomparabil. Acest fapt pune bazele unui 
proces politic pe care teroristul doreşte să-l inițieze. Unii nu vor decât să fie 
luați în serios. Al-Qaeda a vrut să convingă lumea islamică de faptul că 
puterea sa este cea mai mare grijă a Americii. 

Al-Qaeda şi-a atins, de fapt, acest scop. 

Declarând război terorismului, SUA au demonstrat că acest pericol unic 
era mai important decât toate celelalte. Protejarea Statelor Unite împotriva 
actelor de terorism a devenit principalul curent al strategiei globale 
americane, cu un consum enorm de resurse şi energie. Dar terorismul 
practicat de al-Qaeda nu reprezintă un pericol strategic pentru Statele Unite. 
El poate să ucidă mii de americani, şi uneori chiar o va face, şi este în stare 
să provoace suferință şi frică. Dar terorismul în sine nu poate distruge baza 
materială a republicii americane. 


Pentru că terorismul — incluzând chiar şi terorismul nuclear — nu 
reprezintă o amenințare existențială la adresa Statelor Unite, o politică 
externă concentrată exclusiv pe terorism este fundamental dezechilibrată. 
Lipsa de echilibru se datorează alocării tuturor resurselor disponibile pentru 
un singur obiectiv dintr-o listă lungă, pierzându-se astfel controlul asupra 
altor amenințări la fel de mari sau chiar mai mari şi mai periculoase. Nu 
este un argument în favoarea ignorării terorismului, ci mai degrabă un 
argument că terorismul trebuie luat în considerare în contextul strategiei 
naționale. Aici a picat în capcană George W. Bush, iar succesorii săi riscă să 
repete greşeala. 

Precum Lincoln, Roosevelt şi Reagan, Bush a trebuit să se ocupe de 
psihicul naţiunii în timp ce îşi urmărea scopul strategic, dar două fenomene 
s-au dovedit a-i fi fatale. În primul rând, pe măsură ce reuşea să împiedice 
acţiunile al-Qaeda, trauma psihologică se vindeca. O parte a opiniei publice 
a trecut de la solicitarea luării unor măsuri extreme la şocul provocat de 
duritatea măsurilor luate. Bush ar fi trebuit să anticipeze asta, dar privind 
războiul contra terorismului ca scop în sine, nu şi-a mai înţeles locul în 
ansamblul strategic şi politic. În al doilea rând, nu a fost capabil să îşi 
reorienteze atenția în conformitate cu schimbările opiniei publice, pentru că 
nu a înțeles scopul propriului război global împotriva terorismului. Acel 
scop nu era înfrângerea terorismului, ci satisfacerea nevoilor psihologice ale 
poporului. Totuşi, Bush a mers înainte mult după ce populația nu s-a mai 
simțit ameninţată. 

Făcând o fixaţie pentru terorism ca scop strategic independent, Bush a 
alocat extrem de multe resurse unor lupte pe care nu le putea câştiga şi unor 
teatre de război care nu aveau în mod direct legătură cu terorismul. Ducând 
un război global împotriva terorii, nu numai că a pierdut imaginea de 
ansamblu, dar a şi uitat să gestioneze întregul spectru al intereselor 
strategice americane. A devenit atât de obsedat de lumea islamică încât, 
spre exemplu, nu a mai acordat atenția şi resursele necesare noii ascensiuni 
a Rusiei. 

Problema era, aşadar, cum să facă tranziția între o concentrare a întregii 
atenţii asupra terorismului şi a lumii islamice şi o strategie mai echilibrată. 
O parte a problemei viza opinia publică. Interesul pentru lumea islamică 
este un subiect pasionant în Statele Unite, unul care divizează ţara. Mulți 
văd lumea islamică nu doar ca pe problema principală, ci ca pe unica 
problemă din agenda Americii. Sarcina preşedintelui este aceea de a se 


alinia opiniei publice, urmându-şi în tăcere propriile scopuri morale şi 
strategice. Problema cu care preşedintele Obama şi alți preşedinţi se vor 
confrunta în următorul deceniu este plasarea obiectivă în context a 
problemei terorismului şi a organizației al-Qaeda, redefinind în acelaşi timp 
interesele americane în lumea islamică. Trebuie procedat în aşa fel încât 
publicul să nu se întoarcă împotriva preşedintelui, mai ales atunci când 
inevitabilele atacuri teroriste chiar se vor produce. El trebuie să satisfacă 
opinia publică şi atunci când este terifiată şi ultragiată de atacuri, şi atunci 
când este neinteresată de problema terorismului sau şocată de măsurile care 
s-au luat pentru a-l înfrânge. Mai presus de toate, preşedintele trebuie să se 
ocupe de lumea islamică în sine, fără a permite opiniilor înflăcărate ale 
cetăţenilor să influenţeze intențiile sale finale. 

Nu militez în favoarea complezenţei. De exemplu, deşi sunt şanse slabe 
să se întâmple aşa ceva, urmările unui atac cu arme de distrugere în masă ar 
fi catastrofale. Acestei amenințări trebuie să-i fie alocate resursele necesare. 
Ceea ce înseamnă, într-adevăr, război, deschis sau sub acoperire, iar 
războiul implică potențiale costuri şi angajamente care riscă să depăşească 
ameninţarea în sine. Sarcina preşedintelui este să alinieze ameninţarea, 
consecinţele şi eforturile alocate cu alte provocări şi să le transforme într-o 
strategie coerentă. SUA sunt amenințate din multe părți şi interesele țării se 
răspândesc în la fel de multe direcţii; nu poate răspunde unidirecțional. 
Frica în sine nu poate fi motorul unei strategii. 

Preşedintele trebuie, după cum am mai spus, să calmeze întotdeauna 
opinia publică şi să-şi dovedească hotărârea de a stopa terorismul. În acelaşi 
timp, trebuie să reziste ispitei de a încerca imposibilul sau de a întreprinde 
acțiuni care au costuri disproporționate faţă de efectele scontate. El poate 
minţi populaţia, dar nu se poate minţi niciodată pe sine. Înainte de toate, 
trebuie să înțeleagă adevăratele ameninţări la adresa ţării şi să acționeze 
împotriva lor. 

În afară de crimele de la Fort Hood din 2009, 11 septembrie a reprezentat 
singurul atac reauşit asupra Statelor Unite în decursul a zece ani de război. 
Acele atacuri sincronizate asupra New Yorkului şi Washingtonului au fost 
rezultatul unei operațiuni întinse pe mai mulți ani şi pe mai multe 
continente şi au presupus, pentru al-Qaeda, pierderea a nouăsprezece dintre 
cei mai capabili şi mai devotați agenţi. Două clădiri de birouri foarte 
importante au fost distruse în New York, iar Pentagonul din Washington a 
suferit daune semnificative. Trei mii de americani au fost ucişi. Dar pentru 


o națiune de 300 de milioane de oameni, consecințele materiale ale atacului 
au fost, de fapt, minimale. 

Nu am intenția de a trivializa moartea atâtor oameni sau de a nesocoti 
groaza pe care americanii au trăit-o în acea zi, dar vreau să întăresc ideea că 
nouă, ca simpli cetăţeni, ne este permis luxul durerii; unui preşedinte, nu. 
Un preşedinte trebuie să ia în calcul sentimentele cetăţenilor, să se ocupe de 
ei şi să-i conducă, dar nu trebuie să cedeze în faţa propriilor sentimente. 
Sarcina lui este să păstreze un simţ pragmatic al proporției, ținând pentru 
sine răceala acestor calcule. Dacă cedează în fața sentimentelor, va lua 
decizii care merg împotriva intereselor pe termen lung ale ţării sale. Un 
preşedinte trebuie să-şi accepte pierderile şi să treacă mai departe. Atunci 
când japonezii au atacat Pearl Harbor, Roosevelt a vorbit despre răzbunare, 
dar în particular s-a decis să se concentreze asupra Germaniei, şi nu a 
Japoniei. A înţeles că un preşedinte nu-şi poate permite să-şi întemeieze o 
întreagă strategie pe sentimente. 

Scopul războiului, în opinia lui von Clausewitz, este de a-ţi impune 
propria voință asupra unei alte națiuni, făcând-o pe cea din urmă incapabilă 
să reziste presiunii. Principalul mijloc prin care se poate face acest lucru 
este distrugerea armatei naţiunii sau descurajarea rezistenței în rândul 
populației. Infiltrarea terorii poate distruge o armată; spre exemplu, 
mongolii îşi paralizau inamicii prin faima cruzimii lor de nedescris. 
Oraşele-stat greceşti îşi purtau războaiele până la ultimul om, împinse de 
teama sclaviei care le aştepta dacă erau cucerite. Aşa că efectul real al 
terorismului este greu de prevăzut. 

În timpul celui de-al Doilea Război Mondial, nici germanii, nici britanicii 
nu au ascuns scopul a ceea ce britanicii numeau „bombardament de 
noapte“. Țintirea civililor era o tactică menită să genereze teroare în 
rândurile populaţiei, în speranţa că civilii fie ar fi devenit mai ineficienţi în 
gestionarea economiei pe timp de război, fie, în cel mai bun caz, s-ar fi 
ridicat împotriva propriului regim. În Japonia, americanii au urmărit acelaşi 
țel folosind dispozitive incendiare, profitând de faptul că majoritatea 
clădirilor japoneze erau făcute din lemn. În trei zile de bombardament 
convenţional asupra oraşului Tokyo, forțele aeriene americane au făcut o 
sută de mii de victime printre civilii japonezi, mai multe decât la 
Hiroshima. Totuşi, până la lansarea bombei atomice, strategia teroristă a 
eşuat, aşa cum eşuase atât în Germania, cât şi în Marea Britanie. În loc să 
distrugă încrederea în guvern, bombardarea zonelor civile a raliat opinia 
publică în sprijinul războiului. Atacurile au stârnit un val de dezaprobare, 
creând pentru guvernele-țintă o imagine mai clară asupra consecinţelor 
oribile ale înfrângerii pe care s-o transmită civililor. Dacă inamicul era 
dispus să meargă atât de departe încât să consume resurse pe timp de război 
doar pentru a ucide civili, imaginaţi-vă ce ar fi făcut după sfârşitul 
războiului. Terorismul făcea demonizarea inamicului uşoară, şi capitularea 
de neconceput. 

Într-un război convenţional, teroarea este răspândită de forța concentrată. 
Dar teroarea poate fi răspândită şi prin operațiuni sub acoperire, îndeplinite 
de un număr mic de indivizi: atacuri de comando. Aceste operaţiuni erau 
odată reprezentate exclusiv de asasinate, dar după invenția explozibililor — 
şi a amplificatorilor pentru explozibilii puternici, precum avioanele —, 
terorismul de comando s-a concentrat pe ţinte civile, cu scopul concret al 
producerii de victime. 

Este important să facem corect diferenţa între operaţiunile de comando 
ale căror scopuri sunt militare şi cele ale căror ţinte sunt civile şi al căror 
scop este răspândirea fricii. Rezistenţa Franceză a atacat în 1944 
infrastructura folosită de trupele germane, încercând să submineze 
capacitatea invadatorilor de a lupta direct în război. Telul comandoului 
terorist nu este, însă, hărţuirea armatei rivale, ci scăderea moralului 
inamicului, lăsându-i impresia propriei vulnerabilități. Uneori, atacul nici 
nu se adresează populației din ţara inamică, ci opiniei publice de altundeva, 
cum s-a întâmplat cazul atacurilor de la 11 septembrie. 


Stârnind frică, neputinţă şi furie, terorismul transformă opinia publică, 
aceasta cerând apoi guvernului să ofere protecție împotriva teroriştilor şi să- 
1 pedepsească pe aceştia pentru faptele lor. Cu cât este mai eficient un atac 
terorist, cu atât mai înfricoşată va fi populaţia, şi cu atât mai obligat va fi 
guvernul să răspundă agresiv şi vizibil. Din nou, aflându-se față în față cu 
terorismul, preşedintele trebuie să convingă cetățenii că le împărtăşeşte 
sentimentele, adoptând o atitudine care să pară că le satisface dorința de 
siguranţă şi pe cea de răzbunare deopotrivă. 

O astfel de acțiune, cu valoare preponderent simbolică, întreprinsă după 
1] septembrie, a fost încercarea de a întări măsurile de securitate din 
aeroporturi. În ciuda miliardelor de dolari şi a uriaşei frustări a pasagerilor, 
un terorist antrenat încă poate găsi un număr infinit de metode prin care să 
treacă explozibili sau alte dispozitive prin aceste filtre de securitate. Unii 
terorişti s-ar putea simți descurajaţi, iar alţii vor fi depistaţi de sistem. Dar 
deşi măsurile sporite de securitate din aeroporturi pot micşora amenințarea, 
acestea nu o pot opri. 

Pur şi simplu nu există măsură de securitate care să fie în acelaşi timp 
suficient de subtilă încât să detecteze fără eroare teroriştii şi îndeajuns de 
eficientă pentru a permite funcționarea transporturilor aeriene. El Al, linia 
aeriană israeliană, este adeseori luată ca exemplu, dar El Al are 35 de 
avioane. Conform Biroului de Statistică a Transporturilor, flota aeriană 
combinată a Americii are aproape 8000 de avioane şi efectuează peste 
26000 de decolări zilnic. Potrivit Administrației pentru Siguranța 
Transporturilor, în 2009 s-a înregistrat o medie de 1,8 milioane de pasageri 
pe zi. Aceste cifre sunt de-a dreptul astronomice. 

Ceea ce înţelegem din limitările filtrelor din aeroporturi este că, dacă al- 
Qaeda nu a reuşit să lovească Statele Unite din nou în primul deceniu al 
secolului XXI, acest lucru nu se datorează doar măsurilor de precauţie luate. 
Nu suntem siguri nici măcar dacă oamenii care concep filtrele de securitate 
din aeroporturi se aşteaptă ca ele să funcționeze. Adevăratul lor obiectiv 
este de a calma opinia publică, demonstrând ostentativ că se iau măsuri. Cu 
cât măsurile luate sunt mai ostentative şi mai inconfortabile, cu atât mai 
liniştitor şi mai sigur pare întregul sistem. 

Dar pe măsură ce explozibili ajung să fie din ce în ce mai sofisticaţi, 
devine posibilă uciderea a zeci de oameni cu un dispozitiv transportat de un 
individ, a sute de oameni cu un dispozitiv ascuns într-o maşină sau într-un 
camion, şi a mii de oameni cu un avion care acționează ca un explozibil. 


Lumea este plină de asemenea explozibili, iar graniţele terestre ale SUA au 
aproape 9000 de kilometri lungime. SUA sunt şi o ţară comercială, şi zilnic 
sosesc nave, avioane şi camioane. Oricare dintre aceste mijloace de 
transport poate conţine oameni cu explozibili meniti să ucidă. Este adevărat 
şi că printre cei 300 de milioane de americani, s-ar putea număra oricâți 
terorişti crescuţi în ţară, gata să lovească oricând. 

Din aceste motive, siguranța veritabilă într-o ţară precum Statele Unite 
este imposibilă, iar această sarcină va rămâne imposibilă în următorul 
deceniu. Nu există gloanţe de argint. Eliminarea terorismului islamist este, 
de asemenea, imposibilă. Este, însă, posibilă reducerea pericolului, dar cu 
cât sperăm să-l reducem mai mult, cu atât mai mare va fi costul. Cu un 
număr infinit de posibilități şi resurse limitate, putem presupune că vor 
continua să existe atacuri teroriste asupra Statelor Unite, indiferent de 
efortul depus. 

Preşedintele SUA trebuie să fie perfect conştient de asta şi trebuie 
întotdeauna să acţioneze pe baza informaţiilor pe care le are, dar nu trebuie 
niciodată să recunoască public aceste limitări. Trebuie să demonstreze în 
permanență că acțiunile sale pot distruge inamicul şi proteja patria, şi 
trebuie întotdeauna să lase impresia că eliminarea terorismului islamist este 
posibilă, ştiind în tot acest timp că nu este aşa. 

Îndreptându-ne atenţia asupra deciziilor politice din următorul deceniu, 
trebuie să înţelegem un lucru: canalizarea tuturor resurselor Americii spre 
un ţel care nu poate fi atins, împotriva unei primejdii care poate fi şi va 
trebui să fie îndurată, nu este numai lipsit de sens, dar poate crea 
oportunităţi pentru alți inamici şi alte atacuri. 

În timp ce terorismul poate ucide cetăţeni americani şi poate crea o 
impresie profundă de nesiguranţă, dorinţa obsesivă de a distruge terorismul 
poate submina Statele Unite — aşa cum s-a şi întâmplat, de altfel — din punct 
de vedere strategic. Acesta este un aspect important la care liderii 
următorului deceniu vor trebui să se gândească. De aceea, deşi mii de 
americani poate că vor fi ucişi de către terorişti — printre aceştia şi eu, şi cei 
dragi mie —, terorismul nu trebuie plasat deasupra tuturor celorlalte 
probleme. În fiecare moment, strategia trebuie să rămână proporţională cu 
pericolul. 


Terorismul şi armele de distrugere în masă 


Există o altă realitate neplăcută care va plana asupra următorilor zece ani şi 
care trebuie luată în considerare separat: armele de distrugere în masă. 
Existenţa unor astfel de arme va impune ocazional replici severe din partea 
preşedinţilor care ne vor conduce. Pagubele pe care un dispozitiv nuclear le 
poate produce le eclipsează pe cele ale terorismului convenţional. În timp 
ce terorismul obişnuit este rareori strategic, armele de distrugere în masă 
pot avea un efect profund asupra condiţiilor materiale ale ţării. 

Îndreptându-ne din nou atenția spre Bush, exista, de fapt, şi o altă 
explicaţie a reacției sale la momentul 11 septembrie, în afară de oprirea 
terorismului convenţional. După acea zi, administrația Bush a aflat că un 
dispozitiv nuclear — ca să fim precişi, o bombă portabilă, din epoca 
sovietică — a fost furat şi s-ar putea afla în mâinile al-Qaeda. Aşa că povara 
care apăsa administrația în ultimele luni din 2001 era teama că în orice 
moment un oraş american ar fi putut fi distrus de o armă nucleară. 

Această ameninţare a conturat acțiunile inițiale ale administraţiei Bush. 
Preşedintele şi vicepreşedintele nu se aflau niciodată în acelaşi oraş în 
acelaşi timp, iar serviciile de spionaj şi securitate se concentrau pe găsirea 
bombei. Se pare că nu au găsit-o niciodată, sau că ea nici nu a existat. După 
ani întregi de păstrare în condiții improprii, s-ar fi putut defecta; sau ar fi 
putut fi descoperită, guvernul luând decizia de a nu face publică existenţa 
el. 

Indiferent de aceste ipoteze, armele de distrugere în masă, în special 
dispozitivele nucleare, reprezintă un tip de pericol care nu poate fi tolerat. 
Ar fi nevoie de mult armament nuclear pentru a distruge cu adevărat 
infrastructura şi populația Statelor Unite, dar un singur atac cu o armă 
nucleară ar putea destabiliza moralul opiniei publice într-o asemenea 
măsură, încât ar paraliza ţara pentru o perioadă lungă de timp. 

Pentru un atac terorist de mică amploare, în care mor zeci de oameni, 
precum atentatele sinucigaşe din Israel, probabilitatea ca oricare individ 
dintr-o populație de 300 de milioane de oameni să cadă victimă este mică. 
Probabilitatea morții în urma unui accident obişnuit sau a unei boli în cursul 
următorului an este cu mult mai mare decât aceea de a fi ucis într-un atentat 
sinucigaş. Evenimentele din 11 septembrie au distorsionat percepţia 
pericolului pentru o vreme, oamenii evitând să zboare, evitând probabil şi 
locurile aglomerate şi clădinile importante. Dar odată cu trecerea timpului, 
senzația aceea de a fi în permanență sub atac a scăzut în intensitate. 
Pericolul revenea în mintea celor mai mulți oameni în momentul în care 


mergeau la aeroport sau poate atunci când intrau în Turnul Sears, în Empire 
State Building sau în clădirea Capitoliului. Dar de-a lungul timpului, 
conştientizarea riscului de a te afla în locul nepotrivit la momentul 
nepotrivit s-a pierdut în zgomotul de fundal. Odată cu această liniştire, 
pentru mulţi, cererea vehementă adresată guvernului de a se merge oricât de 
departe era nevoie pentru a garanta protecția împotriva terorismului s-a 
transformat în exasperare vizavi de ceea ce ei considerau a fi excese, 
inconveniente şi intruziuni. 

În ceea ce priveşte armele de distrugere în masă, probabilitatea instaurării 
şi persistenţei fricii este diferită. Să presupunem că un oraş american ar fi 
distrus de un dispozitiv nuclear. Odată ce un atac cu arme de distrugere în 
masă ar distruge un oraş, numărul țintelor pe care un terorist ar vrea să le 
atace după aceea ar fi destul de mic, dar pentru oricine locuieşte într-un oraş 
mare, ar exista o teamă imediată şi firească la gândul că inamicul mai deține 
alte asemenea arme şi că în orice clipă ar putea lovi din nou. 

Din punctul de vedere al unui terorist, irosirea unei arme nucleare pe 
oraşul Spokane din Washington sau Bangor din Maine nu ar avea nici un 
sens. Oraşele mari sunt centrele vieții politice, economice şi sociale. 
Evacuarea cetăţenilor panicaţi din aceste oraşe ar aduce cu sine haos şi ar 
însemna abandonarea întregului sistem economic şi de comunicaţii, în timp 
ce milioane de refugiați s-ar grăbi să se adăpostească undeva. Această 
reacţie la teama anihilării în masă ca urmare a unei amenințări complet 
aleatorii este obiectivul suprem al terorismului care face uz de arme 
nucleare. 

Terorişti din toată lumea — palestinieni, europeni, japonezi — au operat 
încă de la sfârşitul anilor 1960, iar majoritatea acestor grupări ar fi profitat 
de orice şansă pentru a produce daune de genul celor făcute de o armă de 
distrugere în masă. Multe dintre aceste grupări au dispus de o tehnică mult 
mai sofisticată decât al-Qaeda. Aşadar, de ce nu a existat niciodată un atac 
semnificativ cu arme de distrugere în masă? 

Răspunsul cel mai simplu este că, deşi construirea şi folosirea unei astfel 
de arme este uşor de imaginat, este foarte dificil de pus în practică. Armele 
existente sunt relativ puţine, foarte bine păzite, greu de mutat şi ar putea cu 
uşurinţă să îl ucidă pe terorist mult înainte ca acesta să apuce să ucidă pe 
altcineva. S-a vorbit adesea despre armele nucleare din epoca sovietică, de 
armele biologice şi chimice, disponibile pe piaţa neagră, dar majoritatea 
ofertelor erau făcute de agenţi ai serviciilor de informaţii care încercau să 


atragă teroriştii într-o capcană. Dacă ai fi fost un terorist căruia un fost 
colonel sovietic îi oferea o bombă de valiză, cum ai fi putut să-ți dai seama 
dacă era vorba chiar de o armă sau doar de o cutie umplută cu fire şi becuri 
care clipesc? Aceeaşi incertitudine ar trebui să apară şi în cazul armelor 
chimice sau biologice. Serviciile de informaţii nu trebuie să ştie cine vinde 
adevăratele arme de distrugere în masă pentru a speria clientela, iar tentația 
de a cumpăra aceste dispozitive a scăzut considerabil atunci când ofertele- 
capcană ale serviciilor de spionaj s-au dovedit a fi de o sută de ori mai 
numeroase decât cele veritabile. 

Există, bineînţeles, varianta de a construi tu însuţi o asemenea armă, şi în 
fiecare an un student publică o diagramă pentru construirea unui dispozitiv 
nuclear. Între acea schiță şi un succes se interpun un număr de paşi: 
cumpărarea materialului de fisiune, împreună cu toate circuitele şi 
învelişurile necesare; cumpărarea aparaturii necesare pentru a aduce 
materialul de fisiune la nivelul precis de toleranță necesar pentru detonare; 
angajarea experților care sunt cu adevărat capabili să construiască aşa ceva, 
odată ce ai făcut rost de material şi de echipament; găsirea unui loc foarte 
sigur unde aceşti experți să poată lucra şi locui etc. Şansele de a fi detectat 
cresc cu fiecare stadiu al acestui proces chinuitor. Chiar dacă ai reuşi să faci 
rost de materialul de fisiune, păzit cu stricteţe, echipamentele necesare 
pentru a produce o armă nucleară sunt extrem de specializate, iar 
producătorii lor sunt puţini şi se află la distanţe mari unii de alții. Atunci 
când un cumpărător privat îşi face apariţia, cu cardul său American Express 
pregătit pentru a comanda o astfel de maşinărie, sunt şanse foarte mari să 
fie detectat. 

În cazul armelor biologice şi chimice, la aceste riscuri se adaugă 
probabilitatea ca singurele persoane pe care le ucizi să fii tu însuţi şi 
ajutoarele tale. Armele chimice şi biologice aduc încă un element în ecuația 
deja complexă, întrucât ele trebuie să fie dispersate. Atunci când un grup 
Japonez a eliberat sarin, un gaz neurotrop extrem de toxic, în metroul din 
Tokyo, contaminarea a rămas locală şi doar câţiva oameni au fost ucişi, în 
loc de numărul considerabil de victime la care se aşteptau teroriști. 
Oamenii vorbesc întotdeauna despre cum o picătură dintr-o anumită 
substanţă ar putea şterge de pe fața pământului un oraş întreg. Cu siguranță, 
dar întâi trebuie să îţi dai seama cum să împrăştii substanţa. 

Singura ţară care a produs o armă nucleară de la zero a fost SUA. Marea 
Britanie şi-a primit armele nucleare ca plată pentru contribuţia la efortul de 


cercetare american. Francezii au achiziționat la rândul lor tehnologia de la 
americani, pe care au făcut-o apoi cadou Israelului. Ruşii au furat 
cunoştinţele de la americani, apoi le-au transferat chinezilor şi indienilor. 
Chinezii au dat tehnologia Pakistanului. Ideea este că realizarea acestor 
arme printr-un efort de cercetare independent este extrem de dificilă, de 
aceea Iranul încă încearcă, iar Coreea de Nord nu a ajuns niciodată la un 
rezultat cu adevărat bun. 

La fel cum criza financiară a creat un dezechilibru intern în Statele Unite, 
atacurile de la 11 septembrie au dat naştere unui dezechilibru strategic. 
Acesta va trebui reparat în următorul deceniu şi vor trebui luate decizii 
dificile. O strategie concepută pentru a preveni amenințările hegemonilor 
regionali asupra intereselor Statelor Unite este o strategie care se bazează pe 
ideea balanței de putere. Aceasta impune prezenţa americanilor în multiple 
regiuni. Următorul deceniu va orbita, aşadar, în jurul redefinirii strategiei 
americane în aşa fel încât SUA să-şi poată urmări interesele. Aceasta va 
însemna depăşirea războiului împotriva terorismului şi redefinirea 
intereselor în fiecare regiune, precum şi în întreaga lume. Un loc potrivit 
pentru a începe această planificare este Israelul. 


Capitolul 6. Redefinirea strategici: cazul 
Israelului 


Statele Unite nu se confruntă cu nici o relație internațională mai complexă 
decât cea cu Israelul, şi nici cu vreuna mai prost înțeleasă, cu precădere de 
către israelieni şi americani. Relaţiile SUA-Israel ar părea că otrăvesc 
relațiile dintre America şi lumea islamică şi complică finalizarea luptelor 
din Orientul Mijlociu. În plus, unii cred că Israelul îşi exercită controlul 
asupra politicii externe a Statelor Unite, o părere pe care nu o au doar 
fundamentaliştii musulmani. Realitatea complexă, precum şi percepția încă 
şi mai complexă a legăturilor dintre SUA şi Israel vor continua să fie 
probleme fundamentale pentru strategia globală a Statelor Unite în 
următorii zece ani. 

Relaţiile SUA-Israel sunt, de asemenea, un studiu de caz pentru 
dezbaterea dintre realişti şi idealişti în ceea ce priveşte politica externă. 
Relaţiile apropiate ale Americii cu Israelul se bazează pe interes național şi 
pe crezul moral că Statele Unite trebuie să sprijine regimurile similare cu 
cel american. Această a doua idee a stârnit, desigur, o intensă dispută 
filosofică. În tabăra idealistă sunt cei care se concentrează pe tipul de regim 
pe care îl are Israelul: o insulă de democrație într-o mare de autocrații. Dar 
sunt şi cei care spun că, din cauza tratamentului pe care îl aplică 
palestinienilor, Israelul a renunţat la orice pretenţii morale. În tabăra 
realiştilor sunt cei care susțin că Israelul stă în calea unor relații mai bune 
cu arabii, şi cei care spun că aceştia sunt aliați în războiul împotriva 
terorismului. 

Dacă există un loc în care să fie mai dificilă găsirea unui traseu coerent 
care să încorporeze atât interesele strategice, cât şi pe cele morale, eu nu 
mi-l pot închipui. Dar pentru a înţelege cu adevărat complexitatea situaţiei, 
trebuie să ne întoarcem în timp. 

Dată fiind vechimea Orientului Mijlociu, este un caz fericit că înțelegerea 
geografiei politice contemporane nu ne cere să ne întoarcem în timp decât 
până în secolul al XIII-lea. Aceasta era perioada când Imperiul Bizantin se 
afla în declin, iar controlul regiunilor din jurul Mării Negre şi din estul 
Mediteranei a trecut sub comanda turcilor otomani. În 1453, turcii 


cuceriseră Constantinopolul şi până în secolul al XVI-lea o mare parte din 
teritoriul care fusese odată cucerit de Alexandru cel Mare. Cea mai mare 
parte din Africa de Nord, Grecia şi Peninsula Balcanică, precum şi zona 
care se întinde de-a lungul țărmului nordic al Mării Mediterane, s-a aflat 
sub control otoman din vremea lui Columb şi până în secolul XX. 

Toate acestea s-au sfârşit în momentul în care otomanii, care se aliaseră 
cu Germania, au fost învinşi în Primul Război Mondial. Prada a ajuns în 
mâna învingătorilor, aceasta incluzând provincia otomană numită Siria. O 
înţelegere secretă pe timp de război între englezi şi francezi, Acordul 
Sykes-Picot, împărțea acest teritoriu între cei doi aliați printr-o linie care se 
întindea de la muntele Hermon înspre vest, către mare. Zona din nord avea 
să fie plasată sub control francez, iar cea din sud, sub comanda Marii 
Britanii. Împărţirile ulterioare au dat naştere nu numai Siriei moderne, ci şi 
Libanului, Iordaniei şi Israelului. 

Francezii doreau să reprezinte o influenţă în regiune încă din epoca lui 
Napoleon. Făcuseră, de asemenea, o promisiune să apere creştinii arabi din 
zonă împotriva majorităţii musulmane a populaţiei. În timpul unui război 
civil care a fost purtat în regiune în anii 1860, francezii s-au aliat cu facțiuni 
care îşi creaseră legături cu Franţa. Parisul voia să menţină alianțele, aşa că 
în anii 1920, când francezii au ajuns în sfârşit să dețină controlul, au 
transformat regiunea predominant maronită (creştină) a Siriei într-o ţară 
separată, denumind-o după elementul topografic dominant, munții Liban. 
Ca stat, Libanul nu avea nici o realitate anterioară. Singura trăsătură care 
unea populaţia era o anumită afinitate faţă de Franţa. 

Zona britanică din sud a fost împărțită în mod similar prin nişte linii 
arbitrare. În timpul Primului Război Mondial, clanul musulman al 
haşemiţilor care conducea regiunea Hejaz, din partea vestică a peninsulei 
Arabia, îi sprijinise pe britanici. Ca răsplată, Marea Britanie promisese 
instalarea acestei grupări în fruntea Arabiei după război. Dar Londra făcuse 
promisiuni şi altor triburi. Un clan rival, saudiţii, aşezaţi în Kuwait, pornise 
război împotriva turcilor în 1900, încercând să preia controlul asupra 
părților estice şi centrale ale peninsulei Arabia. Într-o luptă care s-a pornit la 
scurt timpul după Primul Război Mondial, saudiții i-au învins pe haşemiţi, 
aşa că britanicii le-au dat Arabia lor — de aici, Arabia Saudită de astăzi. 
Haşemiţii au primit ca premiu de consolare Irakul, al cărui control l-au 
deținut până în 1958, când au fost răsturnaţi de la putere printr-o lovitură 
militară. 


Haşemiţii rămaşi în Arabia au fost mutaţi într-o zonă dinspre nord, de-a 
lungul malului estic al fluviului Iordan. Concentrat în jurul oraşului Amman 
şi fără vreo identitate evidentă, acest nou protectorat a devenit cunoscut ca 
Transiordama, adică „de cealaltă parte a fluviului Iordan“. După ce 
britanicii s-au retras în 1948, Transiordania a devenit Iordania de astăzi, o 
țară care, precum Libanul şi Arabia Saudită, nu a existat înainte. 

La vest de fluviul Iordan şi la sud de muntele Hermon se afla o altă 
regiune care fusese odată un district administrativ al Siriei Otomane. O 
mare parte din acesta era numită Filistin, fără îndoială după filisteni, al 
căror erou, Goliat, se luptase cu David, cu mii de ani în urmă. Britanicii au 
luat cuvântul Filistin, l-au trecut prin greaca veche şi au dat numele acestei 
noi regiuni: Palestina. Capitala era la Ierusalim, iar locuitorii s-au numit de 
atunci înainte palestinieni. 

Nici una dintre aceste frânturi nu era o națiune, în sensul deţinerii unei 
istorii sau identități comune, cu excepția Siriei, care îşi revendica o 
descendență ajungând până în vremurile biblice. Libanul, Iordania şi 
Palestina erau invenţii franceze şi britanice, menite să le aducă avantaje 
politice. Istoria naţională nu ajungea decât până la domnul Sykes şi domnul 
Picot şi la câteva înşelătorii britanice în Arabia. 

Ceea ce nu înseamnă că locuitorii nu aveau o anumită conexiune istorică 
cu ţara în care locuiau. Chiar dacă nu era patria lor, teritoriul le oferea cu 
siguranță un cămin, dar chiar şi aici lucrurile sunt complicate. Sub 
conducerea otomană, dreptul de proprietate asupra pământului, mai ales în 
Palestina, se împărțea printr-un sistem semifeudal, cu proprietari absenteişti 
care primeau arendă de la felaheen, sau ţărani, cei care munceau, de fapt, 
pământul. 

Aici, au intrat în scenă evreii. Membri ai diasporei europene veniseră în 
această regiune încă din anii 1880, alăturându-se comunităţilor evreieşti 
relativ mici, care deja se aflau acolo (şi în majoritatea regiunilor arabe) de 
secole întregi. Această imigrație era parte a unei mişcări sioniste, care — 
motivată de ideea europeană a statului-naţiune — intenționa să creeze o 
patrie evreiască în regiunea pe care evreii o controlaseră ultima oară în 
vremurile biblice. 

Evreii au venit în număr mic şi s-au aşezat pe pământurile cumpărate din 
fondurile adunate de evreii din Europa. Adeseori, aceste pământuri erau 
cumpărate de la moşierii absenteişti, care le vindeau de sub arendaşii lor 
arabi. Din punctul de vedere al evreilor, aceasta era o achiziţie legitimă de 


terenuri. Din punctul de vedere al arendaşilor, era un atac direct asupra 
mijloacelor lor de trai, precum şi o evacuare de pe pământurile pe care 
familiile lor lucraseră de generaţii întregi. Pe măsură ce soseau din ce în ce 
mai mulți evrei, cumpărarea terenurilor, ale căror titluri de proprietate erau 
oricum dubioase de multe ori, a devenit şi mai lipsită de scrupule şi încă şi 
mai intruzivă. 

Deşi arabii îi priveau în general (dar nu la modul universal) pe evrei ca 
pe nişte invadatori străini, nu cădeau de acord în ceea ce priveşte un aspect 
poate chiar mai important: cui datorau locuitorii Palestinei supunere? 

Sirienii priveau Palestina la fel cum priveau Libanul şi Iordania — ca o 
parte integrantă a Siriei. Se opuneau independenţei palestiniene, la fel cum 
se opuneau existenței unui stat evreiesc independent, din acelaşi motiv 
pentru care se opuneau independenţei Libanului şi Iordaniei: pentru ei, 
acordul Sykes-Picot era o încălcare a vechii integrități teritoriale a Siriei. 

Haşemiţii, veniţi din peninsula Arabia, aveau probleme încă şi mai mari 
cu palestinienii. Haşemiţii erau, totuşi, un trib arab, strămutat pe malul 
răsăritean al Iordanului. După plecarea britanicilor, în 1948, au intrat 
automat în stăpânirea a ceea ce astăzi se numeşte Cisiordania. Împărtăşind 
etnia arabă şi credința musulmană cu palestinenii, care erau băştinaşi, 
această populație strămutată era profund diferită cultural şi istoric. De fapt, 
cele două grupări erau întru câtva ostile una faţă de alta. Haşemiţii (acum 
iordanieni) erau de părere că Palestina le aparţinea de drept, cel puţin partea 
rămasă după ce Israelul şi-a obţinut independenţa. Într-adevăr, din 
momentul în care evreii au început să devină mai numeroşi şi mai puternici 
în Palestina, conducătorii haşemiţi ai Iordaniei i-au privit pe aceşti noi 
emigranți din Europa de Est, şi nu numai, ca pe nişte aliați împotriva 
palestinienilor indigeni. 

La sud-vest de Israel se aflau egiptenii, care în diferite momente ale 
istoriei se aflaseră sub stăpânirea Franţei şi a Marii Britanii, precum şi a 
otomanilor. În 1956 s-au confruntat cu o lovitură de stat militară, care l-a 
adus la putere pe Gamal Abdel Nasser. Nasser s-a opus existenţei Israelului, 
dar avea o viziune foarte diferită asupra palestinienilor. Visul lui Nasser era 
crearea unei singure națiuni arabe, o Republică Arabă Unită, vis pe care l-a 
împlinit prin uniunea de scurtă durată cu Siria. Pentru el, toate statele din 
lumea arabă erau produse ilegitime ale imperialismului şi trebuiau să se 
unească, sub conducerea celei mai mari şi mai puternice ţări arabe, Egiptul. 


În acel context Palestina nu putea exista, iar palestinienii erau, pur şi 
simplu, arabi care ocupau o bucată de pământ cu graniţe prost trasate. 

Toate statele arabe din regiune, cu excepția Iordaniei, voiau atunci 
distrugerea Israelului, dar nimeni nu sprijinea şi nici nu vehicula măcar 
ideea unei Palestine independente. Fâşia Gaza, ocupată de Egipt în timpul 
războiului israelian de independenţă din 1948, a fost administrată ca 
provincie egipteană pentru următorii douăzeci de ani. Cisiordania rămânea 
parte a Iordaniei. Sirienii voiau ca întreaga lordanie şi Palestina să le fie 
înapoiate, împreună cu Libanul. Aceasta era o chestiune destul de 
complicată în sine, dar în 1967, Războiul de Şase Zile a mai bulversat o 
dată situația. 

În 1967, Egiptul a expulzat forţele ONU pentru menţinerea păcii din 
peninsula Sinai şi a remilitarizat-o. Egiptenii au făcut o blocadă în 
strâmtorile Tiran şi Bab el-Mandeb, izolând portul Elat de Marea Roşie. Ca 
răspuns, israelienii nu i-au atacat doar pe egipteni, ci şi Cisiordania, care 
înconjura Ierusalimul, şi platoul Golan din Siria, care înconjurase aşezările 
israelite. 

Succesul Israelului, care includea ocuparea Iordaniei la vest de fluviu, a 
transformat întreaga regiune. Deodată, un număr mare de arabi palestinieni 
revoltați se aflau sub conducerea unui stat israelian. Intenţia inițială a 
Israelului însemna înapoierea zonelor cucerite pentru un acord de pace cu 
statele vecine. Însă la o întrunire care a avut loc la Khartoum după războiul 
din 1967, statele arabe au răspuns cu celebrele „trei nu-uri“: nu negocierilor, 
nu recunoaşterii şi nu păcii. În acest punct, ocupaţia israelienilor asupra 
acestor regiuni foste palestiniene a devenit permanentă. 

Tot în acest moment, palestinienii au fost percepuți pentru prima dată ca 
o națiune separată. Egiptenii sponsorizaseră un grup cunoscut ca 
Organizaţia pentru Eliberarea Palestinei şi au instalat la conducerea sa un 
tânăr pe nume Yasser Arafat. Nasser încă păstra ideea unei federaţii arabe, 
dar nici o altă naţiune nu a fost de acord să îi accepte conducerea. Nasser nu 
era pregătit să se supună nimănui altcuiva, ceea ce însemna că OEP şi 
organizațiile componente, precum al-Fatah, rămăseseră automat singurele 
care sprijineau ideea unui stat palestinian. 

Iordanienii erau încântați că palestinienii trăiau pe un teritoriu israelian, 
reprezentând o problemă a Israelului. Erau, de asemenea, încântați să 
recunoască OEP ca reprezentant al poporului palestinian şi la fel de 
încântați că israelienii nu îi lăsau pe palestinieni să-şi obțină independenţa. 


Sirienii îşi sprijineau propriile organizaţii, precum Frontul Popular de 
Eliberare a Palestinei, care susținea că Israelul ar trebui distrus şi că 
Palestina ar trebui anexată Siriei. Aşa că recunoaşterea naţionalismului 
palestinian de către arabi nu era nici universală, nici favorabilă. Într-adevăr, 
sprijinul arab pentru palestinieni părea să crească în raport cu distanţa la 
care arabii se aflau de Palestina. 

Ar trebui să reiasă clar din această descriere sumară că disputa morală 
încinsă cu privire la drepturile Israelului, cu care orice preşedinte american 
va trebui să se confrunte, este extrem de complexă. Pe lângă dislocările 
masive de populație care au survenit în urma creării Israelului modern, 
imigrarea evreilor europeni nu a însemnat distrugerea națiunii palestiniene, 
pentru că aceasta nici nu a existat vreodată. Identitatea națională 
palestiniană s-a născut, de fapt, doar din rezistenţa în fața ocupației 
israeliene după 1967. Şi ostilitatea față de revendicările naționale 
palestiniene a fost la fel de intensă din partea arabilor, ca şi din cea a 
evreilor. Politica externă israeliană a fost conturată de aceste realități şi a 
profitat de ele pentru a impune ordinea politică actuală în regiune. Dar 
indiferent care a fost situația în trecut, astăzi există cu siguranţă o naţiune 
palestiniană conştientă de sine, iar acesta este unul dintre lucrurile care vor 
determina cursul politicii americane în regiune. 

În afară de gestionarea acestei istorii incredibil de încurcate, care apasă 
asupra oricărei judecăţi morale, strategia Statelor Unite din regiune trebuie 
să ţină cont de alte două adevăruri fundamentale. În primul rând, indiferent 
de revendicările istorice ale israelienilor, din punctul de vedere al secolului 
XX, evreii au fost colonişti de pe alt continent, care au dislocat populația 
indigenă. Este, însă, o problemă spinoasă pentru americani, care au 
îndepărtat propria populație indigenă într-un mod încă şi mai hotărât, 
neputând acum să ridice un argument moral împotriva uzurpării pământului 
palestinian de către Israel şi a maltratării populației indigene. 

Un argument moral mai puternic este cel adus de Roosevelt pentru a 
sprijini Franţa şi Anglia împotriva Germaniei naziste. Israelul (inclusiv 
Cisiordania şi Fâşia Gaza) este o ţară democratică, iar SUA reprezintă 
„arsenalul democrației“. Ceea ce înseamnă că SUA au o relație specială cu 
statele democratice, precum şi obligații care depăşesc nivelul geopolitic. 
Aşadar, Statele Unite trebuie să sprijine Israelul democratic fără nici un alt 
motiv şi chiar fără consideraţii geopolitice. 


Realiştii nu ar fi de acord. Ei ar spune că pretențiile morale emise de 
oricare dintre părți nu au nici o legătură cu Statele Unite şi că acestea 
trebuie să-şi adapteze politica la interesele naționale. Totuşi, aşa cum am 
explicat, urmărirea unui interes național fără referire la un scop moral face 
interesul național să pară superficial şi incomplet. Şi, mai important, 
definirea în termeni proprii a interesului național în regiune este extrem de 
dificilă. Călăuzirea morală trebuie să existe, dar ea arată în multe direcții. 
Urmărirea interesului naţional este mai puţin evidentă decât ar putea părea. 

Moralitatea care-şi trage seva din revendicările istorice poate fi 
modificată pentru a se potrivi în context şi este modificată de fiecare tabără. 
O judecată morală simplă nu se ocupă de realitățile efective, şi obținerea 
unei poziții morale coerente este uimitor de dificilă. Iar tabăra realistă este 
extrem de greu de înţeles. Aşa că întrebarea este: cum plasăm în context o 
politică externă care să servească scopului moral şi interesului național în 
următorul deceniu? Pentru a afla răspunsul, trebuie să luăm în considerare 
istoria relației dintre Israel şi Statele Unite. 


Statele Unite şi Israelul 


Statele Unite au recunoscut independenţa Israelului în 1948, dar cele două 
țări nu au fost aliate în nici un sens al cuvântului. În timp ce SUA au 
recunoscut întotdeauna dreptul Israelului de a exista, acest lucru nu a 
constituit niciodată subiect cu adevărat important în politica Statelor Unite. 
În 1948, atunci când Israelul a devenit realitate, interesul american principal 
era limitarea influenţei Uniunii Sovietice, iar atenția Americii se concentra 
în primul rând asupra Turciei şi a Greciei. Grecia se confrunta cu 
insurgenţele comuniştilor. Atât Grecia, cât şi Turcia erau în acelaşi timp 
amenințate din exterior de Uniunea Sovietică. Pentru Statele Unite, Turcia 
era statul-cheie al regiunii. O singură strâmtoare îngustă din Turcia, 
Bosforul, ţinea flota Uniunii Sovietice blocată în Marea Neagră, neputând 
să pătrundă în forță în Marea Mediterană. Dacă acea strâmtoare ar fi căzut 
în mâinile sovieticilor, aceştia ar fi putut să lanseze o provocare la adresa 
puterii americanilor şi să amenințe sudul Europei. 

Obstacolul major al strategiei Statelor Unite din Orientul Mijlociu îl 
reprezenta încercarea Franţei şi a Marii Britanii de a restabili în regiune 
influenţa pe care o avuseseră înainte de al Doilea Război Mondial. Căutând 
să dezvolte legături mai strânse cu lumea arabă, sovieticii puteau să 
exploateze — şi chiar au făcut-o — acţiunile europenilor. Situaţia a culminat 


în anul 1956, după ce Nasser a preluat puterea şi a naționalizat Canalul 
Suez. 

Nici britanicii, nici francezii (care luptau să suprime o revoltă 
anticolonială în Algeria şi se străduiau să-şi recapete influenţa în Liban şi 
Siria) nu voiau ca Egiptul să controleze canalul. Cu atât mai puţin Israelul. 
În 1956, cele trei naţiuni au întocmit un plan pentru o invazie israeliană 
asupra Egiptului, dar apelând la un subterfugiu. Odată ce Israelul ajungea la 
canal, forţele britanice şi franceze urmau să intervină, preluând controlul 
asupra acestuia pentru a-l proteja de invazia Israelului şi de potențialul 
conflict cu Egiptul. Era una dintre acele idei care probabil par să aibă sens 
atunci când le notezi pe un şerveţel după ce ai băut câteva pahare. 

Din perspectiva americanilor, aventura nu era numai sortită eşecului, dar 
avea să arunce Egiptul în tabăra Uniunii Sovietice, oferindu-i un aliat 
puternic şi plasat strategic. Întrucât orice ar fi ajutat la creşterea puterii 
sovietice era inacceptabil pentru Statele Unite, administrația Eisenhower a 
intervenit împotriva stratagemei din jurul Canalului Suez, forțând Franţa şi 
Marea Britanie să se retragă şi restrângând Israelul la graniţele din 1948. La 
finalul anilor 1950, relaţiile dintre Statele Unite şi Israel erau cât se poate de 
reci. 

Problema strategică a Israelului consta în faptul că necesitățile sale de 
securitate națională depăşeau întotdeauna propria bază industrială şi 
militară. Cu alte cuvinte, având în vedere amenințările din partea Egiptului 
şi Siriei, şi posibil şi a Iordaniei, ca să nu mai vorbim despre Uniunea 
Sovietică, nu putea produce armele de care avea nevoie pentru a se apăra. 
Pentru a asigura o sursă stabilă de armament, avea nevoie de un protector 
străin important. 

Primul protector al Israelului a fost Uniunea Sovietică, aceasta privind 
Israelul ca pe o putere antibritanică cu care s-ar fi putut alia. URSS furniza 
arme Israelului prin intermediul Cehoslovaciei, dar această relație s-a 
degradat în scurt timp. Apoi Franța, care încă purta lupte în Algeria, i-a 
înlocuit pe sovietici în rolul de binefăcător al Israelului. Țările arabe îi 
sprijineau pe rebelii algerieni, astfel că era în interesul Franței să aibă un 
Israel puternic alături. Aşa că francezii au oferit Israelului avioane, tancuri 
şi tehnologia de bază pentru producerea propriilor arme nucleare. 

În acest moment, SUA încă priveau Israelul ca pe un pion prea mic în 
imaginea strategică de ansamblu. După criza Canalului Suez, însă, SUA au 
început să-şi regândească relațiile strategice. Americanii interveniseră în 


favoarea Egiptului în cazul Suez, dar cu toate astea, egiptenii s-au mutat în 
tabăra sovietică. Francezii şi britanicii lăsaseră în urmă o serie de regimuri, 
mai ales în Siria şi Irak, care sufereau de o instabilitate inerentă şi erau 
extrem de susceptibile față de doctrina nasserită de naționalism arab de 
orientare militară. Siria începuse să se îndrepte spre latura sovietică încă din 
1956, dar în 1963, o lovitură de stat militară de stânga i-a definit poziția. O 
lovitură similară a venit în acelaşi an în Irak. 

Până în anii 1960, susținerea americană pentru arabi începuse să pară o 
idee destul de neinspirată. În ciuda faptului că singurul sprijin pe care 
americanii îl ofereau Israelului erau alimentele, lumea arabă devenise 
puternic antiamericană. Sovieticii se pregăteau să finanţeze proiecte pe care 
SUA nu aveau de gând să le finanţeze, iar modelul sovietic era mai atractiv 
pentru socialiştii arabi. SUA au păstrat distanța o vreme, încântate să lase 
Franţa să-şi continue relațiile cu Tel Avivul. Dar atunci când americanii au 
început să furnizeze sisteme antiaeriene regimurilor antisovietice din 
regiune, Israelul se afla şi el pe listă. 

În 1967, Charles de Gaulle a încheiat războiul din Algeria şi a revenit la 
relațiile precedente dintre Franţa şi lumea arabă, nedorind ca Israelul să-şi 
atace vecinii. Când israelienii au nesocotit cerinţele lui şi au pornit Războiul 
de Şase Zile, au pierdut accesul la armamentul francez. Victoria Israelului 
asupra vecinilor arabi din conflictul din 1967 a declanşat acţiuni pro- 
israeliene din partea americanilor, care se împotmoliseră în Vietnam; 
israelienii păreau a oferi un model de luptă rapidă, decisivă, care a 
reînsuflețit spiritul american. Israelienii au mizat pe acel sentiment pentru a 
atrage în mod agresiv simpatia Statelor Unite. 

Preocupat de Războiul din Vietnam şi de opinia publică, Lyndon Johnson 
privea aprecierea exaltată a publicului american faţă de succesele militare 
israeliene ca fiind utilă în două moduri. În primul rând, generarea de sprijin 
pentru un alt război ar fi putut întări sprijinul pentru Războiul din Vietnam. 
În al doilea rând, victoria Israelului întărise o mână sovietică deja puternică 
asupra Egiptului şi Siriei, făcând din Israel un aliat util. A apărut, aşadar, o 
bază strategică pentru relațiile dintre SUA şi Israel. Sovieticii pătrunseseră 
în Siria şi Irak la mijlocul anilor 1960 şi dezvoltau deja armatele ambelor 
țări. Strategia sovieticilor pentru a face față situației în care se aflau, 
înconjurați de aliați ai americanilor, era de a-i ocoli, recrutându-şi aliați din 
spatele acestora şi încercând apoi să crească presiunea politică şi militară 
asupra lor. Turcia, care fusese tot timpul în centrul strategiei Statelor Unite, 


ar fi fost un aliat-cheie pentru URSS, la fel cum ar fi fost şi pentru 
americani. Loviturile de stat din Siria şi Irak — dinainte de 1967 — 
acutizaseră problemele strategice ale Statelor Unite. Turcia era acum la 
mijloc între puternica Uniune Sovietică, în nord, şi doi sateliți sovietici, în 
sud. Dacă sovieticii îşi plasau trupele în Irak şi Siria, Turcia ar fi fost 
amenințată şi, împreună cu ea, ar fi picat întreaga strategie americană de 
blocare a Uniunii Sovietice. 

Israelienii reprezentau acum un avantaj strategic, permiţând Statelor 
Unite să avanseze la rândul lor. Pentru a imobiliza forțele irakiene, SUA au 
înarmat Iranul, important în sine pentru că avea o graniţă comună cu 
sovieticii. Israelul nu se învecina cu URSS, dar avea graniţă cu Siria, iar un 
Israel proamerican ar fi ajutat la imobilizarea sirienilor şi la creşterea 
riscului şi complexității unei descinderi sovietice în Sina. În plus, Israelul 
se opunea Egiptului. Sovieticii nu doar înarmau Egiptul, ci se foloseau şi de 
portul egiptean Alexandria ca bază navală, care ar fi putut deveni o 
ameninţare pentru Flota a Şasea americană din Marea Mediterană. 

În ciuda părerii generale, Egiptul şi Siria nu au devenit state prosovietice 
din cauza sprijinului acordat de Statele Unite israelienilor. De fapt, a fost 
exact pe dos. Răzgândirea egiptenilor şi lovitura de stat din Siria s-au 
întâmplat înainte ca America să înlocuiască Franţa în postul de furnizor de 
armament pentru Israel, o schimbare care a avut loc, de fapt, ca răspuns la 
politica egipteană şi la cea siriană. Odată ce Egiptul şi Siria s-au raliat 
URSS, înarmarea Israelului a devenit o soluţie ieftină pentru ţinerea în frâu 
a forțelor egiptene şi siriene, obligându-i în acelaşi timp pe sovietici să 
treacă în defensivă în acele ţări. Această mişcare a asigurat Marea 
Mediterană pentru Statele Unite şi a ridicat din presiunea asupra Turciei. În 
acest punct, din motive strategice, şi nu morale, SUA au început să trimită 
masiv ajutoare în Israel. 

Stategia americană a funcționat. Egiptenii i-au alungat pe sovietici în 
1973 şi au semnat un tratat de pace cu Israelul în 1978. În timp ce sirienii au 
rămas prosovietici, alungarea forțelor sovietice din Egipt a scăzut 
ameninţarea sovietică asupra Mării Mediterane. Cu toate acestea, o altă 
ameninţare se 1vise între timp: terorismul palestinian. 

OEP fusese concepută de Nasser ca parte a luptei sale cu monarhiile din 
peninsula Arabia, un efort pentru răsturnarea caselor regale şi integrarea lor 
în Republica sa Arabă Unită. Serviciile sovietice de spionaj, care urmăreau 
slăbirea Statelor Unite contribuind la instabilitatea din Arabia, au antrenat şi 


plasat agenți OEP. Situaţia devenise critică în septembrie 1970, când Yasser 
Arafat a organizat o revoltă împotriva liderilor haşemiţi din Iordania, aliați- 
cheie pentru americani şi aliaţi secreţi ai Israelului. În acelaşi timp, Siria şi- 
a mutat diviziile blindate la sud, în Iordania, cu scopul evident de a crea 
haos şi de a face simțită autoritatea siriană. Aviația israeliană a intervenit 
pentru a-i bloca pe sirieni, în timp ce SUA au adus pe calea aerului trupe 
palestiniene pentru a sprijini forțele iordaniene în încercarea de a stinge 
revoltele. Aproape 10000 de palestinieni au fost ucişi în timpul conflictului, 
iar Arafat s-a refugiat în Liban. 

Conflictul s-a aflat la originea grupului cunoscut ca Septembrie Negru 
care, printre altele, se face responsabil de masacrul atleților israelieni de la 
Olimpiada din München din 1972. Septembrie Negru era arma secretă a 
mişcării Fatah, condusă de Arafat, dar importanţa sa consta îndeosebi în 
faptul că servea în acelaşi timp intereselor sovietice în Europa. În timpul 
anilor 1970, sovieticii organizaseră o campanie de destabilizare, mobilizând 
grupări teroriste în Franţa, Italia şi Germania, printre altele, şi sprijinind 
organizaţii precum Armata Republicană Irlandeză. 

Palestinienii au devenit o forță principală în această „internațională 
teroristă“, o situație care a apropiat şi mai mult Statele Unite şi Israelul. 
Pentru a preveni destabilizarea NATO, SUA plănuiau să desființeze 
organizațiile teroriste finanţate de Uniunea Sovietică, ai căror membri erau 
antrenați în Libia şi Coreea de Nord. Israelienii erau interesați să distrugă 
mijloacele palestinienilor de a activa sub acoperire. CIA şi Mossadul, 
serviciul extern de informaţii al Israelului, au cooperat intens în următorii 
douăzeci de ani pentru a suprima mişcările teroriste, care nu au slăbit în 
intensitate până la mijlocul anilor 1980, când sovieticii au adoptat o politică 
mai împăciuitoare cu privire la Occident. În acest timp, CIA şi Mossadul au 
cooperat pentru a asigura peninsula Arabia împotriva operaţiunilor URSS şi 
Organizaţiei pentru Eliberarea Palestinei. 

Prăbuşirea Uniunii Sovietice — şi, desigur, schimbarea de paradigmă în 
politică survenită după moartea lui Leonid Brejnev — a schimbat dramatic 
această dinamică. Turcia nu mai era ameninţată. Egiptul era o naţiune slabă, 
în declin, care nu mai reprezenta vreun pericol pentru Israel şi se arăta 
destul de ostilă faţă de Hamas. Fondat în 1987, Hamas era un derivat al 
Frăției Musulmane care ameninţase regimul preşedintelui egiptean Hosni 
Mubarak. Siria era izolată şi îşi îndrepta toată atenția asupra Libanului. 
Iordania era acum, în multe privinţe, protejata Israelului. Amenințarea din 


partea mişcării laice, socialiste palestiniene care crease OEP şi care 
sprijinise mişcările teroriste din Europa a scăzut simțitor. Ajutorul oferit de 
Statele Unite Israelului a rămas constant în timp ce economia Israelului s-a 
dezlănţuit. În 1974, când ajutoarele au început să vină în cantităţi 
substanțiale, acestea au reprezentat 21% din produsul intern brut israelian. 
Astăzi, reprezintă aproximativ 1,4%, conform Congressional Research 
Office. 

Din nou, este vital să înţelegem că parteneriatul între SUA şi Israel nu a 
generat atitudinea de antiamericanism din lumea arabă, ci a rezultat din 
aceasta. Interesele care au legat Israelul de Statele Unite din 1967 până în 
1991 erau clare şi substanțiale. La fel de important de înțeles este şi faptul 
că, din 1991 încoace, fundamentul acestei relații a fost mult mai neclar. În 
situația curentă, este necesar să ne întrebăm de ce are nevoie SUA de la 
Israel şi, desigur, de ce are Israelul nevoie de la Statele Unite. Gândindu-ne 
la politica externă americană în decursul următorilor zece ani, este, de 
asemenea, vital să ne întrebăm cât de apropiată trebuie să fie relația 
Americii cu Israelul, pentru a servi intereselor naționale. 

În ceea ce priveşte problema morală a drepturilor israelienilor şi 
palestinienilor, istoria este marcată de haos. Afirmația că evreii nu au nici 
un drept în Palestina poate fi argumentată numai dacă eşti pregătit să susții 
că europenii nu au nici un drept în America sau în Australia. În acelaşi 
timp, există o diferenţă evidentă între dreptul Israelului de a exista şi dreptul 
Israelului de a ocupa teritoriul unui mare număr de palestinieni care nu 
doresc acest lucru. Pe de altă parte, cum poți cere Israelului să cedeze 
controlul atunci când un mare număr de palestinieni nu recunosc dreptul 
Israelului de a exista. Disputa morală devine ameţitoare şi nu poate 
reprezenta un fundament pentru politica externă a nici uneia dintre părți. 
Ideea ca americanii să sprijine Israelul pentru că sprijină democraţia, în 
general, reprezintă un argument mult mai persuasiv, dar chiar şi acesta 
trebuie trecut prin sita interesului național. Şi trebuie ţinut minte că Statele 
Unite au fost cel puţin inconsecvente în aplicarea acestui principiu. 


Israelul contemporan 


Astăzi, Israelul este în siguranţă, din punct de vedere strategic. A devenit 
puterea dominantă între statele vecine, creând un echilibru regional de 
putere între vecinii săi, care se bazează pe ostilitate reciprocă, dar şi pe 
dependența unora dintre ei față de Israel. 


De departe cel mai important element din sistem este Egiptul, care 
reprezenta odată cea mai mare ameninţare strategică la adresa Israelului. 
Decizia egiptenilor din anii 1970, conform căreia ostilitățile faţă de Israel şi 
susținerea Uniunii Sovietice nu erau în favoarea lor, a dus la semnarea unui 
tratat de pace, în urma căruia zona Sinai a fost demilitarizată, ceea ce a 
împiedicat forţele egiptene şi israeliene să intre în conflict. În lipsa unei 
amenințări militare din partea Egiptului, Israelul era în siguranţă, pentru că 
Siria, luată separat, nu reprezenta un pericol real. 

Pacea dintre Egipt şi Israel a părut întotdeauna fragilă, dar este de fapt 
fondată pe forţe geopolitice foarte puternice. Egiptul nu poate învinge 
Israelul, atât din motive geografice, cât şi tehnologice. Pentru a înfrânge 
Israelul, Egiptul ar trebui să creeze un sistem logistic prin regiunea Sinai, 
care să susțină sute de mii de trupe, un sistem dificil atât de construit, cât şi 
de apărat. 

Israelienii nu pot înfrânge Egiptul, şi nici nu pot susţine un război lung de 
uzură. Pentru a câştiga, ar avea nevoie de o victorie rapidă, pentru că 
Israelul are o armată mică şi trebuie să strângă combatanți din rândul 
populației civile, acţiune ce nu poate fi susținută pe o perioadă lungă de 
timp. Chiar şi în 1967, când victoria a venit după câteva zile, nevoia de 
oameni a paralizat economia israeliană. Chiar dacă Israelul ar fi putut 
învinge armata egipteană, nu ar fi putut ocupa regiunea ce reprezenta inima 
Egiptului, bazinul Nilului. Această regiune adăposteşte peste 70 de milioane 
de oameni, iar armata israeliană pur şi simplu nu dispunea de resurse 
suficiente pentru a se gândi măcar la cucerirea ei. 

Ca urmare a acestui impas, Egiptul şi Israelul ar risca mult şi ar câştiga 
puţin luptând unul împotriva celuilalt. În plus, ambele guverne se luptă 
acum împotriva aceloraşi forţe islamice. Regimul egiptean de astăzi îşi 
trage seva din revoluția militară, laică şi socialistă a lui Gamal Abdel 
Nasser. Regimul nu a fost niciodată islamist şi a fost întotdeauna atacat de 
musulmanii convinşi, mai ales de cei care se strânseseră în jurul Frăției 
Musulmane, organizaţia sunnită reprezentând cea mai importantă forță care 
se opune tuturor regimurilor recunoscute din lumea arabă. Egiptenii au 
reprimat această grupare. Ei se tem că un succes din partea Hamas ar 
destabiliza propriul regim. Aşadar, oricâte ar fi avut de comentat la adresa 
politicii Israelului cu privire la Palestina, împărtăşeau ostilitatea Israelului 
faţă de Hamas şi lucrau activ pentru a nu lăsa această grupare să iasă din 
Fâşia Gaza. 


Acordul israelienilor cu Egiptul este, de fapt, cea mai importantă relație 
pe care o au. Atâta vreme cât Egiptul rămâne aliniat Israelului, securitatea 
naturală a Israelului este asigurată, pentru că nici o altă alianță a ţărilor 
vecine nu o poate ameninţa. Chiar dacă regimul laic al lui Nasser a căzut, 
va mai dura cel puţin o generație până când Egiptul va putea reprezenta o 
ameninţare, şi atunci numai sub patronajul unei puteri majore. 

Nici lordania nu reprezintă o ameninţare pentru Israel, chiar dacă fluviul 
Iordan este cea mai vulnerabilă graniţă a Israelului. Are o lungime de câteva 
sute de kilometri, iar distanţa dintre acea frontieră şi coridorul Tel Aviv- 
Ierusalim este mai mică de 80 de kilometri. În orice caz, armata iordaniană, 
împreună cu serviciul de informaţii, păzesc această frontieră pentru Israel, o 
situație neobişnuită, care există din două motive. 

Primul este ostilitatea dintre iordanieni şi palestinieni, o amenințare 
pentru regimul haşemit; israelienii servesc interesele iordaniene din 
domeniul siguranței naționale, ținându-i în şah pe palestinieni. Al doilea 
este că iordanienii sunt prea puţini şi prea uşor de învins de către israelieni 
pentru a reprezenta vreun pericol. Singurul caz în care frontiera de pe 
fluviul Iordan ar putea fi ameninţată ar fi dacă o ţară străină (cel mai 
probabil Irak sau Iran) şi-ar staţiona trupe de-a lungul acelei linii. Întrucât 
deşertul separă fluviul Iordan de aceste țări, amplasarea şi aprovizionarea 
trupelor ar reprezenta nişte sarcini dificile. Dar mai mult decât atât, o 
asemenea desfăşurare de forțe ar însemna sfârşitul conducerii haşemite în 
Iordania, care ar face orice pentru a preveni o asemenea mişcare şi ar fi 
sprijinită de israelieni. Israelul şi Iordania sunt, astfel, precum nişte gemeni 
siamezi. 

Rămâne doar Siria, care nu reprezintă un pericol în sine pentru Israel. 
Trupele sale sunt mai puțin numeroase decât cele complet mobilizate de 
care dispune Israelul, iar zonele în care ar putea ataca sunt prea strâmte 
pentru a putea fi exploatate eficient. Dar, mult mai important, Siria este o 
țară orientată către vest, aşadar către Liban, pe care nu îl percepe doar ca 
aparținându-i, ci şi ca locul cu care elita sa conducătoare, alawiţii, are o 
profundă legătură istorică. 

Libanul este interfaţa lumii arabe nordice cu Marea Mediterană. Băncile 
şi piaţa imobiliară din Beirut, precum şi piaţa drogurilor şi contrabanda din 
valea Beeka, prezintă un interes practic mult mai mare pentru sirieni decât 
orice pretenție că Siria Otomană le aparține lor. Interesul lor practic este de 
a domina şi de a integra neoficial Libanul în economia lor națională. 


În urma acordurilor de la Camp David, dintre Egipt şi Israel, din 1978, 
confruntându-se cu ostilitatea Irakului, sirienii s-au trezit izolați în regiune. 
Erau, în acelaşi timp, ostili mişcării Fatah conduse de Arafat, până-ntr-acolo 
încât au invadat Libanul în 1975 pentru a se lupta cu palestinienii. În orice 
caz, au înţeles că sunt în pericol. Revoluţia iraniană din 1979 a creat o nouă 
relație, distantă, este drept, care le-a permis sirienilor să-şi mărească puterea 
asupra Libanului, folosind resursele ideologice şi financiare ale Iranului. În 
anii 1980, după o altă invazie a Libanului, de data aceasta israeliană, a fost 
formată o miliție antiisraeliană, numită Hezbollah. Dintr-un anumit punct 
de vedere, Hezbollah este pur şi simplu o parte a constelației politice 
libaneze. Din alt punct de vedere, este o forţă creată pentru a lupta 
împotriva Israelului. Dar în schimbul libertății de acțiune asupra Libanului 
pe care a primit-o din partea Israelului, Siria şi-a asumat datoria de a înfrâna 
acţiunile Hezbollah împotriva israelienilor. Această înţelegere a fost anulată 
în 2006, când SUA au alungat trupele siriene din Liban, ca pedeapsă pentru 
sprijinul acordat jihadiştilor în Irak. Ca urmare, Siria a renunţat la orice 
promisiune pe care o făcuse Israelului. 

Cu cât intrăm mai mult în detalii, cu atât mai ameţitoare şi mai ambiguă 
devine situaţia acestei regiuni, aşa că este nevoie de un sumar al relațiilor 
strategice. Între Israel şi Egipt, respectiv Iordania, domneşte pacea, o pace 
durabilă, bazată pe interese comune considerabile. Cum Egiptul şi Iordania 
s-au aliniat Israelului, Siria a rămas izolată, slăbită, şi nu mai reprezintă 
vreun pericol. Hezbollahul este, însă, o ameninţare, dar nu una suficient de 
importantă pentru a îngrijora Israelul. 

Principala ameninţare la adresa Israelului vine din interiorul graniţelor 
sale: ostilitatea palestinienilor aflaţi sub ocupaţie. Dar deşi principala lor 
armă, terorismul, este uneori extrem de dureroasă, nu ar putea vreodată să-i 
distrugă pe israelieni. Statul israelian nu este în primejdie nici atunci când 
intră în ecuaţie Hezbollahul şi alte forţe externe, în parte pentru că resursele 
pe care le au la dispoziție acele forțe sunt inadecvate, şi în parte pentru că 
Siria, temându-se de represalii din partea Israelului, limitează acţiunile 
acelor grupări. 

Într-adevăr, problemele Israelului au fost diminuate de ruptura internă a 
palestinienilor. Fatah, organizația lui Arafat, a fost, până în anii 1990, 
principala forță a comunităţii palestiniene. La fel ca mişcarea nasserită din 
care a derivat, era laică şi socialistă, nu islamistă. În timpul anilor 1990, 
Hamas, o mişcare palestiniană islamistă, a ieşit la lumină, fapt care a 


împărțit comunitatea palestiniană, dând naştere unui război civil. Fatah 
controlează Cisiordania; Hamas controlează Gaza. Israelienii, mizând pe 
jocul balanței de putere atât în cadrul comunităţii palestieniene, cât şi în 
întreaga regiune, sprijină acum organizația Fatah şi sunt ostili Hamasului. 
Probabilitatea este la fel de mare ca ambele grupări să lupte una împotriva 
celeilalte sau să lupte împotriva Israelului. 

Pericolul terorismului pentru israelieni, mai presus de dramele pe care 
acesta le lasă în urmă, este că poate reorienta politica Israelului de la 
problemele strategice la simpla gestionare a amenințării. Uciderea 
israelienilor prin atentate cu bombă nu va fi niciodată un fapt acceptabil şi 
nici un guvern israelian nu poate supravieţui dacă desconsideră pericolul. 
Dar balanța de putere asigură Israelul în faţa amenințărilor din partea 
statelor-națiune, iar pericolul terorismului din interiorul teritoriilor ocupate 
este secundar. 

Problema Israelului rămâne aceeaşi din vremurile biblice. Israelul a fost 
întotdeauna capabil să controleze Egiptul şi orice putere s-ar afla la est sau 
la nord. Numai puterile îndepărtate, precum Babilonul, Persia, Grecia şi 
Roma au reuşit să doboare regatul antic al evreilor. Aceste imperii erau 
competitorii cu care Israelul nu avea cum să se confrunte, dar pe care uneori 
îi provoca, supraestimându-şi forța sau subestimând nevoia de subtilitate 
diplomatică. 

Terorismul pune Israelul de astăzi în aceeaşi situație. Amenințarea pe 
care aceste violențe o reprezintă nu înseamnă prăbuşirea regimului, ci 
îndreptarea forțată a acestuia către acțiuni care ar aduce Israelul în 
colimatorul unei mari puteri. Dacă Israelul apare drept centru de interes pe 
radarul global, consecinţele nu pot fi decât negative. 

Din perspectiva israeliană, nefericirea sau revolta sau chiar terorismul 
palestinian sunt lucruri cu care se poate trăi. Israelul nu poate permite însă 
intervenția unei puteri majore atrase de acțiunile israeliene împotriva 
palestinienilor. Marile puteri — puterile imperiale — îşi permit să cheltuiască 
o mică parte din enormele lor resurse pentru probleme care satisfac interese 
marginale sau menite pur şi simplu să calmeze opinia publică. Acea 
părticică poate eclipsa cu totul resursele unei ţări precum Israelul, de aceea, 
Israelul trebuie să-şi mențină aranjamentele din regiune şi să se ocupe de 
palestineni şi de actele lor de terorism cu prudenţă. 

Singura astfel de putere imperială de astăzi este SUA. În această poziţie, 
Statele Unite au interese globale variate, iar pe unele dintre ele le-au 


neglijat într-o perioadă în care erau preocupate de terorism şi de islamismul 
radical. SUA trebuie să îşi decupleze politica externă de concentrarea 
asupra terorismului şi să se realinieze cu ţările care nu privesc terorismul ca 
unică problemă a lumii şi care nu sunt interesate de ocuparea de către 
israelieni a unor teritorii cu o numeroasă populație palestiniană. 

În acelaşi timp, există numeroase puteri regionale, precum Rusia şi 
Europa, care au avut un impact major asupra Israelului, iar Israelul nu îşi 
poate permite să fie indiferent la interesele lor. Dacă israelienii nu îşi 
reevalucază propria viziune asupra terorismului şi a palestinienilor, s-ar 
putea trezi izolați de mulți dintre aliații lor cu vechime, printre care şi 
Statele Unite. Ceea ce nu ar distruge propriu-zis Israelul, dar ar fi o 
precondiţie a distrugerii sale. 

După cum am văzut, sprijinul american acordat israelienilor nu a fost 
principalul propulsor al ostilităţii musulmane faţă de Statele Unite şi nici un 
şir de evenimente din Israel nu afectează direct interesele americane de 
bază. Drept urmare, SUA nu ar avea prea multe de câştigat din ruperea 
relațiilor cu Israelul sau din a-i obliga pe israelieni să-şi schimbe politica 
vizavi de palestinieni. De fapt, efectul real al înstrăinării Statelor Unite faţă 
de Israel ar fi panica în rândul vecinilor Israelului. După cum am menţionat 
mai devreme, sprijinul pentru palestinieni creşte pe măsură ce ne 
îndepărtăm de ei, iar acest sprijin este în mare parte retoric în lumea arabă. 

Excluzând violențele din Liban, Israelul menţine balanţa de putere 
echilibrată, şi asta fără asistență din partea americanilor. Iordania şi Egiptul 
chiar depind de Israel în multe privinţe, la fel ca şi alte ţări arabe. Israelienii 
nu vor fi copleșiți de palestinieni, aşa că balanţa complexă de putere din 
regiunea estică a Mării Mediterane va rămâne stabilă indiferent de ce fac 
SUA. Toate acestea ne aduc la concluzia că, în ceea ce priveşte conflictul 
israeliano-palestinian, putem să stăm liniștiți. 

Cea mai bună variantă pentru preşedintele american este să marginalizeze 
conflictul fără să dea impresia că ceva s-ar fi schimbat. SUA ar trebui să 
adopte în linişte o politică de separare de Israel, care ar părea o simplă 
acceptare a dezechilibrului actual de putere. Dar pe termen lung, scopul său 
ar trebui să fie restabilirea echilibrului, păstrarea Israelului în interiorul 
limitelor sale, fără a pune în pericol existența acestui stat. Ar forța, însă, 
Israelul să îşi reconsidere interesele naționale. 

Distanţarea publică a Statelor Unite vizavi de Israel ar părea nu doar că 
naşte noi oportunități pentru Siria şi Egipt, ci că ar genera şi probleme 


politice interne în Statele Unite. Votul evreilor nu este unul major, dar 
influența politică evreiască este sporită prin acţiuni de lobby atent 
organizate şi finanţate. Dacă îi adăugăm la această formulă şi pe 
conservatorii creştini care privesc interesele israeliene din perspectiva 
importanţei teologice, preşedintele are în faţă o rezistenţă puternică pe care 
nu ar vrea s-o confrunte. Din aceste motive, preşedintele ar trebui să 
continue condamnarea tuturor taberelor pentru atrocitățile comise. Ar trebui 
să-şi continue discursurile de sprijin pentru Israel, dar nu ar trebui să aibă 
vreo ambiţie de „pace durabilă“, pentru că orice efort în această direcție ar 
putea să destabilizeze, de fapt, regiunea. 

Lucrurile de care SUA aveau nevoie în trecut de la Israel nu mai există. 
Americanii nu au nevoie de Israel pentru a se ocupa de regimurile pro- 
sovietice din Egipt şi Siria în timp ce ei sunt deja ocupați altundeva. Israelul 
este însă valoros pentru informațiile furnizate şi pentru rolul său de bază 
logistică pentru armata americană staționată în regiune. Israelul nu este 
ameninţat de posibilitatea izbucnirii unui război convențional în viitorul 
apropiat. Nu are nevoie să îşi procure într-un timp scurt o cantitate masivă 
de tancuri şi de avioane, cum a fost cazul în 1973. Nu are nevoie nici de 
sprijinul financiar pe care SUA l-au oferit încă din 1974. Economia 
Israelului este solidă şi se află în creştere. 

Pentru Israel, ajutorul extern este mult mai puţin important decât 
legăturile strânse cu fondurile speculative americane. Israelul este capabil 
să se descurce singur din punct de vedere financiar. Pentru israelieni, care 
nu au încheiat vreun tratat formal cu Statele Unite, semnificația ajutorului 
din străinătate este un angajament public al Statelor Unite față de Israel. 
Israelul poate folosi acest sprijin atât ca atu în regiune, cât şi pentru a linişti 
opinia publică israeliană. Ceea ce obțineau SUA în trecut ca răsplată pentru 
acest ajutor era un partener stabil în regiune, care nu se putea descurca fără 
finanţare. Acum SUA au un parteneriat care nu mai depinde de aceşti bani. 
Partea proastă a acestui parteneriat este că ar susține argumentele 
islamiştilor potrivit cărora SUA ar fi sursa tututor problemelor, inclusiv a 
comportamentului lipsit de scrupule al Israelului. Având în vedere că 
ajutorul este de o importanţă redusă, acesta este un preţ prea mare. 
Renunţarea la acest angajament ar fi chiar de ajutor Israelului, eliminând 
unul dintre principalele argumente ale taberei antiisraeliene din Statele 
Unite. 


Desigur, acestea sunt doar butaforie în jurul politicii centrale, care 
presupune ca echilibrul de putere să se restabilească singur. Israelul a fost 
deosebit de important pentru Statele Unite în cea de-a doua jumătate a 
Războiului Rece. După încheierea lui, beneficiile SUA din această relație 
au început să scadă, iar costurile, să crească. Bilanţul nu impune o ruptură a 
relațiilor cu Israelul. Impune, în schimb, o recalibrare bazată pe realitățile 
actuale. Israelul nu are nevoie de ajutor extern şi nu este expus, din punct de 
vedere strategic, în faţa forțelor convenţionale. Este nevoie de un schimb de 
informaţii şi de dezvoltare a tehnicii militare, dar acesta ar fi, prin definiţie, 
un proces ascuns de ochii publicului. 

Nu există nici o dispută morală. Nici un aliat democratic nu este 
abandonat, iar supraviețuirea Israelului nu constituie o problemă. Pe de altă 
parte, în timp ce stabilitatea în Cisiordania este un interes național 
fundamental pentru Israel, nu este şi un interes al Statelor Unite. Vorbim 
despre două state suverane, ceea ce înseamnă că amândouă au ocazia de a-şi 
defini relația. Şi orice relație trebuie raportată la interesul național, în cel 
mai larg sens al termenului. Ceea ce Statele Unite cereau de la Israel cu 
treizeci şi cinci de ani în urmă nu mai este valabil astăzi. 

Din perspectiva israelienilor, principalul factor care determină necesitatea 
unei înţelegeri cu palestinienii este îngrijorarea că se vor îndepărta de 
Statele Unite şi mai ales de Europa, din cauza tratamentului aplicat 
palestinienilor. Relațiile economice sunt importante pentru Israel, dar la fel 
de importante sunt şi legăturile culturale. Însă israelienii sunt supuşi unor 
presiuni interne. Dat fiind haosul în care se află comunitatea palestiniană, 
ideea unui acord cu un stat palestinian care nu este capabil sau nu doreşte să 
controleze atacurile teroriste de pe terioriul său nu îşi găseşte mulți 
susținători. Orice înţelegere ar solicita concesii în faţa palestinienilor, pe 
care israelienii nu îşi doresc să le facă şi pe care, dată fiind slăbiciunea 
palestinienilor, nu au de gând să le facă. 

Balanța de putere între arabi şi evrei este profund destabilizată. Egiptul şi 
Iordania s-au îndepărtat de această balanţă, iar Israelul este liber să îşi 
contureze propriile realități concrete în regiune. Nu este în interesul Statelor 
Unite sau al Israelului, şi al nici unei alte ţări, să aibă libertate de acțiune în 
zonă. Aşa cum am mai spus, balanţa de putere trebuie să fie principiul de 
bază al Statelor Unite. SUA trebuie să modifice balanța de putere din zonă 
în primul rând apropiindu-se de statele arabe şi, apoi, distanțându-se de 
Israel. Ceea ce nu este o ameninţare existențială pentru Israel; aceasta ar fi 


adus cu sine dispute morale. Israelul nu este în pericol şi nu depinde de 
Statele Unite pentru a supravieţui. Acele vremuri s-au dus. Nu mai sunt 
valabile pentru deceniul următor. SUA au nevoie de distanţă şi o vor obține. 
Vor întâmpina rezistenţă politică internă. Nu este vorba de abandonarea 
Israelului, dar relațiile dintre cele două naţiuni nu trebuie îngheţate într-o 
manieră învechită. 

Factorul complicat din această analiză este restul lumii islamice, în 
special Iranul şi Turcia. Primul ameninţă să devină o forță nucleară, iar cea 
de-a doua va deveni o forță importantă în regiune, renunțând la legăturile 
strânse cu Israelul. Deşi am început concentrându-ne atenția asupra 
Israelului, trebuie să privim acum situația în ansamblu. Și astfel înţelegem, 
printr-un studiu de caz, cum funcționează balanţa de putere stabilită de un 
imperiu. 


Capitolul 7. Schimbarea strategică: Statele 
Unite, Iranul şi Orientul Mijlociu 


Exceptând cazul particular al Israelului, zona care se întinde de la estul 
Mediteranei până la munții Hindukuş rămâne punctul central al strategiei 
americane. După cum am observat, SUA au trei interese majore acolo: să 
menţină balanţa regională de putere; să asigure continuitatea fluxului de 
petrol; şi să înfrângă grupările islamiste care ameninţă Statele Unite. Pentru 
orice pas pe care îl fac SUA în direcția atingerii acestor obiective trebuie să 
se țină cont de celelalte două, ceea ce creşte semnificativ gradul de 
dificultate al realizării vreunuia dintre ele. 

Pe lângă această provocare, să nu uităm că balanţa de putere trebuie 
gestionată în trei regiuni: între arabi şi israelieni, între indieni şi pakistanezi 
şi între irakieni şi iranieni. Fiecare dintre aceste balanţe este dezechilbrată, 
dar cea mai importantă, cea dintre iranieni şi irakieni, a fost distrusă odată 
cu dezintegrarea statului şi a armatei irakiene după invazia americană din 
2003. Distorsionarea echilibrului indiano-pakistanez nu diferă cu mult, 
având în vedere instabilitatea pe care războiul din Afghanistan încă o 
imprimă asupra Pakistanului. 

După cum am văzut în capitolul anterior, slăbiciunea părții arabe a dus la 
o situație în care israelienii nu mai aveau nevoie să se preocupe de reacțiile 
adversarilor. În deceniile următoare, Israelul va încerca să profite de această 
conjunctură pentru a schimba contextul regional în favoarea sa, în timp ce 
SUA, păstrându-şi interesul pentru echilibru strategic, vor încerca să 
limiteze mişcările israelienilor. 

Trei echilibre regionale 


Echilibrul indo-pakistanez este destabilizat de Afghanistan, o zonă de 
război complexă, unde trupele americane urmăresc două scopuri contrarii, 
cel puţin conform datelor făcute publice. Primul este acela de a împiedica 
al-Qaeda să folosească Afghanistanul ca bază de operaţiuni; al doilea constă 
în crearea unui guvern democratic stabil. Dar nu se câştigă prea multe doar 
pentru că teroriştii nu beneficiază de un adăpost liniştit în Afghanistan, 
fiindcă grupările care urmează principiile al-Qaeda (fruntaşii al-Qaeda, 
grupul din jurul lui Osama bin Laden, nu mai funcționează la capacitatea 
normală) se pot aşeza oriunde, din Yemen până în Cleveland. Acesta este un 
factor cu atât mai important, cu cât tentativa de a descuraja al-Qaeda 
înseamnă destabilizarea ţării, antrenarea armatei afghane lipsite de 
experiență, menţinerea poliției compuse din recruți afghani şi implicarea în 
politica afghană. Nu ai cum să pui pe picioare o ţară printr-o atitudine atât 
de invazivă. 

Descurcarea iţelor acestei probleme începe cu înţelegerea faptului că 
SUA nu au vreun interes vital cu privire la tipul guvernării din Afghanistan 
ŞI că, din nou, preşedintele nu poate permite ca strategia sa naţională să fie 
influenţată într-o asemenea măsură de contraterorism. 

Dar concluzia fundamentală de care este nevoie pentru a asigura 
echilibrul în următorii zece ani este că Afghanistanul şi Pakistanul sunt, de 
fapt, o singură entitate, împărtăşind diferite grupuri etnice şi triburi, granița 
politică dintre ele având o foarte mică însemnătate. Împreună, populaţia 
acestor două ţări este de peste două sute de milioane de oameni, iar Statele 


Unite, cu doar o sută de mii de soldaţi în regiune, nu vor putea vreodată să 
îşi impună direct voinţa pentru a stabili ordinea după bunul lor plac. 

În plus, principala problemă strategică nu este, de fapt, Afghanistanul, ci 
Pakistanul, iar balanţa de putere într-adevăr semnificativă din regiune este, 
de fapt, cea dintre Pakistan şi India. Încă de la obţinerea independenţei, 
aceste două ţări desprinse din aceeaşi porțiune a Imperiului Britanic au avut 
o relație tensionată, care a degenerat uneori chiar în violenţă. Ambele 
dispun de armament nuclear şi au o preocupare obsesivă una faţă de alta. 
Deşi India este cea mai puternică, Pakistanul dispune de un teren mai uşor 
de apărat, cu toate că centrul său administrativ este mai expus faţă de India. 
Totuşi, cele două ţări sunt într-o constantă opoziție statică — o situație 
convenabilă pentru Statele Unite. 

În mod evident, provocările care derivă din menţinerea acestui echilibru 
complex în decursul următorului deceniu sunt enorme. Dacă Pakistanul 
ajunge să se dezintegreze sub presiunea cooperării cu Statele Unite în lupta 
împotriva al-Qaeda şi în conflictul din Afghanistan, remiza dintre Pakistan 
şi India va fi anulată, permiţând Indiei să acceadă la statutul de putere 
dominantă în regiune. Războiul din Afghanistan se va extinde inevitabil 
asupra Pakistanului, iscând tensiuni interne care ar putea slăbi statul 
pakistanez. Este o doar o ipoteză, dar una care nu trebuie desconsiderată. 
Fără vreun inamic important în afară de China, aflată de cealaltă parte a 
munților Himalaya, India ar fi liberă să-şi folosească resursele pentru a 
încerca să domine bazinul Oceanului Indian, dezvoltându-şi cel mai 
probabil flota pentru a îndeplini acest scop. O Indie triumfătoare ar spulbera 
echilibrul pe care SUA şi-l doresc cu ardoare, aşa că problema Indiei este 
de fapt mult mai apăsătoare decât ameninţarea terorismului sau problema 
nation-building-ului în Afghanistan. 

De aceea, în următorii zece ani, principala strategie a americanilor în 
această regiune trebuie să se axeze pe consolidarea Pakistanului. Cel mai 
important pas în această direcţie este scăderea presiunii asupra Pakistanului, 
prin încheierea războiului din Afghanistan. Ideologia concretă a guvernului 
pakistanez nu contează cu adevărat, Statele Unite putând să-şi impună 
oricum propriile convingeri asupra Pakistanului. 

Întărirea Pakistanului nu ar ajuta numai la restabilirea echilibrului de 
forţe cu India, ci ar şi readuce Pakistanul în postura de a contracara 
Afghanistanul. În aceste două ţări musulmane există multe grupuri şi 
interese antagonice, iar SUA nu pot gestiona aranjamentele lor interne. Pot, 


în schimb, să urmeze aceeaşi strategie care a fost aleasă după colapsul 
Uniunii Sovietice, şi anume să permită ca echilibrul natural care exista 
înaintea invaziei americane în Afghanistan să fie restabilit, în măsura în 
care acest lucru este posibil. SUA pot atunci să-şi investească resursele în 
constituirea unei puternice armate pakistaneze care să menţină stabilitatea. 

Forțele jihadiste din Pakistan şi Afghanistan vor reveni, probabil, dar 
şansele ca acest lucru să se întâmple sunt la fel de mari şi cu forțelor 
americane blocate în Afghanistan, precum şi în absenţa lor. Războiul pur şi 
simplu nu are un impact asupra acestei dinamici. Există o mică şansă ca 
armata pakistaneză, beneficiind de sprijinul american, să aibă ceva mai mult 
succes în împiedicarea terorismului, dar acest lucru nu este sigur şi, în 
ultimă instanță, este neimportant. Încă o dată, obiectivul central pentru a 
înainta este păstrarea forţelor indiene şi pakistaneze în echilibru. 

La fel ca în cazul retragerii din Israel, preşedintele nu va putea să-şi 
exprime deschis strategia sa în ceea ce priveşte Afghanistanul, Pakistanul şi 
India. Cu siguranță, SUA nu vor putea să pară triumfătoare, iar războiul 
afghan se va încheia asemenea celui din Vietnam, printr-un acord de pace 
care să permită forțelor insurgente — în acest caz, talibanii — să preia 
controlul. O armată pakistaneză mai puternică nu va avea nici un interes să- 
i distrugă pe talibani, ci se va mulțumi să-i controleze. Statul pakistanez va 
supraviețui, stabilind o contrapondere pentru India şi permiţând Statelor 
Unite să se concentreze asupra altor puncte de echilibru importante din 
regiune. 


Centrul strategic al regiunii: Iranul şi Irakul 


Echilibrul dintre forțele iraniene şi irakiene s-a menţinut până în 2003, când 
invazia americană a distrus atât guvernul, cât şi armata Irakului. De atunci, 
principala forţă care a ținut Iranul în şah au fost SUA. Dar americanii au 
anunţat că intenționează să îşi retragă trupele din Irak, ceea ce, având în 
vedere starea guvernului şi a armatei irakiene, ar lăsa Iranul în poziția de 
putere dominantă în Golful Persic. Aceasta este o problemă fundamentală 
atât pentru strategia americană, cât şi pentru situația complicată din regiune. 
Să ne gândim la alianțele care s-ar putea lega în lipsa Statelor Unite. 
Populația Irakului este de aproximativ 30 de milioane de oameni. 
Populaţia Arabiei Saudite, în jur de 27 de milioane. Întreaga peninsulă 
Arabia are o populație de aproximativ 70 de milioane de oameni, dar 
aceasta este împărțită între mai multe națiuni, în special între Arabia 


Saudită şi Yemen. Cea din urmă însumează cam o treime din populaţie şi 
este departe de vulnerabilele câmpuri petrolifere saudite. În schimb, numai 
Iranul are aproape 70 de milioane de locuitori. Turcia are o populație de 70 
de milioane. Într-un sens larg, aceste cifre şi felul în care aceste populaţii se 
vor alia între ele vor defini realitatea geopolitică a regiunii Golfului Persic. 
Populaţia şi bogăția Arabiei Saudite, la care se adaugă populația Irakului, 
pot fi o contrapondere la Iran, la Turcia, dar nu la amândouă. În timpul 
războiului iraniano-irakian din anii 1980, sprijinul Arabiei Saudite pentru 
Irak a dus la succesul acestuia, oricât de puţin însemnat ar fi fost. 

Deşi Turcia este o putere în plină ascensiune, cu o populaţie numeroasă, 
ea rămâne o putere limitată, incapabilă să-şi extindă influenţa asupra 
Golfului Persic. Poate face presiuni asupra Irakului şi Iranului în nord, 
distrăgându-le atenția de la zona golfului, dar nu poate interveni direct 
pentru a proteja câmpurile petrolifere arabe. În plus, stabilitatea Irakului, în 
starea în care este, se află aproape cu totul în mâinile Iranului. Poate că 
Iranul nu ar putea să impună un regim pro-iranian la Bagdad, dar are 
puterea de a destabiliza Bagdadul după voinţa sa. 

Irakul fiind practic neutralizat, iar cei 30 de milioane de locuitori ai săi 
luptându-se între ei fără să se poată organiza, Iranul este pentru prima dată, 
după secole întregi, eliberat de sub presiunea amenințărilor externe 
importante din partea vecinilor săi. Granița între Iran şi Turcia este într-o 
zonă muntoasă greu accesibilă, făcând operațiunile militare ofensive 
dificile. La nord, Iranul beneficiază de o zonă-tampon în faţa Rusiei, 
compusă din Armenia, Azerbaidjan şi Georgia, iar la nord-est, din 
Turkmenistan. Dacă SUA se retrag din Irak, Iranul nu va mai fi ameninţat 
nici de această enormă putere. Astfel, Iranul este, cel puţin pentru moment, 
într-o poziţie strategică extraordinară, la adăpost de atacurile de pe 
continent şi liber să exploreze în sud-vest. 

După căderea Irakului, națiunile din peninsula Arabia nu ar putea rezista 
în faţa Iranului nici dacă şi-ar coordona acțiunile. Să nu uităm că armele 
nucleare nu sunt relevante pentru această realitate. Iranul ar rămâne puterea 
dominantă din Golful Persic chiar şi în cazul în care armele sale nucleare ar 
fi distruse. Într-adevăr, o lovitură îndreptată strict asupra unităţilor nucleare 
iraniene s-ar dovedi extrem de ineficientă, impunând o reacție cel puţin 
neplăcută din partea Iranului. Deşi Iranul nu îşi poate instaura propriul 
regim în Irak, ar putea, dacă s-ar simţi provocat, să blocheze formarea 
oricărui alt guvern generând haos, chiar şi în timp ce trupele americane sunt 


încă staționate acolo, prinse într-un nou val de violenţe interne, dar cu un 
număr mai mic de efective dispombile. 

Cea mai drastică reacție a Iranului la atacul asupra centrelor nucleare ar fi 
o tentativă de a bloca strâmtoarea Ormuz, un canal strâmt, prin care trece 
aproape 45% din cantitatea de petrol exportată pe cale maritimă. Iranul 
dispune de rachete împotriva navelor maritime şi, mai important, de mine. 
Dacă Iranul ar mina strâmtoarea şi SUA nu ar putea curăța apele în măsura 
în care traficul să fie cât de cât asigurat, liniile comerciale ar putea fi 
închise. Aceasta ar face ca prețul petrolului să crească dramatic şi ar 
împiedica cu siguranţă încercările de redresare a economiei mondiale. 

Orice atac izolat asupra facilităților nucleare iraniene — genul de atac pe 
care Israelul l-ar putea întreprinde pe cont propriu — ar reprezenta din start o 
înfrângere, făcând Iranul mai periculos ca niciodată. Singura cale de a le 
neutraliza fără a produce pagube colaterale ar fi un atac asupra forțelor 
navale iraniene, precum şi folosirea forțelor aeriene pentru a scădea 
capacitatea de luptă convenţională a Iranului. Un astfel de atac ar putea dura 
luni întregi (dacă ar fi îndreptat asupra armatei iraniene), iar eficienţa sa, la 
fel ca a tuturor atacurilor aeriene, nu poate fi prezisă. 

Pentru ca Statele Unite să-şi atingă obiectivele strategice din regiune, 
trebuie să găsească o modalitate de a constitui o contrapondre la Iran fără a 
păstra efectivele actuale (care au fost reduse deja la 50000 de soldați) în 
Irak şi fără să sporească efectiv forțele militare alocate pentru această 
regiune. O campanie aviatică masivă împotriva Iranului nu este o 
perspectivă de dorit; SUA nu se pot baza nici pe resuscitarea puterii 
irakiene pe post de contrapondere, pentru că Iranul nu ar permite vreodată 
asta. SUA trebuie să se retragă din Irak pentru a reuşi să-şi atingă celelalte 
scopuri strategice. Dar, pe lângă această retragere, trebuie să adopte o 
gândire foarte radicală. 

În următorul deceniu, cea mai dezirabilă opţiune cu privire la Iran va 
proveni dintr-o mişcare ce astăzi pare de neconceput. Este varianta aleasă 
de Roosevelt şi de Nixon atunci când s-au văzut faţă în față cu asemenea 
situații strategice aparent imposibile: crearea unor alianţe cu ţări care 
fuseseră privite în trecut ca ameninţări strategice sau morale. Roosevelt a 
realizat o alianţă între Statele Unite şi Rusia stalinistă, iar Nixon s-a raliat 
Chinei lui Mao, scopul acestor acorduri fiind de a bloca o a treia putere care 
părea mai periculoasă. În ambele cazuri, exista o profundă rivalitate 
ideologică între noii aliați şi Statele Unite, pe care majoritatea o considera 
de neclintit. Cu toate astea, atunci când SUA aveau doar alternative 
inacceptabile, interesul strategic a primat în faţa repulsiei morale de ambele 
părți. Alternativa pentru Roosevelt era victoria germanilor în al Doilea 
Război Mondial. Nixon risca o lovitură din partea sovieticilor, care ar fi 
profitat de vulnerabilitatea Americii după Războiul din Vietnam pentru a 
întoarce balanţa globală de putere. 

Circumstanţele actuale i-au pus pe americani într-o poziție similară faţă 
de Iran în zilele noastre. Aceste ţări se disprețuiesc reciproc. Nici una nu o 
poate distruge cu uşurinţă pe cealaltă şi, ce-i drept, au câteva interese 
comune. Mai simplu spus, preşedintele american trebuie, pentru a-şi 
îndeplini ţelurile strategice, să cadă la înţelegere cu Iranul. 

Situaţia strategică aparent imposibilă care împinge Statele Unite spre 
acest gest este, după cum am mai explicat, necesitatea menţinerii fluxul 
petrolului prin strâmtoarea Ormuz, iar îndeplinirea acestui țel trebuie să 


vină într-un moment în care ţara este nevoită să reducă forţele pe care le 
alocă acestei părți a lumii. 

Motivul principal pentru care Iranul ar putea accepta o înţelegere este 
viziunea sa asupra Americii, pe care o consideră periculoasă şi 
imprevizibilă. Într-adevăr, în mai puţin de zece ani, Iranul s-a trezit cu trupe 
americane atât la graniţa de est, cât şi la cea de vest. Cel mai important 
interes strategic al Iranului este supraviețuirea regimului. Trebuie să evite o 
intervenție zdrobitoare a Statelor Unite, asigurându-se în acelaşi timp că 
Irakul nu va mai deveni vreodată o ameninţare. Între timp, Iranul trebuie să- 
şi sporească autoritatea asupra lumii musulmane, impunându-se în faţa 
musulmanilor sunniți care 1 se opun şi uneori chiar îl ameninţă. 

În încercarea de a ne imagina o destindere a relaţiilor iraniano-americane, 
trebuie să luăm în considerare suprapunerile dintre scopurile acestor ţări. 
SUA se află în război cu o parte dintre sunniţi, iar aceştia sunt şi inamicii 
Iranului şiit. Iranul nu vrea ca trupele americane să staționeze de-a lungul 
granițelor sale estice şi vestice. (De fapt, nici SUA nu vor să mai rămână 
acolo.) La fel cum SUA vor ca petrolul să treacă în siguranță prin 
strâmtoarea Ormuz, Iranul vrea să profite de acest flux, nu să-l întrerupă. În 
final, iranienii înțeleg că Statele Unite reprezintă cea mai mare ameninţare 
reală la adresa securităţii lor: dacă problema americană ar fi rezolvată, 
supraviețuirea regimului ar fi asigurată. SUA înţeleg, sau ar trebui să 
înțeleagă, că reinstaurarea contraponderii irakiene pentru Iran nu este o 
opţiune pe termen scurt. Dacă SUA nu vor să-şi cantoneze pe termen lung 
trupele terestre în Irak, ceea ce în mod clar nu este de dorit, soluția evidentă 
pentru problema din regiune este să cadă la o înţelegere cu Iranul. 

Pericolul major care ar putea izvort din această strategie de pace ar fi ca 
Iranul să treacă peste constrângeri şi să încerce să ocupe direct ţările 
producătoare de petrol din Golful Persic. Date fiind limitările logistice ale 
armatei iraniene, aceasta ar fi o sarcină dificilă. Având în vedere şi faptul că 
ar urma o intervenție americană rapidă, o astfel de acţiune agresivă din 
partea iranienilor ar fi lipsită de sens şi s-ar solda cu o înfrângere. Iranul 
este deja puterea dominantă din regiune, iar SUA nu au nevoie să blocheze 
influența iraniană indirectă asupra vecinilor săi. Aspectele influenței 
iraniene cuprind de la participarea financiară la proiectele regionale la 
influenţa semnificativă asupra cotelor Organizaţiei Ţărilor Exportatoare de 
Petrol (OPEC), şi până la o oarecare influență asupra politicilor interne ale 
țărilor arabe. Prin simpla demonstrare a unei politici moderate, iranieni ar 


putea dobândi o preeminență incontestabilă, şi avantaje economice, văzând 
în acelaşi timp cum petrolul lor ajunge pe piaţă. Economia lor ar putea să se 
bucure din nou de investiții serioase. 

Chiar şi după o înţelegere cu Statele Unite, dominația Iranului asupra 
regiunii va cunoaşte restricții. Iranul ar beneficia de o sferă de influență 
dependentă de acordul cu Statele Unite în alte probleme, adică nu ar putea 
să încalce anumite limite care ar impune intervenţia directă a Statelor Unite. 
De-a lungul timpului, creşterea puterii iraniene în cadrul unor astfel de 
acorduri clare ar aduce beneficii ambelor părți. La fel ca în cazul 
acordurilor cu Stalin şi Mao, această alianță americano-iraniană ar fi 
detestabilă, dar necesară şi, bineînţeles, temporară. 

Marii învinşi ai acestei alianțe ar fi, desigur, sunniții din peninsula 
Arabia, inclusiv casa regală saudită. Fără Irak, aceştia ar fi incapabili să se 
apere şi, câtă vreme petrolul curge şi nici o putere nu controlează direct 
întreaga regiune, SUA nu au vreun interes pe termen lung în legătură cu 
starea lor politică şi economică. Aşa că o antantă americano-iraniană ar 
redefini în acelaşi timp şi relația istorică dintre Statele Unite şi saudiţi. 
Saudiţii vor fi nevoiţi să considere SUA un girant al intereselor proprii, 
încercând să încheie cu Iranul o înţelegere politică. Dinamica geopolitică a 
Golfului Persic s-ar schimba pentru toată lumea. 

Şi israelienii ar fi ameninţaţi, deşi nu în aceeaşi măsură precum saudiții 
sau alte principate din Golful Persic. De-a lungul anilor, retorica 
antiisraeliană a Iranului a fost una extremistă, dar acţiunile sale au fost 
precaute. Iranul a făcut un exercițiu de răbdare, folosindu-se de retorică 
pentru a-şi masca inactivitatea. În cele din urmă, israelienii s-ar supune 
deciziei americane. Israelului îi lipseşte capacitatea convențională de a duce 
la îndeplinire o campanie aviatică de mare amploare, cu scopul de a 
distruge programul nuclear iranian. Cu siguranță îi lipseşte capacitatea 
militară de a schimba contextul geopolitic din regiunea Golfului Persic. În 
plus, un stat iranian căruia i s-ar împlini visul unei granițe vestice asigurate 
şi cel al dominaţiei asupra Golfului Persic ar putea deveni chiar împăciuitor. 
În faţa unor asemenea oportunităţi, Israelul este pentru ei o problemă 
minoră, îndepărtată şi pur simbolică. 

Până acum, israelienii încă aveau opţiunea de a ataca Iranul unilateral, în 
speranța de a provoca un răspuns din partea iranienilor în strâmtoarea 
Ormuz, atrăgând astfel Statele Unite în conflict. Dacă americanii şi iranieni 
s-ar apropia de o înţelegere, Israelul nu ar mai avea un asemenea efect 


asupra politicii americane. O lovitură israeliană ar putea declanşa o reacție 
total neplăcută din partea Statelor Unite, în locul reacției în lanţ la care 
Israelul ar fi putut spera odată. 

Cel mai mare şoc produs de o antantă americano-iraniană ar fi de natură 
politică, de ambele părţi. În timpul celui de-al Doilea Război Mondial, 
acordul americano-sovietic a şocat profund opinia publică americană (pe 
sovietici mai puţin, pentru că aceştia fuseseră deja martorii pactului 
antebelic de neagresiune între Stalin şi Hitler). Antanta Nixon-Mao, de 
neconceput la acea vreme, a şocat întreaga lume. Odată stabilită, însă, s-a 
dovedit a fi de-a dreptul rațională, chiar acceptabilă. 

Când Roosevelt a semnat acordul cu Stalin, el era vulnerabil politic faţă 
de oamenii de dreapta, dintre care cei mai radicali deja îl considerau un 
socialist cu o afinitate pentru sovietici. Nixon, ca un adversar de dreapta al 
comunismului, a avut mai puţin de furcă. Preşedintele Obama se va afla în 
poziția lui Roosevelt, fără ameninţarea copleşitoare a unui rău mult mai 
mare — Germania nazistă. 

Poziţia politică a preşedintelui Obama ar fi amplificată de un atac aerian 
mai mult decât de un acord cinic. O înţelegere cu Iranul ar fi cu atât mai 
dificilă pentru el, având în vedere că aceasta ar fi privită ca un exemplu de 
slăbiciune, şi nu de viclenie şi lipsă de scrupule. Preşedintele iranian 
Ahmadinejad va avea o sarcină mult mai uşoară în a explica un astfel de 
acord poporului său. Dar ţinând cont de variantele existente — un stat iranian 
înarmat nuclear, lovituri aviatice cu toate consecinţele fireşti, indezirabila 
prezenţă în număr mare şi pe termen lung a americanilor în Irak —, această 
alianță pare într-adevăr rațională. 

Nixon şi China au dovedit că schimbările diplomatice majore pot surveni 
destul de brusc. Există adesea o perioadă de negocieri secrete, urmate de o 
rezolvare datorată fie circumstanțelor schimbătoare, fie abilității 
negociatorilor. 

Preşedintele actual va avea nevoie de o remarcabilă iscusință politică 
pentru a orienta alianța ca sprijin în războiul cu al-Qaeda, arătând clar că 
Iranul dominat de şiiţi este la fel de ostil sunniţilor ca şi Statele Unite. În 
această problemă i se vor opune două părți puternice, saudiţii şi israelienii. 
Israelul va fi scandalizat de manevră, dar saudiţii vor fi terifiați, ceea ce 
reprezintă unul dintre marile avantaje ale manevrei, crescând influenţa 
americanilor asupra politicilor acestora. Israelienii pot fi influenţaţi mai 
uşor, pur şi simplu pentru că armata şi serviciile secrete israeliene privesc 


de multă vreme Iranul ca pe un aliat ocazional împotriva amenințărilor 
arabe, chiar dacă Iranul sprijină Hezbollahul împotriva Israelului. Au avut o 
relație complexă în ultimii treizeci de ani. Saudiţii vor condamna această 
mişcare, dar presiunea pe care o creează asupra lumii arabe va fi atractivă 
pentru Israel. Chiar şi aşa, comunitatea evreiască americană nu este la fel de 
sofisticată şi de cinică precum Israelul în aceste privinţe, iar membrii săi îşi 
vor face auzite vocile. Chiar mai dificil de manevrat va fi lobby-ul saudit, 
sprijinit de companiile americane care fac afaceri în regat. 

Vor exista câteva avantaje pentru Statele Unite. Primul este că fără a 
ameninţa fundamental interesele israeliene, mişcarea ar demonstra că SUA 
nu se află sub controlul Israelului. Al doilea ar fi că ar da de înţeles unei țări 
destul de puţin populare, Arabia Saudită — un stat obişnuit să facă pe plac 
Washingtonului —, că Statele Unite au şi alte variante. În ceea ce-i priveşte, 
saudiții nu au unde să se ducă şi se vor agăța de orice garanție pe care 
Statele Unite le-o oferă în vederea unei antante americano-iraniene. 

Amintindu-şi cei treizeci de ani de ostilitate faţă de Iran, opinia publică 
americană va fi furioasă. Preşedintele va trebui să justifice această manevră 
afişând o retorică axată pe protejarea patriei de pericolul cel mai mare. Se 
va folosi, desigur, de China ca exemplu de acord reuşit, acolo unde nu se 
mai putea spera la vreo înțelegere. 

Preşedintele va trebui să se ocupe de ameţitoarele dispute publice stârnite 
de lobby-urile străine şi să îşi susțină antanta. Dar va trebui să-şi păstreze 
luciditatea, amintindu-și că, totuşi, Iranul nu este prietenul Americii, la fel 
cum nici Stalin şi nici Mao nu au fost. 

Dacă a fost vreodată nevoie să se ajungă la o înţelegere secretă, atunci 
acesta este momentul, şi cea mai mare parte a acestor angajamente nu vor fi 
făcute publice. Nici una dintre părți nu va dori să provoace pagube politice 
interne în urma unei publicităţii prea ample. Dar, în cele din urmă, SUA 
trebuie să iasă din capcana în care se află, iar Iranul trebuie să evite 
confruntarea reală cu Statele Unite. 

Iranul este o ţară inerent defensivă. Nu este suficient de puternică pentru 
a constitui nici baza politicii americane din regiune, nici problema 
principală pe termen lung. Populaţia sa este concentrată în munţii care 
înconjoară ţara, în timp ce mare parte din centru este aproape de nelocuit. 
Iranul îşi poate proiecta puterea în anumite circumstanţe speciale, precum 
cele care se aplică momentului actual, dar pe termen lung, este ori victimă a 
puterilor externe, ori izolată. 


O alianță cu Statele Unite va oferi temporar Iranului un avantaj în 
relațiile cu arabii, dar în câţiva ani, SUA vor trebui să restabilească balanţa 
de putere. Pakistanul nu este capabil să-şi extindă influenţa spre vest. 
Israelul este un stat mult prea mic şi îndepărtat pentru a fi o contrapondere 
pentru Iran. Peninsula Arabia este prea fragmentată, iar duplicitatea Statelor 
Unite în încurajarea sa spre înarmare este prea evidentă pentru a reprezenta 
o posibilă contrapondere. O alternativă mai realistă ar fi încurajarea Rusiei 
să-şi extindă influenţa până la graniţa iraniană. Aceasta s-ar putea întâmpla 
oricum, dar după cum vom vedea, ar genera probleme majore în altă parte. 

Singura ţară capabilă să reprezinte o contrapondere pentru Iran şi o 
potențială putere pe termen lung în regiune este Turcia, care va atinge acest 
statut în următorii zece ani, indiferent de acțiunile Statelor Unite. Turcia 
este a şaptea economie a lumii şi prima din Orientul Mijlociu. Are cea mai 
puternică armată din regiune şi, în afară de ruşi şi, posibil, de britanici, 
probabil cea mai puternică din Europa. La fel ca majoritatea ţărilor din 
lumea musulmană, este în momentul de față împărțită între laici şi islamişti 
în interiorul graniţelor sale. Dar lupta lor este mult mai restrânsă decât în 
alte părţi ale lumii musulmane. 

Dominația iraniană asupra peninsulei nu este în interesul Turciei pentru 
că Turcia îşi doreşte ea însăşi petrolul din regiune, care i-ar reduce 
dependenţa faţă de petrolul rusesc. În acelaşi timp, Turcia nu vrea ca Iranul 
să devină mai puternic decât ea. Și, în vreme ce Iranul are o populaţie 
restrânsă de kurzi, sud-estul Turciei adăposteşte un număr extrem de mare 
de kurzi, o realitate pe care Iranul o poate exploata. Puterile regionale şi 
globale s-au folosit de sprijinul acordat kurzilor pentru a pune presiune 
asupra Irakului, Turciei şi Iranului şi a le destabiliza. Este o strategie cu 
vechime, care profită de o vulnerabilitate constantă. 

În decursul următorului deceniu, iranienii vor fi nevoiţi să-şi redistribuie 
majoritatea resurselor pentru a se ocupa de Turcia. Între timp, lumea arabă 
va căuta un adversar puternic pentru Iranul şiit, şi în ciuda istoriei amare a 
puterii turceşti în lumea arabă în timpul Imperiului Otoman, Turcia sunnită 
este cea mai bună alegere. 

În următorii zece ani, SUA trebuie să se asigure că Turcia nu devine 
ostilă intereselor americane şi că Iranul şi Turcia nu formează o alianță în 
scopul dominației şi împărțirii lumii arabe. Cu cât Turcia şi Iranul se tem 
mai mult de Statele Unite, cu atât mai mare este probabilitatea ca aşa ceva 
să se întâmple. Iranienii vor fi liniştii pe termen scurt de antanta lor cu 


americanii, dar vor rămâne perfect conştienţi că este o alianță necesară, nu 
un parteneriat pe termen lung. Turcii sunt însă deschişi spre un acord pe 
termen lung cu Statele Unite, iar Turcia poate fi valoroasă pentru Statele 
Unite în alte părți ale lumii, mai ales în Balcani şi în Caucaz, unde această 
țară serveşte ca scut în calea aspirațiilor ruseşti. 

Câtă vreme SUA respectă termenii esențiali ai înțelegerii sale cu Iranul, 
Iranul va reprezenta o ameninţare pentru Turcia. Oricare ar fi orientarea 
turcilor, ei vor trebui să se apere şi, pentru a face asta, trebuie să lucreze 
pentru a submina puterea iraniană în peninsula Arabia şi în ţările arabe din 
nordul peninsulei — Irak, Siria şi Liban. Se vor angaja în această acţiune nu 
doar pentru a limita puterea Iranului, ci şi pentru a avea un acces mai bun la 
petrolul din sud, deoarece au nevoie de acel petrol, şi vor vrea să profite de 
pe urma lui. 

În timp ce Turcia şi Iranul se confruntă în următorul deceniu, Israelul şi 
Pakistanul vor fi preocupate de balanţele locale de putere. Pe termen lung, 
Turcia nu poate fi ținută în frâu de Iran. Turcia este de departe cea mai 
dinamică ţară din punct de vedere economic, aşadar poate susţine o armată 
mai complexă. Mai important însă este că, în timp ce Iranul are opțiuni 
regionale limitate de poziția geografică, Turcia ajunge până la Caucaz, în 
Balcani, în Asia Centrală şi în cele din urmă la Marea Mediterană şi în 
nordul Africii, ceea ce presupune oportunități şi alianţe pe care Iranul nu şi 
le permite. Din Antichitate până astăzi, Iranul nu a fost o putere navală 
importantă şi, din cauza amplasării porturilor sale, nu poate fi nici în viitor. 
Turcia, în schimb, a fost adeseori puterea dominantă din Marea Mediterană 
ŞI va reveni la acea poziție. De-a lungul următorului deceniu, vom asista la 
începutul ascensiunii Turciei spre dominaţia regiunii. Este interesant de 
notat faptul că, deşi nu ne putem imagina secolul acesta fără rolul extrem de 
important jucat de Turcia, deceniul acesta va fi unul preparator. Turcia va 
trebui să îşi rezolve conflictele interne şi să-şi dezvolte economia. Precauta 
politică externă pe care Turcia a urmat-o în ultimii ani va fi continuată. Ea 
nu se va arunca în conflicte, şi astfel va influența, dar nu va defini contextul 
geopolitic al regiunii. Statele Unite trebuie să privească Turcia din 
perspectiva dezvoltării sale pe termen lung şi să evite presiunile care ar 
putea împiedica această dezvoltare. 

Ca soluție la problemele complexe din Orientul Mijlociu, preşedintele 
american va trebui să aleagă o înţelegere temporară cu Iranul, prin care să 
ofere Iranului ceea ce îşi doreşte, Statele Unite să beneficieze de spaţiul 


necesar pentru a se retrage şi, în acelaşi timp, să reprezinte un fundament al 
relației bazate pe ostilitatea comună față de fundamentaliştii sunniți. Cu alte 
cuvinte, preşedintele trebuie să aşeze peninsula Arabia în sfera de influență 
iraniană, limitând controlul direct al iranienilor şi aducând un enorm 
dezavantaj pentru multe tabere, inclusiv cea sunnită. 

Această strategie va avea de confruntat realitatea puterii iraniene, pe care 
va încerca să o modeleze. Fie că va reuşi sau nu, soluţia pe termen lung 
pentru problema balanței de putere din regiune va fi ascensiunea Turciei. O 
Turcie puternică va constitui o contrapondere pentru Iran şi Israel, 
stabilizând în acelaşi timp peninsula Arabia. La momentul potrivit, turcii 
vor începe să reacționeze, provocându-i pe iranieni, astfel încât balanţa 
centrală de putere va fi reinstaurată, stabilizând regiunea. Astfel se va crea o 
nouă balanță de putere. Dar acest lucru nu se va întâmpla în deceniul care 
urmează. 

Consider că, date fiind circumstanțele, aceasta este opţiunea politică 
preferabilă. Dar consider şi că acesta este cel mai logic rezultat. 
Alternativele sunt inacceptabile pentru ambele părți — riscurile fiind prea 
mari. lar atunci când alternativele sunt inacceptabile, ceea ce rămâne, 
indiferent cât de absurd pare, va fi urmarea cea mai probabilă. 

Pentru a vedea cum va afecta acest lucru sferele mai largi de putere şi 
echilibrul lor, vom discuta în continuare despre următoarea preocupare, 
balanţa de putere dintre Europa şi Rusia. 


Capitolul 8. Întoarcerea Rusiei 


Prăbuşirea Uniunii Sovietice a părut să semnaleze desființarea Rusiei ca 
personaj important pe scena politică internaţională, dar ştirile care anunțau 
această moarte au sosit prea devreme. O naţiune atât de mare, cu atât de 
multe resurse şi atât de bine amplasată nu se poate destrăma pur şi simplu. 
În anii 1990, căderea URSS a spulberat totuşi imperiul imens clădit de tari 
şi menţinut de către comunişti, lăsând Moscova să controleze doar o 
fracțiune din ceea ce deținea în 1989. Numai Cnezatul Moscovei (şi 
Siberia), regiunea care a constituit miezul imperiului, a rămas în mâinile 
Rusiei. Cât timp acel nucleu încă exista, jocul nu se terminase. Federaţia 
Rusă, foarte slăbită, a supravieţuit însă, şi va juca un rol important în 
următorul deceniu. 

În timp ce Rusia suferea de pe urma pierderii anumitor regiuni şi a 
economiei care se prăbuşea, SUA începeau să se remarce ca unică putere 
globală rămasă, capabilă să domine planeta într-o manieră firească, aproape 
fără nici un efort. Dar colapsul sovietic a oferit Statelor Unite doar un 
interval limitat de timp în care să înfigă ţăruşul în inima vechiului său rival, 
asigurându-se că va rămâne la pământ. SUA ar fi putut lovi sistemul rus 
sprijinind mişcările secesioniste sau crescând presiunea economică. 
Asemenea mişcări ar fi putut să destrame întreaga Federație Rusă, 
permiţând foştilor parteneri minori să absoarbă ce rămăsese şi să formeze o 
nouă balanță de putere în Eurasia. 

La acea vreme, însă, efortul nu părea proporțional cu riscul, în principal 
pentru că Rusia nu părea capabilă să renască din acel haos timp de generații 
întregi. Distrugerea rămăşițelor puterii ruseşti nici nu părea necesară, pentru 
că Statele Unite puteau crea echilibrul regional de putere pe care şi-l doreau 
extinzând pur şi simplu NATO şi sistemul de alianţe spre est. 

Dar SUA erau în acelaşi timp profund îngrijorate de viitorul arsenalului 
nuclear sovietic, care era chiar mai masiv decât cel american. Haosul care 
continua să domnească în regiune ar fi lăsat armele vulnerabile în faţa 
teroriştilor şi a pieţei negre, printre alte riscuri pe care le presupunea. SUA 
voiau ca armele nucleare din fosta Uniune Sovietică să se afle sub controlul 
unui singur stat, care putea fi monitorizat şi modelat, iar acel stat nu era nici 
Ucraina, nici Belarus, ci Rusia. Aşadar, deşi arsenalul nuclear rusesc nu a 


conservat Uniunea Sovietică, el a salvat Federaţia Rusă — cel puţin din calea 
intervenției americane. 

În timpul anilor 1990, unele state membre ale fostei Uniuni Sovietice — 
mai puțin Rusia —, țări precum Kazahstan sau Ucraina, îşi doreau, mai 
presus de orice, să fie organizate. Prin integrarea lor rapidă şi agresivă în 
NATO, SUA ar fi putut să mărească forța şi coeziunea acestor națiuni 
înconjurătoare, pentru a îngrădi atât Rusia, cât şi fostele republici sovietice, 
iar Rusia nu ar fi putut să oprească procesul. 

Totuşi, deşi SUA planificau să facă acest lucru, nu s-au mişcat suficient 
de repede. Numai statele din Europa de Est şi ţările baltice au fost absorbite 
de NATO, o schimbare strategică semnificativă, care devine şi mai 
importantă dacă luăm în considerare următorul fapt: atunci când Uniunea 
Sovietică deţinea controlul asupra Germaniei de Est, distanţa dintre forţele 
NATO şi Sankt-Petersburg era de circa 1600 de kilometri, dar după ce ţările 
baltice au fost primite în NATO, distanţa a ajus la circa 160 de kilometri. 
Această senzație de încercuire, de micşorare şi de cotropire influențează 
comportamentul Rusiei de aici înainte. 


Temerile Rusiei 


Cu NATO bătându-le la uşă, ruşii au devenit, în mod firesc, îngrijorați. Din 
punctul lor de vedere, această alianţă era în primul rând militară, şi oricât de 
binevoitoare ar fi părut la momentul respectiv, intenţiile sale de viitor erau 
imprevizibile. Ruşii ştiau foarte bine cât de uşor se poate schimba o stare de 
spirit, păstrând amintirea dureroasă a felului în care Germania s-a 
transformat, dintr-o ţară haotică, săracă şi aproape lipsită de capacitate 
militară în 1932, în forța militară dominantă a Europei, după numai şase 
ani. Rusia nu vedea nici un motiv pentru care Occidentul să extindă NATO 
decât dacă, mai devreme sau mai târziu, Occidentul îşi dorea ca NATO să se 
plaseze într-o poziţie prielnică unui atac. În ultimă instanţă, gândeau ruşii, 
cu siguranță nu voiau să invadeze Europa. 

Existau membri NATO, în special America şi foştii sateliți ai Uniunii 
Sovietice, care voiau să profite de ocazie pentru a se extinde din motive 
strategice. Dar alții, cu precădere europenii, începuseră să privească NATO 
cu alţi ochi. În loc să vadă NATO ca pe o alianţă militară axată pe război, o 
priveau ca pe o Organizaţie a Naţiunilor Unite regională, concepută să 
integreze democraţiile liberale, deschise, într-un organism a cărui funcție 
principală era să menţină stabilitatea. 


Asimilarea ţărilor baltice a fost punctul maxim al expansiunii NATO; 
evenimentele ulterioare au modificat climatul politic. Ascensiunea lui 
Vladimir Putin a creat o Rusie foarte diferită de cea care existase sub Boris 
Elțîn în anii 1990. Între timp, singura instituţie care nu îşi încetase 
activitatea era serviciul de informaţii. Jucând rolul de lant pentru Rusia şi 
imperiul ei timp de generaţii întregi, a operat de-a lungul anilor 1990 
aproape ca un stat autonom sau ca o organizație criminală. Putin fusese 
antrenat în cadrul KGB şi, ca urmare, privea lumea dintr-o perspectivă 
geopolitică mai degrabă decât ideologică. În mintea lui, un stat puternic era 
esenţial pentru stabilitatea Rusiei, aşa că, din clipa în care a preluat puterea, 
în 2000, a început procesul reconsolidării forţei ruseşti. 

Mai bine de un secol, Rusia a încercat să devină o putere industrială care 
să concureze cu Occidentul. Văzând că Rusia nu are cum să recupereze 
întârzierea, Putin a mutat concentrarea strategiei economice a ţării către 
prelucrarea şi exportul resurselor naturale, precum metalele, cerealele şi, în 
special, energia. Strategia era excepţională, deoarece dădea naştere unei 
economii pe care Rusia o putea susține şi care putea susține Rusia. A întărit 
statul rus făcând din Gazprom un braţ al guvernului rus care deținea 
monopolul asupra gazului natural. Apoi a aranjat ca Europa să depindă de 
energia rusească, scăzând astfel probabilitatea ca europenii — mai ales 
germanii — să urmărească sau să poată susţine o confruntare. 

Punctul de cotitură în relațiile dintre Statele Unite şi Rusia a venit în 
2004, când evenimentele din Ucraina i-au convins pe ruşi că SUA 
intenționau să îi distrugă sau măcar să îi controleze cu stricteţe. O națiune 
mare, Ucraina acoperă întreaga frontieră de sud-vest a Rusiei şi, din punctul 
de vedere al Rusiei, este cheia siguranţei naționale ruseşti. 

Teritoriul rusesc care se întinde între Ucraina şi Kazahstan are o lăţime de 
numai 400 de kilometri, şi toată influenţa rusească asupra Caucazului — 
alături de cantitățile serioase de petrol care vin prin conductele din sud — 
trece prin acest spaţiu. În centrul acestei zone se află Volgogradul, fostul 
Stalingrad. În timpul celui de-al Doilea Război Mondial, sovieticii au 
sacrificat în luptă vieţile a un milion de oameni, pentru a ţine această 
trecătoare închisă în faţa germanilor. 

Câştigătorul inițial în alegerile ucrainene din 2004, preşedintele Viktor 
lanukovici, a fost acuzat de fraudă electorală de mare amploare, faptă de 
care era fără îndoială vinovat. Au avut loc demonstraţii care cereau anularea 
scrutinului, demiterea lui lanukovici şi reorganizarea alegerilor. Acest 


scandal, cunoscut ca Revoluţia Portocalie, a fost privit de Moscova ca o 
revoltă prooccidentală, antirusească, având scopul de a aduce Ucraina în 
NATO. Ruşii au acuzat şi că, în loc să fie un protest al populației, a fost o 
lovitură de stat orchestrată cu precizie şi finanțată de CIA şi de MI6. 
Conform surselor ruseşti, organizații nonguvernamentale occidentale şi 
grupuri de consultanţă au intrat în număr mare în Ucraina pentru a pune la 
cale demonstrațiile, a răsturna un guvern prorus şi a ameninţa direct 
siguranţa națională a Rusiei. 

Bineînţeles că americanii şi britanicii sprijiniseră aceste ONG-uri, iar 
consultanţii care lucrau acum la campaniile unor candidați prooccidentali 
din Ucraina se ocupaseră în trecut de alegerile din Statele Unite. Bani 
occidentali ajungeau în mod clar în ţară, din surse multiple, dar din punctul 
de vedere al americanilor, nu exista nimic periculos în asta şi totul era la 
vedere. SUA făceau pur şi simplu ceea ce făcuseră încă de la căderea 
Zidului Berlinului: lucrau cu grupuri democratice pentru a construi 
democraţii. 

Zona dintre Ucraina şi Kazahstan 


Aici a apărut ruptura profundă dintre Statele Unite şi Rusia. Ucraina era 
împărțită între tabăra prorusă şi cea antirusă, dar americanii se vedeau pur şi 
simplu ca nişte susținători ai democraţilor. Faptul că taberele văzute de 
americani ca democrate erau cele antiruseşti era, pentru America, un 
amănunt neesențial. 

Pentru ruşi, nu era deloc aşa. Păstrau amintiri vii ale politicii de îngrădire 
pe care Statele Unite o exercitaseră vreme îndelungată faţă de Uniunea 


Sovietică, numai că acum, gardul părea mai înalt şi situația mult mai 
periculoasă. Ei vedeau acțiunile americanilor ca pe o tentativă de a lipsi 
Rusia de apărare şi de a afecta interesele ruseşti vitale din Caucaz, o regiune 
în care Statele Unite aveau deja un acord bilateral cu Georgia. 

Politica de îngrădire făcea, într-adevăr, parte din strategia americană, 
oricât de inofensivă ar fi părut. Interesul fundamental american a fost 
întotdeauna balanţa de putere şi, abţinându-se de la distrugerea Federaţiei 
Ruse în anii 1990, SUA au lucrat pentru a crea un echilibru regional în 
2004, având la bază Ucraina, cu intenția clară de a include majoritatea 
fostelor ţări sovietice în această contrapondere pentru puterea rusească. 

Temerile Rusiei au sporit atunci când au văzut ce făceau SUA în Asia 
Centrală. Chiar şi aşa, atunci când SUA au decis, în urma evenimentelor de 
la 11 septembrie, să răstoarne rapid guvernul taliban din Afghanistan, ruşii 
au cooperat în două moduri. În primul rând, au permis accesul la Alianţa 
Nordului, o facțiune prorusă care data încă din zilele ocupaţiei ruse şi a 
războiului civil ce i-a urmat. În al doilea rând, Rusia s-a folosit de influenţa 
proprie pentru a obține baze terestre şi aeriene în cele trei ţări care 
înconjoară Afghanistanul — Uzbekistan, Tadjikistan şi Turkmenistan —, din 
care SUA îşi puteau sprijini forţele invadatoare. Rusia a permis şi traficul în 
spaţiul aerian de deasupra teritoriilor sale, ceea ce a fost extrem de util 
pentru transportul dinspre Coasta de Vest sau Europa. 

Rusia a înțeles că aceste baze din tările învecinate urmau să fie 
temporare, dar după trei ani, americanii nu dădeau semne că ar pleca în 
viitorul apropiat. Între timp, avusese loc invazia Irakului, în ciuda 
obiecțiilor din partea Rusiei, iar SUA erau acum blocate în ceea ce părea a 
fi o ocupaţie pe termen lung. Erau de asemenea profund implicate în 
Ucraina şi Georgia şi susțineau un front puternic în Asia Centrală. Deşi 
aceste acţiuni, privite individual, ar putea să nu pară atât de dăunătoare 
intereselor Moscovei, luate împreună păreau a fi un efort sincronizat de 
strangulare a Rusiei. 

Prezenţa americană în Georgia nu putea fi văzută decât ca o provocare 
intenționată, pentru că acest stat avea graniță comună cu regiunea rusească 
Cecenia. Ruşii se temeau că dacă Cecenia se îndepărtează de Federaţia 
Rusă, întreaga structură avea să se prăbuşească, pentru că alte regiuni îi vor 
urma exemplul. Cecenia era localizată pe latura extrem nordică a munţilor 
Caucaz, iar influenţa rusească se retrăsese deja sute de kilometri de la 
frontierele sale inițiale, adânc în interiorul acestor munţi. Dacă ruşii se 


retrăgeau încă şi mai mult, ar fi ieşit complet din Caucaz şi ar fi rămas pe o 
suprafață complet plană, foarte greu de apărat. În plus, o conductă 
importantă de petrol trecea prin Groznîi, capitala cecenă, iar pierderea 
acesteia (deşi nu este operațională în prezent din cauza sabotajului cecen) ar 
fi avut un impact răsunător asupra strategiei ruseşti de export al energiei. 

Încă din anii 1990, ruşii credeau că georgienii permiteau traficul de arme 
către Cecenia prin ceea ce se numea valea Pankisi. Credeau, de asemenea, 
şi că SUA, care aduseseră în Georgia consilieri din Forţele Speciale, nu 
făceau nimic pentru a opri traficul, asta în cel mai bun caz, iar în cel mai rău 
caz, chiar îl încurajau. 

Conform politicii sale fundamentale, SUA încercau să lege prietenii în 
regiune, în special cu Georgia, dar era evident pentru toată lumea că SUA 
nu mai erau capabile de o desfăşurare majoră de forțe. Americanii aveau 
încă în rezervă marina şi aviația, dar efectivele terestre erau cantonate în 
Irak şi Afghanistan. 

Aceasta avea un efect psihologic suficient de important, dar războiul din 
Irak a avut şi un impact politic. Separarea care s-a produs între Statele Unite 
şi Franța şi Germania cu privire la Irak, precum şi antipatia generală a 
europenilor pentru administraţia Bush, însemna că Germania în special nu 
mai era la fel de dispusă să sprijine planurile americane ale unei expansiuni 
NATO sau confruntările cu Rusia. În plus, ruşii au făcut ca Germania să fie 
dependentă de gazul natural rusesc, livrând aproape jumătate din necesarul 
Germaniei, aşa că germanii nu erau într-o poziție favorabilă confruntării. 
Combinația dintre dezechilibrul militar şi tensiunile diplomatice au limitat 
drastic opţiunile americanilor; cu toate acestea, ca de obicei, SUA au 
încercat în continuare să-şi sporească influența. 

În discursul său public adresat în 25 aprilie 2005 naţiunii, Putin a declarat 
că prăbuşirea Uniunii Sovietice este „cea mai mare catastrofă geopolitică a 
secolului“. Acesta a fost anunţul public al intenției sale de a acționa pentru 
a inversa o parte din consecinţele acestei căderi. Deşi Rusia nu mai era o 
putere globală, în cadrul regiunii — şi în lipsa Statelor Unite — avea o forță 
copleşitoare. Din cauza războaielor din Irak şi Afghanistan, SUA nu se mai 
aflau acum în zonă. În virtutea acestui fapt, Putin s-a grăbit să-şi sporească 
forţa militară. A început şi să-şi întărească regimul prin creşterea veniturilor 
din exporturile de bunuri, o decizie fortuită, dată fiind creşterea preţurilor 
mărfurilor. S-a folosit de capacitățile de spionaj ale FSB şi SVR, urmaşi ai 
KGB, pentru a identifica şi a controla personajele-cheie ale fostei Uniuni 


Sovietice. Din moment ce majoritatea fuseseră activi politic în regimul 
sovietic, aceştia erau ori foşti comunişti, ori, cel puţin, foarte bine cunoscuţi 
de către FSB din dosarele lor. Toţi aveau puncte vulnerabile, iar Putin s-a 
folosit de cea mai puternică resursă a sa pentru a exploata aceste slăbiciuni. 

În august 2008, guvernul georgian, din motive încă neclare pe alocuri, a 
atacat Osetia de Sud. Odată parte a Georgiei, regiunea se separase şi 
fusesese independentă încă din anii 1990, fiind aliată a Rusiei. Putin a 
răspuns ca şi cum Rusia s-ar fi aşteptat la atac: a contracarat în decurs de 
câteva ore, învingând armata georgiană şi ocupând o parte din teritoriul 
tării. 

Principalul scop al atacului a fost să demonstreze că Rusia încă îşi putea 
impune forța. Armata rusă fusese anihilată în anii 1990, iar Putin avea 
nevoie să spulbere concepția potrivit căreia aceasta nu mai era relevantă. 
Dar voia în acelaşi timp să demonstreze ţărilor din fosta Uniune Sovietică 
că prietenia şi garanţiile din partea americanilor nu înseamnă nimic. A fost 
un atac mic asupra unei țări mici, dar, cu toate astea, o lovitură asupra unei 
tări foarte apropiate de Statele Unite. Operaţiunea a şocat atât regiunea, cât 
şi întreaga Europă de Est, la fel ca şi lipsa unui răspuns din partea 
americanilor şi perfecta indiferență a europenilor.  Neimplicarea 
americanilor, care s-au limitat doar la note diplomatice, a dus la înţelegerea 
pragmatică a faptului că America se afla extrem de departe, şi Rusia, foarte 
aproape, iar câtă vreme SUA continuau să-şi trimită trupele în Orientul 
Mijlociu, incapacitatea lor de a acţiona avea să persiste. Susținătorii 
ucraineni ai Rusiei, ajutaţi de serviciile ruse de informaţii, au început 
procesul inversării rezultatelor Revoluţiei Portocalii. În 2010, alegerile au 
înlocuit guvernul provestic cu omul care a fost dat jos de Revoluţia 
Portocalie. 

Mişcându-se prea încet, SUA au permis Rusiei să îşi recâştige echilibrul, 
în timp ce americanii pierdeau propriul echilibru strategic în Irak. Exact în 
momentul în care trebuiau să-şi concentreze forțele la periferia Rusiei 
pentru a-şi sprijini strategia de îngrădire, SUA aveau trupele mobilizate 
altundeva, iar alianțele sale din Europa erau prea firave pentru a însemna 
ceva. Pentru a evita asemenea paşi greşiți şi oportunități ratate, preşedintele 
american va trebui să adopte o strategie nouă şi mult mai consecventă în 
deceniul următor. 


Renaşterea Rusiei 


Pe termen lung, Rusia este o ţară slabă. Strategia lui Putin, de concentrare 
asupra producerii şi exportului energiei, este o unealtă deosebit de eficientă 
pe termen scurt, dar nu funcționează decât pentru a forma o bază în vederea 
unei expansiuni economice majore. Pentru a atinge acest obiectiv mai mare, 
Rusia trebuie să se ocupe de punctele slabe din propria structură, dar aceste 
slăbiciuni îşi au originea în probleme geografice care nu pot fi depăşite cu 
uşurinţă. 

Spre deosebire de majoritatea lumii industrializate, Rusia are o densitate 
foarte scăzută a populației, iar locuitorii sunt foarte dispersaţi, nefiind legaţi 
între ei decât printr-un aparat de securitate şi o cultură comună. 

Chiar şi oraşele mari, precum Moscova şi Sankt-Petersburg, nu sunt 
centrele unui imens megalopolis. Sunt entități de sine stătătoare, separate 
între ele prin întinderi vaste de teren agricol şi pădure. Lăsând la o parte 
faptul că populația Rusiei este în scădere, repartiția sa curentă face ca 
economia modernă, şi chiar şi distribuția eficientă a alimentelor, să fie 
dificilă, dacă nu imposibilă. Infrastructura care leagă zonele agricole de 
oraş este proastă, la fel şi infrastructura de legătură între centrele industriale 
şi comerciale. 

Problemele cu infrastructura derivă din faptul că râurile din Rusia curg în 
direcția greşită. Spre deosebire de râurile americane, care fac legătura între 
regiunile agricole şi porturi, de unde mâncarea poate fi distribuită, râurile 
ruseşti nu reprezintă decât nişte bariere. Nici țarii şi legăturile lor feroviare, 
nici Stalin, prin înfometarea forțată a populației, nu s-au apropiat vreodată 
de rezolvarea acestei probleme, iar costul construirii unui ţesut conjunctiv 
pentru economia rusească — sisteme feroviare şi rutiere ample — rămâne 
astronomic. Rusia a dispus dintotdeauna de o forţă militară care îi depăşeşte 
capacitățile economice, dar această situaţie nu poate continua la infinit. 

Rusia trebuie să se concentreze asupra acțiunilor pe termen scurt, câtă 
vreme beneficiază de avantajul dublu al dependenţei germane față de 
energia sa şi al distragerii atenției americanilor în Orientul Mijlociu. 
Trebuie să încerce să creeze structuri durabile — unele dintre ele interne, 
altele externe —, care pot să reziste chiar şi în faţa limitărilor economice. 

Structura internă se formează deja, Rusia, Belarusul şi Kazahstanul 
ajungând la o înţelegere cu privire la o uniune economică şi discutând acum 
ideea unei monede comune. Armenia, Kîrgîzstanul şi Tadjikistanul şi-au 
exprimat interesul de a se alătura, iar Rusia a vehiculat ideea interesului 
Ucrainei pentru această alianță. Aceasta este o relație care va evolua într-un 


fel de uniune politică, precum Uniunea Europeană, o orientare care va 
recrea eficient trăsăturile de bază ale fostei Uniuni Sovietice. 

Densitatea populației în Rusia 


Structura internațională de care Rusia are nevoie este poate cea mai 
importantă şi cea mai problematică. Aceasta începe printr-o relație cu 
Europa, în special cu Germania. Rusia are nevoie să acceseze tehnologia de 
care germanii dispun din abundență, în timp ce Germania are nevoie de 
resursele naturale ruseşti. Germania a luptat în două războaie pentru a pune 
mâna pe aceste resurse, dar a eşuat. Interesul său pentru aceste resurse nu a 
scăzut, dar mijloacele sale sunt acum diplomatice, şi nu militare. Dorința de 
a exploata această relație complementară se va afla în centrul strategiei 
ruseşti din următorii zece ani. 

Germania este forța conducătoare a Uniunii Europene, ceea ce 
presupune, după cum vom vedea, sarcini neaşteptate. Germania nu are un 
interes prea mare în ceea ce priveşte operațiunile americane din Orientul 
Mijlociu şi absolut nici un interes în extinderea NATO şi a influenţei 
americane către periferia Rusiei. Vrea să păstreze distanța față de Statele 
Unite şi are nevoie de alte variante în afară de UE. Cooperarea mai strânsă 
cu Rusia nu este o idee rea din perspectiva Germaniei, iar din perspectiva 
Rusiei, este o idee excelentă. Putin îi cunoaşte suficient de bine pe germani 
pentru a realiza că au depăşit lumea postbelică şi se confuntă cu propriile 
probleme economice serioase, având nevoie de resursele ruseşti. 

Simultaneitatea reconstrucției sferei de influență dominată de Rusia şi a 
stabilirii unor relații structurale cu Germania este o idee asupra căreia Rusia 


trebuie să insiste, şi să o ducă la îndeplinire într-un timp scurt, pentru că 
timpul nu este de partea sa. Trebuie să convingă Germania că poate fi un 
partener de încredere fără a face vreo manevră care să încurce Uniunea 
Europeană sau relațiile Germaniei cu aceasta. Acţiunile sale vor fi un balet 
susținut de o putere reală, fie ea şi tranzitorie. 

Pentru a avea un cât de mic loc de manevră în următorii ani, Rusia 
trebuie să îndepărteze Statele Unite de Europa. În acelaşi timp, va face tot 
ce îi stă în putință pentru a ţine SUA blocate în Irak, Afghanistan şi, dacă 
este posibil, în Iran. Pentru ruşi, războiul între americani şi jihadişti este 
similar celui din Vietnam: eliberează Rusia de povara armatei americane şi 
chiar face ca Statele Unite să depindă de cooperarea Rusiei în luarea unor 
măsuri precum aplicarea sancţiunilor în ţări ca Iranul. Ruşii îi pot şicana la 
nesfârşit pe americani amenințând să trimită arme grupărilor antiamericane 
şi unor ţări precum Iranul şi Siria. Ceea ce ţine SUA pe loc în încercarea de 
a-i atrage pe ruşi, când singurul lucru pe care aceştia îl vor de la americani 
este să-i vadă blocaţi într-un război permanent. 

Această strategie rusească dezvăluie preţul implicării prea adânci a 
americanilor în războiul contra terorismului. Demonstrează, de asemenea, 
că este obligatoriu pentru Statele Unite să găsească un răspuns eficient la 
islamismul radical, precum şi un răspuns eficient pentru ruşi. În spatele 
fiecărei mişcări a Rusiei se află un potențial coşmar geopolitic pentru 
americani. 


Strategia americană 


Interesul american în Eurasia — Rusia şi peninsula europeană — este acelaşi 
pe care Statele Unite îl au în toată lumea: ca nici o putere de sine stătătoare 
sau coaliție să nu domine. Unificarea Rusiei şi a Europei ar crea o forță a 
cărei populaţie, capacitate tehnologică şi industrială şi resurse naturale ar fi 
cel puţin egale cu cele ale Americii, dar foarte probabil le-ar depăşi. 

În secolul XX, SUA au acţionat de trei ori pentru a preveni tipul de 
antantă ruso-germană care ar unifica Eurasia şi ar ameninţa interesele 
fundamentale americane. În 1917, pacea separată a Rusiei cu Germania a 
întors roata împotriva anglo-francezilor în Primul Război Mondial. SUA au 
intervenit în al Doilea Război Mondial, susținându-i pe britanici şi mai ales 
pe sovietici, care aduceau daune Wehrmachtului şi preveneau o cucerire a 
vastelor teritorii ruseşti de către germani. În 1944, SUA au invadat Europa 
Occidentală, blocându-i nu doar pe germani, ci şi pe sovietici. Din 1945 


până în 1991, americanii au alocat o cantitate enormă de resurse pentru a 
preveni dominația sovietică asupra Eurasiei. 

Răspunsul Statelor Unite la o antantă ruso-germană trebuie să fie acelaşi 
în următorii zece ani ca şi în secolul XX. SUA trebuie să continue să facă 
tot ce le stă în putință pentru a bloca alianţa ruso-germană şi a limita efectul 
pe care sfera de influenţă rusească l-ar putea avea asupra Europei, pentru că 
însăşi prezenţa unei Rusii puternice schimbă radical acțiunile Europei. 

Germania este centrul gravitațional european, aşa că, odată cu 
reorientarea sa, celelate ţări se vor reorienta la rândul lor, iar în această 
mişcare vor fi antrenate suficiente state pentru a schimba echilibrul întregii 
regiuni. Odată cu reconsolidarea Rusiei şi cu refacerea sferei sale de 
influenţă asupra ţărilor din fosta Uniune Sovietică, ea va putea să îşi aducă 
aproape majoritatea acestor ţări. Oricât de informală ar fi relația la început, 
aceasta se va solidifica, devenind un aspect foarte important de-a lungul 
timpului, pentru că părțile se potrivesc, pur şi simplu, prea bine pentru ca 
lucrurile să stea altfel. Aceasta ar fi o redefinire istorică a relațiilor dintre 
Statele Unite şi Europa, o schimbare fundamentală nu numai în echilibrul 
regional, ci şi în balanța mondială de putere, cu rezultate complet 
imprevizibile. 

Deşi consider probabilă realizarea unei confederaţii între Belarus şi 
Rusia, o asemenea mişcare ar aduce armata rusă la frontierele Europei. Într- 
adevăr, Rusia are deja o alianță militară cu Belarusul. Dacă adăugăm în 
ecuaţie Ucraina şi faptul că forţele ruseşti se vor afla la graniţa cu România, 
Ungaria, Slovacia, Polonia şi țările baltice — toate foşti sateliți ruseşti —, se 
recreează astfel Imperiul Rus, doar într-o formă instituțională diferită. 

Totuşi, ţările din spatele liniei întâi sunt mai preocupate de Statele Unite 
decât de Rusia. Acestea văd în americani mai degrabă competitori în plan 
economic decât parteneri, şi o forţă care îi atrage în conflicte la care nu vor 
să ia parte. Ruşii, în schimb, par a fi în sinergie cu ţările avansate din 
Europa, în ceea ce priveşte economia. 

Naţiunile europene consideră foştii sateliți ai Rusiei o zonă-tampon în 
calea Moscovei, întărind garanția că pot colabora cu Rusia, rămânând în 
siguranță în propria lor regiune. Ele înţeleg grijile pe care şi le fac ţările est- 
europene, dar consideră că beneficiile economice ale acestor relaţii, precum 
şi dependenţa est-europenilor de economia din restul Europei, vor ţine 
Rusia în frâu. Europenii pot să-şi slăbească relațiile cu americanii, 
construind în schimb un nou acord de ajutor reciproc cu Rusia şi să păstreze 


în acelaşi timp avantajul zonei de siguranță strategică. Aceasta ar presupune 
un risc enorm pentru Statele Unite. Aşadar, preşedintele american trebuie să 
intervină pentru a îngrădi Rusia, lăsând slăbiciunile pe termen lung, 
inerente, ale acestei națiuni să-şi spună cuvântul. El nu poate aştepta 
sfârşitul războiului cu jihadiştii. Trebuie să acţioneze imediat. 

Dacă Germania şi Rusia continuă să se apropie de un acord, atunci ţările 
dintre Marea Baltică şi Marea Neagră — numite odinioară „Intermarium“ — 
devin indispensabile americanilor şi politicii acestora. Dintre aceste ţări, 
Polonia este cea mai mare şi cea mai bine plasată. În acelaşi timp, are şi cel 
mai mult de pierdut şi este şi cea mai conştientă de potenţialele pierderi. 
Pentru polonezi, a fi membru în Uniunea Europeană înseamnă un lucru, dar 
a fi prins într-o antantă ruso-germană este cu totul altceva. Polonia şi 
celelalte ţări est-europene se tem să nu fie trase înapoi în sferele de 
influenţă ale unui inamic istoric sau chiar ale amândurora. 

Majoritatea acestor ţări nu au fost independente până când Primul Război 
Mondial nu a dus la prăbuşirea imperiilor austro-ungar, rus, otoman şi 
german. În general, au fost împărțite, subjugate şi exploatate. În cazul 
Ungariei, spre exemplu, presiunea nu a fost prea mare. În alte cazuri, a fost 
de-a dreptul brutală. Dar toate aceste națiuni țin minte ocupația nazistă, şi 
apoi pe cea sovietică, iar acele ocupaţii au fost monstruoase. Este adevărat 
că regimul german şi cel rus de astăzi sunt diferite, dar epoca ocupației este 
încă proaspătă în amintirea est-europenilor, iar urmările faptului de a se fi 
aflat în sfera de influență germano-rusă le-au marcat caracterul național. 
Acea amintire va continua să le modeleze comportamentul în deceniul 
următor. 

Acest adevăr se aplică în special Poloniei, care în diferite momente ale 
istoriei a fost cucerită de Germania, Rusia şi Austria. Compromisul istoric, 
atunci când se puteau face compromisuri, a fost împărțirea Poloniei, ceea ce 
a rămas de atunci înainte coşmarul acestei ţări. Atunci când ţara şi-a 
dobândit independenţa, după Primul Război Mondial, a trebuit să ducă un 
război pentru a preveni invazia sovietică. Douăzeci de ani mai târziu, în 
baza unui pact secret, germanii şi sovieticii au lansat o invazie simultană. 
Următoarea jumătate de secol, dominată de comunism şi de Războiul Rece, 
a fost un adevărat coşmar. 

Polonezii au suferit direct proporțional cu importanța strategică a 
localizării lor, având graniţă comună atât cu Germania, cât şi cu Rusia, şi 
ocupând Câmpia Nord-Europeană, care se întinde ca o autostradă de la 


coasta atlantică franceză până la Sankt-Petersburg. Celelalte ţări est- 
europene împărtăşesc viziunea polonezilor, dar sunt într-o poziţie 
geografică mai sigură, în spatele lanţului carpatic. 

Expusă pe ambele laturi, Polonia nu va avea altă variantă decât să 
accepte deciziile Germaniei şi Rusiei, ceea ce ar fi dezastruos pentru Statele 
Unite. Este, aşadar, în interesul americanilor să garanteze independenţa 
Poloniei în fața Rusiei şi a Germaniei, nu doar formal, ci creând o economie 
şi o armată poloneză viabile şi eficiente, care să poată servi ca model şi 
impuls pentru restul Europei de Est. Polonia a fost ghimpele istoric din 
coasta Germaniei şi Rusiei, şi este în interesul americanilor să se asigure că 
va rămâne la fel. O Polonie raliată intereselor Germaniei este o ameninţare 
pentru Rusia, iar reversul este şi el valabil. Polonia trebuie să rămână o 
ameninţare pentru amândouă, pentru că SUA nu le pot lăsa pe nici una 
dintre ele să se simtă prea sigură de propriile forţe. 

Pe parcursul următorilor zece ani, relația americanilor cu Polonia va avea 
două scopuri: ar putea preveni sau limita antanta ruso-germană, dar eşuând 
în această privinţă, ar putea crea o contrapondere. SUA au nevoie disperată 
de Polonia, pentru că nu există nici o strategie alternativă pentru o 
contrapondere la o alianță ruso-germană. Din perspectiva polonezilor, 
prietenia cu americanii ar servi ca scut în faţa vecinilor săi, dar aici apare o 
problemă specială. Mentalitatea națională poloneză a fost marcată de eşecul 
Marii Britanii şi al Franţei de a veni în apărarea Poloniei, împotriva 
Germaniei, în al Doilea Război Mondial, în ciuda garantiilor oferite. 
Hipersensibilitatea Poloniei faţă de trădare o va face să prefere o înțelegere 
cu puterile ostile în locul alianței cu o putere în care nu poate avea 
încredere. Din acest motiv, preşedintele nu trebuie să pară ezitant în 
abordarea sa. Asta înseamnă că este nevoit să ia o decizie strategică 
nesigură — întotdeauna o poziţie inconfortabilă, pentru că preşedinţii buni 
caută mereu să-şi păstreze mai multe variante. Dar insistența de a obține un 
spaţiu prea amplu de manevră ar putea distruge imediat opţiunea poloneză. 

Câmpia Nord-Europeană 


Atunci când administraţia George W. Bush a început să creeze scutul 
balistic antirachetă în Europa de Est, SUA s-au pus la adăpost. Au decis să 
construiască un sistem de apărare în faţa unui număr mic de rachete lansat 
de ţările rebele, în special de Iran. Planificau să amplaseze un sistem de 
radar în Republica Cehă şi îşi făcuseră planuri să instaleze rachetele în 
Polonia. Aceasta după ce au trimis polonezilor arme sofisticate, precum 
avionul de luptă F-16 şi rachetele Patriot. Sistemul putea fi localizat şi în 
alte zone; a fost amplasat în Polonia pentru a evidenția importanţa acestui 
stat pentru interesele strategice americane şi pentru a extinde relațiile de 
cooperare americano-poloneze în afara NATO. Ruşii au înţeles asta şi au 
făcut tot ce le-a stat în putinţă pentru a bloca demersul. 

Ruşii s-au opus amplasării rachetelor în Polonia, deşi sistemul ar fi putut 
fi folosit doar împotriva unui număr mic de rachete, iar ruşii dispuneau de 
cantităţi enorme. În realitate, problema pentru ruşi nu a fost niciodată scutul 
antirachetă, ci faptul că SUA îşi plasau sisteme strategice pe teritoriul 
polonez. Un sistem strategic trebuia apărat, iar ruşii au înţeles că scutul 
balistic era doar începutul unui angajament american faţă de Polonia. 

Atunci când administraţia Obama a preluat conducerea, liderii săi au vrut 
să „reseteze“ relațiile cu Rusia. Ruşii au spus foarte clar că, deşi nu vor să 
se revină la ostilitățile din Războiul Rece, lucrurile nu pot continua dacă 
sistemul antirachetă nu este retras din Polonia. Până în acel moment, 
polonezii ajunseseră să considere sistemul un simbol al implicării Statelor 
Unite faţă de ei, şi asta în ciuda faptului că sistemul balistic nu apăra efectiv 
Polonia, ba putea chiar să o transforme într-o țintă. Cu toate acestea, 
polonezii, sensibili la trădări, şi-au dorit imediat să stabilească relații cu 
Washingtonul. Atunci când Obama a decis să mute scutul din Polonia pe 
nave amplasate în larg, polonezii au intrat în panică, gândindu-se că SUA 


erau pe cale să facă o înţelegere cu ruşii. SUA nu şi-au schimbat deloc 
poziţia cu privire la Polonia, dar polonezii erau convinşi de contrariu. 

Dacă Polonia ajunge să se considere un simplu pion, nu va mai fi un 
partener de încredere, aşa că, în decursul următorului deceniu, SUA ar 
putea scăpa basma curată după ce ar trăda Polonia o singură dată. O 
asemenea mişcare trebuie luată în considerare numai dacă oferă un avantaj 
copleşitor, şi este dificil de închipuit care ar putea fi acesta, întrucât 
menţinerea unui pivot puternic între Germania şi Rusia reprezintă un interes 
major al Statelor Unite. 

Situaţia țărilor baltice este cu totul alta. Acestea reprezintă o capacitate 
ofensivă extraordinară pentru Statele Unite, fiind îndreptate ca o baionetă 
spre Sankt-Petersburg, al doilea oraş ca mărime din Rusia, şi având graniţa 
estică a Lituaniei la doar 150 de kilometri de Minsk, capitala Belarusului. 

Cu toate acestea, SUA nu au nici puterea, nici interesul de a invada 
Rusia. Şi având în vedere că poziția americană este strategic agresivă şi 
tactic defensivă, ţările baltice devin o uriaşă răspundere. Cu o lungime de 
aproape 500 de kilometri şi o lățime de nici 300 de kilometri, sunt aproape 
imposibil de apărat. Servesc, însă, la blocarea flotei ruseşti în Sankt- 
Petersburg. Aşa că ţările baltice rămân un bun de preţ, dar unul care ar 
putea deveni prea scump pentru a mai merita investiția. Preşedintele 
american trebuie, aşadar, să pară complet dedicat balticilor pentru a 
descuraja Rusia, smulgând cât mai multe concesii din partea ruşilor, pentru 
un acord de retragere a americanilor din regiune. Dată fiind nesiguranța 
polonezilor, o astfel de manevră ar trebui întârziată cât se poate de mult. 
Din păcate, ruşii vor fi conştienţi de acest lucru şi vor face probabil presiuni 
asupra balticilor mai devreme, generând astfel de timpuriu un punct clar de 
fricțiune. 

Orice s-ar întâmpla cu Germania, este extrem de important pentru Statele 
Unite să menţină o relaţie bilateraltă cu Danemarca, ale cărei ape blochează 
ieşirea din Marea Baltică. Norvegia, al cărei Cap Nord oferă posibilitatea de 
a bloca flota rusească la Murmansk, este valoroasă pentru Statele Unite, la 
fel ca şi Islanda, o platformă ideală de pe care se poate demara căutarea 
submarinelor ruseşti. Nici una dintre ţări nu este membră UE, iar Islanda 
este împotriva Germaniei din cauza măsurilor sale economice din timpul 
crizei financiare din 2008. Astfel, amândouă pot fi câştigate de partea 
americanilor pentru un preţ relativ scăzut. 


Restul frontierei cu Rusia va fi asigurat de munţii Carpaţi, în spatele 
cărora se află Slovacia, Ungaria şi România. Pentru SUA este un imperativ 
strategic să rămână în relații bune cu aceste trei ţări şi să le ajute să-şi 
dezvolte potențialul militar. Dar dat fiind obstacolul pe care munții Carpaţi 
îl reprezintă pentru inamic, capacitatea militară solicitată este minoră. 
Pentru că aceste ţări riscă mai puţin decât Polonia şi sunt, aşadar, mai libere 
pentru a face manevre, va exista şi un grad mai mare de complexitate 
politică. Dar câtă vreme ruşii nu trec de Carpaţi, şi germanii nu aduc aceste 
țări în stadiul de dependenţă economică, SUA pot să gestioneze situația 
printr-o strategie simplă: să întărească economiile şi armatele acestor state, 
oferindu-le avantaje pentru a rămâne proamericane şi apoi să aştepte. Să nu 
facă nimic pentru a provoca Rusia în interiorul sferei sale de influenţă. Să 
nu facă nimic pentru a sabota relațiile economice ale Rusiei cu restul 
Europei. Să nu facă nimic care să îngrijoreze restul europenilor că SUA i-ar 
putea târî într-un război. 

În Caucaz, SUA sunt momentan aliniate Georgiei, o ţară care rămâne sub 
presiunea ruşilor şi a cărei politică internă este cel puţin imprevizibilă pe 
termen lung. Următorul rând de ţări, Armenia şi Azerbaidjan, prezintă, de 
asemenea, probleme. Prima este un aliat al Rusiei, a doua, apropiată de 
Turcia. Din cauza ostilităţii istorice față de Turcia, Armenia este 
întotdeauna mai apropiată de Rusia. Azerbaidjanul încearcă să-şi menţină 
echilibrul între Turcia, Iran şi Rusia. 

Una este ca SUA să formuleze o poziție în privinţa Poloniei, o ţară cu 40 
de milioane de locuitori, dar să rămână dedicate Georgiei, o ţară cu doar 4 
milioane de oameni şi mult mai slab dezvoltată decât Polonia, este un lucru 
mult mai dificil. lar înfrângerea în Georgia, sub forma unui guvern prorus 
care ar cere consilierilor şi trupelor americane să plece, nu ar dezvălui doar 
poziția americană în Caucaz, ci ar crea şi o criză de încredere în Polonia. 

Situaţia din Caucaz nu poate fi gestionată decât de Turcia. În timp ce 
granița Rusiei s-a mutat spre nord, descoperind cele trei state istorice, 
Armenia, Azerbaidjan şi Georgia, frontierele Turciei au rămas stabile. 
Pentru Statele Unite, nu contează până unde se întinde Rusia, atâta vreme 
cât acea limită este undeva în Caucaz. Singurul final dezastruos al situației 
ar fi o ocupaţie rusească în Turcia, ceea ce este de neconceput, sau o alianță 
ruso-turcă, un pericol ceva mai plauzibil. 

Turcia şi Rusia sunt rivale istorice, două imperii la Marea Neagră, 
concurând unul împotriva altuia în Balcani şi în Caucaz. lar mai important 


este că ruşii văd Bosforul ca pe o poartă de acces blocată spre Martea 
Mediterană. Turcia ar putea colabora cu ruşii în următorul deceniu, în 
special din cauza dependenţei lor faţă de petrolul rusesc, dar ideea de a-şi 
muta propria graniță înspre sud, în Caucaz, sau de a abandona Bosforul iese 
din discuţie. Aşadar, prin simpla ei existență, Turcia serveşte intereselor 
americane în raport cu Rusia. Şi având în vedere că SUA nu au interese atât 
de precise cu privire la locul în care avansul Rusiei se va opri în Caucaz, 
atâta vreme cât este până la urmă oprit, înţelegem că un angajament solid al 
Statelor Unite faţă de Georgia nu are nici un sens. Georgia este o risipă de 
resurse pentru Statele Unite, fără să ofere un avantaj semnificativ. Aşa că 
strategia americană în Georgia ar trebui eliminată. Este o rămăşiţă a 
perioadei în care americanii credeau că asemenea poziţii sunt lipsite de 
costuri şi de riscuri. Dar într-o vreme în care acestea sunt în creştere, SUA 
trebuie să-şi dozeze expunerea cu mai multă atenție, recunoscând că 
Georgia reprezintă mai degrabă o povară decât un avantaj. 

În următorul deceniu, va exista o mică fereastră de timp în care SUA se 
pot retrage din Georgia şi din Caucaz fără a aduce daune psihologice noii 
sale coaliţii. Dar cel mai probabil, abandonarea Georgiei ar crea o stare de 
nesiguranţă în Polonia şi în ţările din Intermarium, care le-ar putea face 
imediat pe acestea să-şi recalculeze poziția. Aşteptarea unei confruntări 
între Polonia şi Rusia nu ar face decât să crească nivelul de tensiune. 
Aşadar, regândirea capitolului Georgia cât se poate de curând prezintă patru 
avantaje. Întâi, oferă Statelor Unite timp pentru a stabiliza psihologia din 
Intermarium. Apoi clarifică faptul că SUA acţionează din voinţă proprie, nu 
în urma presiunii din partea Rusiei. În al treilea rând, va demonstra Turciei 
că SUA îşi pot schimba poziția, făcând ca turcii, din ce în ce mai încrezători 
în Statele Unite, să devină precauţi — şi, câteodată, precauţia este bună. În al 
patrulea rând, SUA pot solicita concesii din partea ruşilor în Asia Centrală, 
în schimbul retragerii din Caucaz. 

Câtă vreme americanii încă luptă în Afghanistan, vor avea nevoie de 
acces liber la ţările apropiate, pe care se bazează pentru suport logistic. 
Companiile petroliere americane au şi ele nevoie de acces la zăcămintele de 
petrol şi gaze naturale din Asia Centrală. În cele din urmă, SUA vor părăsi 
Afghanistanul; americanii nu pot fi o forţă dominantă în regiune pe termen 
lung. Geografia face pur şi simplu imposibilă dominaţia americană, iar 
Rusia ştie asta. 


SUA au făcut promisiuni Georgiei pe care acum nu le vor mai îndeplini. 
Dar atunci când privim lucrurile în ansamblu, această trădare sporeşte 
capacitatea americanilor de a-şi respecta alte angajamente. Georgia are o 
importanță foarte mică pentru Statele Unite, dar contează enorm pentru 
Rusia, garantând siguranţa graniţei sale sudice. Ruşii ar fi gata să plătească 
un preţ substanţial pentru Georgia, iar dorinţa Statelor Unite de a pleca în 
mod voluntar şi într-un timp scurt ar presupune un beneficiu important. 

Acest beneficiu va fi interdicția de a livra armament Iranului şi 
participarea la un regim de sancționare dacă negocierile Statelor Unite cu 
Iranul eşuează. Dacă negocierile dau roade, atunci americanii le pot cere 
ruşilor să oprească transporturile de arme în regiune, în special în Siria. 
Luată simultan cu negocierile din Iran, o astfel de hotărâre ar da o mai mare 
greutate tratativelor cu iranienii. Ar oferi Statelor Unite mai multă 
credibilitate şi un număr mai mare de opţiuni. Ar putea crea un interval de 
timp în care americanii să-şi consolideze poziția în Polonia. 

Ca avanpost al Statelor Unite în Caucaz, Georgia este mult mai puţin 
viabilă decât Azerbaidjanul, care nu doar că are graniță comună cu Rusia şi 
Iranul şi întreține relaţii apropiate cu Turcia, ci este şi o sursă majoră de 
petrol. Câtă vreme Armenia este un aliat al ruşilor, şi Georgiei îi lipseşte un 
fundament economic solid, Azerbaidjanul are resurse economice şi poate fi 
o bază pentru operațiunile americanilor. Aşa că, în deceniul următor, va fi 
nevoie de o strategie de retragere sau de realiniere. Ambele sunt bune. Însă 
strategia actuală nu poate fi menținută. 

Dacă SUA conving Rusia că retragerea lor din Georgia este voluntară, 
structurată pe etape şi, mai presus de toate, reversibilă, pot smulge concesii 
care să aibă o mare însemnătate, în timp ce îşi gândesc poziţa strategică. 
Într-o oarecare măsură, este o cacealma, dar un preşedinte bun trebuie să fie 
capabil să blufeze şi, în acelaşi timp, să poată oferi o explicație logică 
pentru o trădare. 


Gestionarea relaţiei cu Rusia 


Nu Rusia constituie o ameninţare pentru poziția globală a Americii, ci 
simpla posibilitate că ruşii ar putea colabora cu Europa, şi în special cu 
Germania; acesta este cel mai important pericol al următorului deceniu, o 
ameninţare pe termen lung, care trebuie ucisă din faşă. SUA nu se pot 
aştepta ca Germania să joace acelaşi rol din Războiul Rece, ca barieră în 
fața Imperiului Sovietic. În următorul deceniu, SUA trebuie să facă din 


Polonia ceea ce Germania a fost în anii 1950, deşi amenințarea rusească nu 
va fi la fel de semnificativă, puternică sau monocromă ca atunci. Între timp, 
confruntarea geopolitică va continua, Statele Unite şi Rusia vor fi implicate 
în colaborări economice şi politice externe. Aici nu mai este vorba despre 
Războiul Rece, pe care ni l-au povestit părinții noştri. Cele două țări ar 
putea foarte bine să colaboreze în Asia Centrală sau chiar în Caucaz, 
confruntându-se în acelaşi timp în Polonia sau în Carpaţi. 

Pe termen lung, ruşii sunt în pericol de a nu-şi putea susține rolul major 
în afacerile internaționale. Dependenţa lor de exportul de mărfuri le asigură 
hrana, dar nu le consolidează economia. Populaţia este în scădere drastică. 
Structura lor geografică este neschimbată. Dar în geopolitică, un deceniu nu 
este o perioadă lungă. Simplul colaps al Uniunii Sovietice a avut nevoie de 
un deceniu pentru a se desfăşura. În următorul deceniu, ameninţarea Rusiei 
şi a Europei va persista şi îl va preocupa pe preşedintele american în timp 
ce acesta încearcă să restaureze echilibrul în strategia globală americană. 


Capitolul 9. Întoarcerea Europei în istorie 


Europa contemporană este în căutarea unei ieşiri din infern. Prima jumătate 
a secolului XX a fost un măcel, începând cu Verdun şi terminând cu 
Auschwitz. În a doua jumătate, europenii au trăit sub ameninţarea unui 
posibil război nuclear ruso-american, purtat pe pământ european. Epuizată 
de vărsarea de sânge şi de neliniştea continuă, Europa a început să-şi 
imagineze o lume în care toate conflictele erau de natură economică şi 
gestionate de birocraţii de la Bruxelles. Începuse chiar să se vorbească 
despre „sfârşitul istoriei“, în sensul că toate conflictele hegeliene de 
ideologie fuseseră rezolvate. În cei douăzeci de ani de după prăbuşirea 
Uniunii Sovietice, părea că îşi găsiseră utopia, dar acum, viitorul este mult 
mai puţin sigur. Privind înainte spre următorii zece ani, nu văd o întoarcere 
a tranşeelor şi a lagărelor de concentrare, dar întrevăd o creştere a 
tensiunilor geopolitice la nivel continental şi, alături de ele, rădăcinile unor 
conflicte mai serioase. 

Două probleme intră în alcătuirea dileme: europene din deceniul următor. 
Prima este definirea relației dintre Europa şi Rusia, care începe să renască. 
A doua este determinarea rolului pe care îl va juca Germania, cea mai 
dinamică ţară europeană. Paradoxul Rusiei — economie slabă şi forță 
militară importantă — va rămâne actual, la fel şi dinamismul Germaniei. 
Restul statelor europene vor trebuie să-şi definească relaţiile cu aceste două 
puteri, ca premisă pentru stabilirea clară a relațiilor dintre ele. Efortul 
cauzat de acest proces va da naştere unei Europe foarte diferite în următorul 
deceniu, ceea ce va presupune o provocare importantă pentru Statele Unite. 
Pentru a înţelege ce trebuie făcut din perspectiva politicii americane, va 
trebui să luăm în considerare evenimentele istorice care au dus la această 
situație. 

Europa a fost întotdeauna un teren însângerat. După 1492, când noile 
descoperiri geografice au alimentat competiția pentru imperii îndepărtate, 
continentul a găzduit o luptă pentru dominaţia globală în care au fost 
implicate Spania, Portugalia, Franţa, Olanda şi Marea Britanie, țări care 
aveau ieşire ori la Oceanul Atlantic, ori la Marea Nordului. Austro-Ungaria 
şi Rusia au fost lăsate în afara cursei pentru imperiile coloniale, câtă vreme 


Germania şi Italia au rămas sub forma unor mase de principate feudale, 
fragmentate şi lipsite de putere. 

În timpul următoarelor două secole, Europa a fost alcătuită din patru 
regiuni — Europa Atlantică, Scandinavia, Europa de Sud-Est şi Rusia —, cu o 
zonă-tampon în centru, întinsă între Danemarca şi Sicilia. Această zonă- 
tampon era o regiune împărțită în mici regate şi ducate, incapabile de a se 
apăra singure, dar oferind fără să o ştie un grad de stabilitate Europei. 

Apoi Napoleon a redefinit Europa. Când a înaintat spre est în Germania 
şi spre sud în Italia, a distrus echilibrul complex care se menţinuse în cadrul 
acelor două naţiuni încă neconsolidate. Încă şi mai rău, din punctul său de 
vedere, a fost că a resuscitat Prusia, împingând-o spre statutul de putere 
europeană. Prusacii, în principal, au orchestrat înfrângerea lui Napoleon de 
la Waterloo. Jumătate de secol mai târziu, după un război scurt împotriva 
Franței în 1871, din care a ieşit victorioasă, Prusia a unificat restul 
Germaniei într-un stat închegat. Unificarea Italiei a fost definitivată cam în 
acelaşi timp. 

Marea Mediterană 


Europa — 1815 


Deodată, exista o nouă realitate geopolitică, de la Marea Nordului până la 
Mediterană. Germania stârnea cele mai multe neliniști, atât din cauza 
productivităţii sale enorme şi a dezvoltării rapide, cât şi din cauza faptului 
că geografia sa o făcea extrem de nesigură. Istoria aşezase Germania la 
nordul Câmpiei nord-europene, o zonă cu puţine ape curgătoare care să 
poată fi folosite în apărare, dar unele dintre cele mai productive părți ale 
acestui nou stat-națiune se aflau pe malul opus al Rinului, complet 


descoperite. La vest, se întindea Franţa. La est, Rusia. Amândouă se 
bucuraseră de secolele în care Germania fusese dezbinată şi slabă, dar acum 
exista o nouă Germanie, înfricoşătoare, țara cu cea mai dinamică economie 
din Europa, cu o armată puternică şi cu o profundă senzație de nesiguranță. 

Germania era, la rândul ei, speriată de temerile vecinilor. Liderii germani 
ştiau că națiunea lor nu poate supravieţui unor atacuri simultane ale Franței 
şi Rusiei. Credeau totodată şi că, la un moment dat, aceste atacuri se vor 
produce, pentru că înțelegeau cât de intimidantă era Germania pentru 
vecinii săi. Nu puteau permite Franţei şi Rusiei să înceapă un război la 
momentul şi în locul ales de ele, aşa că Germania, impulsionată de propriile 
temeri, a conceput o strategie de prevenire, susținută de alianțe. 

Europa secolului XX a fost puternic marcată de aceste temeri, care, fiind 
impuse de geografie, erau în acelaşi timp raţionale şi inevitabile. În mod 
previzibil, aceeaşi geografie defineşte zona şi astăzi. Europenii au încercat 
să desființeze consecințele topografice eliminând naționalismul, dar, după 
cum am început deja să înţelegem, naționalismul nu este uşor de suprimat, 
iar geografia trebuie să-şi joace propriul rol. Aceste probleme rămân cu atât 
mai actuale în cazul Germaniei, care este încă o dată, la fel ca în secolele al 
XIX-lea şi XX, motorul economic al Europei, profund temătoare şi 
înconjurată de naţiuni cu interese potenţial divergente. Întrebarea care 
urmează firesc este dacă logica geopolitică ce a dus la războaiele din trecut 
va avea acelaşi rezultat sau Europa va trece, în anii următori, testul de bună 
înţelegere pe care l-a picat de atâtea ori înainte. 

Ambele războaie mondiale au fost declanşate după un singur scenariu: 
Germania, nesigură din cauza poziţiei sale geografice, a lovit Franţa printr- 
un atac-fulger. Scopul era, în ambele cazuri, înfrângerea rapidă a Franţei, 
pentru a putea rezolva apoi problema Rusiei. În 1914, germanii nu au reuşit 
să învingă Franţa rapid, forțând trupele să înainteze, iar conflictul a 
degenerat într-un război prelungit. Germanii s-au trezit în luptă cu Franţa, 
Marea Britanie şi Rusia simultan, atât pe frontul de est, cât şi pe cel de vest. 
În acelaşi moment în care părea că revoluţia bolşevică avea să salveze 
Germania, scoțând Rusia din război, SUA au trimis trupe în Europa pentru 
a stăvili ambițiile germane, jucându-şi cu succes primul rol major pe scena 
mondială. 

În 1940, Germania a reuşit să elimine Franţa, descoperind apoi că tot nu 
putea câştiga în fața Uniunii Sovietice. Unul dintre motive a fost a doua 
intervenție decisivă a Americii. Statele Unite au oferit sprijin sovieticilor, 


țnându-i în război până ce invazia anglo-americană a Franţei, trei ani mai 
târziu, a ajutat la distrugerea Germaniei pentru a doua oară într-un sfert de 
secol. 

Imperii — 1900 


Germania a ieşit din al Doilea Război Mondial umilită de înfrângere, dar 
şi moral, de barbarismul său fără precedent, după ce a comis atrocități care 
nu aveau nimic de-a face cu geopolitica. Germania a fost divizată şi ocupată 
de învingători. 

Germania era distrusă fizic, dar acțiunile sale au dus la distrugerea unui 
lucru mult mai important. Timp de cinci sute de ani, Europa a dominat 
lumea. Înaintea valului de autodistrugere care a început în august 1914, 
Europa controla direct zone vaste din Asia şi Africa şi domina indirect 
restul planetei. State minuscule, precum Belgia şi Olanda, controlau zone de 
dimensiunea Republicii Congo sau a Indoneziei de astăzi. 

Războaiele care au urmat unificării Germaniei au distrus aceste imperii. 
În plus, masacrul celor două războaie, distrugerea unor generaţii întregi de 
muncitori şi a unei cantități extraordinare de capital au epuizat Europa. 
Imperiile s-au destrămat în fragmente pentru care s-au luptat singurele două 
țări ce au ieşit din conflict cu puterea şi interesul necesare pentru o dispută, 
Statele Unite şi Uniunea Sovietică. Totuşi, ambele urmăreau în primul rând 
rămăşiţele imperiilor mai degrabă ca sistem de alianţe şi relaţii comerciale 
decât în sensul formal al dominaţiei imperiale. 

Europa a devenit, din centrul unui imperiu mondial, potențialul câmp de 
luptă pentru al Treilea Război Mondial. Teama că sovieticii, ajungând până 


în centrul Germaniei, aveau să pună stăpânire pe întregul continent a 
reprezentat combustibilul care a alimentat Războiul Rece. Pericolul era 
evident pentru Europa Occidentală. Pentru Statele Unite, cea mai mare 
amenințare era că mâna de lucru sovietică şi resursele de care această ţară 
dispunea urmau să se combine cu industrialismul şi tehnologia europeană 
pentru a crea o putere superioară Statelor Unite. Temându-se ca interesele 
sale să nu fie periclitate, SUA s-au concentrat pe limitarea extinderii 
Uniunii Sovietice. 

Două chestiuni au devenit convergente, pregătind terenul pentru 
evenimentele desfăşurate în decursul următorilor zece ani. Prima a fost 
problema rolului Germaniei în Europa, care, încă de la unificarea din 
secolulul al XIX-lea, a fost acela de a porni războaie. A doua a fost 
scăderea puterii europene. Până la sfârşitul anilor 1960, nici o ţară 
europeană, cu excepţia Uniunii Sovietice, nu se putea considera o putere 
globală. Toate celelalte ţări fuseseră reduse la statutul de puteri regionale, 
într-o regiune în care forța lor colectivă era eclipsată de cea a Uniunii 
Sovietice şi a Statelor Unite. Dacă Germania trebuia să-şi găsească alt loc în 
Europa, Europa trebuia să-şi găsească alt loc în lume. 

Cele două războaie mondiale, urmate de reducerea dramatică a statutului 
său, au avut un efect psihologic profund asupra Europei. Germania a intrat 
într-o fază de autodetestare, iar restul Europei părea împărțit între nostalgie 
faţă de coloniile pierdute şi sentimentul de eliberare de povara imperiilor şi 
chiar a suveranității autentice. Odată cu epuizarea a apărut şi slăbiciunea 
europeană, dar unele dintre însemnele statutului de mare putere au rămas, 
simbolizate de locurile permanente ale Marii Britanii şi Franţei în Consiliul 
de Securitate al Organizaţiei Naţiunilor Unite. Dar nici chiar armele 
nucleare deţinute de unele dintre aceste națiuni nu însemnau mare lucru. 
Europa era captivă în câmpul de forță generat de aceste două superputeri. 

Răspunsul german la diminuarea poziţiei ţării a fost, la o scară mai mică, 
răspunsul întregii Europe: Germania şi-a înţeles problema fundamentală, 
aceea de jucător independent, prins între două puteri potenţial ostile. 
Amenințarea din partea Uniunii Sovietice a fost rezolvată. Totuşi, dacă 
Germania îşi putea redefini relația cu Franţa şi, prin intermediul acesteia, cu 
restul Europei, nu avea să mai fie prinsă la mijloc. Pentru Germania, soluția 
a fost să se integreze în restul Europei şi, în special, să-şi îmbunătățească 
relațiile cu Franţa. 


Pentru Europa în ansamblu, integrarea era un final inevitabil — într-un 
sens, impus de ameninţarea sovietică, în altul, de presiunea Statelor Unite. 
Strategia americană vizavi de rezistenţa împotriva sovieticilor se axa pe 
organizarea aliaților săi europeni pentru a se apăra singuri dacă era necesar, 
în acelaşi timp garantându-le securitatea prin intermediul trupelor care se 
aflau deja pe continent. A existat şi promisiunea suplimentării efectivelor 
militare în cazul în care războiul ar fi izbucnit şi, în cele din urmă, 
promisiunea unui atac nuclear în caz de forţă majoră. Armele nucleare, însă, 
aveau să se afle sub control american. Forţele convenţionale aveau să fie 
organizate de un comandament mixt, în cadrul Alianței Nord-Atlantice. 
Această organizație a creat pentru Europa o forță de apărare multilaterală, 
unită, care era, în esență, controlată de Statele Unite. 

Americanii se bucurau, la rândul lor, de beneficii asigurate în urma 
prosperității europene. Prin Planul Marshall şi alte mecanisme, SUA au 
creat un mediu favorabil în care să reînvie economia europeană, punând în 
acelaşi timp bazele capacității militare europene. Cu cât prosperitatea 
generată de asocierea cu Statele Unite era mai mare, cu atât devenea mai 
atractivă aderarea la NATO. Cu cât era mai mare contrastul dintre condiţiile 
de trai din blocul sovietic şi cele din Europa Occidentală, cu atât era mai 
probabil ca acel contrast să genereze nelinişti în est. SUA aderau ideologic 
şi practic la piaţa liberă, dar mai mult decât atât, voiau să vadă legături mai 
strânse între economiile europene, atât pentru interesul propriu, cât şi pentru 
a ține laolaltă alianţa destul de precară. 

Americanii considerau perspectiva unei uniuni economice europene ca pe 
un contrafort pentru NATO. Europenii o percepeau ca pe o variantă viabilă 
nu numai pentru recuperarea după război, ci şi pentru a-şi restabili poziția în 
lume, care îi retrogradase până la nivelul de puteri regionale, în cel mai bun 
caz. Dacă puterea mai putea fi recâştigată, singura cale de a obține acest 
lucru era prin intermediul unei federații. Aceasta era singura modalitate de a 
crea un echilibru între Europa şi cele două superputeri. O astfel de federație 
avea să rezolve şi problema Germaniei, integrând-o în Europa, făcând 
extraordinara maşinărie economică germană o parte a sistemului european. 
Una dintre întrebările esențiale din următorii zece ani va fi dacă SUA vor 
continua să privească întregirea europeană cu aceiaşi ochi. 

În 1992, prin Tratatul de la Maastricht, a luat naştere Uniunea Europeană, 
al cărei concept era, de fapt, un vechi vis european. Precursorii acestui 
proiect se regăsesc în anii 1950 şi la Comunitatea Europeană a Oţelului şi 


Cărbunelui, o organizație cu obiective clare, ai cărei lideri vorbeau despre 
ea ca prim pas către o federație europeană. 

Este o coincidenţă extrem de importantă faptul că, în timp ce ideea 
Uniunii Europene îşi are originea în timpul Războiului Rece, aceasta a luat 
naştere ca răspuns la sfârşitul Războiului Rece. În Occident, prezenţa 
copleşitoare a NATO şi controlul său asupra politicii externe şi de apărare s- 
au atenuat într-o mare măsură. În est, căderea Zidului Berlinului şi 
prăbuşirea Uniunii Sovietice au făcut ca naţiunile independente să se 
reafirme. În acest punct, Europa şi-a recăpătat suveranitatea pe care o 
pierduse, dar pe care acum se luptă să o redefinească. 

UE a fost concepută cu două scopuri. Primul era integrarea Europei 
Occidentale într-o federație cu un rol limitat, rezolvând problema 
Germaniei şi legând-o de Franţa, astfel limitându-se amenințarea războiului. 
Al doilea a fost crearea unui vehicul pentru reintegrarea Europei de Est în 
comunitatea europeană. UE s-a transformat dintr-o instituție a Războiului 
Rece, care servea Europei Occidentale în contextul tensiunilor între est şi 
vest, într-o instituție de după Războiul Rece, concepută pentru a lega cele 
două părţi ale Europei. În plus, era privită ca un pas spre revenirea Europei 
la poziția sa anterioară de putere mondială — dacă nu prin intermediul 
națiunilor individuale, atunci ca o grupare având o putere egală cu cea a 
Statelor Unite. Şi, din cauza acestei ambiţii, Uniunea Europeană a început 
să aibă probleme. 


Criza Uniunii Europene 


În a doua jumătate a secolului al XVIII-lea, atunci când treisprezece colonii 
britanice proaspăt eliberate au format o confederație nord-americană, 
aceasta fusese considerată o soluție practică la dilemele politice şi 
economice. Dar Statele Unite ale Americii, după cum avea să fie cunoscută 
acea confederație, păreau a avea totodată o misiune morală, o orientare spre 
adevărurile supreme, cum ar fi ideea că „toţi oamenii sunt creaţi egali şi 
sunt binecuvântați de creator cu drepturi inalienabile“. Statele Unite îşi 
trăgeau seva şi din convingerea că odată cu beneficiile unei societăți 
liberale veneau şi riscurile şi obligațiile. După cum a spus Benjamin 
Franklin: „Aceia care pot să renunţe la libertatea esenţială pentru a obține 
puțină siguranță temporară nu merită nici libertate, nici siguranță“. 
Americanii, purtând în suflet aceste sentimente, vedeau confortul material şi 
scopul moral îmbinându-se perfect. 


SUA au fost create tot ca o federație a ceea ce s-ar putea numi ţări 
independente, împărtăşind o limbă comună, dar având diferenţe importante 
în alte privințe. Atunci când acele diferenţe au dus la secesiune, majoritatea 
statelor rămase în SUA au început războiul pentru a păstra Uniunea. Acea 
voință de sacrificiu ar fi fost imposibilă dacă SUA n-ar fi fost privite 
deopotrivă ca un proiect moral şi practic. 

În Statele Unite, Războiul Civil a stabilit faptul că guvernul federal era 
suveran şi absolut independent în afacerile externe. Victoria federației a 
spulberat concepția statelor confederate că suveranitatea se afla în mâinile 
fiecărui stat în parte. 

În Uniunea Europeană, în schimb, modelul confederat este încă la loc de 
cinste, iar suveranitatea se află în mâinile fiecărui stat-națiune. Aşadar, chiar 
la nivelul acestei premise primare, Uniunea Europeană îşi limitează strict 
autoritatea şi dreptul de a cere sacrificii în numele binelui comun. Uniunea 
este încă şi mai neobişnuită, prin faptul că nu toate statele europene fac 
parte din ea. Unii dintre membrii săi au o monedă comună; alții, nu. Nu 
există o politică unică de apărare, cu atât mai puţin o armată europeană. Pe 
lângă acestea, fiecare dintre naţiunile membre are propria istorie, o 
identitate unică şi o relație individuală cu ideea de sacrificiu. Autoritatea 
militară de a acţiona pe plan internațional, o parte indispensabilă a puterii 
globale, este de asemenea în mâinile statelor individuale. Uniunea 
Europeană rămâne bazată pe o relație electivă, creată pentru confortul 
membrilor săi, iar dacă începe să devină neconvenabilă, națiunile o pot 
oricând părăsi. Nu există nici o piedică pentru cei care vor să se retragă. 

Statutul fundamental al UE este cel de uniune economică, iar economia, 
spre deosebire de apărare, este o cale de dezvoltare a prosperității. Această 
limitare arată că sacrificarea siguranţei pentru un scop mai înalt este o 
contradicție în termeni, pentru că Uniunea Europeană are ca scop moral 
combinarea siguranţei şi a bunăstării. Pur şi simplu nu există o bază pentru 
tipul de retorică înălțătoare care ar putea convinge pe cineva să lupte şi să 
se jertfească pentru a conserva idealurile Uniunii Europene. 

Aruncând o privire asupra următorului deceniu, observăm că echilibrul 
fragil de putere stabilit pentru a îngrădi Germania se destramă — nu pentru 
că Germania îşi doreşte asta, ci pentru că circumstanţele s-au schimbat 
radical. 

Începutul sfârşitului a fost criza financiară din 2008. Germania fusese 
una dintre principalele puteri economice începând cu anii 1960, atunci când 


partea vestică a ieşit din starea deplorabilă de după al Doilea Război 
Mondial. Căderea comunismului în 1989 a forțat vestul prosper să asimileze 
estul sărăcit, o povară din punct de vedere economic. Deşi acest proces a 
fost dureros, în decursul următorului deceniu, Germania a absorbit 
rămăşiţele sale secătuite şi a rămas cea mai puternică țară din Europa, 
mulţumită de aranjamentele politice şi economice ale Uniunii Europene. 
Germania a fost puterea fruntaşă, dar nu singura. Nu mai avea nici o 
intenţie de a domina, şi nici vreo necesitate în acest sens. 

Atunci când criza financiară din 2008 a lovit, Germania a avut de suferit, 
la fel ca şi alţii, dar economia sa era suficient de stabilă pentru a atenua 
impactul. Primul val devastator a fost cel mai sever pentru Europa de Est, 
regiunea care tocmai 1eşise de sub dominația sovietică. Sistemul bancar al 
multor țări din regiune fusese înființat sau achiziționat de ţări occidentale, 
în special de băncile austriece, suedeze şi italiene, dar şi de câteva bănci 
germane. Într-una dintre ţări, mai precis Republica Cehă, sistemul bancar 
era deținut în proporție de 96% de alte ţări europene. Dat fiind faptul că UE 
a acceptat multe dintre aceste țări — Republica Cehă, Polonia, Slovacia, 
Ungaria, România şi Bulgaria, precum şi statele-naţiune din zona baltică, 
Letonia, Lituania şi Estonia —, nu părea să existe vreun motiv de îngrijorare. 
Dar, cu toate că aceste ţări est-europene făceau parte din UE, foloseau încă 
monedele proprii. Acele valute erau nu doar mai slabe decât euro, dar aveau 
şi dobânzi mai mari. 

Într-unul dintre capitolele precedente am discutat problema creată de 
explozia imobiliară şi de creditele est-europene în euro, franci elvețieni şi 
chiar yeni. Băncile altor ţări UE deţineau multe dintre băncile din Europa de 
Est. Acele bănci occidentale foloseau euro şi erau sub supravegherea Băncii 
Centrale Europene şi a sistemului bancar al UE. Țările est-europene erau 
într-o poziție ciudată, nefiind deţinătoarele propriilor sistemelor bancare 
interne. În loc să fie pur şi simplu supravegheate de propriile guverne, 
aceste bănci se aflau sub controlul ţărilor străine şi al Uniunii Europene. 
Membrii mai puternici, precum Germania, şi-au păstrat şi şi-au dezvoltat 
autonomia în timpul crizei financiare, câtă vreme națiunile mai slabe şi-au 
văzut autonomia în declin. Acest dezechilibru va trebui rezolvat în deceniul 
următor. 

Întrucât Uniunea Europeană este o entitate economică unică, şi cum ţările 
din Europa de Est aveau puţine resurse şi control limitat asupra propriilor 
bănci, se aştepta ca ţările UE cu o economie mai sănătoasă să salveze 


băncile estice. Aceasta nu era doar speranţa esticilor, ci şi a ţărilor europene 
care investiseră acolo. Germania avea cea mai puternică economie şi cel 
mai performant sistem bancar, aşa că era de aşteptat să preia conducerea. 

Dar Germania a dezamăgit. Nu voia să se aflilieze operaţiunii de salvare 
a Europei de Est. Era vorba de mult prea mulți bani, iar Germania pur şi 
simplu nu voia să ia asupra sa această povară. În schimb, germanii i-au 
încurajat pe est-europeni să apeleze la Fondul Monetar Internaţional pentru 
un împrumut. Această soluție ar reduce povara germanilor şi a Uniunii 
Europene, uşurându-le responsabilitatea prin intermediul contribuţiilor 
americane şi ale altor finanţatori ai FMI. 

Acest final al crizei din 2008 a scos în evidență cât de departe era Europa 
de ideea de unitate. A atras atenția şi asupra faptului că Germania era 
principalul factor de decizie în Europa. Dacă Germania ar fi vrut o salvare, 
atunci Europa ar fi avut parte de ea. 

Dar pulsaţule financiare nu s-au oprit aici. Pe măsură ce recesiunea a 
lovit Europa, plata impozitelor a început să scadă şi împrumuturile pentru 
serviciile sociale au crescut. Unele ţări au fost strânse puternic cu uşa, 
problemelor economice adăugându-li-se presiuni politice interne. Pentru 
aceia care foloseau moneda euro, lipseau unele dintre instrumentele de bază 
în gestionarea unei astfel de probleme. De exemplu, o monedă în scădere 
face importurile mai scumpe şi exporturile mai ieftine şi mai competitive. 
Acest factor este dăunător în ceea ce priveşte consumul, dar ajută prin 
crearea de locuri de muncă şi creşte venitul din impozite. Ajustarea valorii 
monedei este un mecanism elementar pentru gestionarea recesiunii, dar țări 
precum Grecia nu îşi controlau moneda; nici măcar nu aveau propria 
monedă. Această asimetrie a puterii a transformat Uniunea Europeană într- 
un câmp de luptă. Germania nu voia să-şi asume responsabilitatea salvării 
țărilor mai slabe, dar acestea din urmă nu deţineau controlul complet asupra 
economiilor proprii, aşa că nu-şi puteau hotărî singure destinul. Întrebarea 
care se pune acum este dacă UE, în special în lumina istoriei europene, 
poate rezista acestei forţe centrifuge. Răspunsul se află parțial în mâinile 
germanilor. 

Moneda euro serveşte unui număr de ţări în stadii diferite de dezvoltare şi 
aflate în diferite zone ale ciclului de afaceri, iar moneda care ajută o ţară nu 
o avantajează neapărat pe alta. În mod evident, Banca Centrală Europeană 
este mai îngrijorată de situația economiei Germaniei decât de cea a unei țări 
mai MICI, iar asta afectează deciziile de evaluare. 


De la fondarea sa în 1993, şi până în 2008, UE s-a bucurat de o perioadă 
de prosperitate fără precedent şi, pentru o vreme, acea prosperitate a pus 
într-un con de umbră toate problemele care nu fuseseră pe deplin rezolvate. 
Valoarea unei entități politice constă în capacitatea de a gestiona 
adversitatea, iar odată cu criza din 2008, toate problemele nerezolvate au 
ieşit la suprafaţă şi, împreună cu ele, naționalismul pe care federația 
intenţionase să-l îngroape. În anumite momente, acest naționalism a căpătat 
o putere politică notabilă. Majoritatea germanilor s-au opus ajutorului 
acordat Greciei. O mare parte a Greciei ar fi preferat falimentul în locul 
respectării termenilor UE, pe care îi vedeau ca impuşi de Germania. 
Spiritele s-au calmat după ce criza financiară a început să dea înapoi, dar în 
2010 am putut să întrezărim forțele care ard mocnit dincolo de calmul 
european. 

Uniunea Europeană nu va dispărea, cu siguranţă, în următorii zece ani. A 
fost fondată ca o zonă de comerţ liber şi va rămâne astfel. Dar nu va evolua 
într-un stat multinațional, competitiv pe scena mondială. Nu există 
suficiente interese comune între statele membre pentru crearea unei forţe 
militare integrate, iar fără putere militară, Europa nu are ceea ce eu numesc 
„forță profundă“. Europenii s-au zbătut între autonomia națională şi o 
soluție europeană pentru criza economică. Felul în care problema financiară 
a ameninţat unitatea europeană este încă un obstacol crucial în procesul de 
integrare a forţelor militare. În cele din urmă, există o birocraţie europeană, 
dar nu şi un stat european. 

Pe de altă parte, nu este deloc clar faptul că o mare parte a controlului 
economic pe care Uniunea Europeană îl deţine acum va supraviețui 
deceniului. După cum au descoperit şi țările mai mici, acest control le-a 
dezavantajat profund. Acesta este dirijat printr-un sistem care se află sub 
conducerea ţărilor mai mari. Pentru cetăţenii din statele mai dezvoltate, 
construirea unor coaliții politice cu scopul salvării altor ţări aflate în 
dificultate pare să nu merite efortul. Devalorizarea monedei este o metodă 
mult mai simplă de a face exporturile mai ieftine şi importurile mai scumpe, 
îmbunătăţind astfel economia. Dar încă o dată, Grecia, spre exemplu, nu a 
avut această opțiune, pentru că nu avea propria sa monedă. 

În anii imediat următori, constrângerile economice importante vor 
persista, fără îndoială. Greutățile nu vor fi nemaivăzute şi nici imposibil de 
îndurat, dar vor rămâne un factor relevant, problemele variind de la o 
națiune la alta. Cu siguranţă tensiunile economice vor altera relațiile dintre 


aceste naţiuni şi vor ridica dileme serioase cu privire la avantajele monedei 
unice. Nu mă îndoiesc că UE va supraviețui, dar aş fi foarte surprins dacă 
unii membri ai zonei euro nu s-ar desprinde, ceilalți făcând presiuni cu 
privire la gradul de control pe care sunt dispuşi să-l cedeze birocrației de la 
Bruxelles. 

Am asistat deja la apogeul integrării europene. Pe măsură ce ne apropiem 
de regres, în decursul următorilor zece ani, va ieşi la iveală înainte de toate 
puterea Germaniei. 


Renaşterea Germaniei 


Germania s-a născut în urma unui război cu Franţa şi a fost distrusă de două 
ori după invadarea Franţei. Hotărârea sa postbelică a fost să se alinieze 
Franţei din punct de vedere economic pentru a forma o nouă axă a Europei. 
Dar câtă vreme impulsul militar german pare să fi fost lăsat deoparte, 
problema dinamicii de putere rămâne de actualitate. Dacă Franţa şi 
Germania îşi continuă cooperarea, ele rămân centrul gravitațional european. 
Dacă Germania şi Franţa intră într-un conflict, coliziunea va sfâşia întreaga 
Europă, lăsând naţiunile libere să se despartă şi să se alinieze într-o nouă 
configurație. 

Din această ecuaţie las deoparte Marea Britanie, din motive istorice, 
geografice şi economice. Canalul Mânecii a permis întotdeauna Marii 
Britanii să stea retrasă şi să se implice selectiv în problemele europene. Dar 
mai presus de această realitate geografică, de la Armada spaniolă la Blitz-ul 
german, britanicii au privit aceste puteri continentale ca amenințări la 
adresa lor şi au ales să stea deoparte. Atracția Marii Britanii pentru ideea de 
imperiu derivă parţial din dorinţa de a evita dependenţa totală de Europa. În 
general, Marea Britanie nu s-a baricadat în afara Europei (decât în cazuri 
extreme), ci şi-a limitat implicarea. Geografia i-a permis acest lucru. 

În vreme ce Europa, în ansamblul ei, a rămas cel mai important partener 
comercial pentru Marea Britanie, ținta principală a britanicilor pentru 
exporturi este SUA. Atunci când Marea Britanie este atrasă puternic de 
Europa, cauza este în general de natură militară mai degrabă decât 
economică. Strategia britanică a constat întotdeauna în blocarea unificării 
europene, având ca scop siguranţa națională, pentru că ideea unei Europe 
dominate pe plan militar de Franţa şi Germania ar fi intolerabilă. Implicarea 
Marii Britanii ca partener minor într-o asemenea alianță nu este nici 
prudentă, nici necesară. 


Din toate aceste motive, strategia supremă a britanicilor este 
incompatibilă cu un angajament cu final deschis faţă de Europa. În schimb, 
strategia britanică ar trebui să tindă spre o aliniere militară cu Statele Unite. 
Marea Britanie nu a avut niciodată ponderea necesară pentru a-i bloca pe 
sovietici pe cont propriu, nici pentru a gestiona evenimentele din Europa. 
Alinierea sa cu Statele Unite îi permite să influenţeze cea mai mare putere 
imperială pentru un preţ relativ scăzut. De-a lungul următorului deceniu, 
Marea Britanie va continua să parieze pe mai mulți jucători, aplecându-se în 
acelaşi timp, după cum spun francezii şi germanii, spre cultura şi blocul 
anglo-saxon. 

Alinierea franco-germană impune propriile sale probleme. Există şi astăzi 
între Franţa şi Germania două aspecte destul de tensionate, iar primul este 
cel de natură economică. Germania este mult mai disciplinată din punct de 
vedere fiscal decât Franţa, ceea ce înseamnă că cele două ţări se 
sincronizează rareori atunci când vine vorba de cooperarea financiară. A 
doua problemă gravitează în jurul strategiei de apărare. Francezii, şi în 
special gaulliştii, au privit întotdeauna ideea unei Europe unite ca o 
contrapondere pentru Statele Unite, ceea ce ar necesita unitate europeană în 
apărare, adică, inevitabil o forţă sub control franco-german. 

Germanii preţuiesc, desigur, avantajele aduse de integrarea europeană şi 
de bunele relații cu Franţa, dar nu au nici o intenţie de a lua asupra lor nici 
problemele economice ale Franţei, nici crearea unei forţe militare europene 
îndreptate împotriva americanilor. Pur şi simplu nu-şi doresc nici povara, în 
primul caz, nici riscurile, în cel de-al doilea. 

O altă problemă cu care se confruntă Germania este că încă o dată, din 
cauza crizei financiare şi a războiului american din Irak, relațiile sale cu 
Statele Unite au intrat într-un declin. Germania este o ţară exportatoare, iar 
SUA reprezintă un client major din afara Europei. Administrația Obama a 
creat un pachet de stimulente pentru a redresa economia Americii după 
recesiune, dar germanii nu au luat asemenea măsuri. În schimb, s-au bazat 
pe stimulentele americane ca să genereze cereri pentru produsele germane. 
Ceea ce însemna că SUA s-au îndatorat pentru a-şi pune economia pe roate, 
câtă vreme (cel puţin din punctul de vedere al americanilor), germanii au 
primit un tur gratuit. Germanii voiau şi ei ca americanii să participe la 
salvarea ţărilor europene prin intermediul FMI. Dar dincolo de aceste 
dezacorduri economice între cele două ţări se întindea o veritabilă ruptură 
geopolitică. Americanii, după cum am văzut, au probleme serioase cu ruşii, 


dar germanii nu voiau să aibă de-a face cu eforturile americane de a-i ţine 
pe aceştia în loc. Pe lângă reținerea de a încuraja încă un Război Rece, 
germanii, după cum am văzut deja, depind de Rusia pentru o mare parte a 
necesarului lor de energie. De fapt, germanii au nevoie de energia rusească 
mai mult decât au nevoie ruşii de banii germani. 

Relaţiile Statelor Unite atât cu Rusia, cât şi cu Germania vor varia în 
decursul următorilor zece ani, dar putem anticipa o schimbare 
fundamentală. Indiferent de atmosferă, prezenţa din ce în ce mai vizibilă a 
Rusiei în estul peninsulei europene ameninţă interesele americane. În mod 
similar, cu cât SUA văd cum interesele lor globale le atrag din ce în ce mai 
aproape de locuri precum Afghanistan, cu atât mai mult va dori Germania 
să se distanţeze de aliatul său din Războiul Rece. Cu cât SUA vor fi mai 
îngrijorate cu privire la Rusia, cu atât mai mult se va distanța Germania de 
Statele Unite. Relaţia de şaizeci şi cinci de ani, care a început la finalul 
celui de-al Doilea Război Mondial, nu va rămâne neschimbată în deceniul 
următor. 

Germania îşi poate permite să se distanțeze de America, parțial pentru că 
vechea sa problemă de a fi flancată din ambele părți a dispărut şi are acum o 
relație apropiată cu Franţa. Germania nu se mai învecinează acum cu Rusia, 
având Polonia ca zonă-tampon. Germania are nevoie de gaze naturale, pe 
care ruşii le deţin din abundență, iar ruşii au nevoie de tehnologie şi 
expertiză, de care Germania dispune din plin. 

În plus, scăderea semnificativă a populaţiei va afecta în curând industria 
germană, sub forma unui deficit de mână de lucru, care, împreună cu 
îmbătrânirea populaţiei, vor crea formula unui dezastru economic. Chiar şi 
în condițiile propriului declin, Rusia va dispune de mână de lucru în plus, 
pe care Germania o poate utiliza, atât aducând în ţară muncitori ruşi, cât şi 
mutând unele fabrici în Rusia. Singura cale de a contracara scăderea 
populației este încurajarea imigrării, dar în Europa există un dezacord 
profund între imigrare şi identitate națională. 

Dacă Germania nu vrea să aducă lucrători din afară în fabricile sale, îşi 
poate muta fabricile acolo unde există mână de lucru. Rusia trece şi ea 
printr-un val de scădere demografică, dar pentru că are o economie atât de 
slabă, concentrată pe materii prime, deține un surplus de forță de muncă, 
adică oameni care sunt fie şomeri, fie angajaţi în posturi neadecvate 
pregătirii lor. Dacă vor să depăşească faza exportului de energie şi de 
cereale şi să-şi dezvolte o economie industrială modernă, ruşii au nevoie de 


tehnologie şi de capital, iar germanii dispun de amândouă. Germanii vor 
muncitori pentru fabricile lor şi resurse naturale pentru a-şi alimenta 
economia. Companii germane de toate mărimile sunt deja profund implicate 
în afaceri în Rusia, contribuind la relația dintre Moscova şi Berlin, care va fi 
în curând un pivot al Europei, devenind mai dinamică, dacă nu şi mai 
importantă, decât celelalte legături pe care le are ţara. 

Cum Germania beneficiază de sprijinul Franţei — care depinde de 
germani prin prisma unor interese economice —, Rusia se va apropia de 
centrul Europei, impunând o nouă dinamică a Uniunii Europene. Tensiunea 
dintre centru şi periferie este bine cunoscută. Centrul este reprezentat de 
Germania, Franţa, Olanda şi Belgia, nucleul dezvoltării industriale 
europene. Periferia este compusă din Irlanda, Spania, Portugalia, Italia, 
Grecia şi Europa de Est. Aflate încă în stadiile primare ale dezvoltării 
economice, aceste ţări mici au nevoie de politici monetare mai flexibile 
decât vecinii lor mai avansați şi vor suferi oscilaţii economice mai ample, 
fiind aşadar mai vulnerabile. 

Între timp, Franţa s-a asigurat, consolidându-şi poziţia atât ca putere 
nord-europeană, cât şi ca putere mediteraneeană, ajungând chiar să se 
gândească la formarea unei Uniuni Mediteraneene, în afara UE. În 
concepția francezilor, aceasta ar include ţările europene sudice, ţările nord- 
africane, Israelul şi Turcia. Este o idee atractivă la modul abstract, dar, în 
realitate, diferenţa între gradul de dezvoltare al Libiei şi cel al Italiei este 
atât de profundă, încât echpsează diferența dintre Germania şi Grecia. 
Totuşi, ne putem aştepta ca Franţa să intervină în regiunea mediteraneeană, 
încercând să compenseze pentru parteneriatul cu Germania, din nord. 

Germania nu se simte confortabil în rolul care i-a fost impus în timpul 
crizei din perioada 2008-2010. Pe măsură ce Germania îşi revizuieşte 
interesele la periferia Uniunii Europene, țările periferice îşi pun întrebări cu 
privire la beneficiile economice ale apropierii de Germania. Acestor state 
nu le convine deloc să piardă controlul asupra unor zone vaste ale 
economiei lor, precum sistemul bancar, mai ales atunci când li se spune că 
trebuie să se descurce singure în eventualitatea unei crize. Faptul că se 
aşteaptă de la statele periferice să-şi susțină economiile cu o politică 
monetară concepută pentru centru creşte presiunea de ambele părți. 

Vechea periferie, care se întinde din Grecia până în Irlanda, este foarte 
concentrată pe economie. Noua periferie, regiunea Intermarium — şi mai 
ales Polonia —, este intens preocupată de Rusia. Şi, după cum am văzut, 


Polonia este temătoare în special din cauza poziţiei sale de zonă-tampon, 
între Germania şi Rusia, un rol care, de-a lungul istoriei, nu a avut niciodată 
un final fericit pentru ea. 

Nici Marea Britanie nu este prea încântată de acest aranjament. Regatul 
Unit poate trăi cu gândul unei axe Paris-Berlin, câtă vreme aceasta este 
contrată de Statele Unite, Marea Britanie fiind un punct de echilibru la 
Jumătatea distanţei. Dar includerea Moscovei reprezintă o îngreunare prea 
mare a talerului continental european, amenințând interesele comerciale şi 
strategice ale britanicilor. 

În timpul următorului deceniu, Germania îşi va relua locul în Câmpia 
Nord-Europeană, dar va fi, de data aceasta, aliată cu inamicii săi istorici, 
Franţa şi Rusia. Marea Britanie se va apropia şi mai mult de Statele Unite. 
Țările de la vechea periferie vor fi nevoite să-şi rezolve singure problemele 
complexe, dar noua periferie — Europa de Est — va fi în centrul activităţii. 
Uniunea Europeană va continua să funcționeze, la fel ca moneda euro, dar îi 
va fi dificil să reprezinte principiul organizator al Europei, atunci când 
există atâtea forţe centrifuge. 


Strategia americană 


Un puternic neajuns al politicii de după căderea comunismului este acela că 
SUA nu au dezvoltat niciodată o strategie cu privire la Europa. Această 
situaţie se va schimba curând. În timpul anilor 1990, SUA au presupus pur 
şi simplu că interesele lor coincid cu cele ale europenilor, dar acea 
presupunere nu a fost niciodată verificată în condițiile favorabile ale 
deceniului respectiv. Ascensiunea Uniunii Europene nu a fost văzută 
niciodată ca o ameninţare pentru Statele Unite, ci ca o evoluţie firească şi 
care nu punea nici o problemă. În vreme ce Statele Unite acționau altădată 
prin puterea obişnuinţei, următorul deceniu va impune o regândire şi o 
planificare atente. 

Atunci când replica americanilor la evenimentele de la 11 septembrie a 
creat prima breşă importantă în blocul franco-german, a ieşit la iveală şi o 
scindare importantă în Europa. SUA voiau mult mai mult ajutor militar în 
Afghanistan decât au primit, şi voiau cel puţin o acoperire politică pentru 
războiul din Irak. Prin intermediul voturilor din cadrul NATO — precum cel 
pentru garantarea sprijinului acordat Turciei dacă aceasta ajuta Statele Unite 
în conflictul din Irak —, marea majoritate a ţărilor s-au alăturat implicit 
Statelor Unite şi numai patru ţări au votat împotriva sprijinului: Germania, 


Franţa, Belgia şi Luxembourg. Trebuie menţionat faptul că orice acțiune 
NATO solicită o decizie unanimă. Cu toate acestea, multe dintre națiunile 
care au sprijinit hotărârea au trimis un număr simbolic de soldaţi în Irak, în 
timp ce Marea Britanie a avut o contribuție majoră. 

Geografia este foarte importantă în privinţa acestui sprijin. Centrul 
Europei, excluzând Olanda, se opunea Statelor Unite. Majoritatea statelor 
de la periferie — în principal țările din Intermarium — au sprjinit Statele 
Unite, cel puţin la început. Multe dintre ţările care s-au alăturat Statelor 
Unite nu au făcut asta pentru că susțineau realmente inițiativa americană, ci 
din teama faţă de blocul franco-german. Nu voiau să fie membri 
subordonați ai Europei, şi vedeau Statele Unite ca o contrapondere eficientă 
pentru francezi şi germani. A avut loc o confruntare foarte interesantă între 
preşedintele francez Jacques Chirac şi reprezentații țărilor din Intermarium, 
care semnaseră o scrisoare prin care îşi exprimau respingerea față de poziția 
franco-germană şi sprijinul pentru Statele Unite. Odată cu apariția scrisorii, 
Chirac i-a criticat pentru că au fost, aşa cum i-a numit el, „prost crescuţi“. 
În acel moment, ruptura dintre aceste țări şi Franţa — alături de Germania, 
desigur — nu putea fi mai profundă. Divizarea Europei în ceea ce priveşte 
războiul din Irak va deveni, în opinia mea, un cadru puternic pentru 
neînțelegerile strategice din Europa şi va redefini alianțele europene ale 
americanilor din următorul deceniu. 

Tensiunea dintre Statele Unite şi Franţa a fluctuat, dar chiar şi după 
preluarea puterii de către Barack Obama, germanii şi-au păstrat hotărârea în 
ceea ce priveşte confruntarea cu Islamul. Nu le-a plăcut felul în care Obama 
a gestionat conflictul, la fel cum nu le-a plăcut nici maniera de lucru a lui 
Bush, şi nu voiau să fie implicaţi în acest subiect. După cum ar trebui să fie 
evident până acum, SUA şi blocul franco-german au pur şi simplu interese 
diferite. 

Este dificil să ne imaginăm că America i-ar putea convinge pe germani să 
revină la relația pe care o aveau înainte cu Statele Unite sau că Germania ar 
putea convinge SUA să rămână indiferente la ascensiunea Rusiei. În 
următorii zece ani, o soluţie ideală din punctul de vedere al americanilor ar 
fi separarea blocului franco-german şi, de fapt, preşedintele ar trebui să se 
implice pentru a provoca o ruptură cât se poate de adâncă între cele două 
țări. Totuşi, acesta nu poate fi fundamentul strategiei sale. SUA au puţine de 
oferit Franţei, câtă vreme relația cu Germania oferă acestei ţări atât 
siguranță, cât şi avantaje economice. 


SUA trebuie să se concentreze asupra limitării puterii centrului, făcând în 
acelaşi timp tot posibilul pentru a dejuca planurile unei alianţe ruso- 
germane. Cu alte cuvinte, trebuie să aplice principiul balanței de putere în 
Europa, în acelaşi fel în care a făcut-o Marea Britanie. În mod ironic, prima 
fază a strategiei Statelor Unite trebuie să se axeze pe menţinerea relației 
actuale cu Marea Britanie. Cele două ţări au interese economice comune şi 
ambele sunt națiuni maritime dependente de Oceanul Atlantic. Poziţia 
geografică de care s-a bucurat Marea Britanie poate să fie acum folosită de 
Statele Unite, aducând şi mai multe avantaje Marii Britanii. În schimb, 
britanicii oferă Statelor Unite un aliat în interiorul Uniunii Europene, 
precum şi o platformă prin intermediul căreia să poată influenţa alte țări de 
la periferia Atlanticului, din Scandinavia până la Peninsula Iberică, unde 
Marea Britanie întreține strânse legături comerciale şi politice. Printre 
aceste state se numără Suedia, Danemarca şi Olanda. În deceniul următor, 
strategia națională americană şi cea britanică vor coincide într-o mare 
măsură. 

Acţiunile americane de echilibrare a Europei vor impune Statelor Unite 
să-şi cultive relația cu Turcia. După cum am discutat în capitolul consacrat 
Orientului Mijlociu, o alianță solidă cu Turcia ar oferi Statelor Unite 
influenţă în Marea Neagră şi ar contracara orice strategie mediteraneeană pe 
care Franţa ar putea-o dezvolta. Unul dintre lucrurile care vor ajuta această 
alianţă este politica europeană a imigrării. Frica europenilor de imigranții 
turci îi va face să blocheze intrarea Turciei în Uniunea Europeană. Turcia va 
deveni cu siguranță mai puternică în următorul deceniu, dar nu va fi 
pregătită să opereze pe cont propriu. Regiunea din jurul ei este prea 
instabilă, iar amenințările din partea Rusiei în Caucaz o vor forța să păstreze 
o relație strânsă cu Statele Unite. Ceea ce nu va fi întru totul pe placul 
turcilor, dar aceştia nu prea au de ales. 

Orice ar face Statele Unite la periferia Europei, problema germană va 
rămâne pe primul loc şi va domina politica externă a multor națiuni în 
următorii ani. SUA trebuie să încerce să nu pară ostile faţă de Germania sau 
indiferente față de Europa. Nu trebuie să abandoneze NATO, indiferent de 
ineficiența acestei organizaţii, ci trebuie să trateze toate instituţiile 
multilaterale cu respect şi toate ţările europene ca pe nişte puteri 
importante. Cu alte cuvinte, Statele Unite trebuie să creeze impresia de 
normalitate în Europa, pentru a nu determina statele periferice să treacă în 
tabăra franco-germană. Dacă SUA conduc relația într-un punct critic prea 


devreme, nu vor face decât să alimenteze puterea Germaniei asupra 
regiunii. Tensiunea inerentă dintre Germania (sau Franţa şi Germania) şi 
celelalte țări europene va evolua de la sine. Nu este nevoie ca Statele Unite 
să grăbească lucrurile, pentru că Germania se află sub presiune, nu 
America. 

În acelaşi timp, SUA trebuie, în acest context relativ amiabil, să facă 
paşii necesari pentru prevenirea unei antante ruso-germane. În acest scop, 
preşedintele trebuie să înceapă să se orienteze spre relații bilaterale cu 
câteva ţări europene importante şi trebuie să facă asta în afara contextului 
obişnuit al relațiilor multilaterale. Modelul adecvat este Marea Britanie, 
membră a NATO şi UE, care are totuşi o relaţie bine stabilită cu Statele 
Unite pe cont propriu. De-a lungul următorilor ani, SUA trebuie să pună 
accentul pe relaţiile bilaterale cu ţări de la periferia Europei, trecând peste 
NATO şi oferindu-i false asigurări diplomatice. 

Alegerea relațiilor poate să fie într-o anumită măsură aleatorie, întrucât 
singurul rol pe care îl au este întărirea impresiei că SUA sunt bine 
intenționate şi mulţumite de acțiunile Germaniei. Dar unele țări sunt cu 
adevărat importante pentru interesele americanilor. Danemarca are controlul 
asupra ieşirii ruşilor la Oceanul Atlantic, oferind în acelaşi timp acces la 
Marea Baltică Statelor Unite. Italia este o ţară care are atât o economie 
bună, cât şi o poziţie strategică la Marea Mediterană. Norvegia, întotdeauna 
mai apropiată de Marea Britanie decât de restul Europei, poate oferi 
avantaje strategice Statelor Unite, de la baze militare până la perspectiva 
unor parteneriate în industria petrolieră norvegiană. Şi, desigur, relația cu 
Turcia deschide Statelor Unite opţiuni în Balcani, Caucaz, Asia Centrală, 
Iran şi lumea arabă. Dar SUA nu ar trebui să se concentreze asupra acestor 
state valoroase în sine. Ar trebui să se extindă spre o mulțime de ţări, unele 
dintre ele aducând mai degrabă poveri decât avantaje. Atât germanii, cât şi 
francezii îi consideră pe americani nesofisticați. SUA ar trebui să profite de 
această situație în următorul deceniu, pentru a face mutări oportune, 
ascunse printre altele ce par arbitrare. Totul trebuie făcut în scopul de a le 
da germanilor, şi eventual francezilor, impresia că SUA sunt necoordonate 
în acțiunile lor. 

Aceste relații nu sunt scopuri în sine — ele servesc ca acoperire pentru 
premiul râvnit, reprezentat de Polonia şi de Intermarium (Slovacia, Ungaria 
şi România), care oferă mijloacele geografice de a controla expansiunea 
rusească. Aici, strategia americană trebuie să fie încă o dată în mod 


conştient înşelătoare. Trebuie să liniştească Europa cu senzația că SUA se 
apropie doar de acele state care vor acest lucru şi că printre acestea se 
numără Polonia, restul zonei Intermarium şi ţările baltice. Orice indicație a 
faptului că SUA vor cu adevărat să imobilizeze Germania sau să dea naştere 
unei crize cu Rusia ar genera o reacţie în Europa care ar putea aduce 
periferia înapoi în mâinile centrului. Europa, în ansamblul ei, nu doreşte să 
fie atrasă în această confruntare. În acelaşi timp, va fi puternică dorinţa de a 
avea o alternativă pentru axa Paris-Berlin-Moscova, iar dacă preţul nu este 
ridicat, periferia va fi atrasă de Statele Unite — sau de Marea Britanie — ca 
reprezentant al acelei alternative. SUA trebuie să prevină cu orice preţ 
amalgamarea geografică a Rusiei şi a peninsulei europene, întrucât aceasta 
ar da naştere unei puteri pe care americanilor le va fi greu să o țină în frâu. 

Credibilitatea va fi un element-cheie, în special pentru Polonia. SUA 
trebuie să susțină două argumente pentru a ajuta Polonia să-şi depăşească 
traumele istorice. Pe de o parte, va trebui să argumenteze faptul că polonezii 
s-au minţit singuri crezând că francezii şi britanicii i-ar putea apăra în faţa 
germanilor în 1939, fapt imposibil din punct de vedere geografic. Pe de altă 
parte, SUA trebuie să le aducă aminte polonezilor că nu au rezistat suficient 
de mult timp pentru ca un alt stat să le poată veni în ajutor — au căzut în 
prima săptămână a cuceririi germane care şi-a atins scopul în doar şase 
săptămâni. Polonia şi celelalte ţări UE nu pot fi ajutate dacă nu se ajută 
singure. 

Aceasta este provocarea cu care se va confrunta preşedintele american la 
intrarea în următorul deceniu. Trebuie să se acţioneze intenționat greşit şi 
haotic pentru a nu stârni îngrijorări la Moscova şi Berlin, care ar putea 
intensifica relațiile dintre guvernele acestor state înainte ca SUA să poată 
pune pe picioare structuri care să le limiteze. În acelaşi timp, SUA trebuie 
să asigure Polonia şi alte ţări de seriozitatea şi hotărârea cu care tratează 
interesele lor. Aceste lucruri pot fi făcute, dar pentru ca strategia să 
reuşească, este necesară lipsa studiată de sofisticare tipică lui Ronald 
Reagan şi ipocrizia lui Franklin Delano Roosevelt. Preşedintele nu trebuie 
să pară foarte inteligent, dar trebuie să fie totuşi capabil să mintă 
convingător. inta acestei şarade nu vor fi viitorii aliați, ci potenţialii 
inamici. SUA trebuie să câştige timp. 

Strategia americană ideală va consta în sprijinirea dezvoltării puterii 
militare autohtone, care va trebui să fie capabilă să descurajeze atacatorii 
sau măcar să reziste până la sosirea ajutoarelor. Ajutorul american va crea 


un mediu propice dezvoltării economice, atât prin reclădirea economiei, cât 
şi prin accesul la pieţele americane. În timpul Războiului Rece, aceasta era 
calea prin care SUA au convins Republica Federală Germană, Japonia şi 
Coreea de Sud, printre alții, să rişte să reziste în faţa comuniştilor. 

Orice argument ar livra Statele Unite Poloniei în următorii ani, voinţa şi 
abilitatea polonezilor de a servi intereselor americane vor depinde de trei 
lucruri. Primul este sprijinul economic şi tehnic din partea Statelor Unite 
pentru constituirea unei forţe militare proprii poloneze. Al doilea este 
transferul de tehnică militară, necesar pentru a construi o industrie internă, 
având ca scop atât apărarea națională, cât şi uzul civil. Al treilea este 
trimiterea unui număr suficient de mare de trupe în Polonia pentru a-i 
convinge pe polonezi că miza pe care ţara lor o reprezintă în ochii 
americanilor este cu adevărat credibilă. 

Această relație va trebui să se concentreze asupra Poloniei, dar să se 
extindă şi asupra altor ţări din Intermarium, în special Ungaria şi România. 
Ambele sunt cruciale pentru susținerea lanțului carpatic şi ambele pot 
răspunde eficient la tipurile de stimulente pe care SUA le pun la dispoziția 
lor. Ţările baltice reprezintă un caz aparte. Acestea nu pot fi apărate, dar, 
dacă războiul poate fi evitat, ţările baltice sunt într-o poziţie perfectă pentru 
a încurca Rusia. 

Scopul tuturor acestor manevre este, înainte de toate, evitarea unui război 
ŞI, apoi, limitarea relației dintre Rusia şi Germania, care ar putea, în 
următoarele decenii, să dea naştere unei puteri care ar contesta hegemonia 
americană. Intenţile actuale ale ruşilor şi germanilor ar fi mult mai modeste 
de atât, dar preşedintele american nu trebuie să se concentreze pe ceea ce 
cred alții în momentul de faţă, ci pe ceea ce vor crede în viitor, odată cu 
schimbarea circumstanțelor. 


Capitolul 10. Situaţia Pacificului de Vest 


Vestul Pacificului este o regiune care nu reprezintă o grijă imediată a 
Statelor Unite, dar această situație fericită nu va dura la infinit. Asia a fost 
unul dintre punctele nevralgice ale lumii pentru o bună parte a secolului 
precedent, iar calmul relativ din ultimii treizeci de ani a fost excepția, şi nu 
regula. De aceea, sarcina preşedintelui în următorul deceniu va fi să se 
pregătească atent şi pe îndelete pentru crizele inevitabile care apar la 
orizont. 

Echilibrul de putere indo-chinez este o sursă de profundă îngrijorare, dar 
India şi China sunt separate de un zid — munții Himalaya —, care face 
conflictele prelungite şi comerțul de mare volum pe cale terestră practic 
imposibile. Interacțiunea lor este economică şi se realizează pe cale 
maritimă. Cel mai vechi antagonism din regiune este de fapt cel dintre 
China şi Japonia, cele două naţiuni care sunt la egalitate pentru titlul de a 
doua economie a lumii. Există o competiție economică semnificativă. 
Problemele economice afectează balanţa de putere doar atunci când 
geografia permite alte tipuri de competiție. Toate celelalte puteri regionale — 
printre care se numără Coreea de Sud, o forță economică importantă în sine 
— sunt dispuse în jurul balanței China-—Japonia-SUA. America îşi va defini 
politica următorului deceniu în termenii menţinerii şi manipulării acestei 
balante. 

Este dificil să ne imaginăm două națiuni mai diferite decât China şi 
Japonia, iar tensiunile economice au generat ostilitate între ele începând cu 
primul război modern sino-japonez, din 1895, atunci când Japonia a învins 
marina chineză. Japonia este o putere industrială maritimă, depinzând în 
totalitate, pentru a supraviețui, de importurile de materie primă. China, cu 
populația sa numeroasă şi o suprafață gigantică, este legată de sol. Din 
momentul în care Japonia a început procesul de industrializare, a avut 
nevoie de pieţele chinezeşti, de materii prime şi de forță de muncă, făcând 
schimburi cât se poate de favorabile. Chinezii aveau nevoie de capital 
extern şi de expertiză, dar nu voiau să ajungă sub controlul Japoniei. 
Această interdependenţă marcată de suspiciuni a celor două ţări le-a condus 
către un război sângeros în perioada anilor 1930 şi 1940, în timpul căruia 
Japonia a ocupat o bună parte a teritoriului chinezesc. Relaţia dintre aceste 


două ţări nu s-a mai refăcut niciodată după acel război, dar ostilitatea şi 
lipsa de încredere au fost ținute sub control, în parte şi datorită prezenţei 
Statelor Unite. 

În timpul Războiului Rece, SUA au întreţinut relaţii complexe cu ambele 
țări. Aveau nevoie atât de puterea industrială japoneză pentru a alimenta 
Războiul din Coreea şi nu numai, cât şi de avantajele sale geografice, 
pentru a bloca flota sovietică la intrarea în Pacific. Japonia le-a oferit 
voluntar pe amândouă. În schimb, SUA au permis japonezilor accesul 
produselor lor industriale pe pieţele americane, şi nu au impus Japoniei nici 
un angajament militar în ceea ce priveşte operațiunile americane din jurul 
lumii. 

În aceeaşi epocă, SUA au afişat o ostilitate clară faţă de China comunistă, 
timp de aproape treizeci de ani. Dar după ce şi-au irosit forțele pe plan 
mondial în Vietnam şi având nevoie de o contrapondere pentru Uniunea 
Sovietică, şi-au întors privirea spre China. Statul chinez, temându-se de 
Uniunea Sovietică şi văzând Statele Unite ca girant al siguranței sale 
naționale, a acceptat această înţelegere. 

Nici China, nici Japonia nu stăteau liniştite în ceea ce priveşte relația pe 
care cealaltă o avea cu Statele Unite, dar americanii au reuşit cu succes 
această triangulatie, întrucât fiecare ţară avea probleme mai grave asupra 
cărora să se concentreze. Preocupările Chinei erau de natură geopolitică: în 
mare măsură, teama de Uniunea Sovietică. Ale Japoniei înclinau spre 
economie: boomul economic postbelic. Fiecare ţară avea nevoie de Statele 
Unite din propriile motive. 

La sfârşitul Războiului Rece, natura echilibrului s-a schimbat. Perioada 
de creştere rapidă a Japoniei a fost întârziată atunci când China, adoptând 
atitudinea japoneză de concentrare asupra economiei, trecea printr-un boom 
prelungit. Japonia a rămas ţara cu economia cea mai dezvoltată, dar China a 
devenit cea mai dinamică — o situaţie care era foarte satisfăcătoare pentru 
Statele Unite.  Concentrându-se în primul rând asupra intereselor 
economice, SUA nu priveau nici una dintre ţări dintr-o perspectivă într- 
adevăr geopolitică. În general, Asia era preocuparea Ministerului de Finanţe 
şi a celor care gestionau relațiile comerciale, nu a Ministerului Apărării. 

Stabilitatea din vestul Pacificului şi din sud-estul Asiei, care dăinuie din 
anii 1980, este cu atât mai demnă de menţionat cu cât întreaga regiune — de 
la Indochina la Indonezia, sau chiar China — părea a fi printre cele mai 


instabile şi mai lipsite de perspective din lume, un focar de războaie, 
tensiuni interne şi grave dezechilibre în perioada anilor 1960 şi 1970. 

Preşedintele trebuie să ţină cont de faptul că Asia este un loc extrem de 
schimbător şi, în următorii zece ani, va vedea, fără îndoială, cum unele 
lucruri care par astăzi imuabile se vor transforma cu totul. De exemplu, 
economia chineză va avea de trecut prin încercări aspre, în timp ce Japonia 
începe să se refacă după eşecurile sale. În anii 1970, exista un consens cu 
privire la violenţa şi instabilitatea inerente Asiei; astăzi, pacea şi stabilitatea 
din Asia sunt un fapt unanim acceptat. Aceste afirmații contradictorii 
sugerează efortul tentativelor de a determina forma pe care o va lua Asia în 
următorul deceniu, cum vor evolua relațiile chino-japoneze şi care va fi 
politica americanilor cu privire la această regiune. 


China, Japonia şi zona Pacificului de Vest 


Atunci când vorbim despre estul Asiei, vorbim de fapt despre şirul de insule 
care se întinde din Kurile până în Indonezia, precum şi de relațiile pe care le 
au între ele şi de cele pe care le au cu ţările de pe continent. Atunci când 
vorbim despre partea continentală, vorbim mai presus de orice despre 
China. 

China se întinde până la o distanță de 4000 de kilometri de țărmul 
oceanului şi are granițe comune cu paisprezece ţări. Deşi China are contact 
cu oceanul pe o singură latură, am putea să ne-o imaginăm ca pe o insulă 
relativ îngustă, agățată la marginea Pacificului, izolată în nord, vest şi sud 
prin bariere practic impenetrabile. 

Imaginea unei insule capătă consistență atunci când ne gândim că 
majoritatea populației Chinei locuieşte în partea estică, până la aproape 700 
de kilometri distanță de coastă. Această densitate este asigurată de 
disponibilitatea apei. Teritoriul cuprins între linia care împarte harta în două 
(pagina următoare) şi zona de coastă reprezintă zona în care nivelul 
precipitațiilor medii anuale depăşeşte 380 mm — minimul necesar pentru un 


număr mare de oameni. Din moment ce partea vestică a Chinei este prea 
aridă pentru a susține populația numeroasă, peste un miliard de oameni se 
înghesuie într-o regiune de dimensiunea Statelor Unite la est de Mississippi, 
excluzând New England. Acesta este teritoriul grupului etnic Han. 

China occidentală este o zonă vastă şi aproape deşertificată, înconjurată 
de patru state-tampon nonchinezeşti: Tibet, Xinjiang, Mongolia Interioară şi 
Manciuria. Acestea ancorează China la extremitățile sale geografice, lanţul 
munţilor Himalaya întinzându-se în sud-vest şi putând fi străbătut, dar cu 
siguranţă nu de către armate şi nu pentru comerţ de mare volum. Siberia se 
află spre nord, o imensă zonă necultivată, fără rețea de transport de la nord 
la sud. Junglele şi zonele deluroase aspre dinspre sud, întinzându-se de la 
Myanmar până la Oceanul Pacific, izolează China de Asia de Sud-Est. 

Din punct de vedere geografic, Japonia este o ţară mult mai puţin 
complexă, fiind formată din patru insule principale şi o serie de insule mult 
mai mici spre nord şi spre sud. Poziţia sa într-un arhipelag a impus Japoniei 
caracterul de națiune maritimă, fapt completat de o realitate geologică 
extraordinară: Japonia este lipsită aproape în totalitate de resursele minerale 
necesare industriei. Industrializarea a presupus întotdeauna importarea 
resurselor, inclusiv a petrolului, pe care Japonia îl obține în principal din 
Golful Persic. Aceasta înseamnă că, prin definiție, Japonia are interese 
globale extinse şi vulnerabilități pe măsură. Spre deosebire de China, care 
importă materii prime, dar are suficiente resurse pentru a supraviețui dacă 
este necesar, Japonia s-ar prăbuşi în termen de câteva luni dacă importurile 
sale ar fi întrerupte. 


CHINA 


Persoane per km? 


Precipitaţii în China şi densitatea populaţiei 

Datorită izolării sale şi a industrializării rapide în secolul al XIX-lea, 
Japonia a scăpat de experienţa suferită de China din partea europenilor. 
Europenii au oferit Japoniei ajutor sub forma tehnologiei industriale şi a 
antrenamentului militar. Britanicii au organizat marina japoneză, iar 
germanii, armata, astfel încât Japonia a evoluat rapid într-o putere care îi 
putea provoca pe europeni. ȘI, într-adevăr, a înfrânt Rusia în 1905. 

Țara cea mai alarmată de ascensiunea bruscă a Japoniei a fost cealaltă 
mare putere industrială din Pacific: Statele Unite. Înainte de al Doilea 
Război Mondial, japonezii importau materii prime în principal din Asia de 
Sud-Est şi din Indule de Est. Pentru a-şi asigura accesul la aceste resurse, 
Japonia avea nevoie de o forţă militară substanțială, în special de o flotă 
navală. SUA, care au devenit o putere maritimă importantă abia la sfârşitul 
secolului al XIX-lea, au văzut formarea marinei japoneze ca pe un aspect 
care va contribui într-o zi la expulzarea Statelor Unite din Oceanul Pacific. 
Doar devenind o putere industrială şi navală, Japonia a părut să amenințe 
siguranţa Statelor Unite. Prin extinderea forței sale navale pentru a se apăra 
de Japonia, SUA au amenințat siguranţa Japoniei. 

Rezultatul acestei intimidări reciproce a fost extinderea celui de-al Doilea 
Război Mondial în zona Pacificului. SUA au învins Japonia nu datorită 
bombei atomice şi a succesului strategiei sale de zboruri scurte între insule, 
ci pentru că submarinele sale au întrerupt transporturile de materii prime 
dinspre sud şi au lăsat Japonia în incapacitate de a purta războiul. Japonia a 
continuat să reziste, dar, odată ce intervenția submarinelor americane a 
strangulat conducta de materii prime, a pierdut orice speranţă. 

Relieful Chinei 


Japonia de astăzi depinde în aceeaşi măsură de comerţul maritim ca şi în 
anii 1930 şi 1940. Este încă obligată să importe tot petrolul de care are 
nevoie şi depinde de accesul la apele controlate de marina Statelor Unite. 
Aceasta înseamnă că poziția industriei japoneze depinde de voinţa Statelor 
Unite de a garanta rutele maritime. Japonia depinde şi de voinţa 
americanilor de a nu-şi asuma riscuri în ceea ce priveşte zonele străbătute 
de transporturile japoneze — în principal strâmtoarea Ormuz. 

Aşadar, Japonia este prinsă într-o relație de subordonare faţă de Statele 
Unite. Nu-şi poate permite să se îndepărteze de SUA fără a-şi clădi întâi o 
forţă militară capabilă să asigure propriile linii comerciale, dar acesta este 
un demers mult mai ambițios şi mai costisitor decât îşi poate permite 
Japonia în decursul următorilor zece ani. În orice caz, nesiguranța sa 
inerentă, din cauza dependenţei de importuri, alături de caracterul 
imprevizibil al americanilor, vor determina Japonia să devină mai 
independentă şi mai puţin expusă decât a fost până acum. 

La fel ca japonezii, nici chinezii nu-şi permit să se distanțeze de 
americani. Aceştia depind de SUA mai puţin pentru transportul de materii 
prime (deşi navele chinezeşti trec şi ele prin apele controlate de Statele 
Unite), cât pentru rolul lor de consumator al produselor industriale 
chinezeşti. China, la fel ca Japonia, a devenit un exportator important 
pentru Statele Unite, într-o asemenea măsură încât capacitatea şi dorința de 
cumpărare a Statelor Unite este una dintre bazele economiei chineze, alături 


de piaţa europeană. China trebuie să aibă acces la amândouă. De-a lungul 
următorilor zece ani, China, la fel ca Japonia, se va concentra asupra 
pregătirilor pentru ceea ce consideră a fi cea mai rea perspectivă în ceea ce 
priveşte parteneriatul comercial cu Statele Unite, o decizie politică de 
limitare a accesului chinezilor pe piaţa americană. 

În măsura în care echilibrul regional va dăinui, acest lucru nu se va 
întâmpla atât datorită relațiilor între japonezi şi chinezi, cât datorită relației 
fiecărei țări asiatice cu Statele Unite. Pe măsură ce China şi Japonia devin 
amândouă mai puternice, fiecare va observa în mod inevitabil creşterea 
celeilalte şi va începe să îşi facă griji. 

Dacă toate celelalte lucruri rămân neschimbate, relația Japoniei cu SUA 
va rămâne stabilă, dar în cazul Chinei, lucrurile stau altfel. Exporturile 
stabilizează economia şi societatea chineză, dar nu este suficient să dispui 
de cumpărători; este esenţial şi ca vânzările sub formă de exporturi să aducă 
prosperitate Chinei. Dacă exporturile către Statele Unite nu se mai potrivesc 
în peisajul cerinţelor Chinei, atunci interesul chinezilor faţă de relația cu 
americanii se va diminua, şi China va deveni din ce în ce mai puţin 
dependentă. În decursul următorului deceniu, pe măsură ce China devine un 
agent economic din ce în ce mai liber, deşi nu tocmai prosper, Japonia va 
trebui să forțeze Statele Unite să garanteze că îşi vor urma interesele 
proprii, şi nu pe cele chineze, în caz contrar schimbându-și la rândul ei 
poziția. Aşadar, echilibrul care se bazează pe relația americano-chineză 
depinde, în fapt, de evoluția economiei chineze din următorii ani. 


China şi Japonia 


O parte din motivul pentru care China a fost capabilă de o creştere atât de 
spectaculoasă în anii 1980 a fost faptul că Mao blocase dezvoltarea într-un 
mod la fel de dramatic până în acel moment. După moartea lui Mao şi 
înlocuirea sa cu Deng Xiaoping, simpla schimbare de ideologie a permis 
Chinei să cunoască o creştere bruscă, bazată pe cererea controlată, 
combinată cu talentul nativ şi aptitudinile poporului chinez. 

De-a lungul istoriei, China a trecut de la o extremă la alta: de la izolare şi 
sărăcie relativă la o deschidere comercială combinată cu instabilitate 
socială. Începând cu anii 1840, când Marea Britanie a forțat China să-şi 
deschidă porturile, şi până în 1947, când comuniştii au preluat puterea, 
China era deschisă, prosperă cel puţin în unele regiuni, şi extrem de 
fragmentată. Atunci când Mao a demarat Marşul cel Lung şi a alcătuit o 


armată de ţărani, pentru a-i îndepărta pe vestici, a izolat ţara şi a redus 
nivelul de trai pentru toți cetăţenii, dar a creat o stabilitate şi o unitate 
națională cum nu mai existaseră de aproape un secol în China. 

Oscilarea aceasta între deschidere şi instabilitate şi închidere şi unitate 
națională se bazează parțial pe natura principalei resurse economice 
chinezeşti, mâna de lucru ieftină. Atunci când puterilor externe le este 
permis să investească în China, construiesc fabrici şi deschid afaceri care să 
profite de capitalul uman abundent al Chinei. Şi totuşi, principalul scop al 
acestor fabrici nu este să vândă în China, ci să producă bunuri care pot fi 
vândute în alte ţări. Prin urmare, atenția investitorilor se concentrează 
asupra porturilor mari şi a zonelor din care se pot transporta cu uşurinţă 
mărfurile spre aceste porturi. Pentru că populația este concentrată în 
regiunile de coastă, nu sunt motive serioase pentru a construi o 
infrastructură în restul ţării. Într-adevăr, majoritatea acestor fabirici se întind 
pe o distanţă de câteva sute de kilometri de coastă. Chiar şi atunci când 
China a devenit prosperă şi fabricile au intrat în proprietatea unor cetăţeni 
chinezi, tiparul s-a păstrat. 

Conform Băncii Populare Chineze, 60 de milioane de chinezi — o 
populație egală cu cea a unei ţări europene mari — câştigă mai mult de 
20000 de dolari pe an. Dar având în vedere că populaţia Chinei este de 1,3 
miliarde de locuitori, 60 de milioane de cetățeni din pătura de mijloc 
reprezintă mai puţin de 5% din populaţia totală, iar majoritatea covârşitoare 
a acestor oameni trăiesc în zona de coastă sau la Beijing. 

Circa 600 de milioane de chinezi trăiesc în gospodării unde venitul anual 
familial este de sub 1000 de dolari, ceea ce înseamnă mai puţin de 3 dolari 
pe zi pentru întreaga familie. Alte 440 de milioane de chinezi au un venit 
anual familial cuprins între 1000 şi 2000 de dolari, adică între 3 şi 6 dolari 
pe zi. Aceasta înseamnă că 80% din populația Chinei trăieşte în condiții 
comparabile cu ţările sărace din Africa Subsahariană. Chiar şi în zona de 
coastă, la o distanță de mai puţin de 200 de kilometri de ocean, regiune 
care-i adăposteşte pe cei 15% dintre chinezi care au locuri de muncă în 
fabrici, China este o ţară extrem de săracă. Marja sa îngustă de prosperitate 
creează o falie de natură atât socială, cât şi geografică. Zona din jurul 
porturilor profită de pe urma comerțului, pe când restul Chinei nu. 
Interesele regiunii de coastă sunt de fapt mult mai aproape de cele ale 
partenerilor comerciali externi ai Chinei decât de interesele care domină 
restul țării sau chiar de interesele guvernului central. 


De-a lungul acestor falii a fost împărțită China în secolul al XIX-lea, şi 
aici se va fragmenta în viitor. Beijingul oscilează între majoritatea sărăcită 
şi minoritatea prosperă. Sprijiniţi de interesele străinilor, chinezi îmbogățiți 
din zonele de coastă se vor opune guvernului central. Tentativele de a 
transfera bogăţia ori vor slăbi guvernul central, ori îl vor forța să devină 
dictatorial. Dinastia Qing a fost slăbită după invazia britanică. Soluția lui 
Mao din perioada anilor 1940 şi 1950 a fost represiunea extinsă, alungarea 
străinilor şi exproprierea, urmată de redistribuirea averii zonelor sărăcite. 

În perioadele de relativă prosperitate şi creştere, problema poate fi 
gestionată de stat. Chiar dacă inegalitățile cresc, nivelul absolut de trai 
pentru majoritatea chinezilor creşte şi el, iar acea creştere, oricât de mică, 
îndeplineşte foarte bine rolul de calmant pentru populaţie. Dar ce se 
întâmplă atunci când economia slăbeşte şi nivelul de trai scade per total? 
Pentru cei din clasa de mijloc şi pentru cei bogaţi, aceasta nu este o situație 
convenabilă. Pentru cei peste un miliard de chinezi care trăiesc într-o 
sărăcie lucie, chiar şi o mică scădere a condițiilor de trai poate fi 
catastrofală. În această direcţie se îndreaptă China în viitorul foarte apropiat 
— către o scădere relativ mică a indicelui de creştere, dar care va avea 
puternice efecte economice şi sociale, întărind opoziția față de guvernul 
central. 

Întrucât China are o economie de producţie complet disproporţionată faţă 
de economia de consum, vor apărea inevitabil probleme. Îmbrăcămintea şi 
iPod-urile produse în China nu sunt vândute propriei populaţii sărace. 
Totuşi, China nu mai deţine avantajul salariului în faţa unor țări precum 
Pakistan şi Filipine. Dată fiind cantitatea finită de mână de lucru 
semicalificată (spre deosebire de numărul nelimitat de ţărani necalificaţi), 
preţul acesteia a crescut. Presată de concurență, China şi-a redus preţurile, 
ceea ce a redus profiturile de pe urma exportului. În faţa unei concurenţe în 
creştere şi a unei dezvoltări lente a unora dintre clienții săi, abilitatea Chinei 
de a concura pe piaţă va cunoaşte un declin, făcând plata împrumuturilor 
comerciale mult mai dificilă şi sporind astfel presiunea asupra întregului 
sistem financiar. 

Realitatea crudă este că, pentru China, şomajul este pur şi simplu prea 
costisitor. Un număr mare de ţărani s-au mutat la oraş pentru a-şi găsi locuri 
de muncă, iar dacă îşi pierd slujbele, ori rămân în oraş, provocând 
instabilitate, ori se întorc în satele lor, crescând astfel nivelul sărăciei rurale. 
China îşi poate păstra oamenii la locul de muncă încurajând băncile să 


împrumute întreprinderile care se află în pragul falimentului, subvenţionând 
exporturile sau creând întreprinderi deținute de stat, dar aceste eforturi ar 
secătui economia. 

De-a lungul următorului deceniu, China va fi forţată să-şi întărească 
securitatea internă. Armata Populară de Eliberare (APE) este deja imensă. 
În cele din urmă, APE va păstra unitatea ţării, dar aceasta presupune ca 
această forţă, care se sprijină pe cele mai sărace segmente ale populației, să 
rămână ea însăşi unită şi loială. Pentru a stinge duşmănia de clasă, China va 
trebui să impoziteze regiunea de coastă şi pe cei 60 de milioane de chinezi 
care trăiesc bine, apoi să transfere banii către APE şi către ţărani. Cei 
impozitaţi se vor opune, iar veniturile vor fi insuficiente pentru aceia pe 
care guvernul intenționează să-i ajute, dar ar trebui să fie îndeajuns pentru a 
menţine capacitatea armatei. 

Întrebarea pe termen lung cu privire la China, care îşi va afla răspunsul în 
deceniul următor, este dacă va încerca să-şi rezolve problema în maniera lui 
Mao — adoptând o politică izolaționistă, distrugându-i pe afaceriştii de pe 
coastă şi îndepărtând interesele externe — sau va urma modelul 
regionalismului şi al instabilității de la sfârşitul secolului al XIX-lea şi 
începutul secolului XX. Singura certitudine este că guvernul Chinei va fi 
absorbit de problemele interne, lucrând atent la echilibrarea forțelor 
concurente şi din ce în ce mai paranoic în legătură cu intențiile Japoniei şi 
ale Americii. 

În 1990, Japonia a trecut prin acelaşi gen de declin pe care încep acum 
să-l resimtă chinezii. Japonia are un control social informal mult mai 
puternic decât cred majoritatea străinilor, marile conglomerate corporatiste, 
numite keiretsu, păstrând în acelaşi timp un grad mare de libertate. 
Crescând rapid după cel de-al Doilea Război Mondial, Japonia a trecut 
printr-o criză financiară inevitabilă în urma eşecului de a dezvolta un sistem 
de piaţă de capital. Economia japoneză a funcţionat prin intermediul 
cooperării dintre keiretsu şi guvern. Această cooperare a fost concepută în 
scopul de a nu exista învinşi, şi aceasta a fost greşeala sa majoră. 

Problema capitalului a fost exacerbată de faptul că japonezii nu aveau un 
plan de pensii demn de menționat, ceea ce însemna că cetăţenii erau forțați 
să facă economii masive, plasându-şi banii în bănci poştale guvernamentale, 
care ofereau dobânzi foarte mici. Banii erau apoi împrumutaţi de guvern 
băncilor mari, „orăşeneşti“, legate de keiretsu. Acest sistem a oferit Japoniei 
un avantaj enorm în anii 1970 şi 1980, atunci când dobânzile Statelor Unite 


aveau două cifre, iar corporaţiile japoneze puteau împrumuta cu dobândă 
mai mică de 5%. Dar banii nu erau folosiţi pentru afaceri care erau în sine 
profitabile. Cea mai mare parte a profitului provenea din adaosul comercial, 
consecință a monedei slabe. Iar nevoia japonezilor de a economisi sume 
mari pentru a se putea pensiona însemna că aceştia erau clienți scrupuloşi. 
Aşadar, nucleul economiei japoneze, asemenea economiei chineze de astăzi, 
erau exporturile, în principal către Statele Unite. 

Văzând că sporeşte competiția din partea altor ţări asiatice, japonezii au 
scăzut preţurile, ceea ce a redus profiturile. Profiturile mai mici făceau ca 
firmele să fie nevoite să împrumute bani mai mulți pentru a se putea 
dezvolta, după care au constatat că le era foarte dificil să restituie aceşti 
bani. Ce a urmat a fost un crah economic care nu a trecut neobservat de 
agenţiile occidentale de media timp de câţiva ani. 

La fel ca şi chinezii, japonezii trebuiau să evite şomajul, dar din motive 
diferite. În Japonia, reticenţa de a face reduceri de personal se bazează pe 
contractul social prin care un salariat se dedică pe viaţă unei companii, şi 
compania răspunde acestei dedicări. Japonezii au păstrat această tradiție 
menţinând şomajul aproape de zero şi permițând ca rata de creştere 
economică să fie aproape inexistentă. 

Economiştii occidentali au numit cei douăzeci de ani în care economia 
japoneză a stagnat „deceniile pierdute“, dar aceasta reprezintă o 
neînțelegere cu privire la obiectivele japonezilor sau mai degrabă 
impunerea unui punct de vedere occidental asupra valorilor japoneze. 
Sacrificarea creşterii în vederea menţinerii unei rate a angajării aproape 
totale a însemnat pentru această societate profund unită nu un deceniu 
pierdut, ci păstrarea unui interes elementar. 

În același timp, rata natalității în Japonia a scăzut mult sub cota de 2,1 
copii pe cap de femeie necesari pentru a menţine populația la un nivel 
constant. Acum, când fiecare generaţie este mai redusă numeric decât 
precedenta, economia nu mai poate susține pensiile. Astfel, datoriile şi 
factorul demografic au creat o criză enormă în Japonia. 

În decursul următorilor zece ani, japonezii nu vor mai putea să menţină 
această rată ridicată a angajării sporindu-şi încă şi mai mult datoriile, atât pe 
cele publice, cât şi pe cele private. Precum chinezii, vor trebui să schimbe 
modelul economic. Dar japonezii posedă unul dintre cele mai importante 
avantaje: nu au un miliard de oameni care se zbat în sărăcie. Spre deosebire 


de chinezi, ei pot absorbi regimul de austeritate, dacă va fi nevoie de el, fără 
să creeze dezechilibre. 

Principalul punct slab al Japoniei rămâne lipsa de resurse naturale 
necesare industriei, de la petrol şi cauciuc până la minereu de fier. Pentru a 
rămâne o putere industrială, Japonia trebuie să cumpere şi să vândă la nivel 
global, iar dacă va pierde accesul la căile maritime, va pierde tot. Dacă apar 
probleme, iar Japonia nu are opţiunea de a se întoarce spre interior, cel mai 
probabil va deveni din nou agresivă. 


Balanța de putere chino-japoneză 


În ultimii treizeci de ani, relaţiile dintre China şi Japonia au fost puse în 
umbră de relația fiecăreia cu Statele Unite. SUA au menţinut balanța de 
putere păstrând relaţii reciproc avantajoase cu cele două ţări, dar aceste 
relaţii se vor schimba în deceniul ce urmează. În primul rând, problemele 
economice ale Chinei vor modifica relația sa cu lumea, transformând în 
acelaşi timp mecanismele interne ale ţării. În mod similar, problemele 
interne ale Japoniei şi soluțiile pe care le alege schimbă modul său de 
operare. 

Chiar şi atunci când este pasivă în relația cu alte ţări sau depinde de 
acestea pentru a-şi garanta accesul pe pieţele mondiale, Japonia rămâne 
profund implicată în afacerile lumii. China este şi ea implicată, dar nu la fel 
de irevocabil ca Japonia. Pierderea importurilor de materii prime nu 
reprezintă o ameninţare existențială pentru China, cum se întâmplă în cazul 
Japoniei. În mod similar, câtă vreme China se bazează pe exporturi, se poate 
reconfigura dacă este necesar, indiferent cât de dureros ar fi procesul. 

Aşadar, China este mai puţin tentată să devină agresivă. Are şi o 
capacitate mai scăzută de a face acest lucru. Calea principală de acces a 
Chinei către restul lumii este maritimă, dar ea nu are o flotă semnificativă, 
raportată la geografie şi la flota Statelor Unite. Construirea unei puteri 
navale durează generații întregi, nu atât pentru a dezvolta tehnologia 
necesară, cât pentru a transmite mai departe experiența acumulată care naşte 
amirali de valoare. Va dura mult până ce China va putea constitui o 
provocare pentru Statele Unite sau măcar pentru Japonia în ceea ce priveşte 
marina. S-a discutat îndelung dezvoltarea flotei chineze. Cu siguranţă are 
loc o dezvoltare semnificativă, dar există o diferenţă mare între efortul 
actual şi lucrurile pe care China trebuie să le întreprindă pentru a se putea 
măsura cu puterea navală a Statelor Unite, chiar şi în apele din apropierea 


Chinei. Cele mai dezvoltate au fost sistemele de rachete sol-apă. Dar 
chinezii mai au un drum lung de parcurs înainte ca navele lor să poată spera 
să învingă o flotă americană. Şi chiar şi rachetele sol-apă sunt foarte 
vulnerabile în fața atacurilor aeriene americane şi a atacurilor cu rachete. 
Marina chineză nu va alunga Statele Unite din apele regionale în următorul 
deceniu. 

Japonia este astăzi în mod oficial o putere pacifistă, fiind interzis prin 
articolul 9 din Constituţie să deţină o forță armată ofensivă; aceasta nu a 
oprit-o să-şi clădească cea mai puternică marină din vestul Pacificului, nici 
o armată numeroasă şi o flotă aeriană puternică. A reuşit, totuşi, să evite 
utilizarea acestor forțe, bazându-se în schimb pe Statele Unite pentru 
protecția intereselor sale internaționale, mai ales accesul la resursele 
naturale. 

Supunerea japonezilor față de Statele Unite după al Doilea Război 
Mondial s-a dovedit folositoare întrucât SUA aveau nevoie de ajutorul 
Japoniei în Războiul Rece şi au vrut ca Japonia să fie cât mai puternică 
posibil. Între timp au avut loc unele schimbări subtile. SUA controlează 
încă rutele maritime ale Japoniei şi sunt încă pregătite să garanteze accesul 
său, dar înclinația lor spre risc în legătură cu acele rute de acces au adus 
Japonia într-o poziţie riscantă. Până acum, în timpul războiului american 
împotriva jihadiştilor, SUA au avut grijă să nu pericliteze transporturile 
petroliere care trec prin strâmtoarea Ormuz, transporturi de care Japonia 
depinde, dar ar fi foarte posibil ca americanii să greşească în estimări. Cu 
alte cuvinte, SUA îşi pot asuma riscuri pe care Japonia nu şi le permite, aşa 


că perspectivele celor două ţări asupra lumii şi interesele lor naționale sunt 
divergente. 

Problema internă a japonezilor este aceea că au ajuns cât de departe se 
putea în acest ciclu economic. Ei trebuie ori să accepte un regim de 
austeritate şi creşterea şomajului, ori să lase economia să se 
supraîncălzească. Principalul punct slab al japonezilor este reprezentat în 
continuare de pieţele de capital, care încă nu operează liber, dar, cu toate 
acestea, japonezii nu au o planificare centralizată eficientă. Acest ritm nu 
poate fi susținut. Trecerea la o piață de capital liberă ar putea rezolva 
problema Japoniei pe termen lung, dar doar cu costul unei instabilității în 
prezent. Pentru că nu-şi pot permite o economie de piață reală, se vor 
îndrepta spre un sistem economic în care statul impune o eficiență ridicată 
(niciodată la fel de mare ca eficienţa pieţei, dar mai ridicată decât în situația 
actuală) şi în care keiretsu scad în importanţă. Aceasta înseamnă că statul 
Japonez va concentra puterea în mâinile sale şi îşi va asuma un rol mai 
important în gestionarea finanțelor. 

Cealaltă mare problemă a Japoniei este de ordin demografic. Este o ţară 
care îmbătrâneşte şi are nevoie de mai multă forță de muncă, dar este 
incapabilă social să susțină o imigrație pe scară largă, ceea ce acționează 
împotriva coeziunii culturale japoneze. Soluția nu este aducerea 
muncitorilor în fabrici, ci aducerea fabricilor la muncitori. În decursul 
următorilor ani, Japonia va fi încă şi mai agresivă în exploatarea mâinii de 
lucru din afara granițelor sale, inclusiv din China, în funcţie de evoluţia 
situației de acolo. 

Orice i-ar aştepta pe viitor, japonezii ar trebui să continue relația lor 
strategică fundamentală cu Statele Unite, chiar depinzând în continuare de 
apărarea americană pentru rutele lor comerciale maritime. Pentru Japonia, 
aceasta este o soluție mai puţin costisitoare şi mult mai puţin periculoasă 
decât afirmarea sa pe cont propriu. 


Strategia americană: câştigarea de timp 


SUA nu au nici resursele necesare, nici o putere politică suficient de amplă 
pentru a se putea ocupa de toate balanţele regionale de putere simultan. Vor 
fi preocupate de Rusia şi de Orientul Mijlociu, iar acestea nu le vor mai lăsa 
suficiente resurse pentru a se ocupa de vestul Pacificului. Aşa că, automat, 
strategia americană din această regiune trebuie să fie una de întârziere şi 
prevenire. SUA nu pot controla procesele vaste care se desfăşoară, aşa că le 


rămâne să spere că le pot modifica puţin. Din fericire, aceasta este o regiune 
în care procesele ce se derulează implică ţări care privesc în mod favorabil 
Statele Unite, cel puţin pentru moment. Aşadar, americanii ar trebui să tragă 
de timp şi să pună în acelaşi timp piatra de temelie pentru ce va urma. 

Pericolul pentru americani nu ar fi o alianță între Japonia şi China. 
Aceste două naţiuni sunt la concurență pe prea multe planuri şi sunt prea 
diferite pentru a putea spera la o colaborare apropiată. Ajungând la limita 
acestui ciclu economic, Japonia nu va mai fi uriaşul pasiv şi tăcut din 
ultimii douăzeci de ani. China, pe de altă parte, va avea o economie mai 
puțin năvalnică decât până acum. Provocarea pentru Statele Unite va fi 
gestionarea relației sale cu ambii jucători din zona Pacificului de Vest, 
fiecare cu tempoul său. În acelaşi timp, SUA trebuie să se retragă din centru 
şi să lase aceste două puteri asiatice să dezvolte relații mai apropiate una 
faţă de cealaltă, găsindu-şi singure punctul de echilibru. 

Nici China, nici Japonia nu se vor ridica la rangul de hegemon regional 
în următorul deceniu. Miracolul economic chinez se va stinge încet, la fel 
ca toate miracolele economice, iar China se va concentra pe menţinerea 
stabilităţii fără o creştere rapidă. Japonia va cunoaşte o restructurare internă, 
începând în acelaşi timp să îşi sincronizeze politica externă cu interesele 
sale globale. Dar Japonia va fi cea asupra căreia va trebui să se îndrepte 
atenția americanilor. 

Pe măsură ce puterea Japoniei creşte, ea trebuie să-şi sporească 
obligatoriu capacitățile navale. Este un principiu fundamental al Statelor 
Unite să se opună puterilor maritime în ascensiune, dar în mod evident SUA 
nu vor intra în război cu Japonia din această cauză în 2015 sau 2020, la fel 
cum au făcut-o în 1941. Totuşi, vor trebui să conceapă o strategie pentru a 
se ocupa de o Japonie din ce în ce mai îndrăzneață. 

Primul pas al strategiei Statelor Unite cu privire la Japonia trebuie să fie 
asigurarea integrității Chinei, pentru că, pe măsură ce China devine mai 
slabă, Japonia va fi tot mai liberă să-şi arate muşchii. Pe cât posibil, SUA ar 
trebui să se elibereze de sub presiunea Chinei facilitându-i exporturile către 
Statele Unite. Aceasta este, desigur, o răsturnare de situaţie, şi vor apărea 
serioase probleme politice în urma acestei decizii. Preşedintele va trebui să 
fie foarte abil în justificarea generozităţii sale într-un moment în care rata 
şomajului în America este atât de ridicată. Dar orice ar constrânge Japonia, 
chiar şi marginal, are valoare pentru Statele Unite. 


Doar o Chină stabilă poate controla investițiile străine în economia sa, iar 
atât stabilitatea, cât şi controlul vor fi necesare pentru a bulversa planurile 
Japoneze legate de fabricile şi lucrătorii chinezi. Constrângerea expansiunii 
Japoniei va întârzia, ca urmare, răspunsul japonezilor la problemele lor, iar 
orice încetineşte resuscitarea economică a Japoniei avantajează Statele 
Unite, fie şi doar câştigând timp. 

Al doilea pas care trebuie făcut în strategia Statelor Unite este păstrarea 
unor relații cât se poate de cordiale cu japonezii. Cu cât Japonia este mai 
încrezătoare în accesul său la materii prime, cu atât mai puţin motivată va fi 
să-şi constituie o marină proprie. Japonezii, conştientizând perfect 
dezechilibrul balanței de putere, nu s-au simţit niciodată atât de confortabil 
cum au părut în relaţia lor bazată pe respect reciproc cu Statele Unite. În 
acelaşi timp, nu şi-au dorit niciodată să țină piept costurilor astronomice şi 
riscurilor pe care crearea unei alternative le-ar impune. 

Pe termen lung, o ţară atât de vulnerabilă şi cu o economie atât de amplă 
precum Japonia va trebuie să găsească o cale prin care să-şi asigure 
interesele proprii. Însă aceasta nu trebuie să se întâmple în deceniul 
următor, iar strategia americană trebuie să țintească prelungirea dependenţei 
Japoniei cât de mult posibil. Cu cât Japonia rămâne mai mult timp 
dependentă de Statele Unite, cu atât acestea vor avea o mai mare influență 
asupra politicii japoneze. Dacă este împinsă prea departe, Japonia ar putea 
alege un nou traseu, întorcându-se la politicile distructive din anii 1930, 
atunci când era o naţiune cu o economie dirijată de stat şi era interesată mai 
ales de apărarea naţională. SUA trebuie să aibă grijă să nu împingă lucrurile 
prea departe. 

Două lucruri vor face această strategie asiatică mai uşor de vândut opiniei 
publice americane. Mai întâi, faptul că atenția sa va fi distrasă. Apoi faptul 
că mişcările americane din vestul Pacificului vor fi treptate, şi nu bruşte. 
Preşedintele va avea de câştigat pentru că nu este obligat să declare 
modificările politicii sale, iar acțiunile sale nu vor avea un efect decisiv, 
pentru că SUA sunt importante, dar nu esențiale pentru fiecare dintre aceste 
puteri asiatice. 

În acelaşi timp, SUA trebuie să clădească relaţiile din următoarea etapă a 
istoriei, în care vor putea să-şi dorească recrutarea Japoniei, Chinei sau a 
amândurora pentru a coopera împotriva amenințărilor din partea Rusiei sau 
a altor puteri. Apetitul pentru risc al acestor două țări nu este prea mare, iar 


SUA trebuie să realizeze că, făcând presiuni asupra lor fără a le oferi nici un 
fel de stimulente, probabil că nu vor ajunge nicăieri. 

Aici, Coreea de Sud ar putea juca un rol crucial. Este deja o preocupare 
de ambele părți ale balanței chino-japoneze, dar îndeosebi pentru japonezi. 
Din motive istorice, Coreea de Sud disprețuiește Japonia şi nu are încredere 
în China. Nu se simte foarte liniştită nici în privinţa Statelor Unite, dar cel 
puţin geografia a făcut-o să depindă de americani. 

Pe măsură ce puterea Japoniei creşte, iar cea a Chinei scade, coreenii vor 
avea nevoie de Statele Unite mai mult ca oricând, iar SUA se vor bizui pe 
Coreea de Sud pentru a-şi înmulţi opţiunile de care dispun în cazul ambelor 
țări. Din fericire, există deja o relaţie între Statele Unite şi Coreea de Sud şi, 
de aceea, extinderea ei nu va stârni valuri nici în Japonia, nici în China. 

Coreea de Sud a devenit în acelaşi timp un centru tehnologic important. 
China, în special, va râvni la acea tehnologic, iar controlarea într-o anumită 
măsură a vitezei de transfer va mări influenţa Statelor Unite asupra Chinei. 
Pe de altă parte, coreenii vor avea nevoie de ajutor pentru a se descurca în 
fața Coreei de Nord, în special în ceea ce priveşte aspectele financiare ale 
reunificării, atunci când aceasta va avea loc. O Coree unită va dori 
oportunităţi comerciale speciale de la Statele Unite, şi, deşi Coreea nu are 
alternativă, preşedintele american ar trebui să facă o asemenea concesie, 
pentru că, în decursul următorilor zece ani, Coreea are multe şanse să 
devină cel mai important partener al Statelor Unite din vestul Pacificului. 
Dar reunificarea nu este problema principală. Coreea de Nord, în ciuda 
amenințărilor sale, este schilodită, iar centrele sale nucleare există numai în 
măsura în care ceilalți o permit. Programul său nuclear i-a câştigat timp, 
îndepărtând presiunea. Dar acesta nu poate stabiliza permanent Coreea de 
Nord. Coreea de Sud, însă, rămâne o putere dinamică pe cont propriu şi va 
rămâne o putere dinamică indiferent de ce se petrece în nord. 

A doua relație importantă a Statelor Unite din această regiune va fi cea cu 
Australia. Fiind unul dintre ultimele teritorii căzute sub dominație 
europeană, Australia se află cu siguranţă la marginea lumii din punct de 
vedere geografic, iar majoritatea populației este înghesuită într-o zonă 
relativ mică în sud-estul țării. 

În plan geopolitic, Australia este prost înţeleasă şi se înţelege pe sine 
greşit. Pare izolată şi sigură, totuşi izolarea sa este o iluzie, iar 
vulnerabilitatea sa rămâne o realitate. Spre exemplu, cel mai apropiat vecin 
al său este Indonezia, o ţară profund fragmentată şi slabă, separată de 


Australia prin sute de kilometri de ocean. În timpul celui de-al Doilea 
Război Mondial, Indonezia şi vecinul său dinspre est, Noua Guinee, au 
jucat un rol strategic important pentru Australia, absorbind atacul 
japonezilor şi slăbindu-i pe japonezi prea tare pentru a se mai putea gândi la 
extinderea înspre sud. Este interesant că al Doilea Război Mondial şi zona- 
tampon insulară din nordul ei au întărit sentimentul de siguranţă al 
Australiei, deşi au dat naştere unei temeri față de invadatorii dinspre ocean. 

În ciuda aparentei înstrăinări şi securități, Australia depinde, de fapt, într- 
o mare măsură de comerțul internaţional, în special de vânzarea produselor 
sale alimentare şi a minereurilor industriale, precum fierul, pentru a-şi 
susține economia. Aceste mărfuri sunt transportate pe cale maritimă, iar 
Australia nu are deloc control asupra securității rutelor navale. Dintr-un 
anumit punct de vedere, Australia pare un organism ale cărui artere şi vene 
se află în afara corpului său, neprotejate şi într-un constant pericol. 

Strategia australiană împotriva acestei vulnerabilități a fost alierea cu 
puterea navală dominantă din zona vestică a Oceanului Pacific — odinioară 
Marea Britanie, acum Statele Unite. Toate alianțele se traduc prin costuri, 
iar britanicii şi americanii au vrut aceeaşi compensație: participarea 
Australiei la războaiele lor. Australienii au făcut sacrificii masive în 
războiul cu burii, în ambele războaie mondiale, în Coreea şi în Vietnam. 
Între 1970 şi 1990, australienii s-au retras din rolul de parteneri militari, dar 
în această perioadă nu se cerea atât de mult participarea lor. În 1990, odată 
cu Operaţiunea Furtună în Deşert, s-au întors la strategia lor de asistare în 
operațiunile militare şi au luptat atât în Afghanistan, cât şi în Irak. 

Pe lângă apărarea rutelor maritime, bunăstarea Australiei depinde şi de 
un regim comercial internațional, cu termeni la care se poate adapta. 
Politica Australiei de a fi de ajutor rudelor sale anglo-americane i-a adus un 
loc la masă alături de aceste mari puteri. Aceasta a făcut operaţiunile sale 
comerciale mai influente şi mai sigure, un lucru pe care Australia nu l-ar fi 
putut obţine pe cont propriu. 

În timpul celui de-al Doilea Război Mondial, Australia a ajutat Marea 
Britanie trimițând trupe în nordul Africii. A ajutat Statele Unite funcționând 
ca bază de alimentare pentru forțele americane în teatrul Pacificului. Cu 
siguranţă au luptat şi forțele australiene, dar chiar dacă nu ar fi avut trupe 
disponibile, poziția Australiei era un bun foarte valoros în sine, ea fiind 
situată în spatele unui scut constituit din Indonezia şi Noua Guinee. Dacă 
orice mare putere ar apărea în zona vestică a Oceanului Pacific pentru a 


provoca Statele Unite, Australia ar fi din nou fundamentul strategiei din 
Pacific a Americii. Îngrijorarea principală este că o infrastructură pentru un 
depozit logistic de linia a doua a avut nevoie de câţiva ani pentru a fi 
construită, în cel de-al Doilea Război Mondial, iar un conflict viitor ar putea 
să nu lase un asemenea răgaz. 

Pentru Statele Unite, păstrarea unei relații cu Australia n-ar trebuie să fie 
o sarcină dificilă. Australia are doar două opţiuni în ceea ce priveşte 
strategia. Una este renunţarea la angajamentele acestei alianțe şi 
presupunerea că interesele sale vor fi îndeplinite din mers. Cealaltă este 
participarea la alianţă şi asumarea unor datorii formale faţă de Statele Unite. 
Prima este mai ieftină, dar mai riscantă. A doua, mai costisitoare, dar mai 
sigură. 

Dacă va apărea o amenințare majoră, este foarte probabil că Australia se 
va întoarce sub aripa americanilor. Dacă o putere din vestul Pacificului va 
prelua brusc controlul asupra rutelor maritime, însă, există întotdeauna 
şansa ca Australia să caute o înțelegere dacă, după estimările sale, o astfel 
de supunere ar ajuta-o să-şi atingă scopurile implicând un risc mai mic 
decât lupta umăr la umăr cu americanii. Aşadar, angajamentele anterioare şi 
sistemele instalate în Australia servesc intereselor americane prin limitarea 
opțiunilor Australiei. 

Chiar dacă Australia este ostatica protectorilor americani, importanța sa 
strategică este atât de mare, încât SUA ar trebui să fie cât se poate de 
generoase şi de seducătoare. Este, de asemenea, indicat să nu aibă cereri 
exagerate în ceea ce priveşte datoriile militare ale australienilor, întrucât 
Statele Unite ar putea avea nevoie de Australia mai mult — şi pe mai multe 
planuri — pe viitor decât are acum nevoie de trupele australiene. 

O importanță strategică similiară are pentru Statele Unite oraşul 
Singapore, creat de britanici în vârful peninsulei Malacca, pe post de bază 
din care să controleze strâmtoarea Malacca. Acest pasaj îngust este în 
continuare ruta principală între Oceanele Indian şi Pacific, folosit în special 
pentru petrolul livrat Chinei şi Japoniei din Golful Persic. Navele americane 
de război care se îndreaptă spre Golful Persic trebuie să treacă, la rândul lor, 
prin această strâmtoare. Împreună cu Gibraltarul şi Canalul Suez, este unul 
dintre cele mai mari puncte de strangulare maritime din lume. Oricine o 
controlează poate opri comerțul după voința proprie sau poate garanta 
tranzitul. 


INDIA MYANMAR LAOS 


THAILANDA 


CAMBODGIA 


Golful 
Thailandei 


AM FILIPINE 


Marea Andaman Marea 


p Sulu 
iz panunu, 
o, 


Marea Celebes 


INDONEZIA 


Marea 
Marea Java 


Banda 


Oceanul Indian 


AUSTRALIA 
Culoarele maritime ale Indoneziei 


Singapore este acum un oraş-stat independent, extrem de prosper datorită 
poziției sale geografice şi a industriei sale tehnologice. Are nevoie de 
Statele Unite pe post de client, dar şi pentru a-şi proteja autonomia. Atunci 
când Malacca şi-a câştigat independenţa, Singapore, cu o populaţie 
majoritară de origine chineză, s-a despărțit de Malaysia predominant 
musulmană. Relaţiile au fost schimbătoare şi nu a existat o amenințare 
serioasă de anexare, dar Singapore înțelege două realități geopolitice: că cel 
mai rău lucru din lume este să fii bogat şi slab şi că securitatea nu este 
niciodată un lucru sigur. Intenţiile Malaysiei, precum şi ale Indoneziei din 
următoarele două generaţii, să spunem, nu pot fi prezise. 

SUA nu pot să controleze pur şi simplu Singapore; trebuie, în schimb, să 
întrețină relaţii de cooperare cu acest stat. La fel ca şi în cazul Coreei de 
Sud şi al Australiei, preşedintele trebuie să fie mai generos față de 
Singapore decât este nevoie pentru a păstra alianţa. Preţul este mic, iar miza 
este foarte mare. 


India 


Tot în contextul Pacificului de Vest ar trebui luată în considerare şi India. În 
ciuda dimensiunii sale, a economiei în creştere şi a ideii tot mai des 
vehiculate conform căreia India ar putea fi noua Chină, pur şi simplu nu pot 
să privesc India ca pe un personaj semnificativ, cu o „forță profundă“ în 
următorul deceniu. În multe privinţe, India poate fi înţeleasă ca un fel de 
Australie foarte mare. Ambele ţări au economii puternice — în direcții 


diferite, evident — şi, din acest punct de vedere, ar trebui privite cu foarte 
mare atenţie. 

Precum Australia, India este un subcontinent izolat geografic, deşi 
izolarea Australiei, aflată la mii de mile marine de alte ţări, este mult mai 
evidentă. Dar India este o insulă în felul ei, înconjurată de bariere terestre 
poate chiar mai dificil de străbătut decât oceanele. Accesul este blocat atât 
dinspre nord de munţii Himalaya, cât şi dinspre est de junglele deluroase. În 
sud, este înconjurată de Oceanul Indian, care este dominat de marina 
Statelor Unite. 

Cea mai mare ameninţare a Indiei vine dinspre vest, unde se află o 
întindere deşertică şi Pakistanul. Această națiune islamică a dus multe 
războaie împotriva Indiei predominant hinduse, iar relațiile oscilează între 
răceală şi ostilitate. După cum am văzut în discuția despre Afghanistan, 
balanța de putere dintre Pakistan şi India este trăsătura de bază a 
subcontinentului. Păstrarea acestei balanţe de putere este un obiectiv 
semnificativ pentru Statele Unite în următorul deceniu. 

India este supranumită China democratică, ceea ce, în măsura în care este 
adevărat, impune un preţ în privinţa puterii regionale. Una dintre marile 
limitări ale creşterii economice indiene, oricât de impresionantă ar fi fost, 
constă în faptul că, deşi India are un guvern național, fiecare dintre statele 
componente are propriile reglementări, iar unele dintre acestea blochează 
dezvoltarea economică. Aceste state îşi apără cu înverşunare drepturile, iar 
conducerea îşi apără prerogativele. Regiunile acestea sunt legate între ele în 
multe privinţe, dar girantul suprem este armata. 

India menţine o forță militară substanțială, care îndeplineşte trei funcţii. 
Prima este echilibrarea Pakistanului. A doua, protejarea frontierei nordice 
împotriva unei invazii chinezeşti (perspectivă pe care factorii geografici o 
fac destul de neverosimilă). A treia şi cea mai importantă este garantarea 
siguranţei interne a națiunii, în mod similar cu armata chineză — un aspect 
deloc neglijabil într-o ţară guvernată de diversitate, cu regiuni profund 
dezbinate. Are loc în prezent o rebeliune importantă a maoiştilor din est, 
spre exemplu, exact tipul de acţiune pe care o armată trebuie s-o prevină 
sau s-o înăbuşe. 

Pe mare, indienii au fost interesaţi să-şi dezvolte o flotă care ar putea juca 
un rol important în Oceanul Indian, protejând rutele maritime ale Indiei şi 
demonstrând forța statului indian. Dar SUA nu au nici un interes în a vedea 
India continuându-şi demersurile în această direcție. Oceanul Indian este un 


drum al petrolului din Golful Persic către Oceanul Pacific, iar SUA vor face 
o importantă desfăşurare de forţe în zonă indiferent cât de mult le va reduce 
acest lucru prezenţa pe uscat. 

Pentru a menţine dezvoltarea navală a indienilor sub pragul de unde ar 
putea începe să amenințe interesele americane, SUA vor încerca să vireze 
costurile pentru apărare ale Indiei de la marină către armată şi tactica 
aviatică. Cel mai ieftin mod de a face asta şi de a preveni o potențială 
problemă pe termen lung a Statelor Unite este să sprijine Pakistanul, ţinând 
astfel atenția strategilor indieni îndreptată spre apărarea terestră, şi nu spre 
cea maritimă. 

Relieful Indiei 


În aceeaşi manieră, India este interesată de subminarea relaţiei SUA- 
Pakistan sau, cel puţin, de blocarea Statelor Unite în Afghanistan cu scopul 
destabilizării Pakistanului. Dacă eşuează în acest scop, India poate cere 
ajutorul altor ţări, cum a făcut în cazul Uniunii Sovietice în Războiul Rece. 
Pakistanul nu reprezintă o ameninţare existenţială pentru India, nici chiar în 
cazul, puţin probabil de altfel, al unui duel nuclear. Dar Pakistanul nu se va 


prăbuşi pur şi simplu, rămânând aşadar o problemă persistentă, în jurul 
căreia va pivota politica strategică a Indiei. 

India a rămas în urma Chinei în privinţa dezvoltării sale economice şi, de 
aceea, nu are încă de înfruntat dificultăţile Chinei. În următorul deceniu, 
economia Indiei se va lansa puternic, dar forța economică în sine nu 
înseamnă siguranță naţională şi nici nu o poate transforma în tipul de putere 
care să domine Oceanul Indian. Nu este în interesul americanilor să insufle 
Indiei un sentiment prea puternic de siguranță. Aşadar, relațiile indo- 
americane se vor deteriora în decursul următorilor zece ani, chiar dacă 
Statele Unite îşi retrag trupele din Afghanistan, şi comerţul între SUA şi 
India continuă. 


Jocul asiatic 


În deceniul care urmează, câtă vreme SUA sunt preocupate de alte 
probleme, cele două mari puteri asiatice, China şi Japonia, vor fi supuse 
doar minimal influențelor externe. Vor acționa după cum le dictează 
procesele interne. Dat fiind acest ritm, SUA nu ar trebui să investească 
masiv în gestionarea relaţiei chino-japoneze. În măsura în care este posibil, 
SUA ar trebui să ajute la menţinerea stabilităţii Chinei şi să acționeze în aşa 
fel încât să-şi păstreze relațiile cu Japonia. 

Cu toate acestea, pacea din vestul Pacificului nu se va menţine la infinit, 
iar Statele Unite ar trebui să lucreze pentru a consolida relațiile cu trei 
Jucători-cheie: Coreea de Sud, Australia şi Singapore. 

Aceste trei ţări se vor dovedi a fi aliaţi de bază în eventualitatea unui 
război în orice țară din vestul Pacificului, în special Japonia, iar pregătirile 
trebuie începute; niciodată nu este prea devreme pentru a întreprinde astfel 
de acţiuni. Consolidarea armatei Coreei de Sud, construirea bazelor militare 
în Australia şi modernizarea trupelor din Singapore sunt gesturi care nu vor 
părea amenințătoare. Dacă aceşti paşi vor fi urmaţi în acest deceniu, se va 
crea un sistem viabil de gestionare a oricărui conflict care s-ar putea ivi. 


Capitolul 11. O emisferă sigură 


Deoarece SUA au în comun atât o emisferă, cât şi o parte a istoriei cu 
America Latină şi Canada, s-ar presupune că această regiune are o mare 
importanță pentru Statele Unite. Într-adevăr, mulţi latino-americani, în 
special, au senzația că SUA sunt obsedate de ideea de a-i domina sau cel 
puţin de a le obţine resursele. Dar, cu câteva excepții — în principal Mexic şi 
Cuba —, evenimentele din America Latină au o importanță minoră pentru 
Statele Unite şi această regiune a avut rareori un rol semnficativ în gândirea 
americană. Una dintre cauze este distanța. Washingtonul este mai departe de 
Rio de Janeiro decât de Paris cu câteva mii de kilometri. Şi, spre deosebire 
de puterile europene şi de cele asiatice, SUA nu au purtat niciodată un 
război de lungă durată cu lumea latină de la sud de Panamá. Să nu se creadă 
că nu există sentimente reciproce de neîncredere şi ostilități ocazionale. Dar 
în final — din nou, cu excepția Mexicului şi a Cubei —, interesele 
fundamentale ale Statelor Unite pur şi simplu nu se intersectează cu cele ale 
Americii Latine. 

SUA nu şi-au făcut prea multe griji în privinţa acestei regiuni, unul dintre 
motive fiind fragmentarea zonei, care a împiedicat ascensiunea unei puteri 
transcontinentale. America de Sud arată ca o singură entitate geografică, 
dar, de fapt, ea este divizată de bariere topografice importante. În primul 
rând, la nord şi la sud se află Anzii, un lanţ muntos mult mai înalt decât 
Muntii Stâncoşi sau Alpii şi cu puţine trecători accesibile. Apoi, în centrul 
continentului, vasta junglă amazoniană reprezintă, de asemenea, o barieră 
naturală impenetrabilă. 

Există, de fapt, trei regiuni distincte în America de Sud, fiecare fiind 
separată de celelalte până în punctul în care comerțul de bază pe uscat este 
dificil, iar unitatea politică, imposibilă. Brazilia este un arc de-a lungul 
coastei Atlanticului, cu inospitalierul Amazon la interior. O regiune separată 
se află la sud de Brazilia, de-a lungul Atlanticului, compusă din Argentina, 
Uruguay şi Paraguay, cea din urmă neaflându-se pe coastă, dar făcând parte 
din acest bloc de naţiuni. La vest se află națiunile andine Chile, Bolivia, 
Peru, Ecuador, Columbia şi Venezuela. În afara continentului, ŞI nu în 
totalitate latino-americane sunt, desigur, insulele Caraibe, platforme 
importante, dar fără greutate în sine. 


Singura legătură dintre Brazilia şi națiunile din sud este o punte de uscat, 
prin Uruguay. Naţiunile andine sunt unite doar în sensul că împărtăşesc 
aceeaşi geografie impenetrabilă. Regiunea de sud, de-a lungul Atlanticului, 
ar putea fi integrată, dar singura ţară importantă este Argentina. În plus, nu 
există nici o punte utilizabilă între America de Nord şi America de Sud, din 
cauza terenului dificil al Americii Centrale, şi chiar dacă aceasta ar fi 
existat, doar Columbia şi eventual Venezuela ar fi putut profita de pe urma 
eil. 

Cheia politicii americane în America Latină a fost întotdeauna 
următoarea: pentru ca SUA să înceapă să se implice, ar trebui să se 
reunească două elemente. O zonă cu importanță strategică (şi sunt puține în 
această regiune) ar trebui să fie în mâinile unei puteri capabile să o 
folosească spre a reprezenta o amenințare. Doctrina Monroe a fost 
proclamată cu scopul de a evidenția faptul că doar un asemenea caz de 
dezvoltare geopolitică ar fi de neacceptat din punctul de vedere al Statelor 
Unite. 

În timpul celui de-al Doilea Război Mondial, prezența agenților şi 
simpatizantților germani în America de Sud devenise o problemă serioasă 
pentru strategii de la Washington, care îşi imaginau trupele germane 
ajungând din Dakar în Brazilia, traversând Atlanticul. În mod similar, în 
timpul Războiului Rece, SUA deveniseră cu adevărat îngrijorate de 
influența sovietică din regiune şi au intervenit când au avut ocazia pentru a 
o bloca. Dar nici germanii, nici sovieticii nu au depus un efort strategic 
susținut pentru a domina America de Sud, deoarece au înțeles că, în multe 
privințe, continentul era irelevant pentru interesele Statelor Unite. În 
schimb, eforturile lor aveau simplul scop de a irita Washingtonul şi de a 
devia resursele americane. 

Bariere geografice în America de Sud 


Singurul loc în care implicarea din afară a fost văzută ca o amenințare 
demnă de luat în serios este Cuba, şi importanța sa deosebită se bazează pe 
amplasarea sa strategică deosebită. 

La începutul secolului al XIX-lea, prosperitatea americană era fondată pe 
sistemul de râuri care le permitea fermierilor din statele Louisiana şi Ohio 
să trimită din producţia agricolă pe Coasta de Est şi în Europa. Toate aceste 
bunuri treceau mai întâi prin oraşul New Orleans şi erau apoi transferate de 
pe barje pe nave oceanice. SUA au luptat pentru a menţine siguranţa 
oraşului New Orleans, mai întâi în bătălia de la New Orleans, din 1814, şi 
apoi în timpul războiului de independenţă texan. New Orleans şi porturile 
din apropiere au rămas în continuare cele mai mari din Statele Unite în 
privința tonajului, permițând exportul de grâu din Vestul Mijlociu şi 
importul de oţel şi alte bunuri industriale. 


Deoarece o forță navală în Cuba ar putea controla culoarele maritime 
dinspre şi către Golful Mexicului şi astfel şi oraşul New Orleans, americanii 
au fost întotdeauna fascinaţi de insulă. Andrew Jackson a vrut să o invadeze 
şi, în 1898, SUA au intervenit pentru a-i izgoni pe spanioli. Jumătate de 
secol mai târziu, odată cu guvernul prosovietic condus de Fidel Castro, 
Cuba a devenit piesa centrală a strategiei Statelor Unite. O Cuba 
antiamericană fără sovietici era o chestiune neimportantă. O Cuba 
antiamericană cu rachete sovietice era o ameninţare mortală. 

Privind către deceniul care urmeză, Cuba nu se află sub patronajul nici 
unei mari puteri, aşa că preşedintele îşi poate construi propria politică 
cubaneză ca răspuns la opinia politică americană. Dar el trebuie să ţină cont 
de faptul că dacă SUA vor avea de înfruntat un competitor global, Cuba va 
fi punctul geografic în care acesta va putea exercita cea mai mare presiune 
asupra Statelor Unite. Ceea ce va face din Cuba premiul spre care va tinti. 

Cuba şi Caraibe 


Pe termen lung, readucerea Cubei sub influența Americii este o politică 
rațională, preventivă, şi este de dorit ca aceasta să se întâmple înainte să 
apară un competitor global care să ridice miza şi preţurile. Fidel şi Raul 
Castro vor muri sau se vor retrage în timpul deceniului la care ne referim, 
iar elitele politice şi cele din serviciile de informaţii care controlează insula 
sunt şi mai tinere, şi mai cinice decât generația fondatoare a regimului 
Castro. Decât să rişte să vadă dacă pot supravieţui morții fondatorilor, ei vor 
fi deschişi reacomodării şi se vor supune aranjamentelor care să le permită 
păstrarea poziţiei şi în acelaşi timp vor acorda Americii o mai mare putere 


asupra politicii lor externe. Tranziţia aceasta va fi momentul în care 
America trebuie să încerce să ajungă la o înţelegere. Înainte de plecarea de 
la putere a susținătorilor lui Castro, aceştia ar putea fi deschişi unui 
aranjament care să le menţină moştenirea, cedând în acelaşi timp influenței 
Americii. Dacă această variantă dă greş, climatul nesigur al tranziției ar 
putea fi momentul în care să se apropie de succesorii lor. Interesul american 
este simplu şi nu are de-a face cu drepturile omului sau cu schimbarea de 
regim politic. Este vorba despre garanția că, indiferent de încercările 
viitoare, Cuba nu va deveni o bază pentru nişte puteri străine. Dacă îşi va 
atinge acest scop, America va face un mare pas înainte. 

Venezuela este o altă țară din America Latină care a reuşit să atragă 
atenția, dând senzaţia că reprezintă o ameninţare pentru Statele Unite. Nu 
este aşa. În primul rând, economia Venezuelei depinde de exporturile de 
petrol, iar datorită realităților geografice şi logistice este inevitabil ca 
Venezuela să exporte petrol în Statele Unite. În al doilea rând, izolarea 
fizică a Venezuelei — cu Amazonul în sud, Caraibele în nord (dominate de 
marina SUA) şi Columbia ostilă şi stabilă în vest, de cealaltă parte a 
munţilor şi a junglei — face ţara relevantă, chiar şi în situația în care 
teroriştii islamişti, de exemplu, ar apărea şi ar încerca să exploateze falia 
actuală cu Statele Unite. Chiar dacă un nou adversar global ar încerca să se 
alieze cu Venezuela şi s-o folosească pe post de punte de lansare pentru 
diverse şicane, localizarea ţării nu permite baze aeriene sau navale 
semnificative. Evident, ar fi de preferat ca Venezuela să-şi schimbe 
perspectiva strategică până în anii 2030, dar acest lucru nu este esențial 
pentru interesele Statelor Unite. 

Venezuela este un caz în care politica externă a Statelor Unite ar trebui să 
se autodisciplineze spre a ignora ideologia şi neplăcerile şi a se concentra 
pe strategie. Cel mai probabil, Hugo Châvez va pierde puterea din cadrul 
regimului pe care l-a creat. Într-adevăr, dacă SUA ar face o înţelegere cu 
statul cubanez la momentul oportun, o parte din înţelegere ar presupune 
retragerea susținerii lui Chávez. Dar chiar dacă rămâne la putere, Chávez nu 
reprezintă o ameninţare pentru nimeni altcineva decât propriul său popor. 


Brazilia şi strategia argentiniană 


O singură ţară din America Latină are potențialul de a deveni un adevărat 
competitor pentru Statelor Unite, şi anume Brazilia. Este prima ţară 


semnificativă, independentă economic şi cu potenţial de putere globală care 
s-a dezvoltat în America Latină, şi şi-a jucat bine cărțile. 

Relațiile comerciale ale Braziliei 


Brazilia are a opta economie a lumii şi este a cincea țară la nivel mondial, 
atât ca dimensiune, cât şi ca populație. Ca majoritatea ţărilor în curs de 
dezvoltare, este orientată puternic spre export, dar exporturile sale sunt bine 
echilibrate. Două treimi sunt materii prime (agricole şi minerale), iar restul, 
produse finite. Repartiția geografică a exporturilor este şi ea impresionantă, 
exporturile fiind distribuite în mod egal între America Latină, Uniunea 
Europeană şi Asia. O cantitate relativ mică, dar nu neglijabilă, merge în 
Statele Unite. Datorită acestui export echilibrat, Brazilia este mai puțin 
vulnerabilă în fața riscului încetinirii creşterii economice regionale decât ar 
fi economiile mai concentrate. 

În acest moment, Brazilia nu este o putere cu adevărat amenințătoare sau 
importantă pentru Statele Unite şi nici SUA nu reprezintă o provocare 
pentru Brazilia. Fricțiunea economică este minimă, iar geografia nu permite 
Braziliei să provoace Statele Unite. Expansiunea braziliană în nord ar fi 
iraţională, deoarece relieful din nord este extrem de greu de traversat şi nu 
se află nimic acolo care să prezinte interes pentru Brazilia. Petrolul 
venezuelean, de exemplu, nu poate fi transportat uşor în Brazilia din cauza 
terenului, iar Brazilia are oricum propriile rezerve bogate. 

Singura problemă pe care Brazilia ar putea s-o pună Statelor Unite ar fi 
ca expansiunea sa economică să continue suficient încât să permită 
dezvoltarea unei forțe aeriene şi navale destul de mari încât să domine 


Atlanticul între coasta sa şi Africa de Vest, regiune care nu este prea intens 
patrulată de Statele Unite, spre deosebire de Oceanul Indian şi Marea 
Chinei de Sud. Nu se va întâmpla în următorul deceniu, dar pe măsură ce 
rata salariilor creşte, factorii geografici sunt de aşa natură încât investițiile 
braziliene în Africa ar putea costa mai puţin în ceea ce priveşte transportul, 
decât ar costa investițiile în alte părți ale Americii Latine. Astfel, ar fi 
avantajos pentru Brazilia să-şi dezvolte relațiile cu ţările subsahariene, în 
special cu Angola care, ca şi Brazilia, este ţară vorbitoare de limbă 
portugheză. Asta ar putea duce nu doar la dominarea Atlanticului de Sud de 
către Brazilia, dar şi la prezenţa unor forţe navale braziliene, cu baze atât pe 
coasta braziliană, cât şi pe cea africană. 

Cu toate că Brazilia nu reprezintă încă o ameninţare pentru interesele 
americane, strategia de bază a Americii de creare şi menţinere a unei 
balanţe de putere în toate zonele determină necesitatea ca SUA să înceapă 
să creeze o putere care să asigure contraponderea. Nu există nici un motiv 
pentru care să se grăbească să încheie această strategie, dar este în interesul 
lor s-o pornească. 

În următorul deceniu, SUA ar trebui să menţină o relaţie de prietenie cu 
Brazilia, dar în acelaşi timp să se concentreze asupra întăririi Argentinei, 
singura ţară care ar putea să servească drept contrapondere. Este bine de 
amintit că, la începutul secolului XX, Argentina a fost puterea majoră a 
Americii Latine. Slăbiciunea actuală nu este inevitabilă. SUA ar trebui să 
dezvolte o relație specială cu Argentina în contextul unui plan de dezvoltare 
generală a Americii Latine, care să includă şi alocarea de resurse 
Uruguayului şi Paraguayului. 

În această regiune, sume modeste de bani pot aduce beneficii substanţiale 
pe viitor. Geografia Argentinei favorizează dezvoltarea; populaţia este 
suficientă şi poate să mai crească. Ţara se bazează puternic pe agricultură, 
iar forța de muncă este capabilă să dezvolte şi o bază industrială. Este 
protejată de orice incursiuni militare, în afară de cele dinspre Brazilia, ceea 
ce ar trebui să constituie un stimulent pentru a juca rolul în care SUA vrea 
să o distribuie. 

Provocarea, în ceea ce priveşte Argentina, este de ordin politic. Din punct 
de vedere istoric, guvernul central s-a concentrat pe rezolvarea problemelor 
sociale în moduri care subminează dezvoltarea economică. Cu alte cuvinte, 
politicienii tind să obţină popularitatea cheltuind bani pe care nu-i au. 
Argentina a trecut de asemenea prin perioade de dictatură militară şi de alte 


tipuri cu austeritate impusă, un ciclu prin care nu diferă fundamental de alte 
țări din America Latină, inclusiv Brazilia. 

Pe termen lung, brazilienii vor percepe sprijinul Statelor Unite pentru 
Argentina ca pe o ameninţare, dar ideal ar fi ca ei să fie mai preocupaţi de 
propria lor dezvoltare şi de tensiunile interne pe care le va genera. Cu toate 
acestea, SUA trebuie să fie pregătite pentru situaţia în care brazilhenii vor 
oferi Argentinei stimulente economice în scopul creării unei legături mai 
strânse între cele două economii. Însă doi factori sunt în favoarea 
americanilor: în primul rând, Brazilia trebuie să menţină în continuare 
capitalul de investiţii pentru a fi folosit pe plan intern. În al doilea rând, 
Argentina s-a temut de mult de dominaţia braziliană şi, dacă va fi pusă în 
situația de a alege între Brazilia şi SUA, o va alege pe cea din urmă. 

Scopul americanilor ar trebui să fie întărirea capacităților economice şi 
politice ale Argentinei, în aşa fel încât dacă peste douăzeci până la treizeci 
de ani, Brazilia se va dovedi a fi o ameninţare pentru Statele Unite, 
dezvoltarea Argentinei să rivalizeze cu cea a Braziliei. Pentru aceasta, SUA 
trebuie să stimuleze companiile să investească în Argentina, în special în 
domenii din afara agriculturii, unde sunt deja destui investitori. SUA trebuie 
de asemenea să fie pregătită să aducă mai aproape forţa militară americană 
de cea argentiniană, dar prin intermediul guvernului civil, pentru a nu 
provoca temeri cum că SUA favorizează armata argentiniană ca forță în 
politica internă a ţării. 

Preşedintele american trebuie să aibă grijă să nu-şi dezvăluie adevăratele 
intenții în această chestiune şi să nu se grăbească. Un program special 
pentru Argentina ar putea genera un răspuns prematur din partea Braziliei, 
de aceea, Brazilia ar trebui inclusă în orice program american, dacă îşi 
doreşte să participe. La nevoie, acest efort caritabil poate fi prezentat ca o 
încercare de a-l controla pe Hugo Chávez în Venezuela. Planul acesta va 
costa, cu siguranţă, dar va fi mai ieftin din toate punctele de vedere decât o 
confrunatare în anii 2030 sau 2040 pentru deținerea controlului asupra 
Atlanticului de Sud. 


Mexic 


Ca şi Cuba, Mexicul este un caz special în cadrul relațiilor americane, 
motivul fiind, evident, faptul că are graniță comună cu SUA, din Texas până 
în California. Şi, cu toate acestea, Mexicul este în cu totul alt stadiu de 
dezvoltare decât Canada, vecinul de la nord, şi de aceea interacționează cu 


totul altfel cu Statele Unite. Nicăieri altundeva nu se intersectează atât de 
direct şi atât de violent politica internă şi geopolitica cum se întâmplă de-a 
lungul frontierei deşertice la sud şi la vest de El Paso. 

De-a lungul istoriei, aceste două ţări au avut o relație complexă şi 
violentă. La 1800, dacă o persoană rațională s-ar fi întrebat care va fi 
puterea dominantă în America de Nord peste două sute de ani, răspunsul 
logic ar fi fost Mexic, care era pe atunci mult mai dezvoltat şi mai sofisticat 
(şi mai bine înarmat) decât Statele Unite. Dar după ce şi-au extins mult 
teritoriul prin Achiziţia Louisianei, SUA au împins Mexicul până la 
graniţele actuale, mai întâi prin ocuparea Texasului şi apoi prin Războiul 
Mexicano-American, în urma căruia Mexicul a pierdut teritorii din nord, 
care se întindeau până la oraşele Denver şi San Francisco de astăzi. 

Succesul american în apropierea acestor teritorii vestice a avut în final 
cauze geografice. În comparaţie cu zona din jurul Ciudad de México, partea 
de nord a ţării este subpopulată, şi era şi mai puţin populată în secolul al 
XIX-lea. Motivul este că pământul, atât la nord de graniţă, în Statele Unite, 
cât şi la sud, în Mexic, este foarte arid, deosebit de neprimitor mai ales de 
partea Mexicului. Din această cauză, era foarte dificil pentru Mexic să 
stabilească şi să întrețină o populaţie la nord de deşert şi era şi mai greu să 
mute armate spre nord. În timpul răscoalei coloniştilor anglofoni din Texas, 
preşedintele şi liderul militar mexican Santa Anna a condus o armată 
formată din țărani la nord, prin deşert, spre San Antonio. Din pricina vremii 
reci numeroşi soldați care erau din junglele din sud şi nu aveau încălțări s- 
au accidentat grav. Armata lui Santa Anna era epuizată la sosire şi, cu toate 
că a reuşit să-i învingă pe cei care apărau Alamo, a fost învinsă mai apoi la 
San Jacinto, aproape de oraşul actual Houston, de nişte trupe care dispuneau 
de două atuuri: nu erau epuizate şi aveau încălțări. 

Stabilirea unei noi graniţe între SUA şi Mexic a dus la apariția unei noi 
realități, în care locuitorii ambelor state pot circula dintr-o parte în alta, 
beneficiind de oportunități economice şi făcând contrabandă cu mărfuri care 
sunt ilegale de cealaltă parte. Aceste zone de frontiere turbulente există în 
toată lumea între ţări ale căror graniţe politice şi culturale nu coincid, de 
obicei, ca în acest caz, pentru că graniţa s-a mutat. Uneori, ca în cazul 
Germaniei şi al Franţei, problema frontierei duce chiar la războaie. Alteori, 
ca între Statele Unite şi Canada, problema frontierei este neimportantă. 
Situaţia Mexicului şi a Statelor Unite se va situa undeva între aceste două 
extreme în următorul deceniu. 


Mexicul este o ţară de 100 de milioane de locuitori, majoritatea trăind la 
sute de kilometri distanță de Statele Unite. Are a paisprezecea economie a 
lumii — luând în considerare doar comerţul legal —, cu un PIB de peste un 
trilion de dolari. Anual Mexicul exportă bunuri în valoare de circa 130 de 
miliarde de dolari către SUA şi importă de circa 180 de miliarde de dolari, 
fiind al doilea partener de tranzacții al Statelor Unite, după Canada. 
Evident, SUA nu-şi permit să se detaşeze de Mexic, cu siguranță nu în 
următorii zece ani. Şi nici nu îşi doresc acest lucru. 

Dar SUA au de înfruntat două probleme: exportul mexican ilegal de 
muncitori imigranţi şi exportul mexican ilegal de droguri. În ambele cazuri, 
problema de bază este apetitul sistemului economic american pentru 
bunurile în cauză. Fără acest apetit, exporturile n-ar avea nici un rost. 
Îndeosebi în ceea ce priveşte drogurile, din cauza caracterului lor ilegal, 
exporturile aduc beneficii mexicanilor, la nivel individual, dar şi întregii 
tări. 

Trebuie înţeles că emigrarea din Mexic diferă în mod fundamental față de 
emigrarea din țări îndepărtate, cum ar fi China sau Polonia. În aceste cazuri, 
oamenii rup legătura cu țările de origine aflate la mii de kilometri distanță. 
Un anumit grad de asimilare este inevitabil, deoarece alternativele ar fi 
izolarea sau viața într-o comunitate segregată cultural. Cu toate că 
americanii au fost înspăimântați de imigranţi, începând cu scoțienii şi 
irlandezii care au neliniştit negustorii şi mica nobilime din America 
secolului al XVIII-lea, există un motiv fundamental geopolitic pentru care 
aceste precedente nu pot fi comparate cu imigrația mexicană. 

Nu numai că Mexicul se învecinează cu Statele Unite, dar, în multe 
cazuri, teritoriul pe care îl ocupă imigranții a aparținut Mexicului. Când 
mexicanii se mută la nord, ei nu rup neapărat legăturile cu țara natală. Într- 
adevăr, în zona de graniță, care se poate întinde pe sute de kilometri în 
ambele ţări, mutarea spre nord impune o adaptare culturală minimă. Când 
mexicanii se mută în oraşe mai îndepărtate, ei se comportă ca imigranții 
tradiţionali şi se integrează. În zona de graniţă, au opţiunea de a-şi păstra 
limba şi identitatea națională, diferită de identitatea legală pe care o adoptă. 
Această stare de fapt poate crea tensiuni între graniţa legală şi cea culturală. 

Aceasta este cauza anxietăţii americanilor în legătură cu imigranții 
mexicani. Criticii spun că grijile americanilor reprezintă de fapt o aversiune 
către toți imigranții mexicani, şi fără a fi întru totul greşită, această analiză 
nu ia în calcul adevărata sursă a acestor temeri. Nonmexicanii din zona de 


graniță şi chiar şi cei de dincolo de ea se tem să nu fie copleșiți numeric de 
imigranţi şi să se trezească trăind, din punct de vedere cultural, în Mexic. 
De asemenea, ei se tem că, mutându-se spre nord, mexicanii vor încerca să 
recupereze teritorii care au făcut odată parte din Mexic. Aceste temeri pot fi 
exagerate, dar nu sunt iraționale şi nici nu pot fi evitate. 

Ironia în acest caz este că economia americană depinde de aceşti 
imigranți ca forță de muncă ieftină. Singurul motiv pentru care aceste 
persoane riscă să vină în Statele Unite ilegal este certitudinea că vor găsi 
aici locuri de muncă. Dacă nu ar fi nevoie de ei ca să ocupe aceste locuri de 
muncă, pur şi simplu nu ar mai veni. 

Contraargumentul — că imigranții ocupă locurile de muncă ale 
americanilor sau că cererea de servicii sociale depăşeşte beneficiile 
economice aduse de ei — nu este întru totul frivol, dar are anumite 
slăbiciuni. În primul rând, o rată a şomajului de 10% în Statele Unite 
înseamnă circa 15 milioane de oameni fără loc de muncă. Centrul Hispanic 
Pew estimează că în Statele Unite se află circa 12 milioane de imigranţi 
ilegali. Conform teoriei înlocuirii, dacă s-ar scăpa de imigranții ilegali, s-ar 
crea 12 milioane de locuri de muncă, ar rămâne doar 3 milioane de şomeri, 
iar rata şomajului ar scădea la 2%. Acest scenariu al înlocuirii este în mod 
intuitiv ilogic, dat fiind faptul că forța de muncă ieftină şi necalficată nu 
concurează cu forța de muncă preexistentă. Economia americană are nevoie 
de muncitori suplimentari, dar nu vrea să mărească substanțial numărul de 
cetățeni. Economia mexicană are un surplus de forță de muncă pe care 
trebuie să-l exporte. Rezultatul este previzibil. 

Şi această problemă nu poate decât să se adâncească, deoarece fertilitatea 
femeilor nonimigrante a scăzut sub rata înlocuirii, şi asta într-o perioadă în 
care speranța de viaţă a crescut. Ceea ce înseamnă că vom avea o populație 
din ce în ce mai îmbătrânită şi o forță de muncă tot mai scăzută — o stare 
care afectează toate țările avansate din punct de vedere industrial. Asta 
înseamnă că tările vor fi nevoite să importe lucrători atât pentru a avea grijă 
de vârstnici, cât şi pentru a creşte forţa de muncă. În loc să scadă, presiunea 
de a importa muncitori va creşte. Chiar şi în timp ce Mexicul îşi va 
îmbunătăți economia pe plan intern, tot va avea suficientă forţă de muncă 
exportabilă. 

Turbulenţele acestea de-a lungul graniţei au drept cauze, în parte, şi legea 
cererii şi a ofertei, şi costul aplicat apetitului american pentru narcotice. 
Heroina, cocaina şi marijuana sunt la origine produse agricole extrem de 


ieftine — buruieni, în fond, care nu necesită aproape deloc cultivare. 
Deoarece aceste droguri sunt ilegale în Statele Unite, regulile normale ale 
cererii ŞI ofertei nu se aplică. Datorită riscurilor legale ale comercializării 
drogurilor, competitorii eficienți sunt împinşi în afară pieţei, permițând 
organizațiilor criminale să creeze în mod violent monopoluri regionale care 
suprimă şi mai mult concurenţa, crescând şi mai mult preţurile drogurilor. 

Ilegalitatea înseamnă că, doar prin transportarea produsului cu câteva 
sute de kilometri din Mexic la Los Angeles, preţul la cumpărător va creşte 
exponențial. Conform estimărilor oficiale cu privire la tranzacțiile cu 
narcotice, în Mexic intră anual sume între 25 şi 40 de miliarde de dolari. 
Estimările neoficiale plasează suma la valori mult mai mari de 40 de 
miliarde, dar presupunând că cifra de 40 de miliarde este corectă, suma 
efectivă este oricum imensă. Privind veniturile de pe urma unui produs, nu 
contează suma pentru care îl vinzi, ci profitul obținut. Pentru un bun 
fabricat, cum ar fi componentele electronice pe care le exportă Mexicul în 
Statele Unite în mod legal, un profit de 10% ar fi destul de mare. Să 
presupunem că aceasta este marja de profit pentru toate bunurile importate 
în mod legal din Mexic de către Statele Unite. Dacă Mexicul exportă bunuri 
în valoare de peste 130 de miliarde de dolari, asta ar genera profituri de 
circa 13 miliarde de dolari. 

Marja de profit în cazul vânzării drogurilor este mult mai mare de 10%, 
deoarece costul mărfii este foarte mic. Marijuana nu are nevoie de 
procesare, iar costurile de procesare pentru heroină şi cocaină sunt 
nesemnificative. O estimare de bun-simt şi chiar conservatoare pentru marja 
de profit a narcoticelor este undeva în jurul valorii de 90%, ceea ce 
înseamnă că din cele 40 de miliarde de dolari obţinuţi de pe urma vânzării 
narcoticelor, profitul este de 36 de miliarde. Drogurile generează un profit 
de aproape trei ori mai mare decât exporturile legale ale Mexicului, în 
valoare de 13 miliarde de dolari. 

Chiar dacă Mexicul ar câştiga doar 25 de miliarde de dolari pe an, cu o 
marjă de profit de 80%, asta ar înseamna că ar avea un profit de 20 de 
miliarde de dolari anual, cu 7 miliarde de dolari mai mult decât profitul 
generat de exporturile legale. Puteţi să întoarceţi cifrele cum doriți — puteţi 
să demonstrați chiar şi că drogurile aduc doar jumătate din profiturile 
generate de exporturile legale —, dar acest fapt rămâne în continuare 
adevărat: banii proveniţi de pe urma drogurilor ajută enorm la menținerea 
lichidităţii sistemului financiar mexican. Mexicul este, de exemplu, una 


dintre puţinele ţări care fac în continuare împrumuturi pentru construcția de 
spaţii comerciale, chiar şi după criza financiară din 2008. 

Prin urmare, ar fi o prostie ca guvernul mexican să încerce să oprească 
aceste exporturi. Desigur, războaiele dintre carteluri produc multe violenţe, 
dar acestea sunt concentrate de-a lungul graniţei, nu în zonele populate din 
centrul Mexicului. În linii mari, beneficiile aduse de sumele enorme de bani 
intrate în ţară — care ajung toate în sistemul bancar şi în economia generală, 
într-un fel sau altul — depăşesc cu mult prejudiciile produse de violenţă şi 
anarhie. În consecinţă, abordarea raţională a guvernului mexican ar fi să 
încerce să dea impresia că doreşte oprirea exporturilor de droguri, dar în 
acelaşi timp să se asigure că nu se depune nici un efort semnificativ în acest 
sens. Astfel, SUA ar fi ținute într-o stare de calm şi, în acelaşi timp, banii ar 
continua să intre în ţară. 


Strategia Americii faţă de Mexic 


Economia americană este mult prea strâns legată de cea a Mexicului ca să 
permită o întrerupere a comerțului legal, ceea ce înseamnă că un număr 
foarte mare de camioane vor circula între cele două ţări, pe o perioadă 
nedeterminată. Volumul de trafic este mult prea mare ca să permită 
agenţilor de frontieră să inspecteze toate transporturile şi, în consecință, 
chiar dacă granițele ar fi zidite, imigranții ilegali şi drogurile tot ar putea 
trece prin punctele de frontieră internaționale sau prin alte locuri. Dat fiind 
costul atât de scăzut al narcoticelor până la sosirea în Statele Unite, 
interceptarea transporturilor ar avea un impact nesemnificativ asupra 
traficului de droguri. Încărcătura este imediat înlocuită, cu un impact minim 
asupra veniturilor. 

Ar trebui să fie mult mai uşor de oprit imigranții ilegali decât drogurile, 
deoarece aceştia sunt uşor de detectat odată ajunşi în ţară. Cea mai simplă 
măsură ar fi implementarea unor carduri naționale de identitate, din material 
special şi securizate, care să fie extrem de dificil de falsificat. Nimeni nu ar 
putea fi angajat până când angajatorul nu va fi verificat cardul printr-un 
sistem de tipul celor folosite acum pentru tranzacțiile cu cărți de credit. 
Orice imigrant fără un asemenea card ar fi deportat. Orice angajator care l- 
ar angaja în aceste condiţii ar fi arestat şi acuzat penal. 

Dar este puţin probabil că această metodă simplă va fi folosită, dat fiind 
faptul că cei care se tem cel mai mult de imigranții ilegali nu au prea mare 
încredere nici în guvernul federal. Cardul național de indentitate ar putea fi 


folosit să urmărească bani şi oameni — să detecteze atât sustragerea de la 
plata taxelor, cât şi pe taţii abuzivi, dar şi să monitorizeze organizații 
politice —, ceea ce ar putea duce la abuzuri din partea guvernului. 
Disensiunile din cadrul coaliției antiimigraționiste asupra acestor subiecte 
exclud susţinerea unui asemenea sistem. 

Dar există şi un motiv mai profund pentru care acest pas relativ simplu 
nu va fi făcut: segmentul social care beneficiază de pe urma acestei forţe de 
muncă ieftine este mult mai mare şi mai influent decât cel care are de 
suferit. Aşadar, ca şi în cazul Mexicului cu drogurile, cea mai bună strategie 
a SUA este să pară că fac ceva pentru a stopa mişcarea imigranţilor, având 
grijă, în acelaşi timp, ca aceste demersuri să dea greş. Aceasta a fost 
strategia Americii în ceea ce priveşte imigrația ilegală de mulți ani, creând 
tensiuni între interesele economice pe termen scurt şi mediu şi interesele 
politice pe termen lung. Problema pe termen lung este schimbarea 
demografică — şi a potențialei loialităţi — în zonele de graniță. Preşedintele 
trebuie să aleagă între aceste opțiuni, şi singura variantă este să lase 
lucrurile să vină de la sine. Având în vedere forţele care doresc menţinerea 
acestei stări de fapt, orice preşedinte care ar face demersurile necesare 
pentru oprirea imigranţilor ilegali ar pierde rapid puterea. În consecință, cea 
mai bună strategie pentru un preşedinte este continuarea celei actuale: 
ipocrizia. 

În mod similar, problema drogurilor are o soluţie relativ simplă, care nu 
va fi implementată: legalizarea. Dacă drogurile ar fi legale şi s-ar face 
demersuri de a se importa masiv narcotice, prețurile ar scădea dramatic, 
economia de contrabandă s-ar prăbuşi, iar violențele de-a lungul graniţei ar 
intra într-un declin vertiginos. Pe lângă asta, ar scădea şi violențele de pe 
străzi, provocate de narcomani care încearcă să facă rost de bani pentru o 
doză. 

Dezavantajul acestei strategii este că ar genera o creştere imposibil de 
estimat în ceea ce priveşte consumul de droguri şi numărul consumatorilor. 
Cei care deja consumă droguri, nemaifiind constrânşi de preţ, îşi vor 
permite să consume mai mult, şi cu siguranță că unii care nu ar consuma 
droguri în mod ilegal vor începe să le folosească după ce vor fi scoase de 
sub incidenţa legii. 

Preşedintele — şi în acest caz şi Congresul, deci, în fond, nu este o decizie 
de politică externă — ar trebui să ia în calcul beneficiile aduse de oprirea 
fluxului de bani către Mexic şi de limitarea violenţei în zonele de graniţă, în 


opoziţie cu creşterea consumului de droguri şi, mai rău, ar trebui să se 
pronunţe în favoarea sau măcar să se arate dezinteresat de această creştere. 
Nici o coaliție politică importantă din Statele Unite nu se arată pregătită să 
adopte principiul distrugerii contrabandei cu droguri prin legalizare. Deci, 
ca şi în cazul cardurilor de identitate, legalizarea pur şi simplu n-o să 
meargă din motive de ideologie internă. 

Presupunând că nu o să apară nici o soluție magică care să tempereze 
apetitul național pentru narcotice, preşedintele trebuie pur şi simplu să 
accepte trei realități: drogurile vor continua să intre în Statele Unite, sume 
uriaşe de bani vor continua să plece spre Mexic şi violențele vor continua în 
Mexic până când cartelurile vor ajunge la o pace stabilă, aşa cum s-a 
întâmplat cu crima organizată în alte țări, sau până când o singură grupare le 
va extermina pe celelalte. 

Cealaltă strategie pe care ar putea s-o aplice Statele Unite este 
intervenţia. Fie că este vorba despre o mică incursiune a FBI sau despre o 
vastă ocupație militară a nordului Mexicului, aceasta este o idee 
extraordinar de proastă. În primul rând, este puţin probabil că o să 
funcţioneze. SUA nu pot să controleze problema drogurilor pe plan intern, 
cu atât mai puţin într-o ţară străină. Cât despre ocupația militară, SUA au 
înțeles mult prea bine că, deşi forţele lor armate sunt extrem de bine 
poziționate ca să distrugă armatele inamice, în schimb, nu sunt deloc 
adaptate pentru a face față luptătorilor de gherilă care îşi apără teritoriul. 

O intervenție americană ar instiga cartelurile cu spirit naționalist, o idee 
deja prezentă în unele sectoare ale Mexicului, şi astfel acestea ar putea 
deveni o ameninţare de ambele părți ale graniţei. Dintr-odată, atacurile 
asupra forțelor americane nu ar mai fi doar nişte fapte mărunte de 
banditism, ci acte patriotice. Având în vedere complexitatea situațiilor cu 
care are de-a face SUA în restul lumii, ultimul lucru de care are nevoie 
acum este un război la granița mexicană. 

Pentru preşedinte, prioritatea trebuie să fie ca violențele din nordul 
Mexicului şi corupția oficialilor forțelor de ordine să nu treacă în Statele 
Unite. În consecinţă, el trebuie să se folosească de o forță substanţială în 
partea de nord a regiunii de graniță pentru a suprima violențele, cu toate că 
aceasta este o strategie defectuoasă. Principalele neajunsuri constau în 
faptul că astfel se permite inamicului să se adăpostească de cealaltă parte a 
graniţei, ceea ce, aşa cum s-a dovedit în Vietnam, este o idee foarte proastă. 
De asemenea, este o strategie pur defensivă, care nu permite Statelor Unite 


controlul asupra evenimentelor din Mexic. Dar dat fiind faptul că este greu 
de crezut că SUA vor putea să influenţeze în vreun fel evenimentele din 
Mexic, o postură defensivă este probabil cea mai bună variantă pe care o au 
la dispoziţie. 

Strategia americană va continua să fie în mod inerent necinstită, prin 
aceea că nu se intenționează oprirea imigranţilor ilegali sau a traficului de 
droguri, deşi preşedintele trebuie să pretindă că este hotărât să le facă pe 
amândouă. Mulţi americani au senzaţia că aceste probleme au o importanță 
majoră şi că le afectează viața personală. Ei nu trebuie să afle că în 
compoziția de ansamblu a lucrurilor nu contează ce consideră ei că este 
important sau că SUA nu sunt capabile să atingă scopurile pe care ei le 
consideră a fi importante. 

Este mult mai bine ca preşedintele să pară hotărât în atingerea acestor 
scopuri şi, dacă ele nu sunt atinse, să dea vina pe eşecul unor subordonați de 
a acționa în forță. Ocazional, ar trebui demişi membri ai cabinetului său ori 
al FBI, CIA, DEA (Departamentul Antidrog) sau membri ai forţelor armate 
şi ar trebui întreprinse investigații pentru a identifica erorile din sistem care 
au permis ca drogurile şi imigranții ilegali să treacă frontiera. În următorii 
zece ani, preşedintele se va implica în investigaţii constante, pentru a da 
iluzia că acest proiect, care nu are nici o şansă de reuşită, este activ în 
continuare. 

Oprirea răspândirii violenţei la nord de graniţă este o chestiune atât de 
importantă, încât ar putea îndepărta de la putere orice preşedinte care dă 
greş. Din fericire, este şi în interesul cartelurilor ca violența să nu se 
răspândească. Membrii acestora înțeleg că violențele semnificative vor 
determina SUA să reacționeze şi, deşi măsurile lor vor fi ineficiente, ar 
putea totuşi să perturbe bunul mers al afacerilor. Dându-şi seama că SUA 
nu vor avansa în sud şi nici nu vor interveni în afacerile lor într-un mod 
eficient, ar fi irațional din partea cartelurilor să răspândească violenţa în 
nord, iar contrabandiştii care au de-a face cu sume enorme de bani nu sunt 
câtuşi de puţin iraționali. 


În final trebuie spuse câteva cuvinte şi despre Canada, care are, desigur, 
cea mai lungă graniță cu Statele Unite şi este cel mai mare partener 
economic al Americii. Canada nu a mai fost în centrul atenției Statelor 
Unite de când britanicii şi-au pierdut interesul pentru partea continentală a 


Americii de Nord. Asta nu înseamnă că nu contează pentru Statele Unite, 
dar este țintuită în loc de propria geografie şi de puterea Americii. 

Uitându-ne pe hartă, Canada pare o ţară vastă, deşi, din punct de vedere 
al teritoriului ocupat de locuitori, este un stat mic, populaţia sa fiind dispusă 
pe o fâşie de-a lungul graniţei cu Statele Unite. Multe părți ale Canadei sunt 
orientate pe o axă de la nord la sud, nu de la est la vest. Cu alte cuvinte, 
viaţa lor economică şi socială este orientată către Statele Unite, nu spre 
Canada, care operează pe un sistem de la est la vest. 

Problema Canadei este că SUA reprezintă în acelaşi timp şi o uriaşă piaţă 
de desfacere şi o enormă sursă de bunuri de larg consum. Există şi o 
profundă afinitate culturală. Această situație le creează probleme 
canadienilor, care se percep ca o naţiune distinctă, cu o cultură proprie. Dar, 
ca şi în restul lumii, Canada se află sub presiunea culturii americane şi 
întâmpină dificultăți în a-i opune rezistenţă. 

Canadienii au numeroase falii în confederația lor, cea mai importantă 
fiind ruptura dintre Qubecul francofon şi restul Canadei, care este 
predominant anglofon. În perioada anilor 1960 şi 1970 a avut loc o amplă 
mişcare separatistă, care a câştigat importante concesii în ceea ce priveşte 
limba, dar nu a obţinut niciodată independenţa. În ziua de azi, această 
mişcare este moderată, iar independenţa nici nu intră în discuţie, deşi s-ar 
putea pune problema extinderii autonomiei. 

Pentru Statele Unite, Canada nu pune nici un fel de probleme. Cel mai 
mare pericol ar fi dacă statul canadian s-ar alia cu o putere globală majoră. 
Se poate concepe un singur scenariu plauzibil, în cazul fragmentării 
Canadei. Dat fiind gradul de integrare economică şi socială, este greu de 
imaginat o situaţie în care o provincie canadiană ar putea să-şi mute relațiile 
fără consecinţe dezastruoase, sau una în care SUA ar permite dezvoltarea 
unor relații strânse dintre o provincie şi un stat inamic, menţinând totuşi 
relațiile economice. Singurul caz în care s-ar putea întâmpla aşa ceva ar fi 
dacă provincia Québec şi-ar dobândi independenţa şi ar renunţa la relaţiile 
economice, din motive culturale sau ideologice. 

În următorul deceniu, desigur, nu există puteri globale care să poată 
exploata vreo breşă şi este puţin probabil că vor apărea astfel de breşe. Asta 
înseamnă că relațiile dintre cele două ţări vor rămâne stabile, Canada 
întărindu-şi poziția pe măsură ce gazele naturale concentrate în vestul țării 
vor deveni din ce în ce mai importante. Relaţiile americano-canadiene au o 
mare importanţă pentru ambele țări, Canada fiind mult mai vulnerabilă faţă 


de Statele Unite decât invers, doar datorită dimensiunii şi a opțiunilor 
oferite. Dar oricât ar fi de importantă această relație, ea nu va impune prea 
mare atenție sau luarea unor decizii din partea Statelor Unite în următorul 
deceniu. 

Relaţiile americane cu emisfera din care fac parte se concentrează în trei 
direcții: Brazilia, Canada şi Mexic. Brazilia este departe şi izolată. SUA pot 
implementa o strategie pe termen lung pentru a o ţine în loc, dar acest lucru 
nu reprezintă o necesitate. Canada nu pleacă nicăieri. Mexicul, cu dubla 
problemă reprezentată de droguri şi de imigranţi, este o chestiune presantă 
pentru Statele Unite. În afară de legalizarea drogurilor care ar determina 
scăderea prețurilor, singura soluție este ca SUA să lase războaiele între 
carteluri să se stingă de la sine, aşa cum se va şi întâmpla în mod inevitabil. 
O intervenţie ar fi dezastruoasă. Cât despre imigrație, actualmente aceasta 
este o problemă, dar odată cu schimbarea demografică, se va transforma 
într-o soluție. 

SUA au o poziție sigură în cadrul emisferei vestice. Marca unui imperiu 
este siguranţa regională, conflictele petrecându-se departe de ţară şi fără a o 
pune în pericol. În mare parte, SUA au reușit să facă acest lucru. În cele din 
urmă, cea mai mare ameninţare la adresa emisferei este cea prevăzută de 
Doctrina Monroe, şi anume că o mare putere din afară se va folosi de 
regiune ca bază pentru a pune în pericol Statele Unite. Aceasta înseamnă că 
principala preocupare a strategiei americane ar trebui să vizeze Eurasia, 
acolo unde apar asemenea puteri, mai degrabă decât America Latină. 

Mai presus de orice, guvernele din emisfera vestică nu trebuie să aibă 
senzația că SUA se amestecă în treburile lor interne, această percepție 
generând sentimente antiamericane, care în timp pot deveni problematice. 
Desigur, SUA se vor implica în treburile interne ale Americii Latine, în 
special în Argentina. Dar această strategie trebuie mascată de discuţii 
interminabile despre drepturile omului şi progresul social. De fapt, mai ales 
în cazul Argentinei, amândouă vor fi promovate. Motivația privind Brazilia 
trebuie însă ascunsă. Dar toți preşedinţii trebuie să disimuleze în toate 
chestiunile adevăratele lor scopuri şi să nege vehement adevărul în cazul în 
care cineva realizează ce plănuiesc să facă de fapt. 

Pe parcursul istoriei, SUA au neglijat problemele care țineau de emisferă, 
cu excepția cazurilor în care a fost implicată o putere globală sau problema 
în cauză afecta în mod direct interesele americane, cum s-a întâmplat cu 
Mexicul în secolul al XIX-lea. În afară de asta, America Latină este doar o 


arenă a relațiilor comerciale. Scenariul de bază nu se va schimba în 
următorul deceniu, în afară de faptul că trebuie adoptată o strategie în 
privința Braziliei şi, la nevoie, trebuie pregătit un plan de îngrădire pe 
termen lung. 


Capitolul 12. Africa: un loc care trebuie 
lăsat în pace 


Strategia americană de a menţine forţele statelor-naţiune în echilibru în 
toate regiunile lumii presupune două lucruri: mai întâi, că există state- 
naţiune în acea regiune şi apoi că unele au potenţialul de a se afirma. În 
absenţa acestor factori, nu se poate pune problema unor puteri regionale 
controlabile. De asemenea, nu există un sistem pentru stabilitatea internă 
sau coerenţă. Aceasta este situația Africii, o regiune care poate fi divizată în 
multe feluri, dar nu poate fi nicicum unificată. 

Din punct de vedere geografic, Africa poate fi împărțită uşor în patru 
regiuni. În primul rând, Africa de Nord care formează țărmul de sud al 
bazinului mediteraneean. În al doilea rând, ţărmul vestic al Mării Roşii şi 
Golful Aden, cunoscut sub numele de Cornul Africii. Urmează regiunea 
dintre Atlantic şi sudul Saharei, cunoscută ca Africa de Vest şi în final o 
mare regiune sudică, extinzându-se de-a lungul unei linii de la Gabon, 
Congo, Kenya până la Capul Bunei Speranţe. 

Folosind drept criteriu religia, Africa este împărțită între musulmani şi 
nonmusulmani. Islamul domină Africa de Nord, nordul Africii de Vest şi 
coasta vestică a bazinului Oceanului Indian până în Tanzania. Islamul nu 
domină coasta nordică a Atlanticului în Africa de Vest şi nici nu a avansat 
foarte mult în conul sudic, dincolo de coasta Oceanului Indian. 

Harta lingvistică ne oferă cea mai bună imagine a regiunilor vaste ale 
Africii. Dar limba este un mod de a privi Africa infinit mai complex, 
deoarece sunt folosite în mod curent sute de limbi şi sunt vorbite mult mai 
multe de către grupuri mai mici. Având în vedere această diversitate 
lingvistică, este ironic faptul că limba vorbită în mod curent în cadrul 
națiunilor este în mod frecvent cea a imperialiştilor: araba, engleza, 
franceza, spaniola sau portugheza. Chiar şi în nordul Africii, unde spiritul 
arab domină, sunt zone în care s-au păstrat rămăşiţe anacronice ale limbilor 
europene vorbite de imperiile din trecut. 

Islamul în Africa 


O ironie similară se petrece atunci când încercăm să privim Africa din 
punctul de vedere al graniţelor contemporane, cea mai ineficientă metodă 
de a încerca să înţelegem Africa. Multe dintre aceste graniţe sunt rămăse de 
pe urma diviziunilor imperiilor europene care s-au retras, lăsând în urmă 
hotarele administrative. Adevărata dinamică a Africii apare atunci când 
realizăm că aceste hotare definesc nu doar state care încearcă să conducă 
multiple naţiuni ostile din interiorul lor, dar de multe ori divizează naţiunile 
între două ţări contemporane. Astfel, deşi există state africane, sunt — cu 
excepția Africii de Nord — puţine state-naţiune. 


SOMALIA 


SENEGAL 


GUINEEA a 


COASTA 
DE FILDEȘ GHANA 


GABON REPUBLICA 
NI Hamito-semitice m DEMOCRATĂ Fana 
Boti CONGO CONGO Oceanul 
Indian 
VA Guineean Š 
2 Hausa ANGOLA “ A 
OO Bantoid vestic — 
— 
PA Nilotic |] 
IN Bantoid central E 
a" 
EE Mande MADAGASCAR 
Sudanez vestic 
şi central 
W Bantoid estic 
mmm Malayo-polinesian 
Bö Kanuri 
N Songhai 
%% Khoisan 
Bi indo-european 
Nelocuit 
Grupuri etnolingvistice în Africa 
UNISIA 
pa ALGERIA I N 
OCCIDENTALĂ GURA 
MAURITANIA 
: maL NIGER N 
i > >. CAD ə rÈ 
b 
= (dn e SUDAN 
“r SOMALIA 
N G PIA 
DE FILDEŞ è il 
Oceanul GABON? REPUBLICA Pa 
Atlantic oa 
— nco Oceanul 
peste 193 E CONGO Indian 
39-13 E $ 
$: -39 GOLA 
E 10-39 E DE À 
5 2-10 r 
v 0-2 
3 i E. 
S 
a BOTSWANA 
ö NAMIBIA Tad 
e NELOCUIT & 
AFRI 
0 500 1000km DESI 


Densitatea populației în Africa 


În cele din urmă, putem privi Africa din punctul de vedere al distribuţiei 
populației. Populaţia Africii se concentrează în jurul a trei mari centre 
demografice, şi anume bazinul Nilului, Nigeria şi regiunea Marilor Lacuri 
din centrul Africii, care include Rwanda, Uganda şi Kenya. Ceea ce ar 
putea da senzația că Africa este suprapopulată şi este adevărat că, dat fund 
nivelul de sărăcie se poate să fie prea mulți locuitori care încearcă să 
trăiască de pe urma modestei economii a Africii. Dar, de fapt, cea mai mare 
parte a continentului are un număr scăzut de locuitori în comparație cu 
restul lumii. Acest fapt este inevitabil, datorită topografiei Africii, cu 
deşerturi şi păduri tropicale. 

Chiar privind aceste centre demografice, descoperim că graniţele politice 
şi cele naţionale au puţine în comun. În acest caz, densitatea populaţiei, în 
loc să pună bazele puterii, duce la creşterea instabilității şi a slăbiciunilor. 
Instabilitatea apare atunci când populaţii divizate ocupă acelaşi teritoriu. 

Nigeria, de exemplu, ar trebui să fie puterea majoră din această regiune, 
având în vedere că este un important exportator de petrol şi, în consecință, 
ar dispune de veniturile necesare ca să-şi consolideze puterea. Dar tocmai 
prezenţa petrolului în Nigeria a dus la conflicte interne; câştigurile nu se 
duc spre o infrastructură centrală sau spre piaţa de afaceri, ci se pierd în 
cadrul rivalităţilor locale. În loc să constituie baza unităţii naţionale, banii 
din petrol au dus doar la finanţarea haosului generat de diferenţele culturale, 
religioase şi etnice ale poporului nigerian. Asta face ca Nigeria să fie un stat 
fără o naţiune. Mai precis, statul nigerian îşi exercită autoritatea asupra 
multor naţiuni ostile, dintre care unele sunt despărțite prin graniţe statale. 
Grupurile de populaţie din Rwanda, Uganda şi Kenya sunt divizate într-un 
mod similar, în loc să fie unite, de identitățile naţionale care le-au fost 
conferite. Ocazional, războaiele au creat state nesigure, cum ar fi Angola, 
dar stabilitatea pe termen lung este greu de găsit mai peste tot. 

Doar în Egipt, națiunea şi statul coincid şi, din această cauză, din când în 
când, Egiptul se afirmă ca o putere majoră. Dar dinamica Africii de Nord, 
care este predominant o parte a bazinului mediteraneean, este cu totul alta 
decât cea din restul continentului. De aceea, de acum înainte când voi folosi 
termenul de „Africa“ voi exclude Africa de Nord, despre care s-a vorbit 
într-un capitol anterior. 

Ironic este şi faptul că, deşi Africa are un intens sentiment al comunității 
— pe care Vestul îl denigrează de multe ori ca având la bază ideea de trib sau 
de clan — sentimentul acesta al unui destin comun nu s-a extins niciodată la 


o comunitate mai mare de cetăţeni, şi asta din cauza faptului că statul nu a 
crescut organic dintr-o naţiune. În schimb, aranjamentele instituite de 
imperialismul arab şi european au lăsat continentul într-o stare de haos. 

Singura cale de ieşire din haos este puterea, iar puterea eficientă trebuie 
să fie localizată într-un stat care să derive dintr-o naţiune coerentă, pe care 
s-o controleze. Asta nu exclude posibilitatea statelor multinaționale, cum ar 
fi Rusia sau state care să reprezinte doar o parte din națiune, cum ar fi 
Coreea de Nord şi Coreea de Sud. Dar cu siguranţă trebuie să stăpânească 
peste un popor care să aibă realmente sentimentul unei identități comune şi 
al unui interes reciproc. 

Există trei consecinţe posibile care merită luate în considerare în privinţa 
Africii. Prima este calea actuală a filantropiei globale, dar sistemul de ajutor 
internațional care domină atât de mult viața publică a Africii nu poate avea 
un impact de durată, deoarece acesta nu vizează problema fundamentală a 
graniţelor iraționale. În cel mai bun caz, poate ameliora anumite probleme 
locale. În cel mai rău caz, poate deveni un sistem care să intensifice 
corupția atât în rândul beneficiarilor, cât şi al donatorilor. Aceasta se 
întâmplă cel mai frecvent în cazul donatorilor, dar adevărul este că puţini 
donatori cred realmente că ajutorul oferit de ei rezolvă problemele. 

A doua cale ar fi reapariția unui imperiu străin care va pune fundaţiile 
unei vieți stabile, dar este puţin probabil ca acest lucru să se întâmple. 
Motivul pentru care perioadele imperiilor arabe şi europene s-au încheiat 
atât de brusc este că, deşi se putea profita de pe urma Africii, costurile erau 
mult prea mari. Produsul principal al economiei africane sunt materiile 
prime, şi există metode mai simple de a obţine aceste bunuri decât cu 
ajutorul forţelor armate şi al administraţiilor coloniale. Corporaţiile pot 
încheia contracte cu guvernele deja existente sau cu ajutorul liderilor 
militari pentru a le obţine mult mai ieftin şi fără asumarea responsabilități 
conducerii guvernamentale. Imperialismul corporatist al zilelor noastre 
permite puterilor străine să vină, să ia ce le trebuie la cel mai mic preţ 
posibil şi să plece atunci când şi-au terminat treaba. 

A treia şi cea mai probabilă cale este aceea a câtorva generaţii de război, 
care vor da naştere unui continent ale cărui naţiuni vor forma state legitime. 
Pe cât de dur sună, pe atât este de adevărat: naţiunile se nasc din conflicte, 
şi prin experienţa războiului oamenii capătă sentimentul unui destin comun. 
Este adevărat nu doar în ceea ce priveşte întemeierea unei naţiuni, dar şi de- 
a lungul istoriei acesteia. Statele Unite, Germania sau Arabia Saudită sunt 


toate naţiuni care au fost călite prin lupte ce au dus la naşterea lor. Războiul 
nu este suficient, dar tragedia condiției umane este că trăsătura care ne face 
umani — sentimentul de comunitate — îşi are originile în lipsa de umanitate a 
războiului. 

Războaiele Africii nu pot fi prevenite, iar acestea s-ar produce şi fără 
imperialismul străin. Şi trebuie să ne amintim că ele aveau loc şi înainte ca 
imperialismul să le întrerupă. Formarea unei naţiuni nu are loc la întâlnirile 
Băncii Mondiale sau în timpul construirii unei şcoli de către ingineri 
militari străini, pentru că naţiunile sunt clădite prin sânge. Harta Africii 
trebuie redesenată, dar nu de un comitet de oameni atenţi şi grijulii, care 
stau într-o sală de conferințe. 

Până la urmă, Africa se va împărți într-un număr mai mic de puteri 
majore şi un număr mai mare de puteri minore, ceea ce va stabili cadrul 
pentru dezvoltare economică şi, peste câteva generaţii, va crea națiuni cu 
potențial de puteri globale, dar nu într-un ritm care să afecteze următorul 
deceniu. Apariţia unui singur stat-naţiune ar putea introduce un imperialism 
local în Africa, iar acesta ar grăbi procesul, dar toți candidaţii la rangul de 
putere imperială sunt atât de divizați pe plan intern, încât este greu de 
imaginat o evoluție rapidă. Dintre toate, Africa de Sud prezintă cel mai 
mare interes, îmbinând competenţa europeană cu o structură politică tipic 
africană. Este cea mai competentă ţară africană. Dar tocmai acest fapt dă 
naştere unor diviziuni care probabil că o vor împiedica să devină o putere 
regională, odată cu trecerea anilor. 

În final, SUA nu au prea mult interes în Africa. Evident, atenţia 
americanilor este atrasă de petrolul din Nigeria sau Angola şi de controlarea 
influențelor islamiste, atât în nord, cât şi în Somalia sau Ethiopia. Aşadar, 
SUA sunt preocupate de stabilitatea Nigeriei şi a Kenyei, puteri care ar 
putea ajuta în aceste probleme. Dar implicarea intensă a Statelor Unite în 
Africa din timpul Războiului Rece — războiul civil congolez de la începutul 
anilor 1960, războiul civil din Angola din anii 1980, Somalia şi Ethiopia — a 
fost doar o tentativă de a bloca penetrarea sovieticilor. Acel nivel de 
intensitate nu mai există. 

În ultimii ani, China a început să se implice în Africa, cumpărând mine şi 
alte resurse naturale. Dar aşa cum am discutat, China nu reprezintă o 
ameninţare atât de mare cum au fost sovieticii, atât din pricina limitării 
proiecției puterii, cât şi a slăbiciunii interne. China nu poate exploata poziția 
strategică a Africii, aşa cum au făcut sovieticii odată, şi nici nu poate duce 


minele acasă. Principalul efect al investiţiilor chineze este o expunere mai 
largă la instabilitatea din Africa, ceea ce permite Statelor Unite să păstreze 
distanţa. 

În acelaşi timp, corporaţiile americane sunt destul de abile încât să 
încheie afaceri care să le permită să obțină petrol, alte resurse minerale şi 
produse agricole fără un angajament major din partea Statelor Unite în 
regiune. Date fiind celelalte interese ale Statelor Unite, este un mare 
beneficiu strategic faptul că există o regiune în care nu trebuie să se 
implice, măcar pentru a-şi conserva resursele. 

Dar, cu toate acestea, există o oportunitate în Africa. Din cauza nevoii 
strategice a Statelor Unite de a se implica în manipulări sistematice în multe 
părți ale lumii, SUA nu beneficiază de popularitate sau de o încredere prea 
mare. Acest fapt nu poate fi evitat prin politică, dar lucurile pot fi făcute să 
pară neclare sau chiar detensionate, iar Africa este locul ideal pentru acest 
scenariu. 

SUA, ca toate națiunile, sunt extrem de egocentrice. Dar este important 
să nu pară aşa, să ştie să se facă plăcute şi admirate, atâta timp cât nu se 
crede că acesta ar fi scopul principal. Imaginea Americii poate fi mult 
îmbunătăţită prin ajutoarele oferite Africii. Într-un deceniu în care SUA vor 
trebui să cheltuiască sute de miliarde de dolari pentru apărare, 10 sau 20 de 
miliarde pentru ajutorarea Africii ar reprezenta o tentativă de cumpărare a 
admirației echitabilă şi rezonabilă. 

Din nou, ajutoarele nu vor rezolva problemele Africii, dar le-ar putea 
ameliora pe unele dintre ele, cel puţin pentru o vreme. S-ar putea să producă 
şi pagube, având în vedere că multe programe de ajutorare au avut, 
neintenționat, efecte negative, dar gestul ar avea un impact în favoarea 
Americii, la un preţ relativ scăzut. 

Faptul ca preşedintele nu-şi poate permite să se lase distras de la război 
nu înseamnă că nu trebuie să acţioneze inteligent. Una dintre ideile lui 
Machiavelli este că binele apare ca urmare a căutării neabătute a puterii, nu 
din încercarea de a face bine. Dar dacă grație câtorva acte de binefacere, 
Europa se lasă convinsă să trimită în continuare trupe la următoarea 
intervenție a Statelor Unite, investiţia va fi meritat. 


Capitolul 13. Dezechilbrul tehnologic şi 
demografic 


Această carte se referă la dezechilibrele puterii americane din următorul 
deceniu şi la efectul acestor dezechilibre asupra lumii. M-am concentrat 
asupra problemelor economice şi geopolitice şi am susținut ideea că 
dezechilibrele de pe aceste planuri sunt trecătoare şi pot fi corectate. Dar 
cartea ar fi incompletă dacă nu aş lua în considerare două probleme majore 
care se ivesc la orizont în deceniul următor, şi anume demografia şi 
tehnologia. 

Ciclurile economice — boomul şi recesiunea — pot fi conduse de speculă 
şi manipulare financiară, aşa cum s-a întâmplat în deceniul care tocmai se 
încheie. Dar la un nivel mai profund, expansiunea şi contragerea economică 
sunt alimentate de forţe demografice şi de inovaţii tehnologice. 

În decursul următorului deceniu, vom asista la retragerea valului 
demografic care a contribuit la prosperitatea din perioada ce a urmat 
războiului. Generaţia cunoscută ca baby boom — copiii născuţi în timpul 
mandatelor lui Truman şi Eisenhower — va avea în jur de şaizeci de ani, va 
începe să se pensioneze, va deveni inactivă. Ca urmare, aceeaşi explozie 
demografică ce a contribuit la abundența de acum jumătate de secol va crea 
o povară economică în anii următori. 

În anii 1950, aceşti baby boomers au ajutat la crearea unei cereri pentru 
milioane de cărucioare, locuinţe în ansambluri imobiliare, maşini break, 
biciclete şi maşini de spălat. În perioada anilor 1970, aceştia au început să- 
şi caute locuri de muncă într-o economie care nu era pregătită pentru ei. În 
timp ce aplicau pentru slujbe, se căsătoreau şi făceau copii, cumpărau şi 
împrumutau, comportamentul lor colectiv făcea ca dobânzile, inflaţia şi rata 
şomajului să crească. 

Pe măsură ce economia i-a absorbit pe aceşti oameni în anii 1980 şi pe 
măsură ce s-au maturizat, în anii 1990, baby boomers au împins economia 
spre un nivel nemaiatins de dezvoltare. Dar pe parcursul următorilor zece 
ani, impulsurile enorme de creativitate şi productivitate pe care care le-au 
adus în viaţa americană vor scădea, iar economia va începe să simtă primele 
semne ale crizei demografice. Dispariţia generaţiei baby boom scoate 
puternic în evidenţă o criză adiacentă în domeniul inovaţiilor tehnologice, 


care ar putea să fie, în ultimă instanţă, mai proeminentă. Odată cu 
îmbătrânirea baby boomers, nu numai că va creşte consumul şi va scădea 
producția, dar ei vor avea nevoie de servicii medicale şi de îngrijire a 
vârstnicilor la un nivel nemaivăzut. 

Următorul deceniu va fi o perioadă în care tehnologia va rămâne în urma 
necesităţilor de zi cu zi. În unele cazuri, tehnologiile existente îşi vor atinge 
limitele, dar tehnologiile care să le înlocuiască nu vor fi încă lansate. Asta 
nu înseamnă că nu va exista o amplă schimbare tehnologică; maşinile 
electrice şi telefoanele mobile de ultimă generaţie vor fi la ordinea zilei. Vor 
lipsi, însă, realizările tehnologice care să îndeplinească nevoile crescânde 
sau deja presante, genul de realizări care ar putea produce o adevărată 
creştere economică. 

Prima problemă este de ordin financiar, pentru că dezvoltarea unor 
tehnologii noi aduce cu sine riscuri, atât în ceea ce priveşte implementarea 
unor concepte noi, cât şi la nivelul adaptării produselor la piață. Criza 
financiară şi recesiunea din 2008-2010 a redus capitalul disponibil pentru 
dezvoltare tehnologică, împreună cu apetitul pentru risc. Primii câţiva ani ai 
următorului deceniu vor fi marcați nu doar de criza de capital, ci şi de o 
tendinţă de a distribui capitalul disponibil către proiecte cu risc scăzut, banii 
disponibili fiind viraţi către tehnologii deja consacrate. Această tendință se 
va atenua la nivel global în a doua jumătate a deceniului, mai întâi în ţări 
precum Statele Unite. În orice caz, dată fiind perioada de timp necesară 
dezvoltării tehnologice, următoarea generație de inovaţii tehnologice 
notabile nu va ieşi la iveală decât în anii 2020. 

A doua problemă a acestui ritm al inovației vine, în mod ciudat, din sfera 
militară. În secolul al XIX-lea, dezvoltarea motorului cu aburi şi 
consolidarea marinei britanice (şi a razei sale imperiale de acţiune) au fost 
sincronizate. În secolul XX, SUA au fost motorul unei dezvoltări 
tehnologice globale, şi o mare parte dintre acele inovaţii au fost finanţate şi 
duse mai departe prin achiziţii militare, aproape toate putând fi adaptate 
pentru uz civil. Dezvoltarea aviației şi a tehnologiei radio a fost puternic 
subvenţionată de armată şi a dus la naşterea industriei aviatice şi a celei de 
radiodifuziune. Sistemul de autostrăzi interstatale a fost conceput inițial ca 
un proiect militar pentru a facilita transportul rapid al trupelor în cazul unui 
atac sovietic sau al unei catastrofe nucleare. Microcipul a fost creat pentru a 
fi folosit în micile calculatoare digitale care ghidau rachetele nucleare şi 
rachetele lansate pentru plasarea sateliților în spațiu. Şi, desigur, internetul, 


care a intrat în atenția publicului în anii 1990, a fost la început un proiect de 
comunicaţii militare datând din anii 1960. 

Războaiele sunt perioade de intense transformări tehnologice, pentru că 
societățile investesc — uneori împrumutând extrem de mult — în momentul 
în care apar probleme de viaţă şi de moarte. Războiul americano-jihadist a 
ajutat la realizarea anumitor progrese în ceea ce priveşte mijloacele de 
supraveghere neasistate de om şi aeronavele de luptă, precum şi tehnologia 
bazelor de date, dar transformările profunde aduse de al Doilea Război 
Mondial (radarul, penicilina, motorul cu reacţie, armele nucleare) şi 
Războiul Rece (computerele, internetul, fibra optică, materialele complexe) 
lipsesc. Motivul este că, în ultimă instanță, conflictele din Afghanistan şi 
Irak sunt războaie duse de infanteria uşoară, care au avut nevoie de 
extrapolări ale tehnologiilor existente, dar de puţine inovaţii majore. 

Odată ce finanţarea acestor războaie va scădea, bugetul pentru cercetări şi 
dezvoltare va fi primul afectat. Acesta este un ciclu normal pentru 
achiziţiile programului defensiv american, iar creşterea nu va reîncepe până 
ce nu vor fi identificate noi amenințări, în decursul următorilor trei sau 
patru ani. Cum există doar câteva alte ţări care lucrează la dezvoltarea unor 
tehnologii militare de impact, acest motor tradițional al inovației nu va 
începe să dea roade pentru publicul larg decât în anii 2020. 

Miza existențială care ar trebui să alimenteze inovația tehnologică din 
următorul deceniu este criza demografică şi costurile asociate acesteia. 
Scăderea populației, despre care am scris în Următorii 100 de ani, va 
începe să-şi facă apariția în câteva locuri în cursul acestui deceniu. Cu toate 
acestea, precursoarea sa — îmbătrânirea populației — va deveni un fapt 
omniprezent. Forța de muncă va scădea, nu doar ca urmare a pensionării, ci 
şi a faptului că cerinţele educaționale din ce în ce mai mari vor ţine oamenii 
departe de piața muncii până la vârsta de douăzeci-douăzeci şi cinci de ani. 

În completarea efectelor economice ale unei populaţii în îmbătrânire va 
veni o creştere a speranţei de viaţă, însoțită de o mai mare frecvență a 
bolilor degenerative. Atunci când din ce în ce mai mulți oameni vor trăi mai 
mult, boli ca Alzheimer, Parkinson, problemele cardiace cronice, cancerul şi 
diabetul vor deveni o povară copleşitoare pentru economie, din ce în ce mai 
mulți oameni solicitând îngrijiri care pot implica o tehnologie foarte 
sofisticată. 

Din fericire, o zonă de cercetare puternic finanțată este cea medicală. 
Coalițiile politice fac ca finanţarea federală să ofere o bază suficient de 


solidă pentru trecerea de la simpla cercetare la aplicare tehnologică în 
industriile farmaceutică şi biotehnologică. Totuşi, dezechilibrul rămâne 
posibil. Descifrarea genomului uman nu a oferit remedii rapide pentru 
bolile degenerative, şi nici altceva nu a avut acest rezultat, aşa că, în 
următorii zece ani, accentul va fi pus pe măsurile paliative. 

Oferirea acestor servicii de îngrijire ar putea aduce cu sine costuri de 
personal care vor avea un efect simţitor asupra economiei. O alternativă ar 
fi robotizarea, dar dezvoltarea roboticii depinde de realizările tehnologice 
din două domenii care nu au mai evoluat de multă vreme: 
microprocesoarele şi bateriile. Nişte roboţi care ar putea oferi îngrijire de 
bază pentru bătrâni ar solicita o capacitate de procesare extraordinară, 
precum şi o mobilitate sporită, dar cipurile din silicon îşi vor atinge în 
curând limitele miniaturizării. Între timp, programele de bază pentru 
ghidarea unui robot, pentru procesarea datelor senzoriale şi desemnarea 
sarcinilor sale nu pot fi susținute de platformele de calcul actuale. Există un 
număr de soluții potențiale, de la materialele biologice până la 
calculatoarele cuantice, dar demersurile din aceste domenii nu au depăşit cu 
mult nivelul cercetării de bază. 

Două alte filoane tehnologice convergente vor ajunge în impas în 
următorul deceniu. Primul este revoluția în comunicaţii, care a început în 
secolul al XIX-lea. Această revoluţie a luat naştere dintr-o mai profundă 
înțelegere a spectrului electromagnetic, o dezvoltare ştiinţifică dirijată 
parțial de ascensiunea imperiilor şi a pieţelor globale. Telegraful a permis o 
comunicare aproape instantanee pe distanţe considerabile, dacă exista o 
infrastructură — linii de telegraf. Comunicaţiile vocale analogice au fost 
următorul pas, reprezentat de telefon, după care sistemele de comunicaţii 
care nu aveau nevoie de o infrastructură s-au dezvoltat sub forma radioului 
fără fir. Această inovaţie s-a împărțit ulterior între voce şi video 
(televiziune), fapt care a avut un impact profund asupra felului în care 
funcţiona lumea. Aceste medii au creat relații politice şi economice noi, 
permiţând comunicaţii duplex şi comunicaţii radiodifuzate, un mediu de tip 
„de la unul la mai mulţi“, care aducea cu sine o putere semnificativă pentru 
oricine controla sistemul. Dar hegemonia radiodifuziunii s-a sfârşit, 
depăşită de posibilitățile mai largi ale erei digitale. Următorul deceniu va 
marca sfârşitul unei perioade de şaizeci de ani de creştere şi inovaţie chiar şi 
în această tehnologie digitală extrem de avansată şi de explozivă. 


Era digitală a început cu o revoluție în procesarea datelor impusă de 
provocările imense ale coordonării personalului în al Doilea Război 
Mondial. Datele despre fiecare soldat în parte erau stocate sub forma unui 
cod binar ncelectronic pe cartele perforate pentru sortare şi identificare. 
După război, Ministerul Apărării a impulsionat transformarea acestei forme 
primitive de procesare în sisteme electronice, dând naştere unei cereri 
pentru calculatoare mainframe masive, construite în jurul unor tuburi cu 
vid. Aceste calculatoare mainframe au intrat pe piaţa civilă prin intermediul 
forţei de vânzare a companiei IBM, servind companiilor pentru orice, de la 
facturare la întocmirea statelor de plată. 

După dezvoltarea tranzistorului şi a cipului pe silicon, care permiteau 
reducerea dimensiunilor şi costului computerelor, domeniul de inovaţie s-a 
mutat pe Coasta de Vest şi s-a concentrat asupra computerului personal. În 
timp ce calculatoarele mainframe aveau ca scop manipularea şi analiza 
datelor, computerul personal a fost folosit în primul rând pentru a crea 
echivalente electronice ale unor lucruri deja existente — maşinile de scris, 
foile de calcul, jocurile, şi aşa mai departe. Acestea au evoluat la rândul lor 
în calculatoare portabile miniaturale, iar cipurile de computer au început să 
fie introduse în tot felul de aparate. 

În anii 1990, cei doi afluenți tehnologici, comunicațiile şi bazele de date, 
s-au unit într-un singur fir, informaţiile fiind prezente într-o formă binară 
electronică ce putea fi transmisă prin intermediul circuitelor telefonice deja 
existente. Internetul, pe care Ministerul Apărării îl dezvoltase pentru 
transmiterea datelor între calculatoarele mainframe, s-a adaptat rapid 
computerului personal şi transmiterii datelor prin liniile telefonice cu 
ajutorul modemului. Următoarea inovaţie a fost fibra optică folosită pentru 
transmiterea unor cantităţi mari de informație binară, precum şi a fişierelor 
grafice extrem de mari. 

Odată cu încorporarea imaginilor şi datelor în site-urile web, 
transformarea a fost completă. Lumea informației radiodifuzate controlat 
evoluase într-un sistem cu o difuzie infinită a transmiterii de informaţie „de 
la mulți către mulți“, iar simţul formal al realității, impus de ştirile şi 
tehnologia comunicaţiilor din secolul XX au lăsat loc unei cacofonii de 
realități. 

Computerul personal devenise nu doar o unealtă pentru îndeplinirea mai 
eficientă a unei serii de funcții tradiționale, ci şi un dispozitiv de 
comunicație. Prin aceasta a devenit un înlocuitor al poştei şi al telefoniei 


tradiționale, precum şi o unealtă de cercetare. Internetul a devenit un sistem 
care combină informaţia cu vânzarea şi marketingul, de la datele despre 
astronomie la ultimele obiecte vândute pe eBay. Webul a devenit o piață 
publică şi un centru comercial, unind societatea şi fragmentând-o în acelaşi 
timp. 

Computerul portabil şi telefonul celular analogic oferiseră deja mobilitate 
anumitor aplicații. Atunci când au fost unite sub forma PDA-ului, cu 
capacitate de calcul, acces la internet şi la aplicaţiile pentru mesaje vocale şi 
scrise, plus sincronizare instantă cu computere personale mai mari, ne-a fost 
permis accesul instantaneu şi global la informaţii. Atunci când aterizez în 
Sydney sau Istanbul, BlackBerry-ul meu îmi descarcă automat e-mailurile 
primite din toată lumea, după care îmi permite să citesc ultimele ştiri în 
timp ce avionul rulează pe pistă. Revoluţia în comunicaţii a atins un punct 
extrem. 

Suntem acum într-o fază de extrapolare şi avans progresiv în care 
accentul cade pe extinderea capacităţii şi găsirea unor noi aplicații pentru 
tehnologia concepută cu ani în urmă. Aceasta este o poziție similară 
calmului care s-a instalat în domeniul computerelor personale la sfârşitul 
perioadei de înflorire a dot-com. Structura de bază era la locul ei, de la 
hardware la interfaţă. Microsoft crease un set cuprinzător de aplicații de 
birou, conexiunile wireless îşi făcuseră apariția, comerțul electronic 
funcţiona pretutindeni prin Amazon, iar Google îşi lansase motorul de 
căutare. Dar este foarte greu de identificat o inovaţie tehnologică majoră în 
ultimii zece ani. Atenţia nu a fost dedicată deschiderii unor noi domenii, ci 
dezvoltării unor aplicații noi, cum ar fi cele de social networking, şi 
transpunerii capacităților preexistente pe platfome mobile. Aşa cum a 
demonstrat iPad-ul, acesta este un efort continuu. Dar, în ultimă instanță, 
aceasta este mai degrabă mobilarea unei case vechi decât construirea uneia 
noi. Microsoft, care a transformat economia în anii 1980, este acum o 
corporație destul de austeră, care îşi protejează câştigurile. Apple 
inventează noi dispozitive care ne ajută să facem într-un mod mai eficient 
ceea ce ştim deja să facem. Google şi Facebook găsesc noi căi de a vinde 
reclamele şi de a scoate un profit prin internet. 

Inovaţiile tehnologice radicale au fost înlocuite de o luptă pentru 
împărțirea pieţei — găsirea unor căi de a face bani prin prezentarea unor mici 
îmbunătăţiri pe post de evenimente majore. Între timp, creşterile dramatice 
de productivitate care impulsionau odinioară tehnologia, care ajuta la rândul 


ei economia, sunt în declin, ceea ce va avea un impact semnificativ asupra 
provocărilor cu care ne vom confrunta în deceniul următor. Industriile de 
cercetare şi dezvoltare fiind la pământ şi eforturile corporațiilor fiind 
îndreptate spre îmbunătățirea progresivă a tehnologiei centrale a generației 
precedente, imboldul principal al creşterii globale este limitat la aducerea 
tehnologiilor deja existente în mâinile cât mai multor oameni. Din moment 
ce vânzările telefoanelor mobile au ajuns deja la saturație, iar corporaţiile 
ezită să investească în upgrade-urile care nu sunt necesare, aceasta este o 
sugestie problematică de creştere. 

Asta nu înseamnă că lumea tehnologiei digitale este pe moarte. Dar 
procesarea este în esență pasivă, limitată la manipularea şi transmiterea de 
date. Următoarea fază necesară este ca ea să devină activă, folosindu-se de 
date pentru a schimba realitatea, principalul exemplu în acest sens fund 
robotica. Trecerea spre acea fază activă este necesară pentru obţinerea 
saltului imens de productivitate care va compensa pentru schimbările 
economice asociate modificărilor demografice ce sunt pe cale să aibă loc. 

Ministerul american al Apărării lucrează de mult timp la roboți militari, 
iar japonezii şi sud-coreenii au făcut progrese în ceea ce priveşte aplicaţiile 
civile. Totuşi, mai este mult de lucru în sfera ştiinţifică şi tehnologică pentru 
ca aceste proiecte să fie pregătite atunci când va fi neapărată nevoie de ele, 
în anii 2020. 

Chiar şi aşa, pentru a ne baza pe roboţi în ceea ce priveşte rezolvarea 
problemelor sociale, trebuie să ne gândim la o altă chestiune supărătoare — 
alimentarea acestor maşinării. Munca manuală nu consumă în sine atât de 
multă energie. Maşinile care imită munca manuală vor avea nevoie de 
cantități mari de energie şi, pe măsură ce vor prolifera în economie (în 
acelaşi fel ca telefoanele mobile şi computerele personale), creşterea 
consumului de energie va fi enormă. 

Chestiunea alimentării inovaţiilor tehnologice naşte dezbateri aprinse 
despre efectul consumului crescut de hidrocarburi asupra mediului şi 
schimbările climatice aferente. Deşi această discuție tinde să devină 
vehementă, nu este cea mai pregnantă problemă. Chestiunea schimbărilor 
climatice ridică alte două probleme care cer o gestionare abilă din partea 
preşedintelui: în primul rând, este posibil să reducem consumul de energie? 
Și, în al doilea rând, este posibil să continuăm creşterea economiei 
folosindu-ne de hidrocarburi, în principal de petrol? 


Există o explicație adânc înrădăcinată în politicile publice, conform 
căreia ar fi posibil să rezolvăm problema energiei prin conservare. Dar o 
mare parte din creşterea recentă a consumului de energie provine din partea 
țărilor în curs de dezvoltare, ceea ce face ca soluționarea situației prin 
reducerea consumului să fie cel mult un vis frumos. 

Ţările proaspăt industrializate din Asia şi America Latină nu 
intenționează să folosească mai puţină energie pentru a rezolva aceste 
probleme şi a salva anumite națiuni insulare de la inundaţiile ce ar urma 
încălzirii mărilor. Din punctul lor de vedere, conservarea le-ar arunca pentru 
totdeauna în Lumea a Treia, din care s-au zbătut atât de mult să scape. Şi tot 
din punctul lor de vedere, lumea industrială avansată a Statelor Unite, a 
Europei Occidentale şi a Japoniei ar trebui să-şi reducă propriul consum de 
energie pentru a compensa mai mult de un secol de risipă. 

În 2010 s-a organizat un summit la Copenhaga pentru a rezolva 
chestiunea folosirii energiei sau, mai precis, problema emisiilor de dioxid 
de carbon. S-a propus reducerea emisiilor. Într-un moment în care consumul 
de energie este în creştere, o reducere cât de mică a emisiilor reprezintă o 
mare provocare. Exceptând descoperirea unei noi şi excepționale surse de 
energie, o asemenea reducere nu poate fi îndeplinită decât prin scăderea 
substanțială a consumului de combustibil fosil. Mersul la muncă pe 
bicicletă şi reciclarea nu vor fi suficiente. 

Iniţiativa de la Copenhaga a căzut pentru că nu putea fi susținută politic. 
Nici unul dintre liderii țărilor avansate industrial nu ar putea să convingă 
opinia publică să accepte deprecierea simțitoare a condițiilor de viaţă pe 
care ar impune-o reducerea utilizării de combustibil fosil. Împotrivirea 
oamenilor nu este iraţională. Ei pun în balanţă o certitudine şi o 
probabilitate. Certitudinea este că vieţile lor vor fi constrânse de asemenea 
scăderi ale consumului, care ar duce la o amplă dislocare economică. 
Probabilitatea — pusă la îndoială de unii — este că schimbările de climă vor 
avea loc, consecinţele fiind devastatoare. Faptul că schimbările de climă vor 
avea urmări negative mai degrabă decât benefice ar putea foarte bine să fie 
adevărat. Dar întrebarea este dacă efectele probabile sau posibile asupra 
copiilor şi nepoților noştri cântăresc mai mult decât certitudinea 
consecinţelor imediate. Acesta este, poate, un fapt neplăcut, dar explică 
rezultatul întrunirilor de la Copenhaga şi Kyoto, cu privire la schimbările 
climatice, care nu au reuşit să producă strategii pentru reducerea efectului 
de seră. 


Trebuie să ne aşteptăm ca în următorul deceniu consumul de energie să 
fie la fel de ridicat, aşa că problema nu este reducerea consumului de 
combustibil fosil, ci dacă vor fi suficienți combustibili fosili pentru a 
răspunde cererii în creştere. Combustibilii nefosili nu ar avea cum să se 
ridice la acelaşi nivel suficient de repede pentru a înlocui pe termen scurt 
acest tip de consum. Construcţia unei centrale nucleare durează mai bine de 
zece ani. Energia eoliană şi hidroenergia ar putea susține doar o mică parte 
a consumului. În aceeaşi situație este şi energia solară. În deceniul care 
urmează, indiferent de soluțiile pe termen lung existente, problema va fi 
găsirea combustibilului potrivit pentru consumul de energie în creştere, într- 
un caz ideal stopând emisiile de carbon. 

Utilizarea energiei se împarte în patru mari categorii: transporturile, 
generarea energiei electrice, activităţile industriale şi uzul casnic nonelectric 
(încălzirea şi aerul condiţionat). În decursul următorului deceniu, energia 
necesară pentru transport va continua să fie bazată pe petrol. Costul 
îndreptării flotei globale existente către o altă sursă de energie este 
astronomic şi acest lucru nu se va întâmpla în doar zece ani. O parte din 
mijloacele de transport vor fi alimentate electric, dar aceasta nu ar face 
decât să transfere consumul de combustibil fosil de la vehicul la uzina 
electrică. Generarea electricităţii este mai flexibilă, permiţând folosirea 
petrolului, cărbunelui sau gazelor naturale. Acelaşi lucru este posibil şi 
pentru uzul industrial. Încălzirea locuinţelor şi aerul condiţionat pot fi 
convertite, la acelaşi preţ. 

Se vorbeşte la nivel global despre faptul că debitul de petrol a ajuns la o 
cotă istorică şi este acum în declin. Cu siguranţă, producția de petrol a fost 
mutată în zone din ce în ce mai puţin primitoare, cum ar fi apele adânci şi 
şisturile moi, care necesită o tehnologie relativ scumpă. Aceasta ne spune că 
indiferent dacă extracția de țiței şi-a atins sau nu apogeul, dacă toate 
celelalte elemente ar rămâne constante, preţul petrolului tot ar continua să 
crească. Operațiunile de foraj în larg întâmpină probleme în ceea ce priveşte 
costul şi întreținerea utilajelor. După cum am văzut în cazul recentului 
dezastru al British Petroleum în largul coastei Louisianei, un accident 
petrecut la mai bine de un kilometru adâncime este dificil de reparat. Dar 
chiar excluzând daunele aduse mediului, puţurile sunt foarte costisitoare. 
Instalaţiile aşezate pe roci moi sunt, la rândul lor, costisitoare, iar atunci 
când preţul petrolului scade sub un anumit prag, extracția devine profitabilă 
şi investiția este ori blocată, ori pierdută. Dar lăsând la o parte chestiunile 


mai complicate privind preţurile care ating cote fulminante, consumul 
crescut de energie pe care îl vom vedea în următorul deceniu nu poate fi 
alimentat cu petrol, sau cel puţin nu în totalitate. 

Aşadar, rămân două variante pentru cei zece ani care ne stau înainte. Una 
este cărbunele; cealaltă, gazele naturale. Conservarea pe scară largă la un 
nivel suficient cât să scadă consumul de energie, în termeni absoluţi, nu se 
va întâmpla în Statele Unite, cu atât mai puţin în întreaga lume. Abilitatea 
de a produce mai mult petrol este limitată, iar vulnerabilitatea unei 
economii petroliere în fața interdicțiilor unor țări precum Iranul o 
transformă într-o propunere foarte riscantă. Capacitatea surselor de energie 
alternativă de a avea un impact decisiv în acest deceniu este în cel mai bun 
caz minimală. Nici o centrală nucleară începută acum nu va putea fi dată în 
folosinţă în termen de cinci sau şase ani. Dar preşedintele nu va vrea să 
aleagă între suplimentarea cărbunelui şi suplimentarea gazelor naturale. Va 
vrea să găsească un glonţ de argint disponibil imediat, care să nu afecteze 
mediul şi să coste puţin. În acest deceniu, însă, va fi forţat să găsească un 
echilibru între ceea ce ne trebuie şi ceea ce este disponibil. În cele din urmă, 
le va alege pe amândouă, gazele naturale înregistrând o creştere mai 
dramatică. 

Aplicarea fracturării hidraulice, sau fracking, în producția de gaze 
naturale deschide posibilitatea unor creşteri dramatice ale cantității de 
energie disponibile. Această tehnologie recuperează gazele naturale de la o 
adâncime de până la 400 de kilometri sub scoarţa terestră, unde sunt închise 
într-o rocă atât de densă, încât nu pot fi eliberate. Fracturarea rocii permite 
gazelor să se scurgă şi să fie recuperate, dar această metodă, la fel ca tot 
restul producției de energie de pe Pământ, presupune pericole pentru mediu. 
Valoarea sa pentru Statele Unite constă în faptul că există deja provizii 
consistente, iar bazându-se pe această sursă de energie se reduc şansele 
izbucnirii unui război. Gazele naturale sunt un substitut viabil pentru multe 
dintre utilizările petrolului şi în multe cazuri la un preţ relativ scăzut. 
Aceasta reduce nevoia de a importa petrol, ceea ce, apoi, reduce 
posibilitatea ca o putere străină să blocheze accesul la țiței, declanşând 
astfel un război. 

Tehnologia de fracturare face de asemenea posibilă obţinerea unei 
cantități suficiente de gaze naturale într-o perioadă de timp îndeajuns de 
scurtă pentru a controla costul şi disponibilitatea energiei în decursul acestui 
deceniu. Ne-am aştepta ca alte tehnologii să fie făcute disponibile după 


cincizeci sau şaizeci de ani, dar în următorii zece ani, opțiunile rămân 
cărbunele şi gazele. 

Va fi o perioadă în care problemele ce nu s-au transformat încă în crize 
vor trebui rezolvate şi în care vor trebui căutate soluții care încă nu există. 
Să ne gândim la problema disponibilității apei. Industrializarea sporită şi 
creşterea numărului de locuitori ai planetei care se bucură de standarde 
ridicate de viață generează deja o criză a apei. Aceste secătuiri au dus 
uneori la confruntări politice între națiuni, care ar fi putut foarte uşor 
degenera în războaie. Dacă adăugăm la asta posibilitatea ca schimbarea 
climei să modifice ciclurile meteorologice şi ca aceste schimbări să reducă 
precipitaţiile din zonele populate, atunci ne-am putea confrunta cu o 
adevărată criză. 

Desigur, nu suferim încă de pe urma unei lipse de apă. Apa este pur şi 
simplu amestecată cu sare şi plasată inconvenabil, dar există în cantități 
extraordinar de mari. Tehnologia trebuie îmbunătăţită, dar ştim totuşi cum 
să desalinizăm apa. Ştim şi cum să transportăm apa prin conducte. 
Problema este că desalinizarea şi transportul apei sunt extrem de 
costisitoare şi necesită cantități enorme de energie. Acel tip de energie nu va 
putea fi găsit în rândul soluțiilor disponibile. După cum am spus în 
Următorii 100 de ani, vom avea nevoie de energie solară captată din spațiu 
sau de alte abordări foarte radicale pentru creşterea exponențială a 
cantităților disponibile de energie. 

Atunci când analizăm problemele majore pe care trebuie să le rezolvăm, 
precum îmbătrânirea populației, diminuarea mâinii de lucru şi lipsa apei, 
observăm un şablon care se repetă cu consecvență. În primul rând, 
problema îşi face apariția în acest deceniu, dar nu va deveni o povară de 
nesuportat decât mai târziu. În al doilea rând, tehnologiile de care trebuie să 
ne ocupăm — începând cu remediile pentru bolile degenerative şi terminând 
cu robotica sau desalinizarea — există sau pot fi concepute, dar nu sunt încă 
folosite în mod eficient. În al treilea rând, implementarea celor mai multe 
dintre ele (în afară de remediile pentru bolile degenerative) necesită atât o 
soluție pe termen scurt pentru consumul de energie, cât şi una pe termen 
lung. 

Pericolul este că se va crea un dezechilibru între problemă şi soluția ei — 
problema va ajunge la statutul de criză înainte ca soluţiile tehnice să poată fi 
implementate. Sarcina preşedintelui în legătură cu aceste probleme nu va fi 
una dificilă, în următorul deceniu. Va consta în facilitarea soluțiilor pe 


termen scurt, punând în acelaşi timp piatra de temelie pentru soluțiile pe 
termen lung şi, mai presus de orice, va trebui să le realizeze pe amândouă şi 
nu doar una dintre ele. Va avea tentaţia de a privi soluţia pe termen lung şi 
de a se preface că problema poate să aştepte sau că soluția va veni mai 
repede decât este posibil. Soluţiile pe termen lung sunt mai atractive şi 
stârnesc mult mai puţine controverse decât soluţiile pe termen scurt, care îi 
afectează pe oamenii în viață, cu drept de vot. Problema pe care o vor avea 
preşedinţii acestui deceniu constă în faptul că această criză nu va avea loc în 
timpul mandatului lor, ci în deceniul care urmează. Tentaţia de a neglija 
subiectul va fi considerabilă. Aici îşi găseşte locul o altă idee din 
înţelepciunea lui Machiavelli: conducătorii de succes vor să facă mai mult 
decât să conducă, ei vor să fie ținuți minte pentru totdeauna. John Kennedy 
nu a avut timp să facă prea multe, dar cu toţii ne aducem aminte de 
hotărârea lui de a ajunge pe Lună. 

Pe termen scurt, cea mai importantă problemă va fi crearea bazei 
necesare pentru cerinţele în materie de energie ale deceniului următor. În 
acest scop, trebuie să se întrunească două aspecte. Preşedintele trebuie să 
aleagă echilibrul dintre cele două tipuri disponibile de combustibili fosili: 
cărbune şi gaze naturale. Apoi trebuie să spună populaţiei că acestea sunt 
singurele variante. Dacă nu reuşeşte să convingă publicul de acest lucru, nu 
va exista energie pentru tehnologiile care îşi vor face apariţia în următorul 
deceniu. Trebuie, desigur, să-şi justifice argumentaţia în contextul încălzirii 
globale, al schimbărilor climatice şi al dorinței de conservare a tuturor 
speciilor. Mişcările de protecție a mediului l-au sprijinit pe Obama, iar 
fiecare preşedinte trebuie să-şi păstreze simpatizanții. Dar deşi a atras de 
partea sa alegătorii ecologişti, Obama trebuie să susțină utilizarea extinsă a 
gazelor naturale şi a cărbunelui pentru generarea electricității. Ar putea 
foarte bine să-şi susțină alegerea prin sporirea numărului de maşini 
electrice, dar oricare ar fi soluția aleasă, aceasta este sarcina sa. Altfel, se va 
considera că a neglijat o criză care putea fi prevăzută. 

În acelaşi timp, trebuie să se pregătească pentru creşterile pe termen lung 
în ceea ce priveşte generarea de energie din alte surse decât hidrocarburile — 
surse mai ieftine şi localizate în zone pe care SUA vor trebui să le 
controleze prin efective militare. În opinia mea, alegerea cea mai bună este 
energia solară captată din spațiu. Aşadar, ceea ce ar trebui făcut, şi chiar se 
face, este dezvoltarea sectorului privat în materie de rachete de lansare 
ieftine. Mitsubishi a investit în această variantă de colectare a energiei 


solare aproape 21 de miliarde de dolari. Consorţiul european EAB 
investeşte şi el, iar compania californiană Pacific Gas and Electric a semnat 
un contract pentru achiziționarea energiei solare din spațiu până în 2016, 
deşi eu cred că respectarea termenului este puţin probabilă. 

Cu toate acestea, indiferent dacă vorbim despre energia solară captată din 
spaţiu sau despre implementarea altei tehnologii, preşedintele trebuie să se 
asigure că dezvoltarea de-a lungul câtorva axe este în desfăşurare şi că 
probabilitatea construirii lor este ridicată. Este nevoie de cantități enorme de 
energie suplimentară, iar sursa cea mai probabilă a tehnologiei necesare, 
conform istoriei, este Ministerul american al Apărării. Aşadar, guvernul va 
absorbi costul dezvoltărilor timpurii şi investitorii privaţi vor culege 
roadele. 

Ne aflăm într-o perioadă în care statul este mai puternic decât piaţa şi 
dispune de mai multe resurse. Pieţele sunt ideale pentru exploatarea ştiinţei 
deja existente şi a tehnologiei incipiente, dar nu sunt nici pe departe la fel 
de bune în domeniul cercetării de bază. De la aviaţie la energia nucleară, de 
la zborul pe Lună la internet şi la sistemul de poziționare globală, statul este 
mult mai priceput în a investi în inovațiile pe termen lung. Guvernul este 
ineficient, dar această ineficiență, împreună cu abilitatea de a-i absorbi 
costurile constituie miezul activității de cercetare. Atunci când privim 
proiectele de care va trebui să ne ocupăm în următorul deceniu, organizația 
care pare cea mai capabilă să le implementeze cu succes este Ministerul 
Apărării. 

Această îmbinare între tehnologie, geopolitică şi bunăstare economică nu 
este chiar o noutate. Filistenii au dominat coasta levantină pentru că erau 
maeştri în confecționarea armurilor. Pentru a-şi conecta şi controla imperiul, 
armata romană a construit drumuri şi poduri care sunt încă folosite. În 
timpul unui război pentru dominaţia globală, armata germană a pus bazele 
tehnologiei moderne a rachetelor; drept răspuns, britanicii au inventat 
radarul. Puterile fruntaşe şi ţările care aspiră la putere se află constant sub 
presiune militară şi economică. Răspund la ea inventând aceste 
extraordinare tehnologii noi. 

SUA întruchipează, în mod evident, acest tip de putere. Americanii se 
află momentan sub presiune economică, dar presiunea militară este din ce 
în ce mai mică. Statele Unite nu s-ar arunca într-o astfel de aventură într-un 
asemenea moment. Guvernul finanţează deja puternic un domeniu pe care l- 
am discutat, vindecarea bolilor degenerative. Ministerul Apărării finanţează 


o mare parte a cercetării în domeniul roboticii. Dar pentru problema 
fundamentală, energia, nu s-a găsit încă o soluție. Pentru acest deceniu, 
deciziile sunt unele de moment. Riscul este că preşedintele îşi va risipi 
autoritatea pe proiecte precum conservarea, energia eoliană şi energia solară 
terestră, care nu pot aduce rezultatele scontate. Problema principală a 
gazelor naturale este că nu durează la infinit. 

Dar, la fel ca în cazul multora dintre lucrurile care se vor întâmpla în 
acest deceniu, este nevoie în primul rând de acceptarea banalului şi a 
evidenţei — urmată de visuri mărețe, exprimate discret. 


Capitolul 14. Imperiul, republica şi 
deceniul 


Discutând problema politicii externe a Americii, am examinat fiecare 
continent în parte şi numeroase ţări la rând, dar în nici un caz nu am fost 
exhaustiv. Datorită naturii globale a imperiului american, toate țările din 
lume sunt într-un fel sau altul importante pentru Statele Unite. De la 
amenințarea islamistă nigeriană la efectul pe care l-ar putea avea Nepalul 
asupra echilibrului chino-indian şi până la rolul Ecuadorului în războaiele 
drogurilor, este greu de imaginat că există o ţară față de care SUA îşi permit 
să rămână total indiferente. 

Sunt mulţi cei care ar putea susține că SUA s-au extins prea mult şi că 
aceste implicări internaționale complexe nu sunt, în final, în interesul 
Americii. Acesta nu este un argument neconvingător, doar că nu este foarte 
clar cum ar putea SUA să se elibereze din rețeaua intereselor sale globale. 
În următorul deceniu, trebuie să gestioneze haosul lumii islamice, 
reascensiunea Rusiei, o Europă divizată şi o Chină imensă, dar şi profund 
tulburată. În plus, trebuie să găsească o cale să depăşească problemele 
economice actuale, nu doar pentru națiunea americană, ci şi pentru restul 
lumii. 

Ar trebui să reținem că, deşi economia americană este acum într-o stare 
proastă, ea reprezintă totuşi aproape 25% din economia lumii, iar 
investițiile şi împrumuturile americane s-au revărsat pe piețele mondiale. 
Simplul fapt de a fi Statele Unite creează complicațiile omniprezente care 
trebuie coordonate. Se prea poate ca SUA să se fi supraextins şi poate că ar 
fi fost de preferat să nu fi atins niciodată statutul de imperiu sau să se 
retragă acum. Dar dorinţele nu fac o politică. Politica se naşte din realităţi, 
iar realitatea a ceea ce a fost creat acum, intenționat sau nu, nu poate fi 
abandonată fără consecinţe dezastruoase. SUA au intrat pe calea către 
putere globală odată cu Războiul Hispano-American din 1898. Se află pe 
această traiectorie de mai bine de un secol. La viteza cu care merge, 
schimbarea traiectoriei nu este o opțiune pentru Statele Unite. Nu este 
realist să ceri aşa ceva. 


Singura opţiune este să se organizeze ceea ce s-a creat deja. Şi ar trebui 
să se înceapă cu reconcilierea dintre principiile morale şi exercitarea puterii. 
Cel mai practic ar fi să se pornească de la principiile morale. Mare parte 
dintre conflictele interne cu privire la războaie au la bază lipsa de claritate 
asupra relației dintre moralitate şi putere. Este nevoie de o înţelegere 
comună a realității şi a moralității. 

Exercitarea puterii este întotdeauna ambiguă din punct de vedere moral, 
dar principiile morale ale Statelor Unite nu vor avea nici o valoare dacă ţara 
este distrusă. Urmărirea drepturilor universale necesită mai mult decât 
discursuri. Necesită putere. „Nimeni nu va fi rănit“, este un principiu 
nerealist, şi cel mai bun lucru pe care putem să-l facem este să reuşim să 
luăm decizii dificile privind cine şi când este rănit. Lincoln a trebuit să 
susțină sclavia în Kentucky. Nu a fost corect, dar avea de ales între această 
opțiune şi înfrângerea în război şi, dacă ar fi pierdut războiul, atunci 
întregul proiect moral ar fi fost distrus. 

În acelaşi timp, simpla urmărire a puterii, fără un scop moral, nu duce 
nicăieri. Nixon a exercitat puterea fără moralitate şi, din cauza lipsei de 
perspectivă morală, s-a ajuns la afacerea Watergate şi la distrugere. Una este 
să justifici mijloacele prin scop. Este cu totul altceva ca mijloacele să se 
substituie scopului. 

În timpul următorului deceniu, SUA trebuie să treacă peste dorința de a 
simplifica, doarece nu există o singură frază sau formulă care să rezolve 
problema. Problema moralității se află în miezul exercitării puterii şi se 
repetă la infinit în moduri neaşteptate, care trebuie rezolvate de fiecare dată. 
Nici un lider nu le poate rezolva cum trebuie de fiecare dată. Tot ce se poate 
spune despre un lider, oricare ar fi el, este că, per total, s-a descurcat bine în 
situația dată. 

Pentru a ajunge în acest punct, poporul american trebuie să se 
maturizeze. Suntem un grup adolescentin, care aşteaptă soluţii la probleme 
care nu se pot rezolva şi solicită perfecţiune de la liderii săi. Churchill nu ar 
fi putut ajunge niciodată preşedinte al Americii: era un alcoolic şi cu 
siguranţă un elitist, în sensul snob al termenului. Este evident că Roosevelt 
a avut cel puţin o aventură amoroasă în timpul mandatului şi alta înainte. 
Lincoln se pare, conform unor biografi, că ar fi suferit de sindrom bipolar, o 
boală mintală. Reagan avea probabil un început de Alzheimer în ultimii ani 
de preşedinţie. Aceştia au fost cu toții oameni care, în contextul dat, s-au 
descurcat bine. Dacă poporul american nu reuşeşte să ajungă la acel grad de 


maturitate pentru a se autodisciplina cel puţin în aceeaşi măsură, republica 
nu va supravieţui. Solicitările unui imperiu neintenționat şi faptul că ne 
aşteptăm la lucruri infantile din partea liderilor noştri vor duce, înaintea 
militarismului sau a corupției, la prăbuşirea regimului. 

Evident, societatea americană este copleşită de discursuri răzbunătoare. 
Nu este o noutate. Lucrurile care s-au spus despre Andrew Jackson şi 
Franklin Roosevelt nu au fost plăcute. După disputele cu privire la 
drepturile civile, Vietnam şi Watergate, nu putem susține că am atins un 
nivel nou de lipsă a civilizației. Dar în urma Irakului, a Afghanistanului şi a 
recentei crize financiare s-a pus problema intereselor globale ale elitei 
americane şi dacă nu cumva acestea au subminat interesele publicului larg. 
Răufăcătorii şi sfinții sunt uneori greu de deosebit, aşa că problema nu 
poate fi abordată într-un mod simplu. Defăimarea lui Obama de către 
Mişcarea „Tea Party“ şi defăimarea Mişcării „Tea Party“ de către Obama nu 
contribuie la crearea unei hărți coerente a itinerarului politic. 

Ultimul deceniu a pus probleme Statelor Unite, provocări pentru care nu 
erau pregătite şi pe care nu le-au gestionat bine. A fost, să spunem, o 
experiență didactică, valoroasă pentru că greşelile nu au pus în pericol 
supraviețuirea SUA. Dar ameninţarea care va apărea mai târziu în acest 
secol va fi cu mult mai mare decât cea din ultimul deceniu. Privind în urmă, 
către mijlocul secolului XX, ne putem imagina ce o să se întâmple cu 
Statele Unite pe viitor. 

SUA au la dispoziție următorul deceniu pentru a face tranziţia de la o 
politică externă obsesivă la exercitarea puterii într-un mod mai echilibrat şi 
mai nuanţat. Prin asta nu vreau să se înțeleagă că scopul este de a folosi 
diplomația în locul forţei. Diplomaţia îşi are locul ei, dar atunci când este 
necesar, SUA trebuie să înveţe să-şi aleagă duşmanii cu grijă, să fie sigure 
că aceştia pot fi învinşi şi să ducă un război eficient, în urma căruia inamicii 
să fie forțați să capituleze. Este important să nu ia parte la războaie pe care 
nu le poate câştiga şi să participe la războaie pentru a învinge. Pentru o ţară 
cu o putere şi cu interese atât de vaste nu este permisibil să se implice în 
războaie din furie. 

SUA şi-au petrecut şaisprezece din ultimu cincizeci de ani luptând în 
Asia. După experiența din Coreea, Douglas MacArthur, nu tocmai un 
pacifist, a avertizat America să evite aventurile de acest gen. Motivul era 
simplu: în secunda în care americanii vor pune piciorul în Asia, vor fi deja 
depăşiţi numeric. Problemele de ordin logistic de aprovizionare la mii de 


kilometri distanță de casă şi lupta cu un inamic care nu are unde să se ducă 
şi este familiarizat cu terenul sunt o provocare şi aşa destul de mare. Dar 
SUA continuă să intre în conflicte, sperând de fiecare dată că va fi altfel. 
Dintre toate lecțiile acestui ultim deceniu, aceasta ar fi cea mai importantă 
pentru deceniul care vine. 

Lecţia pe care ar fi trebuit s-o învăţăm de la britanici este aceea că există 
metode mult mai eficiente şi mai cinice de a organiza războaie în Asia şi în 
Europa. Una ar fi aceea de a devia resursele potențialilor inamici de la 
Statele Unite înspre un vecin. Menţinerea unei balanţe de putere ar trebui să 
fie la fel de fundamentală pentru politica externă a Americii cum este 
Constituţia pentru politica internă. America ar trebui să intre în război cu 
emisfera estică doar în cel mai grav caz, în care forțe teribile ameninţă să 
cotropească teritorii vaste şi nu a mai rămas nimeni altcineva care să le 
opună rezistenţă. 

Baza puterii americane se află în oceane. Prin controlul asupra oceanelor, 
SUA pot preveni atacurile din partea altor naţiuni, ceea ce le-ar permite 
Statelor Unite să intervină atunci când trebuie şi să dețină controlul asupra 
comerțului internațional. SUA pot să nu se folosească niciodată de această 
putere, dar nu trebuie să permită altcuiva să o deţină. Comerţul global 
depinde de oceane. Cine controlează oceanele, în final, controlează 
comerţul global. Strategia balanței de putere este forma de război naval care 
îi împiedică pe competitori să-şi construiască forţe care ar putea amenința 
controlul american asupra mărilor. 

Armata americană este obsedată să-şi construiască o forţă care să poată 
lupta cu lumea islamică. Unii spun că s-a ajuns în punctul în care orice 
război ar fi inegal. Unii descriu viitorul în termenii „războiului lung“, un 
conflict care se va întinde pe generaţii întregi. Dacă este adevărat, SUA au 
pierdut deja, pentru că este imposibil să pacifice peste un miliard de 
musulmani. 

Dar eu aş susține că o asemenea evaluare este nechibzuită şi că un 
asemenea scop este un eşec al imaginaţiei. Generalii, după cum se spune, 
întotdeauna duc ultimul război, şi este uşor de ajuns în timpul unui război la 
concluzia că toate războaiele în viitor vor arăta ca acesta în care lupţi acum. 
Nu trebuie uitat că războaiele sistematice — războaie în care forțele majore 
luptă pentru a redefini sistemul internațional — au loc aproape în fiecare 
secol. Dacă punem la socoteală Războiul Rece şi subrăzboaiele sale, în 
secolul XX au avut loc trei războaie sistematice. Este mai mult ca sigur că 


vor fi războaie sistematice şi în secolul XXI. Este important de reținut că 
poți câştiga zeci de războaie mici, dar dacă pierzi unul mare, ai pierdut tot. 

Forţele americane ar putea fi chemate să lupte oriunde. Era greu de crezut 
în 2000 că SUA vor petrece nouă din următorii zece ani luptând în 
Afghanistan, dar aşa s-a întâmplat. Formarea unei armate care să continue 
să lupte în aceste războaie ar fi o greşeală imensă, la fel cum ar fi ca SUA 
să decidă că nu mai vor să continue să lupte şi să reducă brusc fondurile 
destinate apărării. 

Atenţia trebuie direcționată în primul rând spre mare. Marina americană 
este baza strategică a Statelor Unite, urmată îndeaproape de forțele spațiale 
americane, deoarece cu ajutorul sateliților aflaţi în recunoaştere vor putea fi 
ghidate rachetele antinavale în următorul deceniu, şi la puţin timp după, 
rachetele vor fi trimise în spaţiu. Într-o epocă în care dezvoltarea unui nou 
sistem de armament poate dura douăzeci de ani, deceniul acesta trebuie să 
fie o perioadă de pregătiri intense pentru orice ar urma. Următorul deceniu 
este momentul potrivit pentru tranziție. 

Britanicii aveau Biroul Colonial, romanii aveau proconsulul. SUA au o 
mulțime haotică de instituţii care se ocupă de politica externă. Există 16 
organizații de servicii secrete ale căror responsabilități se suprapun. 
Departamentul de Stat, Departamentul Apărării, Consiliul Naţional al 
Securităţii şi directorul naţional al serviciilor secrete ajung să se ocupe de 
aceleaşi chestiuni, coordonate de preşedinte doar în măsura în care acesta 
reuşeşte să le organizeze pe toate. Este greşit să spui că sunt prea mulți 
bucătari în bucătărie — problema este că sunt prea multe bucătării care 
servesc aceeaşi mâncare. Conflictele birocratice interne de la Washington 
fac deliciul comedianţilor, dar au potenţialul de a distruge vieți în întreaga 
lume. E mai uşor s-o lăsăm aşa cum este, dar doar pentru Washington. 
Aparatul de politică externă american trebuie pur şi simplu raționalizat. 
Preşedintele îşi petrece prea mult timp încercând să-şi controleze propria 
echipă. Asta trebuie să se schimbe în următorul deceniu, până nu scapă 
lucrurile de sub control. 

Americanilor le place să dea vina pe toată lumea pentru problemele 
Statelor Unite. Se spune că problema este Fox News, interesele speciale sau 
presa liberală. La baza acestor probleme este faptul că SUA nu ajung la un 
consens cu privire la statutul lor de imperiu şi la ce să facă în această 
situație. Americanii preferă defăimănile reciproce în loc să accepte situația: 
preferă să se certe în legătură cu ceea ce ar trebui să fie în loc să se certe cu 


privire la ceea ce este. Ce am încercat eu să arăt este realitatea aşa cum o 
văd eu, atât în ceea ce priveşte regimul actual, cât şi privind următorul 
deceniu. Susţinând că SUA au devenit în mod neintenţionat un imperiu, am 
argumentat şi faptul că imperiul reprezintă un pericol pentru republică. 
Dacă s-ar pierde acest fundament moral, imperiul nu ar mai avea nici un 
rost. 

De asemenea, am susținut ideea de ceea ce eu numesc preşedinte 
machiavelic, un lider care înţelege noțiunea de putere, dar are şi fibră 
morală. Preşedintele este singurul bastion de apărare practic al republicii, 
pentru că el este singurul ales de către întreg poporul. Este de datoria lui să 
conducă astfel încât să coordoneze, dar el nu poate conduce singur, 
indiferent cât de priceput ar fi. El trebuie să asigure celorlalte instituţii pe 
care Părinţii Fondatori le-au oferit republicii o funcționare matură, şi, mai 
presus de toate, trebuie să se asigure un public matur care să-şi asume 
răspunderea pentru stat şi naţiune. Noul Testament conţine pasajul: „Când 
eram copil, vorbeam ca un copil, simţeam ca un copil, judecam ca un copil. 
Dar când m-am făcut bărbat, am lepădat cele ale copilului“. SUA au 
crescut. Și poporul american trebuie să facă acelaşi lucru. 

Lincoln, Roosevelt şi Reagan au condus cu toţii națiuni refractare. 
Fiecare era destul de abil încât să creeze coaliții suficient de puternice încât 
să reziste furtunii. Dar mergând înainte, avem nevoie nu doar de lideri 
inteligenţi, ci şi de o opinie publică inteligentă. O femeie l-a întrebat pe 
Benjamin Franklin după Convenţia Constituţională despre tipul de 
guvernământ pe care delegaţii l-au dat ţării. El i-a răspuns: „O republică... 
dacă puteți s-o păstraţi“. 

Cred cu convingere că SUA sunt mult mai puternice decât cred 
majoritatea oamenilor. Problemele Statelor Unite sunt reale, dar mărunte în 
comparație cu puterea lor. De asemenea, mi-e realmente frică, nu pentru 
supraviețuirea Americii, ci pentru capacitatea Statelor Unite de a menţine 
republica dată de Părinţii Fondatori. Solcitările şi tentațiile imperiului pot 
distruge cu uşurinţă instituţii deja luate cu asalt de un popor care şi-a 
pierdut atât considerația, cât şi capacitatea de a privi lucrurile în 
perspectivă, şi de politicieni care nu sunt capabili să conducă pentru că nu 
au nici capacitatea de a-şi exercita puterea, nici pe aceea de a urmări un 
scop moral. 

Este nevoie de patru lucruri. În primul rând, de o naţiune care înţelege 
situaţia fără o implicare emoţională. În al doilea rând, de lideri pregătiţi să 


ducă povara reconcilierii realităţii cu valorile americane. În al treilea rând, 
de preşedinţi care înţeleg puterea şi principiile şi care ştiu locul fiecăruia. 
Dar, mai presus de toate, este nevoie de un popor american matur, care îşi 
dă seama care sunt mizele şi de cât de puţin timp are la dispoziție să 
dezvolte cultura şi instituţiile de care are nevoie pentru a conduce republica, 
aflată într-un rol imperial. Fără acest lucru, nimic altceva nu este posibil. 
Situaţia nu este nici pe departe lipsită de speranță, dar este nevoie de un 
mare act de voinţă pentru ca ţara să se maturizeze. 

